
Esipuhe 


Käsissäsi oleva teos on kirjoitettu tilanteessa, jossa ihmisten yhdenvertaisuuden esteitä tutkitaan 
yhä useammin osallistavin menetelmin ja kanssatutkimuksen keinoin. Tämän teoksen taimi iti 
Kanssatutkimuksen tutkijaverkoston järjestämissä konferenssityöryhmissä, verkostokokouksis- 
sa ja verkoston jäsenten keskinäisissä kohtaamisissa. Tunnistimme yhä kasvaneen tarpeen käsi- 
tellä kanssatutkimuksellista prosessia jäsentyneesti mutta kriittisesti, osana ja suhteessa muihin 
tutkimistraditioihin. Tarkoituksenamme on ollut kanssatutkimuksen kautta yhtäältä uudelleen 
myllertää ajatusta tiedosta, tietämisestä ja näihin liittyvistä valtasuhteista ja auktoriteeteista, näin 
jatkaen monia aiempia keskusteluita. Toisaalta olemme halunneet yhdessä hahmottaa ja samalla 
kehittää kanssatutkimuksen paikkaa ja keskeistä antia mukaan kutsuvien tutkimustraditioiden 
ja avoimen tieteen kentällä. Tiedelehden erikoisnumeron suunnittelu paisui kirjan teemoitelluksi 
sisällysluetteloksi ja hentoinen taimi vahvistui 15 kirjoittajan yhteisponnistukseksi ja keskuste- 
lun avaajaksi myös Kanssatutkimuksen tutkijaverkoston ulkopuolisille, kanssatutkimuksellisesta 
prosessista kiinnostuneille lukijoille. 

Kirjahankkeeseen osallistuneet kanssatutkimusta hyödyntävät ja soveltavat ammattitutkijat 
pohtivat teoksen sivuilla kanssatutkimuksellista prosessia osana osallistuvaa tutkimustraditiota 
ja pyrkimyksiä tieteellisen tiedon demokratisoimiseksi. Pohdimme kanssatutkimuksen erityis- 
piirteitä keskeisiksi katsomiemme teemojen kautta. Näitä teemoja ovat kokemuksesta kumpuava 
tietäminen, osallisuus, valta, vertaisuus sekä dialoginen, elävä ja tilanteinen tutkimusetiikka. Ky- 
seessä ei siis ole artikkelikokoelma, jonka eri osat esittelisivät yksittäisiä kirjoittajiensa kanssatut- 
kimushankkeita, vaan kukin teema tuo yhteen joukon ammattitutkijoita, heidän kokemuksiaan 
ja näkemyksiään pohjaten kanssatutkimushankkeisiin, joissa kukin on ollut mukana. 

Kiitämme Tampere University Pressiä ja kanssamme kirjaa työstänyttä Anna-Sofia Ruthia 
rivakasta ja asiantuntevasta toimitusprosessista. Haluamme kiittää TUP:in toimitusneuvostoa ja 

sua vuoropuhelullisista, käsikirjoitustamme parantaneista kommenteista ja suosituksista. Olem- 

ryhmiin ja tapahtumiin osallistuneille aktiivisille kollegoille, jotka ovat terävillä huomioillaan ja 
kysymyksillään siivittäneet tämän kirjan kirjoitusprosessia. Ennen kaikkea kiitämme vuosien 
saatossa kanssatutkimuksellisiin hankkeisiimme mukaan lähteneitä kanssatutkijoita. Heidän 
kanssaan olemme joutuneet kriittisestikin pohtimaan tiedon luonnetta, tiedon tuottamisen tapo- 
ja ja tutkimuseettisiä kysymyksiä. Ilman heitä tätä kirjaa ei olisi. 

Mitä on kanssatutkimus? 


Meri Kulmala, Sanna Spišák, Satu Venäläinen, Marjukka Laiho, 
Katariina Hakala ja Tiina Rättilä 


Kanssatutkimuksessa tutkimukseen osallistuviin ihmisiin suhtaudutaan 
oman elämänsä asiantuntijoina ja tasavertaisina tutkimuskumppaneina. 


Kanssatutkimus on tutkimukseen ja tiedontuotantoon liittyvä moninäkökulmaisuuteen pyrkivä 
lähestymistapa, joka on yleistynyt viime vuosina erilaisilla ihmistieteellisillä aloilla. Keskeistä 
kanssatutkimukselle on suhtautua tutkimukseen osallistuviin ihmisiin oman elämänsä asian- 
tuntijoina ja ammattitutkijan kanssa tasavertaisina tutkimuskumppaneina. Tällöin tutkimuksen 
lähtökohtana ovat ihmisten itse määrittämät tutkimusongelmat, tutkimusprosessille asetetut toi- 
veet ja kaikkien osapuolten intressit huomioon ottava aktiivinen kumppanuus. Perinteisemmissä 
tutkimusasetelmissa ammattitutkija on auktoriteettiasemassa, josta käsin hän tuottaa ja tulkitsee 
aineistoa sekä sijoittaa tutkimustulokset laajempaan tutkimuksen kontekstiin. Näin tutkimuk- 
seen osallistuville avautuu asema lähinnä tutkimuskohteena. Kanssatutkimuksen keskeisenä teh- 
tävänä on purkaa tätä asemoitumista ja siihen liittyviä valtaeroja. (Rättilä & Honkatukia 2021, 16; 
Mubeen & Tokola 2021; myös Boylorn 2008; Pyyry 2012.) 

Elettyyn elämään ja siitä nouseviin kokemuksiin nojaavan moninäkökulmaisen tietämisen 
tunnustaminen on kanssatutkimuksellisen prosessin avain. Kanssatutkimuksessa ei siis ole kyse 
pelkästään tutkimusaineistojen tuottamisen joukkoistamisesta, vaan ihannetilanteessa koko tut- 
kimusprosessin ajan kestävästä tutkimuskumppanuudesta ja tiedon tuottamisesta yhdessä tutki- 
mukseen osallistuvien kanssa. Kanssatutkimuksen tarkoituksena on aidosti lisätä vuorovaiku- 
tusta ja avoimuutta sekä laajentaa tieteen yhteiskuntavastuuta (ks. esim. Laine 2018; Sipari ym. 
2022). 

Lähestymme kanssatutkimusta sosiaalisen oikeudenmukaisuuden edistäjänä ja näin yh- 
teiskuntaan vaikuttavana toimintana sekä myös tieteen yhteiskuntavastuun edistäjänä. Näin 
osaltamme osallistumme ja jatkamme keskusteluja, joissa on ansiokkaasti pohdittu yhteiskun- 
tatieteellisen tutkimuksen suhdetta siihen, mitä tutkitaan (esim. Ryynänen & Rannikko 2021; 
Suoranta & Ryynänen 2014). Puntaroimme kanssatutkimuksellisen tutkimusprosessin ihanteita 
suhteessa tutkimuksen arjesta kumpuaviin haasteisiin ja käytäntöihin. Ennen kaikkea tarjoam- 
me omissa hankkeissamme tuotettua tietoa ja kokemusta kanssatutkimuksellisia tutkimushank- 
keita suunnittelevien tai niitä jo toteuttavien tueksi. 


Kanssatutkimus osana osallistuvaa tutkimustraditiota 


Kanssatutkimus myötäilee osallistavaksi käänteeksi (Meriluoto & Litmanen 2019) kutsuttua laa- 
jempaa ajattelutavan muutosta, jossa korostetaan ihmisten aktiivisempaa mukaan kutsumista 
heitä itseään koskeviin yhteiskunnallisiin hankkeisiin ja poliittiseen päätöksentekoon. Tällä ta- 
voin pyritään edistämään demokratian toteutumista yhteiskunnan eri tasoilla ja käytännöissä. 
Tutkimuskentällä osallistuva tutkimus (tai joskus osallistava, ks. arvohierarkiaa luovista miel- 
leyhtymistä Ryynänen & Rannikko 2021, 19-21; Pyyry 2012; Meriluoto & Litmanen 2019) on 
sateenvarjokäsite suuntauksille, joissa tutkimukseen osallistuvien ihmisten rooli on keskeisem- 
pi kuin perinteisemmässä tutkimuksessa. Tällöin he eivät esimerkiksi toimi vain haastattelujen 
kohteina, vaan heidät voidaan kutsua mukaan jo haastatteluteemojen ja -kysymysten suunnit- 
teluun. Ajatuksena on tarjota yhä useammille ihmisille mahdollisuuksia osallistua heitä itseään 
ja yhteisöjään koskevan tiedon tuottamiseen. Kanssatutkimus nähdään myös mahdollisuutena 
parantaa tutkimustiedon tarkoituksenmukaisuutta ja hyödynnettävyyttä. 

Kirjallisuudessa osallistumisen astetta ja osallistujien rooleja on jäsennetty monella tapaa. 
Esimerkiksi Sanna Ryynänen ja Anni Rannikko (2020, 20) puhuvat sopimuksellisesta, konsul- 
toivasta, yhteistoiminnallisesta ja kollegiaalisesta osallistumisesta. Näistä kahdessa viimeisessä 
osallistumisen muodossa liikutaan varsinaisesti kanssatutkimuksen kentällä, jolloin huomio 
kiinnittyy erityisesti tutkimussuhteiden vastavuoroisuuteen, tutkimusasetelmiin kytkeytyvien 
hierarkioiden purkamiseen ja tiedon oikeutukseen ja omistamiseen, eli kysymyksiin siitä, kuka 
voi olla asiantuntija ja kenen määrittämää, tuottamaa ja omistamaa tieto on. Tämän teoksen lu- 
vussa Kanssatutkimus demokraattisena osallistumisena ja osallisuuden kokemuksena puolestaan 
Tiina Rättilä, Päivi Eriksson, Caterina Bettin ja Päivi Honkatukia esittelevät Sherry R. Arnsteinin 
(1969) kansalaisosallistumisen askelmat -mallin. 

Kanssatutkimuksen keskeisimpiä periaatteita on, että kanssatutkijoilla a) voi olla erilaisia 
rooleja, b) heillä on mahdollisuus osallistua tutkimuksen eri vaiheisiin oman kiinnostuksensa ja 
resurssiensa mukaan ja c) kanssatutkijoiden osallistuminen voi olla monenlaista, eroja on muun 
muassa osallistumisen intensiteetissä. Joku voi olla mukana hyvin aktiivisesti ja energisesti, kun 
taas joku toinen hiljaisemmin ja vetäytyvämmin, tai kokonaan kieltäytyä osallistumasta. Yhtä 
kaikki: kaikenlainen osallistuminen on yhtä arvokasta. 

Historiallisesti osallistuva tutkimus kiinnittyy positivistista tutkimusperinnettä jo useita 
vuosikymmeniä haastaneisiin vaihtoehtoisiin tutkimuksen tekemisen tapoihin, jotka alkoivat 

vahvistua 1960-luvulla (ks. lisää Ryynänen & Rannikko 2021, 13-16). Näiden kehityskulkujen 
ytimessä ovat olleet tiedon luonteeseen ja sen tuottamiseen eli metodologiaan ja tutkimusmene- 
telmiin liittyvät kysymykset, jotka kytkeytyvät tuon ajankohdan poliittisiin, erilaisten margi- 
naaliryhmien oikeuksia esiin nostaviin liikkeisiin. Siten kanssatutkimuksen alkujuuria voidaan 
jäljittää muun muassa työväenliikkeen, naisliikkeen, rasismin ja kolonialismin vastaisiin ja vam- 
maisten ihmisten ihmisoikeuksia puolustaviin näkökulmiin. Teoreettisesti näitä näkökulmia on 
nostettu vahvasti esiin esimerkiksi feministisessä, kolonialismikriittisissä ja kriittisen vammais- 
tutkimuksen käsitteellistyksissä (Hakala 2022). 

Tutkimuksen tekoon kytkeytyvien moninaisten valtasuhteiden entistä vahvempi tiedostami- 
nen sekä sosiaalisen muutoksen tavoittelu ovat ohjanneet alusta saakka osallistuvaa tutkimusta. 
Osallistuvan tutkimuksen onkin nähty perustuvan vuoropuhelun, valtasuhteiden ja tiedontuo- 
tannon yhteen kietoutumiselle. Tällainen tutkimus voidaan nähdä arvoihin perustuvana maail- 
massa olemisen tapana. Tutkimus on siis enemmän kuin tutkimusta: syvimmiltään se koskettaa 
koko ihmisenä olemisen ja toimimisen todellisuutta. (Ospina 2021, 38-40.) 

Osallistuvan tutkimuksen juuria voidaan kuvata myös monenlaisten käänteiden kautta. Kes- 
keisimpiä positivistisen tutkimusperinteen haastajia on etenkin 1980-luvulla vaikuttanut niin sa- 
nottu konstruktionistinen käänne. Sen ytimessä on ajatus siitä, että tutkimustieto on aina tietyn 
aikakauden ja tietynlaisten käytäntöjen tuote. Tämän vuoksi tutkimustiedon ei siis voi olettaa an- 
tavan pääsyä objektiivisiin, ajattomiin totuuksiin. (Esim. Burr 2015.) Niin sanotulla kulttuurisella 
käänteellä taas on kuvattu sitä, miten sosiaalitieteissä erilaiset kulttuuriset sosiaalisen elämän 
ulottuvuudet, esimerkiksi diskurssit ja identiteetit, alkoivat nousta taloudellisten ja materiaalisten 
tekijöiden tarkastelun rinnalle (esim. Jokinen 2006). Näiden käänteiden myötä tutkijat kiinnos- 
tuivat yhä enemmän tutkimukseen osallistuvien ihmisten omista tulkinnoista ammattitutkijoi- 
den ulkopuolelta käsin tuottamien tulkintojen sijaan. 

Samaan aikaan näiden kehityskulkujen kanssa erityisesti feministisestä teoriasta ammentavat 
tutkijat nostivat esiin kokemustiedon merkityksen ja tässä yhteydessä korostivat, että tutkijan 
kokemusmaailma ja sen muodostamat näkökulmat väistämättä vaikuttavat tutkimusprosessiin. 
Feministinen tutkimus onkin ollut uraauurtavaa sellaisten näkökulmien avaamisessa, jotka 
korostavat tiedon paikantunutta luonnetta. Feministisen tutkimuksen mukaan tiedon paikan- 
tuneisuus on väistämätöntä, eli tietoa tuotetaan aina tietynlaisesta sosiaalisesta asemasta käsin 
ja osana määrättyä historiallista ja kulttuurista kontekstia (Guy & Arthur 2021; Haraway 1988; 
Harding 1986; Ronkainen 1999). Näiden kehityskulkujen myötä perinteisen tiedonvälittäjä-tut- 
kijan rinnalle on ilmestynyt uusia tutkijan asemointeja kuvaavia kategorioita, kuten osallistuva 
tutkija-aktivisti ja tutkijasubjekti (Ryynänen & Rannikko 2021, 19-20; ”paremmin tietämisestä” 
ja ”toisin tietämisen tilasta” ks. esim. Hakala 2007). Yhteistä näille asemoitumisille on se, ettei 
ammattitutkija yritä piilottaa tutkimuksen henkilökohtaisuutta tai sivuuttaa muiden tutkimuk- 
seen osallistuvien ihmisten tai tahojen roolia merkityksellisen tiedon tuottajina. Hanna-Kaisa 
Hoppania ja Satu Venäläinen jatkavat tätä tiedon luonteen, mahdollisuuksien ja rajojen käsittelyä 
tämän teoksen Kanssatutkimuksen tietoteoreettiset taustat luvussa. 

Tutkimuksen henkilökohtaisuuden, paikantuneisuuden ja tilannesidonnaisuuden tiedosta- 
minen on tullut sosiaalitieteissä näkyviin yhä laajemmin. Näiden tiedostamisten myötä on alet- 
tua puhua myös refleksiivisestä käänteestä (esim. Henwood ym. 2019; Lazard & McAvoy 2020). 

Refleksiivisessä käänteessä kysymys on ennen kaikkea ajattelusta ja ajattelemisen kriittisestä 
pohdinnasta. Olennainen kysymys on siis se, miten ja missä ajattelu tapahtuu. Tutkimustyössä 
refleksiiviset käytännöt viittaavat erityisesti tutkimuksen taustaoletusten ja näiden vaikutusten 
pohdintaan ja kyseenalaistamiseen (Cunliffe 2016). Paul Hibbert, Christine Coupland ja Robert 
MacIntosh (2010) kuvaavatkin ammattitutkijoiden refleksiivisyyttä prosessina, jossa on neljä 
erilaista, usein toisiinsa limittynyttä vaihetta: toistaminen, laajentaminen, kyseenalaistaminen 
ja osallistuminen. Kahta ensimmäistä leimaa tutkijan itsetutkiskelu ja kahta viimeistä ihmis- 
ten välisissä suhteissa tapahtuva pohdinta. Toistamisen avulla ammattitutkijat tiedostavat omat 
ymmärryksensä eli keskiössä on ammattitutkijoiden itsereflektio. Laajentamisen avulla he ky- 
seenalaistavat omia teoreettisia kannanottojaan ja niiden filosofisia taustaoletuksia. Kyseenalais- 
tamalla ammattitutkijat analysoivat ja kritisoivat tutkimuksensa taustalla olevia ideologioita ja 
tutkimuskäytäntöihin liittyviä oletuksia. Osallistumisen kautta he puolestaan alkavat suhtautua 
vakavasti muiden tutkimusosallisten näkökulmiin. (Hibbert ym. 2010.) 

Osallistumiseen kutsuvaa ja tutkijan itsereflektiota laajempaa refleksiivisyyttä on kutsuttu 
esimerkiksi suhteissa tapahtuvaksi tai kriittiseksi refleksiivisyydeksi (Coburn & Gormally 2017; 
Gilbert & Sliep 2009; Morley 2015). Tällainen tutkijan omaa pohdintaa laajempi refleksiivisyys 
on erityisen hedelmällistä kanssatutkimuksessa, jossa ammattitutkijoiden ja kanssatutkijoiden 
välinen vuoropuhelu voi auttaa syventämään yhteistä ymmärrystä tutkimuksesta sekä vaikuttaa 
tutkimuksen toteutukseen. Pohdimme ja esittelemme tutkimukseen liittyviä refleksiivisyyden 
ulottuvuuksia läpi kirjan. Esimerkiksi Kanssatutkimus ja valta -luvussa Marjukka Laiho, Nina 
Tokola ja Päivi Eriksson pohtivat refleksiivisyyttä erilaisten valtasuhteiden näkökulmasta niin 
tutkimukseen osallistuvien yksilöiden ja yhteisöjen kuin tutkimuksen toteuttamisen rakenteel- 
listen viitekehysten haasteina. 

Yhteen vetäen, kanssatutkimuksessa kyse ei ole vain menetelmällisistä valinnoista, vaan 
kanssatutkimus kytkeytyy laajempiin tiedon luonnetta ja tiedon tuottamisen mahdollisuuksia 
ja tavoitteita koskeviin kysymyksiin ja taustaoletuksiin (vrt. Gillies & Alldred 2012). Painottaen 
tiedon tuottamisen demokratisoitumista, kanssatutkimus haastaa perinteisiä tieteellisen tiedon 
muodostumisen taustaoletuksia ja niiden ylläpitämiä ulossulkevia tutkimussuhteita. Kuten aiem- 
min jo totesimme, kanssatutkimuksen keskiössä on usein normatiivinen pyrkimys sosiaaliseen 
oikeudenmukaisuuteen. Lähtökohtana on, että eriarvoisten asetelmien purkaminen sekä tutki- 
musprosessissa että yhteiskunnallisesti on osa eettisesti kestävää tutkimusta (Ryynänen & Ran- 
nikko 2021, 24). 

Kanssatutkimus osana avointa tiedettä ja 
tiedon demokratisoitumisprosesseja 


Kanssatutkimus liittyy myös tiedon ja sen tuotannon demokraattisuuteen tähtäävään tutki- 
muspoliittiseen liikehdintään ja näin osaltaan myös avoimen tieteen ihanteisiin. Avoin tiede on 
kattotermi liikkeelle, joka pyrkii edistämään avoimuutta tukevia käytäntöjä tieteellisessä tutki- 
muksessa, muun muassa luomalla osallistumisen ja osallisuuden mahdollisuuksia tutkimuksen 
tekemiseen aiempaa laajemmalle joukolle sekä tarjoamalla päätöksentekijöille ja kansalaisille 
esteettömän pääsyn tutkittuun tietoon. Näin ollen tieteen avoimuudella voidaan edistää tieteen 
vaikuttavuutta ja tiedolla johtamisen mahdollisuuksia yhteiskunnassa. 

Erityisesti kulttuurimme medioituminen ja digitalisoituminen ovat luoneet tiedeyhteisölle 
niin mahdollisuuksia kuin paineita muuttaa tieteen tekemisen tapoja entistä avoimemmiksi ja 
saavutettavammiksi. Myös kansainväliset ja kansalliset linjaukset ovat järjestelmällisesti kehit- 
täneet avoimen tieteen politiikkaa erityisesti 2000-luvulta eteenpäin. Suomessa avoimen tieteen 
ja tutkimuksen julistus (TSV 2020) sekä tätä täydentävät ja täsmentävät kansalliset linjaukset ja 
suositukset, kuten Toimintakulttuurin avoimuuden linjaus (TSV 2022), määrittävät avoimen tie- 
teen kansalliset päämäärät, konkreettiset tavoitteet ja tavoitteita tukevat toimenpiteet (ks. myös 
Svahn ym. 2022). Nykyisin yhä useammat tutkimusrahoittajat edellyttävät aineistojen ja tutki- 
mustulosten avointa saatavuutta. Vaikka tieteen avoimuutta voidaan teknisesti lisätä erilaisilla 
toimintamalleilla, kuten avoimesti saatavilla olevilla julkaisuilla ja pitkäaikaissaavutettavilla 
tutkimusaineistoilla, avoin tiede ei typisty pelkäksi listaksi ohjeita, vaan se on elävää toimintaa. 
Avoin tiede on jatkuva tutkimuskulttuurin muutosprosessi, jonka pyrkimyksistä, hyvistä käytän- 
nöistä ja rajoista neuvotellaan jatkuvasti. 

Myös tutkimusrahoittajat kannustavat tutkijoita ja hankkeita yhä enemmän innovointiin, 
luovien tutkimusmenetelmien hyödyntämiseen sekä tiedon avoimeen jakamiseen ja saatavuu- 
teen. Tutkimuksen rahoitushakujen kriteereissä edellytetään nykyisin esimerkiksi tiedolla joh- 
tamisen suunnitelmia, aineistojen avoimuutta sekä monipuolisia ja -alaisia yhteistyön malleja ja 
työskentelymenetelmiä. Kansalliset tutkimuspoliittiset linjaukset puolestaan korostavat erityi- 
sesti avoimeen julkaisemiseen, tutkimusaineistojen avoimeen saatavuuteen sekä tutkimuksen ja 
opetuksen avoimiin palveluihin kiinnittyviä toimintamalleja. Kanssatutkimuksen näkökulmasta 
tieteen avoimuus ei kuitenkaan merkitse ainoastaan esteetöntä pääsyä julkaisujen, aineistojen ja 
tukipalveluiden äärelle. Kanssatutkimuksellisissa hankkeissa kiteytyy muun muassa kansainvä- 
listen ihmisoikeusjulistusten eetos, joiden mukaan ”jokaisella on oikeus vapaasti osallistua yh- 
teiskunnan sivistyselämään” (YK:n ihmisoikeuksien yleismaailmallinen julistus, 27. artikla) ja 
”oikeus vapaasti ilmaista näkemyksensä kaikissa häntä koskevissa asioissa” (YK:n lapsen oikeuk- 
sien sopimus, 12. artikla). Avoin tiede ja tutkimus -hankkeen toimenpidesuosituksissa esitetään, 
että kansalaisten osallistuminen tieteeseen on paitsi menetelmä, myös arvo ja asenne (Open Kno- 
wledge Finland 2021). Tämän voi siis ymmärtää jopa uutena kansalaisoikeutena. Tiede kuuluu 
kaikille! 

Kanssatutkimuksen periaatteet, siten kuin me tässä teoksessa ne ymmärrämme, eivät juuri- 
kaan poikkea kansalaistieteen laajasta määrittelystä. Sen sijaan käytännön tutkimusprosessien 
näkökulmasta kanssatutkimuksen ja kansalaistiedeprojektien välillä on useita eroavuuksia, jotka 


15 


Meri Kulmala, Sanna Spišák, Satu Venäläinen, Marjukka Laiho, Katariina Hakala, Tiina Rättilä 


liittyvät tutkimusaiheisiin, osallistujamäärään, vuorovaikutukseen, osallistumisen syvyyteen, 
tutkimuksen omistajuuteen ja tutkimusetiikkaan. Osallistumista tukevia menetelmiä hyödyn- 
netään kanssatutkimuksessa erityisesti rakenteellisesti haavoittuvassa tai alisteisessa asemassa 
olevia ryhmiä koskevan tutkimustiedon syvemmäksi kontekstualisoimiseksi ja perinteisiin tutki- 
musasetelmiin liittyvien valtapositioiden horjuttamiseksi. Tiina Rättilä, Päivi Eriksson, Caterina 
Bettin ja Päivi Honkatukia käsittelevät tarkemmin kansalaistieteen ja kanssatutkimuksen eroja ja 
yhtäläisyyksiä sekä kanssatutkimuksen mahdollista roolia ”demokratian ritarina” teoksen Kans- 
satutkimus demokraattisena osallistumisena ja osallisuuden kokemuksena -luvussa. 

Avoimen tieteen valtatiellä on kuitenkin betoniporsaita (Järviluoma & Ruotsalainen 2018), 
jotka osaltaan rajaavat tiedon avoimuutta, esteettömyyttä ja saavutettavuutta. Eurooppalainen 
yleinen tietosuoja-asetus GDPR (Euroopan parlamentin ja neuvoston asetus [EU] 2016/679) ja 
kansallinen tietosuojalainsäädäntö (Tietosuojalaki 1050/2018) synnyttävät paikoin jännitteisiä ja 
ristiriitaisiakin pyrkimyksiä. Sanna Spišák ja työryhmä palaavat näihin kysymyksiin yksityis- 
kohtaisemmin tämän teoksen Tutkimuseettinen sääntely ja kanssatutkimuksen arjen tilanteinen 
etiikka -luvussa. 


Kanssatutkimus yhteiskuntaan vaikuttavana poliittisena toimintana 


Kanssatutkimus on kantaaottavaa tutkimusta, jolla on usein sekä tiedollisia että käytännöllisiä 
tavoitteita. Tutkimus siis koskettaa paitsi tietämistä myös tekemistä ja olemista. Kuten muukin 
muutosta tavoitteleva tutkimus, myös kanssatutkimus haastaa perinteistä tiukkaa jaottelua teori- 
an ja käytännön välille. Sen sijaan olennaista on kokonaisvaltainen praxis, joka yhdistää tietämi- 
sen, tekemisen ja olemisen (ks. esim. Martin & Mirraboopa 2003; White 2007). Osallistuvan toi- 
mintatutkimuksen tavoin myös kanssatutkimus tavoittelee ymmärrystä ja muutosta — tai ainakin 
muutoksen suuntia. Nämä muutoksen suunnat liittyvät usein siihen, miten maailma voisi olla en- 
tistä oikeudenmukaisempi ja kestävämpi. Keskeisiin kysymyksiin tällöin lukeutuu myös se, miten 
tieto liittyy toimintaan ja miten se vaikuttaa sosiaaliseen muutokseen. (Howard ym. 2021, 1020.) 
Kanssatutkimuksella on paljon yhteistä Juha Suorannan ja Sanna Ryynäsen (2014) kuvaa- 
man taistelevan tutkimuksen kanssa. Yhdistäviä tekijöitä löytyy etenkin tutkimusta ohjaavista 
arvoista, kuten demokratian, yhdenvertaisten osallistumismahdollisuuksien ja yhteiskunnallisen 
vaikuttamisen tavoittelusta. Tällainen tutkimus on luonteeltaan avoimen poliittista, ja siten se 
pohjautuu perinteisestä tieteen neutraaliuden ihanteesta poikkeavaan käsitykseen tavoittelemi- 
sen arvoisesta tutkimustiedosta. Kuten taistelevassa tutkimuksessa, myös kanssatutkimuksessa 
korostetaan tutkimuksen käytännöllisyyttä. Tällöin se hahmottuu toimintana, joka kohdistuu 
yhdessä toimimisen kautta tietoisuuteen nousseisiin epäkohtiin ja osallistuu siten pyrkimyksiin 
muuttaa yhteiskunnallista järjestystä aiempaa tasa-arvoisemmaksi ja demokraattisemmaksi. 
Kanssatutkimusta ja taistelevaa tutkimusta yhdistää myös valtavirtaisen tutkimustoiminnan 
liepeillä toimiminen ja sille ominaisiksi muodostuneiden käytäntöjen uudistaminen (ks. myös 
Allavena & Polleri 2019). Valtavirran tieteellinen tutkimus perustuu tieteellisen menetelmän hal- 
lintaan. Tällä tarkoitetaan muun muassa tutkimuksen ongelmanasettelun, tutkimusstrategian, 
aineiston hankinta- ja analyysimenetelmien sekä tieteenfilosofisten suuntausten tuntemusta. 


16 


Mitä on kanssatutkimus? 


Perinteistä tutkimustietoa ja tulkintoja tuotetaan siis standardoitujen menetelmien ja teorioiden 
asettamien reunaehtojen puitteissa. Tällainen tietäminen voi kuitenkin tavoittaa huonosti ih- 
misten elettyyn elämään liittyviä ilmiöitä ja kokemuksia sellaisina, kuin ihmiset itse ne tuntevat 
ja käsittävät (ks. tarkemmin Kanssatutkimuksen tietoteoreettiset taustat -luku tässä teoksessa). 
Perinteinen tieteellinen tutkimus ei välttämättä puhuttele laajempia yleisöjä tai resonoi heidän 
kokemustensa kanssa, ainakaan ilman yleistajuisille ymmärrystavoille kääntämistä. Samalla 
taustalla vaikuttavat tutkimustavoitteet voivat irtaantua kohderyhmien omista intresseistä tai 
jopa asettua niiden kanssa ristiriitaan. Siten abstraktin teorian kautta suodattunutta tietämistä 
ei useinkaan pysty myöskään hyödyntämään, ainakaan suoraan, yhteiskunnallisten epäkohtien 
muuttamiseen. 

Suorannan ja Ryynäsen (2014, 33) mukaan taisteleva tutkimus sitoutuu tuottamaan ja hyö- 
dyntämään ”ruohonjuuritason toisenlaista tietoa”, jossa vältetään laajempien yleisöjen vieraan- 
nuttamista turhan abstraktilla ja käsitteellisellä tietämisellä. Tähän pyrkimykseen liittyy edellä 
mainittu marginaalisten ryhmien näkeminen oman tilanteensa asiantuntijoina, joiden näkökul- 
mia tutkijan tulee kuunnella ja kunnioittaa. Marjukka Laiho, Nina Tokola ja Päivi Eriksson käsit- 
televät teoksen Kanssatutkimus ja valta -luvussa kanssatutkimuksen tutkimusasetelmia ja -pro- 
sessia erityisesti vallan ja siihen liittyvien kokemusten kautta. He lähtevät tekstissään liikkeelle 
siitä ajatuksesta, että ammattitutkijan ja kanssatutkijan kohtaamiseen sisältyy aina monia tasoja, 
joilla erilaiset elämisen ja olemisen tavat kohtaavat. 

Kanssatutkimuksessa ammattitutkija asettuu samalle linjalle muiden toimijoiden kanssa ja 
tekee yhteistyötä osana verkostoja, jotka liittävät erilaisia instituutioita yhteen. Ammattitutkija 
toimii heidän kanssaan tietyn päämäärän tavoittelemiseksi, tiedostaen samalla myös eri toimijoi- 
den päämäärien osittaiset eroavaisuudet ja niiden yhteensovittamisen mahdolliset haasteet. Tällä 
tavoin ammattitutkijan asiantuntijuus, kerrytetty osaaminen ja tieto saatetaan yhteiskunnallises- 
ti merkityksellisen toiminnan resurssiksi asettamalla se vuoropuheluun kanssatutkijoiden elä- 
mänkokemuksesta kumpuavan tietämisen ja osaamisen kanssa. Suoranta ja Ryynänen (2014, 15) 
kutsuvat tämänkaltaista asetelmaa horisontaalisiin tutkimussuhteisiin pohjautuvaksi. Sitä luon- 
nehtivat solidaarisuus ja jaetut yhteiskunnalliset vaikuttamispyrkimykset. Tällaiset tutkimussuh- 
teet haastavat perinteisiä tutkimusasetelmia ja niiden mukaisia tutkimuskäytäntöjä, joissa valta 
tyypillisesti jakautuu epätasaisesti osallistujien ja tutkijoiden kesken. Kanssatutkimuksessa tosin 
epätasaiset valta-asetelmat voivat koskea myös kanssatutkijan ja hänen tutkimukseensa osallistu- 
vien henkilöiden välisiä suhteita. Outi Hietala, Meri Kulmala, Reetta Mietola, Tiina Sotkasiira ja 
Mari Turja pureutuvat tähän teemaan tarkemmin teoksen luvussa Tutkimuskohteesta tutkimuk- 
sen toteuttajaksi -luvussa. 

Kanssatutkimusta luonnehtivat arvot ja tavoitteet, kuten sosiaalinen oikeudenmukaisuus ja 
yhteiskunnallisen muutoksen aikaansaaminen (esim. Howard ym. 2021), ohjaavat siten paitsi tut- 
kimusasetelmien ja tiedonintressien muodostumista myös tutkimuksen kontekstissa tapahtuvaa 
vuorovaikutusta kanssatutkijoiden kanssa. Toisin sanoen, nämä arvot eivät vain ohjaa tavoitellun 
tiedon laatua vaan myös tutkimuskäytäntöjen muotoutumiseen liittyviä valintoja ja tavoitteita, 
joiden kautta pyritään kohti oikeudenmukaisuutta ja demokraattisia osallistumismahdollisuuk- 
sia myös itse prosessin sisällä. Esimerkiksi lasten ja nuorten kanssa tehtävä tutkimus voi pyrkiä 
tuottamaan nuorille kanssatutkijoille voimaantumisen kokemuksia ja toimia vastavoimana nuor- 

ten kokemalle syrjäytymiselle ja eriarvoisuuksille (esim. Kulmala & Fomina 2019; 2021; Honka- 
tukia, Rättilä & Rinne 2021). Kanssatutkijana toimimisen myötä myös nuorten pitkäkestoisempi 
yhteiskunnallinen toimijuus ja usko omiin vaikutusmahdollisuuksiin voi vahvistua, ja siten tut- 
kimusprosessin vaikutukset voivat ulottua myös prosessin ulkopuolelle (Cahill 2007a). Keskeinen 
tekijä tässä prosessissa voi olla sellaisten työkalujen omaksuminen, jotka mahdollistavat oman 
elinpiirin ja kokemusten kriittisen pohdinnan ja arvioinnin, ja siten yhteiskunnallisen konteks- 
tin ja sitä jäsentävien valtasuhteiden vaikutusten hahmottamisen omassa elämässään (vrt. Pyyry 
2012). 


Kanssatutkimus tutkimusprosessina 


Kuten edellä on luonnehdittu, ymmärrämme kanssatutkimuksen ammattitutkijan ja kanssatut- 
kijan välisenä kumppanuutena, jossa tutkimus voidaan suunnitella, toteuttaa, raportoida ja viedä 
käytäntöön yhdessä. Kaikilla asianosaisilla tulisi olla mahdollisuus osallistua tutkimusproses- 
siin kumppaneina tutkimuksen kaikissa sen eri vaiheissa, joskin osallistumisen muoto ja aste 
voivat vaihdella eri osallistujien välillä ja tutkimuksen teon eri vaiheissa. Tutkimuksen moninä- 
kökulmaisuus vahvistuu, kun ihmiset ja organisaatiot, joita tutkimus koskee, osallistuvat tutki- 
muksen toteutukseen toimijoina, joilla on tieto ja kokemus, ja näin ollen tunnustettu asiantunti- 
juus, omasta maailmastaan. Aihepiiriä koskevaa ymmärrystä rikastetaan yhdessä kunkin oman 
asiantuntijuuden puitteissa ja siitä käsin. Yhdenvertainen kumppanuus ei tarkoita sitä, että kaik- 
ki ovat tutkimuksen tekemisessä samanlaisessa asemassa tai tehtävässä, vaan sillä viitataan yh- 
denvertaisuuteen kohtaamisessa (Sipari ym. 2022, 13). Kuten Salla Sipari kollegoineen (emt., 29) 
ovat todenneet, kumppanuuden rikkaus on siinä, että kumppanit ovat erilaisia. Tutkimuksen eri 
vaiheissa tarvitaan erilaista osaamista ja erilaisia rooleja, mistä syystä kaikkien ei tarvitse osata 
kaikkea tai osallistua kaikkeen. 

Perinteisesti tieteellinen tutkimusprosessi sisältää neljä vaihetta: suunnittelun, toteutuksen, 
arvioinnin ja raportoinnin. Ihanteellisesti ajatellen kanssatutkimusprosessissa tiedon yhteistuo- 
tanto lähtee liikkeelle tutkimuskumppanuuksien luomisesta, minkä jälkeen tutkimus käynnistyy 
ilmiön ja tutkimusaiheen määrittelyllä ja perustelulla. Kanssatutkimuksellisessa tutkimuskump- 
panuudessa niin tutkittava ilmiö kuin tutkimuskysymykset hahmotellaan yhdessä kaikkien 
asianosaisten kanssa. Samoin sovitaan tutkimusyhteistyön periaatteet ja tavoitteet siten, että ne 
osaltaan vastaavat kunkin intresseihin. (Mubeen & Tokola 2021; Sipari ym. 2022.) Kun tutkimuk- 
sen tavoitteet ja kysymykset on muotoiltu, myös tutkimusasetelma rakennetaan yhdessä, ennen 
kuin tutkimuksen tekeminen kentällä ammatti- ja kanssatutkijoiden yhteistyönä varsinaisesti 
käynnistyy. Kanssatutkimuksessa tiedon yhteistuotanto ei rajoitu uuden aineiston keräämiseen, 
vaan pitää sisällään myös sen analyysin ja tulkinnan. Kanssatutkimuksessa lähdetään siitä aja- 
tuksesta, että myös tuloksista raportoidaan ja niitä viedään käytäntöihin yhdessä (Myös Lehtonen 
ym. 2020; Sipari ym. 2022). 

Näin ajatellen kanssatutkimus pyrkii tasaveroisuuden periaatteelle rakennettuun moniääni- 
seen tutkimuskumppanuuteen koko tutkimusprosessin ajan. Tällaista tasaveroisuuteen ja kump- 
panuuteen perustuvaa tiedon yhteistuotannon ihannetta voidaan kuvata esimerkiksi seuraavalla 

kaaviolla (Kuvio 1). Kaavio on saanut inspiraationsa Osallistuva tutkimuskumppanuus -mallis- 
ta, joka on kehitetty monivaiheisesti esimerkiksi Metropolia Ammattikorkeakoulun REcoRDI 
-hankkeen yhteiskehittelytyöpajoissa ja kehittävässä koulutusprosessissa, johon myös osa tämän 


teoksen kirjoittajista on osallistunut (ks. myös Sipari ym. 2022): 


MAY] TIEDON YHTEISTUOTANNON MALLI 


JOHTAMINEN 
SEURANTA 
ARVIOINTI 


TUTKIMUS- 
KUMPPANUUKSIEN 
LUOMINEN 


Tutkimuksen ja mahdollisten 
kumppanuuksien alustava 
suunnittelu 

Eri tahojen mukaan 
kutsuminen 
Vuorovaikutteisen 
kumppanuuden 
käynnistäminen 


02 OSALLISTUMISEN 
PERIAATTEIDEN JA 
KANSSATUTKIMUS- 

TIIMIEN RAKENTAMINEN 


Luottamuksen rakentaminen 
Kunkin osapuolen intressien 
ja tarpeiden kartoittaminen 
Tutkimuksen tavoitteista 
sopiminen 

Yhteistyön periaatteista, 
kunkin osapuolen rooleista ja 
velvollisuuksista sekä 


03 TUTKIMUSASETELMAN 
VUOROVAIKUTTEINEN 
RAKENTAMINEN 


Tutkimuksen fokuksen 
kirkastaminen 
Tutkimussuunnitelman 
laatiminen (ml. 
tutkimuskysymykset, 
avainkäsitteet, 
tutkimusmenetelmät) 
Aineistotuotannon 


04 UUDEN TIEDON 
YHTEISTUOTANTO 


Aineistontuotanto 
Vuorovaikutteinen aineiston 
analyysi ja tulkinta 
Yhteiskirjoittaminen ja 
muunlaiset raportoinnin ja 
julkaisemisen tavat 


05 UUDEN TIEDON 
VIEMINEN KÄYTÄNTÖÖN 


Metodologinen reflektointi 
Keskustelut uuden yhdessä 
luodun tiedon merkityksestä 
Tutkimustulosten viestintä 
Uudenlaiset käytännön 
sovellukset tutkimustulosten 
pohjalta 


suunnitteleminen 
Menetelmäkoulutus 


joustavista osallistumis- 
tavoista sopiminen 
Tutustuminen tutkimuksen 
tekemisen tapoihin ja 
tutkimusprosessiin 


Kuvio 1. Tiedon yhteistuotannon malli. 


Kanssatutkimuksellinen tutkimusprosessi lähtee liikkeelle kaikkien osapuolten intressit huo- 
mioon ottavien kumppanuuksien rakentamisesta (Vaihe 1), johon on syytä varata aikaa, sillä se 
luo perustan vastavuoroiselle yhteissuunnittelulle ja varsinaisen tutkimusryhmän toiminnan 
ja tutkimuksen teon käynnistämiselle. Vuorovaikutussuhteen rakentamisen ohella kumppa- 
nuuksista neuvotteleminen on osa kanssatutkimukseen osallistumisen periaatteiden (Vaihe 2) 
ja tutkimusasetelman (Vaihe 3) yhteistä rakentamista. On tärkeää tunnistaa ja tunnustaa eri 
kumppanien asiantuntijuudet ja arvot. (Myös Sipari ym. 2022, 18-22.) Prosessin alkuvaihe vaa- 
tii avarakatseisuutta ja avoimuutta erilaisille näkökulmille ja käsityksille kaikkia arvostavassa ja 
luottamuksellisessa ilmapiirissä. Kanssatutkimuksen suunnittelussa kannattaa huomioida, että 
luottamuksen rakentaminen vie väistämättä aikaa. Kanssatutkijoiden asema voi jäädä näennäi- 
seksi ja symboliseksi, jos tutkimuskumppanuutta ei aktiivisesti rakenneta suunnitteluvaiheesta 
lähtien ja ylläpidetä läpi tutkimusprosessin (Domecg ym. 2014). Kunkin intresseistä ja tarpeista 
neuvotteleminen jo kumppanuuden alkumetreiltä lähtien edesauttaa kaikkien osapuolten sitou- 
tumista yhteiseen tiedontuotantoon. 

Vuorovaikutteisen tutkimusasetelman rakentaminen pitää sisällään niin tutkimuskysymys- 
ten laatimisen kuin sen pohtimisen, millaisten käsitteiden ja menetelmien avulla näihin kysy- 


myksiin voidaan vastata. Kysymyksiä voidaan työstää muun muassa monialaisissa työpajoissa, 

joihin osallistuu kaikkien tutkimuskumppanitahojen edustajia. Organisaatioissa toteutettavassa 
kanssatutkimuksessa ryhmäkeskustelut ovat tarpeen organisaation intressien selvittämiseksi ja 
siksi niissä on hyvä olla mukana myös johdon edustajia, esimerkiksi lähiesihenkilöitä tai ylempää 
johtoa. Työpajoja ja ryhmäkeskusteluita voidaan järjestää tutkimusvaiheittain, vaikkapa jatkaen 
tutkimuskysymyksistä käsitteisiin ja menetelmiin ja aineistoihin, kunnes päästään varsinaiseen 
tutkimussuunnitelmaan. 

Tämänkaltaisessa tutkimusasetelmassa kanssatutkijoille avautuu rooleja tiedon tuottamiseen 
liittyvien kysymysten esittäjinä ja havaintojen tekijöinä. Samalla he voivat antaa oman panok- 
sensa tutkimustiedon laadun turvaamiseen (Boylorn 2008). Tiedon yhdessä luomiselle (Vaihe 4) 
on tärkeää, että kaikille aineiston tuottamiseen tai tuloksista raportointiin osallistuville löytyy 
mielekäs tapa osallistua. Uuden aineiston tuottamisessa joillekin sopivat paremmin vuorovai- 
kutteiset tavat, kun taas jotkut toiset työskentelevät mieluummin itsenäisemmin. On myös syytä 
muistaa, että kanssatutkijoiden sosiaalinen asema tai toimintakyky voivat joskus olla heikenty- 
neet pitkäaikaissairauden, mielenterveysongelmien tai vaikkapa lastensuojeluasiakkuuden vuok- 
si, jolloin mahdollisuus osallistua joustavasti on erityisen tärkeää. 

Toisaalta kanssatutkimukseen osallistuminen voi myös olla osa kanssatutkijan voimaantu- 
mista ja identiteetin uudelleen rakentumisen prosessia, kuten jo aikaisemmin esitimme. Osalli- 
suuden ja sitä kautta rakentuvan tutkimuksellisen ymmärryksen sekä yhteiskunnallisen vaikut- 
tavuuden vahvistamisen lisäksi kanssatutkimukselle ovat tyypillisiä emansipatoriset tavoitteet, 
joiden mukaisesti tutkimukseen osallistumisen toivotaan vahvistavan kanssatutkijoiden yhteis- 
kunnallista ääntä ja tukevan heidän toimintamahdollisuuksiaan. Toisaalta, kuten Ryynänen ja 
Rannikko (2021, 25; myös Pyyry 2012) ovat osuvasti todenneet, on mahdotonta käskeä ketään 
voimaantumaan. Kenellekään on harvoin tarpeen ”antaa ääntä”. Myös haavoittuvissa tilanteissa 
olevilla ihmisillä on jo oma ääni, mutta yhteiskunnalliset rakenteet saattavat estää sen kuulumi- 
sen. Tutkimus voi esimerkiksi auttaa äänen esiin tulemisessa tai kuulumisen esteen purkamisessa 
rakenteellisesti haavoittuvassa asemassa oleville. Kun kanssatutkimusta tehdään organisaatiois- 
sa, myös organisaation työntekijät voivat saada voimaantumisen kokemuksia ja ääntään kuulu- 
viin osallistumisen myötä. Tärkeää on, että tunnustetaan kanssatutkijoiden omat tavat toimia, 
kuten myös heidän käsityksensä siitä, mikä heille on tärkeää tietoa. 

Kanssatutkimuksen prosessissa aineiston analysointi saattaa näyttäytyä monille vaiheena, 
joka edellyttää tekijöiltään erityistä kyvykkyyttä (Seale ym. 2015). Tämä voi kuitenkin olla kans- 
satutkijoiden näkökulmasta liian kova vaatimus. Tämän teoksen Tutkimuskohteesta tutkimuksen 
toteuttajaksi -luvussa Outi Hietala, Meri Kulmala, Reetta Mietola, Tiina Sotkasiira ja Mari Turja 
pohtivat vertaisuuden rakentumista kanssatutkimuksessa. Keskeiseksi kysymykseksi nousee täl- 
löin se, miten kanssatutkijoista tulee tutkijoita, joilla on tarvittava osaaminen, mutta kuitenkin 
siten, että he samalla säilyttävät ainutlaatuisen näkökulmansa, joka ammattitutkijoilta puuttuu. 
Tietynlaisten taitojen ja koulutuksen liiallisen korostamisen myötä saatamme menettää ainakin 
osan kanssatutkijoiden hedelmällisestä erilaisuudesta. (Nind ym. 2016.) Kanssatutkimuksessa ei 
ole kyse kansalaisen muuttumisesta tutkijaksi vaan aihepiiriä koskevan ymmärryksen rikastami- 
sesta erilaisista näkökulmista ja asiantuntijuuksista käsin (Sipari ym. 2022). 

Kuten kirjan useissa kohdissa toteamme, kanssatutkijoiden osallistuminen tulosten julkaise- 
miseen on osa tutkimusprosessia, mutta sen toteuttaminen on käytännössä usein ongelmallista. 

Yhdessä kirjoittamisen haastavuudesta kertoo sekin, että alkuperäisistä suunnitelmistamme poi- 
keten kanssatutkijat eivät ole olleet mukana kirjoittamassa tätä kirjaa. Alun perin osa luvuista oli 
tarkoitus tuottaa vuoropuhelussa kanssatutkijoidemme kanssa. Monien käytännön syiden vuoksi 
tämä ei kuitenkaan ollut mahdollista. Meillä ei esimerkiksi ollut ajallisia ja taloudellisia resursse- 
ja tehdä pitkäkestoista kirjoitusyhteistyötä kumppaneidemme kanssa, tai siksi, että joissakin ta- 
pauksissa kanssatutkimusyhteistyöstä on kulunut jo aikaa, jolloin ammatti- ja kanssatutkijoiden 
tiet ovat jo ehtineet erota. 

Olemme silti tehneet parhaamme tuodaksemme teoksessa esiin kanssatutkijoidemme näke- 
myksiä ja kokemuksia. Olemme myös pyytäneet saavutettavissa olevia kanssatutkijoita arvioi- 
maan tekstejämme. Esimerkiksi Outi Hietalan kanssa kirjoitushetkellä työskentelevät mielen- 
terveyskuntoutuja-kanssatutkijat ovat lukeneet ja kommentoineet kirjan käsikirjoitusta osin tai 
(jotkut heistä) kokonaan. Meri Kulmala on omassa tutkimuksessaan keskustellut lastensuojelusta 
itsenäistyneiden kanssatutkijoiden kanssa heidän kokemuksistaan tutkimushankkeeseen osal- 
listumisesta. Nina Tokola on puolestaan haastatellut kanssatutkijanuoria auktoriteetin ja vallan 
rakentumisesta tutkimuskumppanuudessa. Lisäksi Päivi Eriksson ja Caterina Bettin ovat Ka- 
nadassa toteutetussa tutkimushankkeessa selvittäneet terveysalan hankkeisiin osallistuneiden 
kanssatutkijoiden kokemuksia ammattitutkijoiden kanssa tehdyn tutkimusyhteistyön onnistu- 
misesta ja kipukohdista. Myös kaikkia näitä pohdintoja on hyödynnetty kirjassa. 

Perinteisen akateemisen julkaisemisen lisäksi on kuitenkin olemassa myös monenlaisia muita 
raportoinnin ja julkaisemisen keinoja. Kirjoittajakollektiivin kokemuksiin ja olemassa olevaan 
kirjallisuuteen peilaten näitä esittelevät Outi Hietala, Meri Kulmala, Reetta Mietola, Tiina Sotka- 
siira ja Mari Turja erityisesti Tutkimuskohteesta tutkimuksen toteuttajaksi -luvussa. 

Kanssatutkimuksen tulosten levittäminen ja sen tuottaman tiedon avulla vaikuttaminen 
(vaihe 5) voi tapahtua esimerkiksi tietyssä, tutkimusaiheen kannalta keskeisessä yhteisössä tai 
organisaatiossa, jolloin vaikuttamiseen ja jalkauttamiseen liittyviä valintoja tehdään tutkimus- 
prosessin kaikissa vaiheissa. Jos kanssatutkimus käynnistyy jonkin yhteisön, ammattiryhmän 
tai organisaation aloitteesta, sen tulosten käyttöön ottaminen yhteisön sisällä voi olla helpompaa 
kuin jos tutkimusaloitteen olisi tehnyt ulkopuolinen taho. 

Toisaalta kanssatutkimuksen on tärkeää myös pyrkiä osaksi laajempaa yhteiskunnallista kes- 
kustelua sekä tiedolla vaikuttamista, ja näin osallistua asenteiden sekä järjestelmätason muutosten 
edistämiseen. Kanssatutkimuksen vahvuus on sen kyvyssä tuoda tulosten kautta esiin katveeseen 
jääneitä näkökohtia, kokemusmaailmoja ja erityisesti siihen asti vaiennettuja ääniä. Kanssatutki- 
muksen kyky tavoittaa ja tuoda näkyviin ja kuuluviin erilaisia tarinallisia ja autenttisia, samastu- 
mista mahdollistavia ääniä voi edistää tutkimustulosten kokonaisvaltaisempaa vastaanottamista. 

Kaikki kanssatutkimuksen vaiheet voivat tarjota kanssatutkijoille ja myös muille tutkimuk- 
seen osallistuville mahdollisuuden paitsi henkilökohtaiseen oppimiseen ja voimaantumiseen 
myös tutkimustulosten ja -tiedon levittämiseen sekä sen avulla vaikuttamiseen. Yhdessä tuote- 
tun tiedon jalkauttamisen vaihe on kuviossa sijoitettu tutkimusprosessin kaaren loppuun, mut- 
ta sen voidaan myös ajatella jatkuvan läpi koko prosessin. Ihannetilanteessa jalkauttaminen on 
läpi hankkeen jatkuvaa pohdintaa siitä, ketä varten tutkimusta tehdään. Jos kanssatutkimuksen 
tuloksia tuodaan tutkimukseen osallistuville paitsi tiedoksi myös pohdittavaksi jo tutkimuspro- 

sessin aikana, rakentuu mahdollisuus palauttaa kanssatutkijoiden tutkimukseen tuottama tieto 
takaisin heidän käyttöönsä, kenties uudenlaisessa, reflektoidussa muodossa. 

Käytännössä kanssatutkimuksen tekeminen on kehämäistä liikettä, jolloin prosessin vaiheet 
eivät seuraa suoraviivaisesti toisiaan vaan ovat vuorovaikutuksessa keskenään. Kanssatutkimus 
poikkeaa perinteisemmästä tutkimusprosessista erityisesti tutkimuksen alkuvaiheissa. Yhdessä 
tutkimuskumppaneiden ja kanssatutkijoiden kanssa rakennettavat tutkimusasetelmat (Vaiheet 
1-2) tekevät prosessista tavallista pitkäkestoisemman, mikä ei istu mutkattomasti moniin aka- 
teemisen maailman asettamiin raameihin. Myös varsinaisen uuden tiedon tuottamiseen liittyvät 
prosessit, kuten aineiston tuottaminen, analyysi ja raportointi, vaativat usein perinteistä tutki- 
musprosessia enemmän aikaa sekä innovatiivisuutta uudenlaisten, akateemiselle maailmalle ehkä 
vieraampien tekemisen tapojen löytämiseksi. Ammatti- ja kanssatutkijan asemaan ja rooleihin 
liittyvät kysymykset ovat monisäikeisiä, samoin kuin tutkimuksen omistajuuteen ja hallinnoin- 
tiin liittyvät kysymykset. Tasaveroisuuden ihanteesta huolimatta tutkimuksen tekoa jäsentävät 
moninaiset valtaerot ja hierarkiat, joiden lähtökohtainen tunnistaminen etenkin haavoittuvien 
ryhmien osalta on kanssatutkimukselle olennainen eettinen vaatimus. 

Kanssatutkimusprosessissa tutkimuseettinen pohdinta ja reflektio viitoittavat koko tutkimus- 
hankkeen kulkua aina suunnitteluvaiheesta tutkimusprosessin jälkeiseen aikaan. Koska kanssa- 
tutkimuksellisiin hankkeisiin liittyy usein aivan erityisiä tutkimusaiheita tai -tilanteita, kansal- 
lisia tutkimuseettisiä ohjeistuksia on tarpeen tarkastella kriittisesti, erilaisia eettisiä ratkaisuja 
tarkasti punniten ja reflektoiden. Kanssatutkimuksessa tutkimuseettisten kysymysten ratkaise- 
minen ei näin rajoitu ainoastaan tutkimussuunnitelman laatimiseen ja mahdollisen tutkimuseet- 
tisen ennakkoarvioinnin prosesseihin. Päinvastoin vakiintuneiden tutkimusetiikan menettely- 
rutiinien rinnalla ammatti- ja kanssatutkijat aktiivisesti etsivät sosiaalisesti oikeudenmukaisia ja 
eettisesti kestäviä ratkaisuja koko tutkimusprosessin ajan, kaikissa sen vaiheissa. Vaikka kirjan 
Tutkimuseettinen sääntely ja kanssatutkimuksen arjen tilanteinen etiikka -luvussa Sanna Spišák ja 
työryhmä keskittyvät tutkimuseettisiin kysymyksiin erityisesti kanssatutkimuksen näkökulmas- 
ta, korostamme kautta koko kirjan, ettei tutkimuseettistä reflektiota voi erottaa omaksi itsenäi- 
seksi saarekkeekseen kanssatutkimuksellisessa prosessissa. Dialoginen, elävä ja tilanteinen tut- 
kimusetiikka, jollaista kanssatutkimuksellisissa prosesseissa sovelletaan, kumpuaa empatiasta, 
huolenpidosta ja myötätunnosta (nk. ethics of care, Noddings 1986). Siinä eettisiin kysymyksiin ja 
pulmiin vastataan tutkimuksen arjessa vastavuoroisesti neuvotellen. 

Usein kanssatutkimuksen toteuttaminen on sotkuista (Pyyry 2012) ja vaikeaa, joskus miltei 
mahdotonta. Tutkijat kohtaavat monenlaisia, muun muassa akateemisen maailman sanelemia 
ehtoja, jotka puolestaan törmäävät tai ovat vähintäänkin ristiriitaisia kanssatutkimuksen ihan- 
teiden kanssa. Tulevissa luvuissa pureudumme juuri näihin ihanteiden ja käytännön toteutuksen 
välisiin jännitteisiin ja nostamme esiin niistä kumpuavia haasteita, mutta myös konkreettisia esi- 
merkkejä siitä, miten näitä haasteita on pyritty ratkomaan. Kysymme myös, mitä näistä epäon- 
nistumisista ja onnistumisista voisi oppia. Pohdimme kriittisesti sitä, milloin ja millainen kans- 
satutkimus on mahdollista ihanteiden ja todellisuuden ristiriidoista huolimatta. Vaikka jaamme 
Tiina Rättilän ja Päivi Honkatukian (2021) kokemuksen siitä, että kaikki ei kanssatutkimuksessa 
ole sujunut kuin ”Strömsössä”, on samaan hengen vetoon todettava, että sotkuisuudesta ja vai- 

keudesta huolimatta koemme, että kanssatutkimusprosessissa syntyy aina uutta tietoa, ja siinä 
opitaan uutta tutkimuksen tekemisestä. 

Kanssatutkimukseen kuuluu pyrkimys avoimuuteen myös siinä mielessä, ettei sen toteutu- 
mistapaa ja lopputulemia voida lyödä ennalta lukkoon, vaan prosessi pikemminkin edellyttää 
ennakoimattomuuden hyväksymistä ja sietämistä. Siten myöskään yllä esitetty prosessikuvaus 
ei pyri asettamaan ehtoja tai ennalta määrättyä kaavaa sille, millä tavoin kanssatutkimusta tulisi 
tehdä. Kanssatutkimus asettuu osaksi elettyä elämää, ja siten se on luonteeltaan elävä ja jatkuvasti 
uudelleen muovautuva prosessi. Haluammekin tämän kirjan myötä kutsua yhä laajempia joukko- 
ja mukaan kehittämään kanssatutkimusta ja antamaan sille useammanlaisia muotoja. 


Miksi kanssatutkimus? 


Yhtä kaikki, kanssatutkimusta näyttäisi yhdistävän kiinnostus valtarakenteisiin ja eriarvoisuuk- 
siin sekä näihin liittyvä pyrkimys muutokseen asioiden tilan viemiseksi oikeudenmukaisempaan 
suuntaan. Kanssatutkimus erottautuu perinteisestä tutkimuksesta ja sen tietoteoreettisista läh- 
tökohdista, sillä nämä ovat historian saatossa näytelleet merkittävää roolia yhteiskunnallisten 
eriarvoisuuksien ylläpitäjinä (ks. tarkemmin Kanssatutkimuksen tietoteoreettiset taustat -luku). 
Perinteisessä tutkimuksessa osallistujille annetut asemat ovat kovin rajatut, eikä heitä nähdä ar- 
vokasta tietoa omaavina yhteistyökumppaneina. Kanssatutkimus asettuu siten mahdollisuudeksi 
tehdä tutkimusta perinteisiä valta-asetelmia horjuttaen, etenkin silloin kun tutkimusta tehdään 
marginaalisista asemoinneista käsin ja niihin kohdistuen. 

Hahmotamme kuitenkin tässä teoksessa sekä marginaaliset että etuoikeutetut asemat mo- 
ninaisina ja risteävinä. Niin ammattitutkijat kuin kanssatutkijat asemoituvat aina monin tavoin 
suhteessa erilaisiin vallan ulottuvuuksiin. Näitä marginaalisuuksien ja etuoikeuksien intersekti- 
oita eli risteämiä käsittelemme yksityiskohtaisemmin esimerkiksi tietämiseen, valtaan ja vertai- 
suuteen keskittyvissä luvuissa. Kanssatutkimusta tekevät tutkijat tyypillisesti sitoutuvat kaikkien 
tutkimukseen osallistuvien valtaantumista tukeviin ja vallan epätasaista jakautumista kyseen- 
alaistaviin lähtökohtiin. Nämä lähtökohdat eivät kuitenkaan aina ole läsnä kanssatutkimuksessa, 
jota tehdään esimerkiksi myös organisaatioissa ja tiettyjen ammattiryhmien kanssa. Tuolloin tut- 
kimusta saattavat ohjata tarkemmin rajatut pyrkimykset kehittää käytäntöjä ja toimintatapoja sen 
sijaan, että tavoitellaan laajempaa yhteiskunnallista muutosta. On siis monta tapaa tehdä kanssa- 
tutkimusta ja monenlaisia tavoitteita, jotka voivat johdattaa tutkijan kanssatutkimuksen äärelle. 

Kuvio 2 kiteyttää kanssatutkimusta tyypillisesti ohjaavat periaatteet, joita olemme tässä lu- 
vussa käyneet läpi. Kuvio asettaa kanssatutkimuksen jatkumoon laajemman osallistuvan tutki- 
mustradition kanssa, minkä lisäksi siihen on tiivistetty kanssatutkimusta ja sille sukua olevia, 
yllä kuvaamiamme tutkimussuuntauksia — taistelevaa tutkimusta, osallistuvaa toimintatutki- 
musta ja kansalaistiedettä — yhdistäviä periaatteita. Olemme sijoittaneet kanssatutkimuksen ku- 
viossa alimmaiseksi, jotta havainnollistaisimme sitä, kuinka kuviossa mainitut periaatteet voivat 
yhdistyessään toisiinsa johtaa kanssatutkimukseen. Siten esitämme kanssatutkimuksen kuviossa 

tutkimisen tapana, jolla on yhteneväisiä tavoitteita ja periaatteita sekä edellä mainittujen suku- 


laissuuntausten että kattokäsitteenä toimivan osallistuvan tutkimustradition kanssa. 


KANSSATUTKIMUS 


Kuvio 2. Kanssatutkimus osallistuvan tutkimuksen traditiossa. 


Kuudentoista kirjoittajan kollektiivimme työskentelee yhteensä seitsemässä tutkimusta to- 
teuttavassa organisaatiossa. Edustamme laajasti tieteiden eri aloja, kuten yhteiskuntatieteitä, oi- 
keustiedettä, kauppatieteitä ja humanistista tutkimusta. Tätä kirjaa kirjoittaessamme tutkimme 
demokraattisen organisoitumisen prosesseja, innovaatiojohtamista, ihmisoikeuksien toteutu- 
mista, sosiaalipalveluiden kehittämistä, eletyn teologian metodologiaa, yhteiskunnallista vaikut- 
tamista, kansainvälisiä muuttoliikkeitä, ympäristökansalaisuutta sekä seksuaalista ja sukupuolis- 
ta häirintää. Monitieteisestä kokoonpanostamme huolimatta meitä kaikkia yhdistää kiinnostus 
kanssatutkimukseen ja halu kehittää edelleen kanssatutkimuksellisia käytäntöjä. 

Moni meistä työskentelee erityisten, rakenteellisesti ja moniperustaisesti haavoittuvassa ase- 
massa olevien ihmisryhmien parissa. Kanssatutkimuksellisia menetelmiä sovellamme muun 
muassa ikääntyneiden, muistisairaiden, kehitysvammaisten, mielenterveyskuntoutujien, lasten ja 
nuorten sekä etnisten vähemmistöjen kanssa. Uskomme, että kanssatutkimuksellisilla menetel- 
millä voimme vahvistaa näiden ihmisryhmien käsitystä oman toimijuutensa mahdollisuuksista 
ja purkaa toiseuttavia käytäntöjä. 

Olemme kirjoittajakollektiivina sitoutuneet tutkimuskumppanuuden edistämiseen. Meitä 
motivoi pyrkimys sosiaaliseen oikeudenmukaisuuteen ja yhteiskunnalliseen muutokseen. Moni 
meistä toimii aktiivisesti Kanssatutkimuksen tutkijaverkostossa, ja meidät on tuonut yhteen halu 
tuottaa aikaisempaa dialogisempaa, vivahteikkaampaa, refleksiivisempää ja vastuullisempaa tie- 
toa tutkimusaiheistamme sekä kehittää eettisesti kestäviä ja tutkimusprosessiin liittyviä valta- 
suhteita haastavia tutkimustapoja. Tämä teos rakentaa kirjoittajien kollektiivista käsitystä kans- 
satutkimuksen lähtökohdista, mutta sitä ei ole tarkoitettu ”ainoaksi oikeaksi” esitykseksi siitä, 
mitä kanssatutkimus on tai voi olla. 

Tämän kirjan kirjoittamisessa persoonapronomini ”me” on myös hyvin moninainen, 
moniulotteinen ja monitulkintainen. Olemme valinneet kirjoitukseen tämän muodon, koska 

haluamme painottaa myös tämän kirjan kirjoittamisessa tiedon tuottamisen kumppanuutta ja 
kollektiivisuutta. Kullakin kirjan luvulla on nimetty vastuukirjoittajaryhmä ja niiden sisältämä 
teksti ja sanoitukset ovat vastuuryhmän keskenään muotoilemia. Olemme kuitenkin myös läpi 
prosessin lukeneet ja kommentoineet toistemme tekstejä. Kirjan vastuutoimittajat ovat ottaneet 
vastuun siitä, että riittävä yhtenäisyys säilyy ja että kirjoitamme yhteisesti sovituista teemoista 
lukujen otsikoiden jäsentäminä. Tässä kirjan aloitusluvussa sekä loppuluvussa teemme myös yh- 
teenvetoa ja pohdimme kirjan tekstejä ja näkökulmia yleisesti, jolloin *me” on todellinen kollektii- 
vi, eikä sanojen ja lauseiden omistajuutta voi mitenkään täsmentää. Vaikka kaikkia lauseitamme 
tämänkään kirjan luvuissa jokainen yksilökirjoittaja ei välttämättä allekirjoittaisi sellaisenaan, 
me olemme olleet kaikki tiedon tuottamisessa osallisina, kuka enemmän, kuka vähemmän aktii- 
visesti osallistuen kirjoittamiseen, ja allekirjoitamme kukin luvun ja koko kirjan keskeisen sisäl- 
lön, viestin ja lopputuleman. Näin tapahtuu usein kanssatutkimusprosesseissa, joissa etenemisen 
suuntien valinnat ja raportoinnin näkökulmat tulevat prosessin aikana yhteisesti muotoilluiksi. 
Kirjoittajakumppanuus tässä kirjassa on toteuttanut hyvin myös sitä tutkimuskumppanuutta ja 
tiedon kollektiivista yhteistä tuottamista, josta kanssatutkijuudessa on kyse. 


Caterina Bettin 


Teen kanssatutkimusta Itä-Suomen yliopiston kauppatieteiden laitoksel- 
la, innovaatiojohtamisen tutkimusryhmässä, ja monitieteisessä neuro- 
alan tutkimusyhteisössä. Yhteistyössä usean kanadalaisen yliopiston ja 
tutkimusyksikön kanssa tutkin potilaiden osallistumista akateemiseen 
tutkimukseen Kanadassa ja Suomessa, erityisesti demokraattisen orga- 
nisoitumisen ja kanssajohtajuuden näkökulmista. Tutkimukseni perus- 
tuu affekti- ja toimijaverkko-teorioihin sekä anti-historia näkökulmaan. 
Tutkimustyössäni pyrin ymmärtämään suhteissa tapahtuvien prosessien 
ja sosiaalisten käytäntöjen affektiivista dynamiikkaa terveyteen liittyvän 
kanssatutkimuksen kontekstissa. 


Päivi Eriksson 


Työssäni Itä-Suomen yliopiston kauppatieteiden laitoksella teen tutki- 
musryhmäni kanssa yhteistyötä erilaisten organisaatioiden, ryhmien ja 
yksilöiden kanssa. Innovaatiojohtamisen tutkimuksessa käytämme osal- 
listavia, osallistuvia, yhteistoiminnallisia sekä design- ja taidelähtöisiä 
menetelmiä. Yhteistyömme monitieteisessä neuroalan tutkimusyhteisös- 
sä on vahvistanut kiinnostustani kanssatutkimuksen mahdollisuuksiin 
nykyistä demokraattisemman tutkimuksen tekemisessä niin yliopistolla 
kuin terveysalan yrityksissä ja muissa organisaatioissa. Olemme tehneet 
kanssatutkimusta kanadalaisten kumppaneiden kanssa, joilla on laajaa 
kokemusta yhteistyöstä potilaiden, omaisten ja potilasjärjestöjen kanssa. 
Näitä kokemuksia hyödynnämme mm. EU:n ja Suomen Akatemian ra- 
hoittamissa projekteissa. Tutkimukseni ammentaa johtamisen, organisoinnin ja innovaati- 
oiden teorioista sekä yhteiskuntatieteellisen ja kriittisen tutkimuksen perinteistä. 

Kaijus Ervasti 


Johdan tällä hetkellä kahta hanketta, jotka keskittyvät ikääntyneiden ja 
muistisairaiden ihmisten oikeuksien toteutumiseen (Koneen säätiö, Stra- 
tegisen tutkimuksen neuvosto). Molemmissa hankkeissa painopiste on 
laadullisessa tutkimuksessa ja niissä toteutetaan kanssatutkijuutta. Us- 
kon, että kietomalla asianosaiset mukaan tutkimukseen voimme saada 
aikaisempaa osuvampaa ja vivahteikkaampaa tietoa tutkimusaiheesta 
sekä aikaisempaa parempia tulkinta-avaimia aineiston tulkintaan ja ana- 
lyysiin. Lisäksi kanssatutkimus on eettisesti kestävä tutkimustapa. Oma 
tutkimusalani on yhteiskunnallinen oikeustutkimus, jossa oikeutta ja 
oikeuksien toteutumista tutkitaan yhteiskunnallisessa kontekstissa. Nä- 


kökulmana tutkimushankkeissa on haavoittuvien ryhmien oikeudensaantimahdollisuudet 
(Access to Justice). Keräämme hakkeissamme ikääntyneiden ja muistisairaiden ihmisten ja 
heidän läheistensä kertomuksia oikeuksien toteutumisesta sekä haastattelemme heitä. Lisäk- 
si järjestämme taidetyöpajoja, joissa lähtökohtana on taidelähtöinen tutkimus. 


Katariina Hakala 


Työskentelen nyt Tampereen ammattikorkeakoulussa ammatillisen opet- 
tajankoulutuksen lehtorina ja toteutan opetusta tutkimukseen ja ope- 
tussuunnitelman yhdessä tutkimisen näkökulmaan perustuen, kutsuen 
opiskelijat mukaan tuomaan omat näkökulmansa opetussuunnitelman 
toteutukseen. Toki unohtamatta opettajan vastuupositiota oppimis- 
prosessista. Olen toteuttanut kanssatutkimusta väitöskirjastani lähtien, 
jossa yhdessä neljän peruskoulun opettajan kanssa tutkimme opettajan 
paikantumista kouluinstituutiossa ja pedagogiikkaa, jolla määritetään 
”paremmin tietäjän paikka ja toisin tietämisen tila”. Sen jälkeen tein 
10 vuotta tutkimusta Kehitysvammaliitossa kehitysvammapalveluiden 
käyttäjien kanssa tutkien mm. kehitysvammaisten koulutus- ja työllisty- 
mismahdollisuuksia. Tutkimustani ovat ohjanneet vahvasti feministinen, 


valtasuhteiden avaamiseen kiinnittyvä tietoteoria sekä yhteiskuntatieteellinen vammaistut- 
kimus, jossa vammaisten ihmisoikeudet ovat tärkeä lähtökohta. 


Outi Hietala 


Kanssatutkimus kiinnostaa minua siksi, että sen avulla pääsen ratko- 
maan kuntoutuksen tutkimuksessa ja kehittämistyössä kohtaamiani 
haasteita. Päihdekuntoutukseen liittyvässä yhteiskuntapolitiikan väitös- 
tutkimuksessa yritin vastavuoroisen etnografian ihanteiden mukaises- 
ti palauttaa tutkimustuloksia informanttieni, A-klinikan asiakkaiden, 
kommentoitavaksi. Silloin jäin kysymään, miksi kenttätyössä kokemani 
yhteisymmärrys näissä tilanteissa kääntyi vaivaantuneeksi hämmennyk- 
seksi. Tulokset eivät puhutelleet niitä ihmisiä, joiden tilanteesta ja elä- 
mästä niissä kuitenkin piti olla kyse. Kun sitten ryhdyin sote-palveluiden 
yhteiskehittämisessä edistämään ammattilaisten, asiakkaiden sekä ko- 


kemusasiantuntijoiden vuoropuhelua, päädyin eri vaiheiden jälkeen jälleen pohtimaan sitä, 
miten tutkimuksessa voisi tuoda palveluiden käyttäjien ja ammattitutkijoiden kokemusmaa- 
ilmoja lähemmäs toisiaan. Lopulta nämä kysymykset saivat konkreettisen muodon parhail- 
laan käynnissä olevassa Suomen Klubitalot ry:n yhteistutkimushankkeessa (Yhteisöllisestä 
osallisuudesta yksilöllisiin siirtymiin OSSI-hanke STEA 2020-2022). Hankkeeseen mielen- 

terveyskuntoutujien yhteisöistä rekrytoidut kanssatutkijat ovat työskennelleet kumppanei- 
nani niin Klubitalojen jäsenille suunnatun kyselyn ja teemahaastattelun suunnittelussa ja 
toteutuksessa kuin haastatteluaineiston litteroinnissa sekä kokemusohjautuneessa analy- 
soinnissa. 


Päivi Honkatukia 


Johdan ALL-YOUTH-tutkimushanketta (STN, 2018-2023), jossa tut- 
kimme nuorten ja nuorten aikuisten mahdollisuuksia osallistua ja vai- 
kuttaa yhteiskunnassa heille mielekkäin tavoin. Hankkeessa lähdimme 
kehittelemään sellaisia tutkimuksen tekemisen tapoja, joilla erityisesti 
marginalisoiduissa asemissa olevat nuoret voisivat osallistua tutkimuk- 
seen. Olimme inspiroituneita nuorisotutkimuksen piirissä käydystä, 
osallistavia menetelmiä käsittelevästä keskustelusta. Lisäksi haimme 
vaikutteita feministisistä epistemologisista lähestymistavoista tiedon 
tuottamiseen (mm. Dorothy Smith, Sandra Harding). Halusimme kuulla 
nuorten ja nuorten aikuisten ajatuksia heidän omilla ehdoillaan ja tuottaa niistä luotettavaa 
tietoa. Usein nuoret, joiden luottamus yhteiskuntaan on vähäinen, jäävät pois perinteisem- 
millä tutkimusmenetelmillä kootuista aineistoista. Samoin ajattelimme, että tutkimus voi 
olla nuorille ja nuorille aikuisille yksi tapa tuoda mielipiteitään esiin, osallistua ja vaikuttaa 
yhteiskunnassa. Kanssatutkimus valikoitui yhdeksi metodologiseksi otteeksi, jota kokeilim- 
me muun muassa pakolaistaustaisten nuorten miesten ja naisten sekä työn ja koulutuksen 
ulkopuolella olevien nuorten aikuisten kanssa (ks. esim. tutkimusraporttimme ”Tutkien ja 
tarioiden kohti pakolaistaustaisten nuorten kestävää hyvinvointia”, Rättilä & Honkatukia 
2021). Kanssatutkimuskokeilut ovat olleet minulle henkilökohtaisesti suuri ja hieno oppi- 
miskokemus kollektiivisesta tutkimuksen tekemisestä. 


Hanna-Kaisa Hoppania 


Olen tehnyt kanssatutkimusta osana Elämänote-ohjelmaa (2018-2021) 
Ikäinstituutissa, jossa perehdytimme ikäihmisiä seurantatutkimuksen 
haastattelijoiksi. Tavoitteena oli selvittää mikä tukee iäkkäiden kotona 
asumista ja osallisuutta. Aiemmassa tutkimuksessani empiirisenä tut- 
kimuskohteena ovat olleet pikemminkin yhteiskunnalliset prosessit ja 
diskurssit. Ihmisten arkea tutkiessa kanssatutkimuksellinen lähtökohta 
tuntui hyvin luontevalta ja se on linjassa demokraattisen orientaationi ja 
arvojeni kanssa. Projekti oli hyvin antoisa ja opetti paljon! Teoreettisesti 
ammennan erityisesti feministisestä hoivan ja politiikan teoriasta ja jäl- 
kistrukturalistisesta diskurssiteoriasta. 


Meri Kulmala 


Olen sosiologi ja tutkinut pitkään venäläistä lastensuojelujärjestelmää, 
sen ideologioita ja instituutioita, tiiviissä yhteistyössä lastensuojelun käy- 
tännöntoimijoiden kanssa. Tämä polku vei minut tutkimushankkeeseen 
nuorten hyvinvoinnista ja tulevaisuudennäkymistä Arktisella alueella. 
Siirtymä ideologioista ja instituutiosta siihen, mitä tapahtuu ihmisten eli 
lasten ja nuorten tasolla tuntui johdonmukaiselta. Koska tutkimuksen 
kohteeksi asettui nuorten (rakenteiden rajoittama/mahdollistama) toimi- 
juus suhteessa tulevaan, tuntui mahdottomalta tehdä tutkimusta ilman, 
että nuoret itse osallistuisivat tutkimusprosessiin aktiivisina tiedontuot- 

tajina. Hankkeeseen rekrytoitiin kanssatutkijoita, jotka toimivat oman elämänsä sekä sijais- 
ja jälkihuollon kokemusasiantuntijoina ja toteuttivat elämänkaarellisia vertaishaastatteluja. 
Tarkoituksena oli tarjota myös mahdollisesti työelämässä hyödynnettäviä työkaluja mukana 
oleville nuorille. Asiantuntija-asema ja tutkimuksen tekemisen työkalut voisivat parhaim- 
millaan vahvistaa nuorten omaa käsitystä toimijuutensa mahdollisuuksista — eli juuri siitä 
samaisesta toimijuudesta, jota tutkimus pyrki ymmärtämään. Kanssatutkimushankkeen 
jälkeen nuoret ovat myös olleet mukana yhteiskehittämässä vaikuttamismahdollisuuksia 
heitä koskevaan lastensuojelujärjestelmään. Kanssatutkimus vei mukanaan ja myöhemmis- 
sä hankkeissani olen tehnyt kanssatutkimusta kielellisestä haavoittuvuudesta muunkielis- 
ten sosiaalipalveluiden ammattilaisten (SOSKIELI-hanke) sekä vertaisuudesta mielenhyvin- 
voinnin edistämisessä YouTuben kontekstissa nuorten kanssa (TUBEDU-hanke). 


Marjukka Laiho 


Kiinnostuin kanssatutkimuksesta tehdessäni väitöskirjaa sosiologisen, 
teologisen ja politologisen tutkimuksen rajapinnassa. Väitöstutkimukse- 
ni osana tein analyysiä erilaisista (eletyn) teologian tutkimusotteista, joi- 
ta analysoin syventymällä ammattitutkijan ja hänen tutkimuskohteensa 
erilaisiin positioitumisiin teologisissa tutkimusasetelmissa. Laajempana 
kiinnostuksenkohteenani ovat vallan erilaiset ulottuvuudet ihmistietei- 
den tutkimuksessa ja tutkimuksen sisältämissä kohtaamisissa. Näissä 
tarkasteluissa olen esittänyt kriittisiä kysymyksiä: Kenen uskonnollinen 
tulkinta on oikeaa teologiaa? Miten tietämisen kehollisuus, kokemuksel- 
lisuus ja paikantuneisuus on osa tiedontuotantoa prosesseja? Entä miten 
valtaa reflektoidaan — tai ei reflektoida - osana tutkimusta? Olen tar- 
kastellut näitä kysymyksiä analysoimalla ja havainnoimalla institutionalisoituja tietämisen 
käytänteitä sekä yhtenä ammattitutkimuksen sisäpiiriläisistä että yhdessä avarakatseisten 
ja tiedostavien nuorten aikuisten kanssa. Erilaiset refleksiiviset menetelmät sekä tiedonso- 
siologiset tarkastelut ovat tutkimustyöni ytimessä. Niiden kautta lähestyn myös kanssatut- 
kimusta, jonka näen tällä hetkellä enemmän tutkimustyön ihanteena kuin vakiintuneena 
käytäntönä. 


Reetta Mietola 


Olen päätynyt pohtimaan kanssatutkimusta yhteiskuntatieteellisen 
vammaistutkimuksen kautta. Vammaistutkimuksen lähtökohdissa on 
jo sitoumus yhdessä tekemisestä, sillä yhteiskuntatieteellinen vammais- 
tutkimus on lähtenyt rakentumaan tutkijoiden ja vammaisaktivistien 
yhteistyöstä. Tutkimusalalla onkin varsin vahva yhteisymmärrys siitä, 
että vammaistutkimus on sitoutunut kumppanuuteen, jossa tutkimusta 
tehdään ja kehitetään yhdessä. Oma linkkini kanssatutkimukseen tulee 
kehitysvammaisten kanssa tehtävästä inklusiivisesta (kanssa)tutkimuk- 
sesta. Suunnitellessani etnografisen kenttätyön toteuttamista vaikeim- 
min kehitysvammaisten ihmisten arkea koskevassa tutkimushankkeessa 
päädyin lukemaan inklusiivista tutkimusta koskevaa tutkimuskirjalli- 
suutta. Vaikka en etnografista tutkimustamme kutsuisi kanssatutkimukseksi, informoi ink- 
lusiivinen tutkimus tutkimuskäytäntöjämme, joissa pyrimme olemaan herkkänä sille, mitä 
osallistujamme halusivat kanssamme tehdä ja mikä heille oli heidän arjessaan tärkeää. 

Tiina Rättilä 


Innostukseni kanssatutkimukseen syttyi työskennellessäni 
ALL-YOUTH-tutkimushankkeessa (STN 2018-2020). ALL-YOUTH tut- 
kii Suomessa asuvien 16-25-vuotiaiden nuorten yhteiskunnallisen osal- 
listumisen mahdollisuuksia ja esteitä. Hankkeen keskiössä on nuorten 
aktiivinen mukaan ottaminen paitsi yhteiskunnalliseen keskusteluun ja 
päätöksentekoon, myös itseään koskevan tutkimustiedon tuottamiseen 
tasavertaisina kumppaneina ammattitutkijoiden kanssa. Tästä lähtökoh- 
dasta käynnistimme 2018 useita kanssatutkimusprosesseja muun muassa 
pakolaistaustaisten nuorten miesten ja naisten sekä työn, koulutuksen ja 
harjoittelun ulkopuolella olevien nuorten aikuisten kanssa. Olemme esi- 
telleet kanssatutkimuksiamme esimerkiksi Nuorisotutkimusverkoston 


julkaisemassa raportissa ”Tutkien ja tarinoiden kohti pakolaistaustaisten nuorten kestävää 
hyvinvointia” (Rättilä & Honkatukia 2021). Metodologisesti ja teoreettisesti tutkimuksem- 
me ponnistavat erityisesti kriittisestä feministisestä epistemologiasta (Harding, Haraway) 
sekä Dorothy Smithin arkipäivän sosiologiasta'. 


Tiina Sotkasiira 


Aloin tehdä kanssatutkimusta osana tutkimushanketta, jossa tarkastelin 
Lieksassa asuvien somalialaisten kansalaisuuden rakentumista. Aluksi 
lieksalaiset olivat tutkimuksessani mukana osallistujina. Saatuani rahoi- 
tuksen syrjäseuduille suuntautuvaa kansainvälistä muuttoliikettä tutki- 
valle post doc -hankkeelleni, alkoi yhteistyöhöni Lieksan somaliperheyh- 
distyksen kanssa sisältyä yhä enemmän kanssatutkimuksen piirteitä. 
Olen tehnyt kanssatutkimusta myös osana Rikkovat rajat -kollektiivia, 
joka tutkii turvapaikanhakijoiden arjessaan kohtaamia rajoja. Teoreetti- 
sesti lähdin liikkeelle arjen kansalaisuuden rakentumisen tarkastelusta. 


Nykyään kehollisuuden käsite on tullut tärkeäksi. Menetelmällisesti tukeudun usein osal- 
listuviin ja toiminnallisiin tutkimusmenetelmiin, kuten kuljeskeluun. Kanssatutkimukseen 
minua on motivoinut oma taustani kansalaistoimijana sekä ”aivojeni kihelmöinti”, jota tun- 
nen asettaessani itseni alttiiksi vuorovaikutukselle sekä kokemustiedon moninaisuudelle ja 
moninäkökulmaisuudelle. 


Sanna Spisak 


Ennen tutkijapolulle astumista työskentelin mediakasvatuksen asian- 
tuntijana lastensuojelujärjestössä kohdaten erilaisia nuoria. He kertoivat 
harmitellen, ettei heidän näkemyksiään useinkaan kuunnella seksuaa- 
lisuutta koskevissa asioissa. Tutkimustyötäni onkin viitoittanut vahva 
sitoutuminen YK:n lapsen oikeuksien sopimukseen. Siinä määritellään, 
että nuorten itsensä kuuleminen on eettisesti olennaista tutkimuksissa, 
jotka koskevat nuorten omaa toimintaa ja kokemuksia. Olen vuodesta 
2012 tutkinut sitä, miten alaikäiset suhtautuvat avoimen seksuaaliseen 
mediakuvastoon ja miten he itse käsitteellistävät seksiä ja sukupuolta 
käsitteleviä mediarepresentaatioita. Sovellan työssäni kanssatutkimuk- 
sellisia menetelmiä. Tapaan tutkimukseeni osallistuvia nuoria erilaisilla 


digitaalisilla alustoilla, joissa heidän on mahdollista osallistua tutkimukseeni anonyyminä, 


29 


Meri Kulmala, Sanna Spišák, Satu Venäläinen, Marjukka Laiho, Katariina Hakala, Tiina Rättilä 


niinä aikoina ja niillä tavoilla kuin heille itselleen on luontevaa. Nykyisessä työssäni tutki- 
jatohtorina olen laajentanut tutkimusaihetta representaatioista nuorten seksuaalioikeuksiin 
ja seksuaalista toimijuuden käsittelyyn. Työskentelen poikkitieteellisellä otteella ja kehitän 
yhdessä tutkimukseeni osallistuvien nuorten kanssa keinoja, miten media- ja seksuaalikas- 
vatus voisi olla nuorten seksuaalista toimijuutta ja heidän seksuaalioikeuksiaan kunnioitta- 
vampaa. 


Nina Tokola 


Kanssatutkimus menetelmänä on kehittynyt työskentelytavakseni vuo- 
sien varrella toimintatutkimusten kuluissa ja soveltaessani erilaisia 
osallistavia menetelmiä. Tutkimukseen osallistuneiden kiinnostus tut- 
kimusta ja sen tarkoitusperiä kohtaan synnytti tahtotilaa kutsua heitä 
kattavammin mukaan tutkimuksen eri vaiheisiin, jolloin myös ymmär- 
rykseni pitkäkestoisen ja erilaisia tietoteoreettisia elämänpiirejä yhdis- 
televän tiedontuotannon merkityksistä lisääntyi. Kanssatutkimuksessa 
viehättää sen sosiaalisuus ja sen laatikon ulkopuolelta ajattelemaan pus- 
keva luonne. Koen myös motivoivaksi kanssatutkimuksen emansipatori- 
suuden. Olen tehnyt kanssatutkimusta nuorisotutkimusta ja ympäristö- 
politiikkaa yhdistelevällä empiirisellä kentällä ammentaen teoreettisia näkökulmia muiden 
muassa kestävän hyvinvoinnin teorioista. 


Mari Turja 

Kanssatutkimuksessa näkyy intohimoni eli yhdessä tekeminen, joka on 
avaavaa ja mukaan ottavaa, ei pois sulkevaa. Kanssatutkimuksesta löy- 
tyy myös jo työnohjaajana tutuksi tullut organisaatioiden ulottuvuus 
ja siellä työskentelevien ihmisten näkyväksi tuleminen, samoin palve- 
luiden asiakkaiden kokemustiedon saaminen mukaan kehittämiseen. 
Käyttäjälähtöistä osallistavaa suunnittelua olen vienyt eteenpäin yhdys- 
kuntasuunnittelussa Lähiöprojektissa lasten mukaan ottamisella oman 
asuinalueensa suunnitteluun. Tämänkaltaista toimintatutkimusta olen 
tehnyt asukkaiden kanssa muuallakin. Olen myös opettanut ympäristö- 
politiikan ja -suunnittelun aihepiirejä Turun ja Laurean ammattikorkea- 
kouluissa. Olen myös tarkastellut erikoissairaanhoidon asiakkaiden osal- 
lisuutta sekä kokemusasiantuntijoiden ja ammattilaisten yhteistyötä palvelujärjestelmässä 
Keski-Suomen sairaanhoitopiirissä ASKO-hankkeessa ja viimeksi lastensuojelun yhteiske- 
hittämistä Asiakkaasta kumppaniksi -hankkeessa Turussa. Yritysneuvojana ja työnohjaa- 
ja-prosessikonsulttina olen nähnyt onnistumisia silloin, kun organisaation tieto muodostuu 
myös kokemustiedosta ja innovointi on käyttäjälähtöistä. Tulokulmani kanssatutkimukseen 
muodostuu nykyisestä ”tutkimuskodistani käsin” eli Tampereen yliopiston Johtamisen ja 
talouden tiedekunnan hallintotieteestä yhdistettynä humanistiseen maantieteeseen, sosiolo- 
giaan, ympäristöpsykologiaan, aikuiskasvatustieteeseen ja organisaatiotutkimukseen. Ver- 
kostomainen työskentely on lähellä sydäntäni ja yhteiskehittämisen työpajojen veto suurta 
herkkuani. 


Mitä on kanssatutkimus? 


Satu Venäläinen 


Kanssatutkimuksesta minut sai kiinnostumaan etenkin siihen liittyvät 
pyrkimykset haastaa perinteisiä, hierarkkisoivia subjekti-objekti-jaotte- 
luita tutkimusprosessissa, ja tähän liittyvät mahdollisuudet pyrkiä kohti 
entistä eettisempää ja refleksiivisempää tiedon tuotantoa. Tämä kiinnos- 
tus oli jatkoa työskentelylleni kriittisen sosiaalipsykologian, feministisen 
ja jälkistruktralististen teorioiden ja pienemmissä määrin post-kvalita- 
tiivisenkin tutkimuksen kanssa, etenkin väkivaltaisiin ja toiseuttaviin 
käytäntöihin keskittyen. Siten tutkimustani motivoi pyrkimys kohti 
eriarvoisuuksia haastavaa tutkimuksen tekoa, sekä yhteiskunnallisen 
muutoksen mahdollisuuksiin että tutkimusprosessiin liittyviin valtasuh- 
teisiin kohdistuen. Kanssatutkimuksellisia kokeiluja olen tehnyt nuoriin 


ja seksuaaliseen ja sukupuoliseen häirintään keskittyvän postdoc-tutkimukseni puitteissa. 
Nämä kokeilut ovat vahvistaneet uskoani siihen, että kanssatutkimukselliset ja laajemmin 
osallistuvat lähestymistavat ovat äärettömän tärkeitä väyliä moniäänisen ja dynaamisen tie- 
don yhteistuottamiseen, jolla on potentiaalia liikautella sosiaalisia käytäntöjä ja kohtaamisia 
vastuullisempaan, kuuntelevampaan ja avoimempaan suuntaan. 

2 
Kanssatutkimuksen tietoteoreettiset taustat 


Hanna-Kaisa Hoppania ja Satu Venäläinen 


Kanssatutkimuksella pyritään tuottamaan tietoa. Suhteellisen uutena osana tieteellisen tiedon- 
tuotannon käytäntöjä kanssatutkimuksen epistemologinen eli tietoteoreettinen pohja on vasta 
muotoutumassa. Epistemologia tarkastelee sitä, miten tieto voidaan määritellä ja minkälaisia tie- 
don luonne, alkuperä ja rajat ovat. Epistemologinen pohdinta on käsitteellistä ja filosofista, ja voi 
kenties tuntua kaukaiselta kanssatutkimuksen käytäntöä koskevista kysymyksistä. On kuitenkin 
tärkeää ymmärtää kanssatutkimuksen tietoteoreettista taustaa, jotta voimme perustella sen roo- 
lia osana moniäänistä ja erilaisia menetelmiä hyödyntävää tutkimuskenttää. Tietoteoriaan liitty- 
vät näkemykset ja tieteellisyydestä käydyt kiistat kytkeytyvät myös tutkimuksen rooliin yhtenä 
yhteiskunnallisia valtasuhteita tuottavana, tai haastavana, kenttänä. 

Arkiymmärrys tieteestä ja tutkimuksesta nojaa usein perinteisiin luonnontieteellisiin ihan- 
teisiin ja ajatuksiin faktoista ja suoraviivaisesta objektiivisuudesta. Kuten tässä luvussa näemme, 
näitä käsityksiä on tieteenteoriassa kuitenkin jo pitkään haastettu. Lisäksi ihmistieteillä on esitet- 
ty olevan syystäkin hieman erilainen tietokäsitys ja yhteiskunnallinen rooli kuin luonnontieteillä. 

Tieteenfilosofiassa tiedettä voidaan tutkia joko yleisesti tai keskittymällä yksittäisten tieteena- 
lojen perusteisiin. Yleisellä tasolla tieteen lähtökohtia ja tieteenfilosofiaa käsitellään kuitenkin 
tyypillisesti luonnontieteiden näkökulmasta. Tieteellisestä menetelmästä (scientific method) pu- 
huttaessa viitataan käytännössä usein suhteellisen rajattuun luonnontieteelliseen tutkimukseen 
ja sen toimintatapoihin. Luonnontieteelliselle ymmärrykselle tiedon luonteesta on muodostunut 
valta-asema, minkä vuoksi vaihtoehtoiset epistemologiat ja tieteen tekemisen tavat ovat usein vä- 
hemmän tunnettuja, ja joskus niiden asemaa ”oikeana tieteenä” kyseenalaistetaan. 

Kanssatutkimus ei rajaudu mihinkään tiettyyn tieteenalaan eikä ole mitään tiettyä epis- 
temologista mallia, johon se nojaisi. Kuten johdannossa tuotiin esiin, käytännössä kans- 
satutkimus ihmistieteiden parissa kytkeytyy usein kriittisiin, emansipatorisiin perintei- 

siin, jotka tyypillisesti eroavat luonnontieteiden ihanteista. Kanssatutkimus voidaan myös 
nähdä osana erilaisten yhteiskehittämisen ja osallistamishankkeiden jatkumoa, jossa mo- 
tivaatiot, tavoitteet ja soveltavat tiedonintressit ovat kytköksissä käytäntöön ja esimerkik- 
si erilaisten ryhmien alisteisen aseman parantamiseen. Kanssatutkimusta voidaan kuiten- 
kin tehdä periaatteessa millä tahansa tieteenalalla, myös luonnontieteissä (ks. tarkemmin 
Kanssatutkimus demokraattisena osallistumisena ja osallisuuden kokemuksena -luku). 

Tässä luvussa käsittelemme tieteellisen tiedon ihanteita, tietämistä ja etenkin sitä, millä tavoin 
kanssatutkimus haastaa perinteisiä käsityksiä tieteellisestä tiedosta. Siinä missä tieteen perintei- 
set edellytykset ja ideaalit korostavat tiedon tuottajien eli ammattitutkijoiden objektiivisuutta ja 
erillisyyttä tietämisen kohteista, kanssatutkimus puolestaan pohjautuu sitä tuottavien ihmisten 
elämänkokemukseen. Tällöin omakohtainen suhde kiinnostuksen kohteena olevaan ilmiöön 
nähdään tutkimuksen keskeisenä voimavarana. 

Eri yhteiskunnallisissa asemissa olevilla ihmisillä on myös erilaiset mahdollisuudet tulla näh- 
dyiksi uskottavina tiedon tuottajina, ja tieteellinen tutkimus voi myös uusintaa ja tuottaa yh- 
teiskunnallisia eriarvoisuuksia. Kanssatutkimus sen sijaan korostaa eri ihmisryhmien tuottaman 
tiedon arvokkuutta ja moniäänisyyttä, ja kyseenalaistaa perinteisiä hierarkioita tietämisen tapo- 
jen ja tietoa tuottavien ihmisryhmien välillä. Pyrkimyksenä on usein tavoittaa ja tuottaa sellaista 
tietoa, joka helposti jää perinteisillä tavoilla tehdyn tutkimuksen katveeseen. 

Lähdemme tässä luvussa liikkeelle yleisistä tieteellisen tiedon ihanteista ja erilaisista para- 
digmoista. Kuvaamme tiedon ja tutkimuksen moninaisuutta ja vaihtelevia päämääriä. Sitten 
esittelemme perinteisiä tieteen ihanteita horjuttaneita kriittisiä näkökulmia, jotka tyypillises- 
ti toimivat kanssatutkimuksen teoreettisina taustavaikuttimina. Tämän jälkeen käsittelemme 
kanssatutkimuksen tekemisen tapoja ja tutkimuksen suuntauksia, joissa erityisesti kokemukseen 
ja omakohtaisuuteen pohjautuva tietäminen on keskiössä, ja joissa pyritään konkreettisesti kohti 
tiedontuotannon demokraattisuutta. Lopuksi vedämme yhteen ajatuksia siitä, millaiseen tietämi- 
seen kanssatutkimus pyrkii. 


Tieteellisen tiedon ihanteet ja paradigmat 


Mitä on tieteellinen tieto ja tietäminen? Ihmistieteissä ja yhteiskuntatieteellisessä tutkimuksessa 
kysymykset siitä, mikä tieto on tieteellistä ja mikä jotain muunlaista tietoa, ovat erityisen moni- 
mutkaisia ja latautuneita. Niihin kytkeytyvät käsitykset ideologiasta, arvoista, ennakkoluuloista, 
kokemuksellisuudesta ja erilaisista edun tavoitteluista. Rajanvedoista tieteellisen ja ei-tieteellisen 
tiedon välillä kiistellään jatkuvasti, ja nämä kiistat voivat joko tukahduttaa tai mahdollistaa kans- 
satutkimukselle avautuvaa tilaa tieteen kentällä. 

Tieteellisen metodin nähdään yleisesti tuottavan parasta ja luotettavinta tietoa. Se myös näh- 
dään menetelmänä, joka korjaa itse itseään. Yleinen käsitys on, että tiede perustuu objektiivisiin 
faktoihin ja järkevään, loogiseen päättelyyn. Faktat puolestaan perustuvat mieluiten tieteellisissä 
kokeissa ja tutkimuksissa tehtyihin havaintoihin. Kun havaintoja on tarpeeksi, niistä johdetaan 
yleistyksiä, lakeja ja teorioita. Tätä kutsutaan induktiiviseksi päättelyksi. Sen rinnalla deduktii- 
vinen päättely tarkoittaa sitä, että teorioiden pohjalta tehdään johtopäätöksiä, selitetään yksit- 

täistapauksia ja ennustetaan asioita. Tieteentekijän taustan, henkilökohtaisten ominaisuuksien ja 
mieltymysten tai vaikkapa poliittisten näkemysten ei tule vaikuttaa tähän prosessiin. Tavoitteena 
onkin kokeiden ja tutkimusten toistettavuus: tulokseen ei tulisi vaikuttaa se, kuka tutkimuksen 
on tehnyt. Teorioiden puolestaan tulee olla selkeästi esitettyjä ja täsmällisiä, jotta niitä voidaan 
arvioida havainnoin ja kokein. Kuten Alan Chalmers (2013, 55-60) esittää, tieteenfilosofiassa on 
kuitenkin pitkään ymmärretty, ettei käytännössä ole olemassa erilaisista taustatekijöistä riippu- 
mattomia puhtaiden faktojen todistamia tosia teorioita. Pyrkimys on pikemminkin edistyä, yri- 
tyksen ja erehdyksen, otaksumien ja niiden torjunnan ja aina uusien ongelmien ja otaksumien 
kautta. 

Thomas Kuhn (1962) on tunnetusti esittänyt, että normaalitilanteessa tieteenaloilla vallit- 
see aina jonkinlainen yleisesti hyväksytty ajattelutapa ja viitekehys, jonka puitteissa tutkimusta 
tehdään. Ajoittain tällaiset viitekehykset eli paradigmat muuttuvat, jolloin voidaan puhua tie- 
teellisistä vallankumouksista. Paul Feyerabend (1975) puolestaan näki koko perinteisen tieteel- 
lisen menetelmän idean ongelmallisena ja väitti, ettei tieteellä ole sellaisia ominaisuuksia, jotka 
tekisivät siitä välttämättä paremman suhteessa muihin tietämisen ja tiedon muotoihin. Tieteen 
ihanteita sokeasti palvova ”tiedeuskovaisuus” on Feyerabendin mukaan vaarallista, ja hän ko- 
rostaa yksilön vapauden roolia siinä, mikä tieto koetaan merkittäväksi. Tutkijoiden metodologi- 
nen harkinta tulisi hänen mukaansa olla rajoittamatonta (Feyerabend 1975, sit. Chalmers 2013, 
138-147). Feyerabendin kriittiset ja anarkistiset näkemykset heijastelevat myöhemmin kehitetty- 
jä näkemyksiä tiedon episteemisestä moninaisuudesta ja perinteisen tieteen osin ongelmallisesta 
yhteiskunnallisesta roolista (Kidd 2015). Käsittelemme näitä teemoja myöhemmin tässä luvussa. 

Joka tapauksessa perinteisillä ihanteilla ja käsityksillä tieteellisestä tiedosta on yhä vahva ase- 
ma. Ne liittyvät ennen kaikkea luonnontieteelliseen tutkimukseen ja positivismiin, jonka tun- 
netuin puolestapuhuja lienee 1800-luvulla tieteellisen tiedon ja toiminnan ihanteita muotoillut 
Auguste Comte (esim. Comte 2015). Positivismissa keskeistä on kokeellinen havainnointi, loogi- 
nen päättely, syy-seuraussuhteet, edustavuus ja määrällinen tutkimusote. Yhteiskuntatieteissäkin 
tehdään positivistista tutkimusta erityisesti silloin, kun ilmiöitä pyritään määrällisesti mittaa- 
maan erilaisten muuttujien avulla. Yhteiskuntatieteissä vallitseekin useita erilaisia ja kilpailevia 
paradigmoja, ja tutkimukseen on muodostunut lukuisia erilaisia koulukuntia. Tutkijoiden meto- 
dologinen kehittely ei kuitenkaan ikinä ole rajoittamatonta, sillä heidän toimintaansa väistämättä 
rajaavat tiedeyhteisössä vallitsevat näkemykset rajanvedoista tieteellisen ja ei-tieteellisen tiedon 
välille. 

Tiedolle ja tietämiselle on siis kriteerinsä, vaikkakin ne muuttuvat ajan mukaan ja vaihtelevat 
eri tieteenalojen ja koulukuntien välillä. Samalla myös tieteen tekoa ohjaavat päämäärät voivat 
vaihdella. Totuuden tavoittelun lisäksi myös hyödyllisyys, ajankohtaisuus ja saavutettavuus voi- 
vat olla tieteen tekoa ohjaavia periaatteita. Esimerkiksi sosiologiassa ja kulttuurintutkimuksessa 
erilaiset tutkimuksen lähtökohtiin, näkökulmiin ja kohteisiin liittyvät käänteet ja niistä käytä- 
vä keskustelu on lähes jatkuvaa (esim. Jokinen 2006; Sting] 2020). Kanssatutkimuksen taustalla 
usein vaikuttavat kriittiset näkökulmat korostavat, että tutkimuksen ei tulisi irrota liian abstrak- 
tiksi ja erilliseksi arjen kokemuksista, ja että sen tulisi keskittyä todellisiin yhteiskunnallisiin ja 
sosiaalisiin ongelmiin. 

Mita tieteellisella tiedolla tavoitellaan? Tiedon 
moninaisuus ja vaihtoehtoiset tieteen päämäärät 


Vaikka luonnontieteistä ammentavat ihanteet ohjaavat suurta osaa tieteellisestä toiminnasta, osa 
esimerkiksi ihmistieteistä on jo lähtökohtaisesti syntynyt noista ihanteista poikkeavan metodo- 
logisen ymmärryksen pohjalta. Yhtäältä esimerkiksi antropologiassa pyritään laajaan ymmär- 
rykseen ihmisyydestä ja kulttuureista. Toisaalta esimerkiksi politiikan tutkimuksen eri aloilla 
tutkimuksen ydintä on arvojen, oikeudenmukaisuuden, vallankäytön ja eettisyyden pohdinta. 
Soveltava yhteiskuntatieteellinen tutkimus, esimerkiksi sosiaalipolitiikka, on taas usein arvioivaa 
ja normatiivista ja pyrkii myös ratkomaan käytännön yhteiskunnallisia ongelmia. Jos luonnontie- 
teille tyypillinen tavoite on selittää ja ennustaa, nousee ihmistieteissä — ainakin kriittisissä suun- 
tauksissa — isompaan rooliin tutkimuksen yhteiskunnallinen merkitys ja vaikutus tai vaikutta- 
vuus. Tietämisen ihanteet ovat silloin näkyvämmin arvosidonnaisia ja kytkeytyvät pyrkimyksiin 
saada aikaan erilaisia muutoksia. 

Merkittävää on myös kysymisen tapa, joka määrittää tutkimusotetta joko määrälliseksi tai 
laadulliseksi. Tieteellisyyttä ja objektiivisuutta koskevat taustakäsitykset nousevat tässä yhtey- 
dessä joskus pinnalle, kun esitetään, että määrällinen tieto on ikään kuin objektiivisempaa ja 
riippumattomampaa kuin laadullinen, tyypillisesti henkilökohtaisiin kokemuksiin nojaava tieto. 
Kuitenkin yhteiskuntatieteissä myös määrälliseen muotoon rakennettu tieto, esimerkiksi sur- 
vey-kyselyt asteikkovastausvaihtoehtoineen, pohjautuu vastaajan subjektiiviseen arvioon ja ko- 
kemukseen. Kuten Suvi Ronkainen (2004) esittää, myös kyselyissä hyödynnetyt mittarit ovat aina 
rakentuneet tutkijoiden teoreettisten viitekehysten ja operationalisointien varaan, joiden puitteis- 
sa niiden tuottamia tuloksia myös tulkitaan. Määrälliset kyselytkin voivat siis tarjota vastauksia 
vain niihin kysymyksiin, joita nämä viitekehykset sallivat kysyä. Kyselymittareiden rakentumista 
tutkinut Katri-Maria Järvinen (2018, 10) toteaakin, että ”tiedon tuottamisen prosessi on siihen 
sisältyvien lukuisten toimijoiden ja valintojen myötä myös yhteiskunta- ja tiedonpoliittinen ky- 
symys”. 

Subjektiivisen ja objektiivisen tiedon erottelu ei olekaan yksioikoista. Esimerkiksi ihmisen toi- 
mintakykyä voidaan määritellä ja mitata monella tavalla. Objektiivinen indikaattori asiassa voi 
olla esimerkiksi mitattava käden puristusvoima, kun taas subjektiivista on kirjallisesti tai suul- 
lisesti annettu arvio omasta jaksamisesta — tämä voidaan pyytää ja raportoida myös numeraali- 
sella asteikolla. Jos taas esitetään kysymyksiä toimintakyvyn merkityksestä ihmisten elämässä, 
tai yhteiskunnassa ja politiikassa laajemmin, tarvitaan vielä muunkinlaista tietoa kuin sitä, millä 
tasolla kunkin yksilön tai väestön toimintakyky on. On esimerkiksi todettu, että toimintakyky 
muodostuu aina ihmisen ja ympäristön vuorovaikutuksessa, joka voi joko tukea ja mahdollis- 
taa toimintaa tai estää ja hankaloittaa sitä (esim. Lehto-Niskala 2021). Arjen osallisuuden koke- 
muksia kanssatutkimuksen menetelmin kartoittaneen Elämänote-tutkimuksen haastatteluissa 
esimerkiksi tuli esiin kokemuksia siitä, kuinka fyysinen toimintakyvyn rajoite ei estä toimimis- 
ta vapaaehtoisena, mutta voi jättää potentiaaliset osallistujat kenties rekrytoijilta huomaamatta 
(Hoppania & Vilkko 2020). 

Yhteiskuntatieteiden roolia ja merkittävyyttä pohtivassa kirjassaan Bent Flyvbjerg (2001) esit- 
tää nykyaikaisen tulkinnan aristoteelisesta fronesiksen (phronesis) käsitteestä. Aristoteles jakoi 

tiedon tai tietämisen tavat kolmeen. Hänen mukaansa on olemassa 1) analyyttinen, tieteellinen 
tieto eli episteme, 2) tekninen käytännön tietotaito techne, 3) ja nämä tasot ylittävä, yhteiskunnal- 
lisiin ja sosiaalisiin käytäntöihin liittyvä fronesis, johon kuuluu arvottaminen ja päätöksenteko 
(ks. Kuvio 3. Aristoteeliset tiedon lajit.). 


ARISTOTEELISET TIEDON LAJIT 


‘© EPISTEME 
Analyyttinen, tieteellinen tieto k 
EPISTEME 
TECHNE 

90 TECHNE (0 

O) 
Tekninen käytännön tietotaito HO 

FRONESIS 


2 FRONESIS 


Sosiaaliset ja yhteiskunnalliset käytännöt, 
arvottaminen ja päätöksenteko 


Kuvio 3. Aristoteeliset tiedon lajit. 


Aristoteleen mukaan kaikilla kolmella tiedon lajilla, tai älyn hyveellä, on vahvuutensa, mutta, 
kuten Flyvbjerg kirjoittaa, niissä on kyse eri asioista. Samalla tavoin eri tieteen aloilla tutkimuk- 
sessa on kyse erilaisista asioista. Tieteitä ei siten tulisi arvioida ainoastaan niiden episteemisten 
piirteiden osalta. Kun arvioihin tieteiden menestyksestä (tai mahdollisuuksista) otetaan mukaan 
myös fronesiksen taso, käy selväksi, että kriittiset yhteiskuntatieteet ovat vahvoilla juuri tässä, eli 
refleksiivisessä analyysissa ja keskustelussa arvoista ja hyödystä. Arvoihin liittyvä keskustelu on 
perusedellytys minkä tahansa yhteiskunnan poliittiselle, taloudelliselle ja kulttuuriselle kehitty- 
miselle; se on fronesiksen ydintä. Luonnontieteet taas ovat vahvoilla selittävänä ja ennustavana 
tieteenä. Flyvbjerg huomauttaa, että ajastamme kertoo paljon, ettei meillä oikeastaan ole frone- 
siksen käsitteelle nykyaikaista vastinetta, kun taas techne elää kaikkialla läsnä olevassa tekniikas- 
sa, ja episteme epistemologian käsitteessä. Mutta mitä fronesis tarkemmin ottaen tarkoittaa? Ja 
miksi ja millä tavoin se on tärkeä osa tietämistä ja tiedettä? 

Fronesiksessa on kyse käytännöllisestä viisaudesta ja eettisestä pohdinnasta, pyrkimyksestä 
ymmärtää muutosta ja inhimillistä todellisuutta. Flyvbjerg pyrkii palauttamaan yhteiskuntatie- 
teet tähän klassiseen asemaansa; kyseessä on käytännöllinen, älyllinen toiminta, jonka tarkoituk- 

sena on selkeyttää niitä ongelmia, riskejä ja mahdollisuuksia, joita ihmiset ja yhteisöt kohtaavat. 
Fronesiksen harjoittaminen tarkoittaa osallistumista yhteiskunnalliseen ja poliittiseen elämään. 
Näin ollen objektiivisuus suhteessa tutkimusaiheeseen ei yhteiskuntatieteissä ole samalla taval- 
la keskeinen tavoite kuin luonnontieteissä. Samoin hyväksytään, ettei yhteiskuntatieteissä kyetä 
samanlaiseen selittävään teoretisointiin ja ennustamiseen kuin luonnontieteissä. Fronesis on sen 
sijaan Aristoteleen mukaan tärkeää siksi, että se tasapainottaa välineellistä rationaalisuutta arvo- 
rationaalisuudella, mikä on aivan oleellinen tehtävä minkä tahansa yhteisön hyvinvoinnin kan- 
nalta. Arvo-rationaalisuuden tulee tämän näkemyksen mukaan tietyllä tapaa hallita välineellistä 
tieteellistä ja teknistä rationaalisuutta. 

Fronetiikan näkökulmasta on tärkeää pysyä kiinni tutkimuksen empiirisessä kontekstissa, 
yksityiskohdissa ja esimerkeissä. On ymmärrettävä, että tietyn tulkinnan tekeminen tarkoittaa 
aina kamppailua muiden tulkintojen kanssa siitä, miten hyvin valittu tutkimusmenetelmä luo 
tietoa kiinnostuksen kohteena olevasta ilmiöstä. Sen tehtävänä on jäsentää ongelmia ja riskejä, 
joita yhteiskunnassa kohtaamme ja hahmotella kuinka asiat voisi hoitaa toisin. Samalla ollaan 
tietoisia, ettei ainoaa oikeaa versiota ongelmanasetteluista tai lopullista vastausta eri kysymyk- 
siin ole olemassa. Flyvbjerg myös korostaa tutkijan roolia yhteisössään ja teroittaa, että tutki- 
mustuloksista on tärkeää kommunikoida myös laajemmin kuin akateemisten piirien sisällä, sillä 
froneettisen tutkimuksen lähtökohtana on vaikuttaa yhteisön ja yhteiskunnan kykyyn pohtia ja 
toimia arvorationaalisesti. Yhteiskuntatieteellisen tutkimuksen avulla voidaan siis sekä pohtia 
keinoja erilaisten yhteiskunnallisten päämäärien saavuttamiseksi että osallistua näiden päämää- 
rien arvioimiseen. 

Vastaavanlaisia jaotteluja yhteiskuntatieteiden roolista ja teoreettisista ja metodologisista pa- 
radigmoista on viime vuosikymmeninä tehty useita. Esimerkiksi Gemma Ryan (2018) erottelee 
positivistisen, tulkinnallisen ja kriittiseen teoriaan pohjautuvan paradigman seuraavasti: Positi- 
vismi yhdistyy objektiivisuuden tavoitteluun, hypoteesien testaamiseen ja ajatukseen, että vain 
tiede voi tuottaa todellista tietoa. Tulkinnallinen paradigma puolestaan asettuu suoraan näitä 
tavoitteita vastaan ja korostaa tiedon ja ihmisten kokemusten yhteyttä. Kriittinen teoria taas kiin- 
nittää huomion yhteiskunnan laajempiin poliittisiin rakenteisiin ja alistussuhteisiin, ja on siten 
tavoitteiltaan linjassa esimerkiksi feministisen tutkimuksen parissa kehiteltyjen näkökulmien 
kanssa, joihin keskitymme seuraavissa alaluvuissa. 

Tulkinnallisia lähestymistapoja kritisoidaan tyypillisesti relativismista, siitä että kaikki muut- 
tuu tulkinnaksi ja moniksi näkökannoiksi eikä todellisuuteen tai faktoihin päästä enää kiinni. 
Esimerkiksi Sinéad Coburn ja Annette Gormally (2017) kuitenkin puolustavat tulkinnallista lä- 
hestymistapaa, jonka lähtökohtana on nimenomaan moninaisten näkökulmien etsiminen. Tutki- 
jan rooli on tällöin tulkita eri näkökulmista esitettyjä huomioita ja selventää sitä, ettei mikään yk- 
sittäinen kanta tarjoa kokonaisvaltaista näkökulmaa mihinkään tutkittavaan ilmiöön. Jos lisäksi 
pyritään emansipatoriseen muutokseen, tulee tutkijoiden samoin kuin käytännön toimijoiden 
pyrkiä kriittiseen, tietoiseen refleksiivisyyteen oman roolinsa ja toimintansa suhteen, yhteistyös- 
sä muiden kanssa. Näitä periaatteita ja niiden alkuperää avataksemme syvennymme seuraavaksi 
feministisen tutkimuksen tietoteoreettisiin juuriin, minkä jälkeen siirrymme kuvaamaan niiden 
soveltamista kanssatutkimuksessa. 

Feministinen epistemologia kriittisen osallistuvan 
tutkimuksen tiedollisena taustateoriana 


Perinteisiä käsityksiä objektiivisuudesta ja kapeasti ymmärretystä tieteellisyydestä on haastettu 
pitkään etenkin feministisessä tutkimuksessa ja sen taustalla vaikuttavassa feministisessä epis- 
temologiassa. Feministisen epistemologian (esim. Haraway 1991; Hesse-Biber 2012) ytimessä on 
juuri perinteisen tieteellisen tiedon keskeiseksi laatukriteeriksi nostetun objektiivisuuden kritiik- 
ki. Tämän näkökulman mukaan objektiivisuuden tavoittelu luonnehtii sellaista tutkimusta, joka 
pääosin palvelee valtaapitävien ihmisryhmien etuja. Valtaapitävien ryhmien, kuten valkoihois- 
ten, eurooppalaisten, ja ylempiluokkaisten, näkökulmat mielletään helpommin objektiivisiksi 
ja yleispäteviksi totuuksiksi kuin marginaalisempien ihmisryhmien. Feministinen tutkimus on 
haastanut näistä näkökulmista käsin tuotetun tiedon yleispätevyyttä tuomalla esiin, että myös 
valtaapitävien ihmisryhmien tuottama tieto on rajallista ja heidän elämänkokemuksiinsa sidot- 
tua. Siten se ei päde, kun pyritään ymmärtämään muiden ihmisryhmien kohtaloita ja elinpiiriä. 
Lisäksi monien vähemmistöjen ja myös naisten pääsyä tieteen tekijöiksi on historian saatossa 
suoraan estetty. On esitetty, että heidän tapansa tietää eivät vastaa yllä kuvattuja tieteen ihanteita 
kuten rationaalisuutta, objektiivisuutta ja etäisyyttä tietämisen kohteesta. Kritisoimalla syrjiviä 
käytäntöjä feministinen epistemologia on osoittanut tieteelliselle tiedolle asetettujen ihanteiden 
poliittisuuden. Samansuuntaisia näkökulmia tietoon on tuotettu myös useissa muissa kriittisissä 
suuntauksissa, kuten marxilaisuudessa, kolonialismikriittisissä teorioissa sekä postmodernismis- 
sa (Liljeström 2004). 

Feministinen epistemologia kääntää tieteen perinteiset ihanteet päälaelleen, minkä ansiosta 
se toimii hedelmällisenä pohjana erityisesti sellaiselle kanssatutkimukselle, joka pohjautuu kriit- 
tiselle tiedonintressille. Objektiivisuuden sijaan korostetaan tiedon subjektiivisuutta, eli kiin- 
nittymistä tiettyyn näkökulmaan, joka puolestaan muodostuu tietynlaisten elämänkokemusten 
kautta. Tällöin tutkijan ja tutkimuksen kohteen välinen suhde nähdään eri tavoin: jos perinteis- 
tä tieteellistä tietämistä luonnehtii etäisyyden tavoittelu, niin refleksiivistä, paikantunutta tie- 
tämistä luonnehtii läheisyys suhteessa tutkimuksen kohteeseen. Tämä ajatus eroaa merkittävästi 
perinteisen tieteen toistettavuuden ihanteesta, eli pyrkimyksestä tuottaa tietoa samanlaisin me- 
netelmin riippumatta siitä, kuka tutkija on; toisin sanoin pyrkimällä kontrolloimaan tulkitsijan 
vaikutusta tulkintoihin. 

Feministisessä epistemologiassa, ja yleisemmin niin sanotussa näkökulmasidonnaisessa eli 
standpoint-teoriassa (Harding 1986), saatetaan silti tavoitella vahvaa objektiivisuutta. Esimerkik- 
si Donna Haraway (1988) käyttää tätä ilmaisua luonnehtiessaan tietoa, jonka muodostumisen 
reunaehtoja ja niiden kiinnittymistä tiedon tuottajien kokemusmaailmaan on huolellisesti poh- 
dittu. Kun tutkija tiedostaa tuotetun tutkimustiedon rajallisuuden, eli tiettyyn aikaan, paikkaan 
ja myös ruumiilliseen tietäjään sidotun luonteen (Ronkainen 1999), ja pohtii läpinäkyvästi tätä 
rajallisuutta ja paikantumista, tiedon tarkkarajaisuus ja myös käyttöarvo vahvistuvat (ks. myös 
Salami 2020). Toisin sanoin vahvaa objektiivisuutta on se, että tutkimustiedon rajallisuus tunnis- 
tetaan ja tunnustetaan. 

Feministisen epistemologian mukaan tutkijoiden siis tulee huomioida omien kokemustensa ja 
asemansa erityisyys ja niiden vaikutus tutkimuksen tekemiseen. Samalla tavoin tulee myös huo- 

mioida tutkimukseen osallistuvien ihmisten näkökulmien paikantuneisuus sekä mahdollinen 
eroavaisuus suhteessa tutkijaan. Näitä refleksiivisyyden lajeja on kutsuttu kriittiseksi ja toisaal- 
ta inter-relationaaliseksi refleksiivisyydeksi (ks. esim. Coburn & Gormally 2017; Gilbert & Slieb 
2009). Näistä näkökulmista käsin perinteisen tieteen pyrkimykset puhua ja tuottaa tietoa toisten, 
eli esimerkiksi haavoittuvassa asemassa olevien tai marginaalisten ryhmien, puolesta on nähty 
varsin ongelmallisina (Fonow & Cook 1991). Jos tutkimuksessa tuotettu tieto on aina tutkijoi- 
den tulkintojen suodattamaa, ei sen voi olettaa tavoittavan suoraan toisten ihmisten kokemuksia 
(Ronkainen 1999). Tutkijan tulkintoja puolestaan väistämättä ohjaavat sekä hänen hyödyntä- 
mänsä teoreettiset viitekehykset että hänen oma kokemusmaailmansa, joka rajaa hänen saatavil- 
laan olevaa kokemustietoa. 

Standpoint-teorian näkökulmasta tutkijan keskeiseksi tehtäväksi nousee pyrkimys pohtia ja 
avata mahdollisimman kattavasti sitä, millä tavoin hänen kokemustensa ja tutkimuksellisten va- 
lintojensa muodostama tulkintakehikko muovaa tuotettua tutkimustietoa (Högbacka & Aalto- 
nen 2015). Refleksiivisesti paikannettu tietäminen, joka nivoutuu tietäjän omiin kokemuksiin, on 
lähtökohtana myös esimerkiksi autoetnografisessa tutkimuksessa (esim. Rannikko & Rannikko 
2021), joka keskittyy nimenomaan tarkastelemaan tutkijan omaa kokemuksellista suhdetta tut- 
kittavaan ilmiöön. Kollektiivinen autoetnografia (esim. Davies & Gannon 2006) puolestaan tulee 
lähemmäksi kanssatutkimusta; siinä tyypillisesti tietynlaisia kokemuksia jakava ryhmä yhdes- 
sä tuottaa refleksiivistä tietoa omista kokemuksistaan, pyrkien näkemään niissä myös laajempia 
kulttuurisia vaikutuksia. 

Tieto ei siis ole tietäjästä riippumatonta, vaan sitä tuotetaan aina jostain asemasta käsin. Tä- 
män periaatteen mukaan perinteinen käsitys tieteellisestä tiedosta pohjautuu useille sosiaalisesti, 
historiallisesti ja poliittisesti muodostuneille ja epätasa-arvoa ylläpitäville jaotteluille, joissa ero- 
tellaan objektiivisuus subjektiivisuudesta ja rationaalisuus irrationaalisuudesta. Nämä jaottelut 
puolestaan on liitetty esimerkiksi käsityksiin sukupuolesta ja ”rodusta”, ja ne ovat osa valtaeroja 
tuottavaa sosiaalista järjestelmää, jossa erilaisissa yhteiskunnallisissa asemissa olevilla ryhmillä 
on erilaiset mahdollisuudet tulla nähdyiksi uskottavina tieteellisen tiedon tuottajina. Tätä asetel- 
maa ja jaotteluita vastustava standpoint-näkökulma puolestaan korostaa tyypillisesti juuri margi- 
naalisissa asemissa olevien ihmisryhmien tuottaman tiedon arvokkuutta ja kyseenalaistaa perin- 
teisiä tietämisen tapojen ja tietoa tuottavien ihmisryhmien välisiä hierarkioita. Sen mukaan juuri 
eletty elämä ja sen kerryttämä subjektiivinen kokemus tutkimuksen kohteena olevasta ilmiöstä 
auttavat ymmärtämään ilmiötä paljon syvällisemmin kuin mitä ilman omakohtaista kokemusta 
olisi mahdollista (Fine ym. 2021). 

Kriittistä osallistuvaa toimintatutkimusta tehneet Michelle Fine ja kumppanit (2021) havain- 
nollistavat elettyyn elämään ja marginaalisiin asemiin pohjautuvan tiedon merkitystä esimer- 
killä sukupuoli- ja seksuaalivähemmistöihin kuuluvien nuorten kanssa tehdystä tutkimuksesta. 
Yhtenä osana heidän tutkimustaan nuoret kanssatutkijat kommentoivat ja jäsensivät uudelleen 
demografisten taustatietojen kysymisen tapaa määrällisessä tutkimuksessa. Seurauksena tätä 
tyypillisesti hyvin standardisoitua tutkimuskäytäntöä haastavista kannanotoista, kyseisessä tut- 
kimuksessa päädyttiin entistä avoimempiin kysymisen tapoihin esimerkiksi siitä, miten määräl- 

lisen lomakkeen täyttävät osallistujat itse luonnehtivat sukupuoli-identiteettiään'. Tämä moniää- 
ninen prosessi, jossa kanssatutkijat saivat äänensä kuuluviin, muutti tapaa, jolla tutkimuksessa 
tuotettiin tietoa. Myös itse neuvotteluprosessi, jossa nuoret esittivät monenlaisia eri näkemyksiä 
aiheesta, tuotti tärkeää tietoa siitä, mitä erilaiset kategorisoinnit voivat merkitä nuorille, joiden 
arkielämässä nämä kategoriat ovat keskeisesti ja monin tavoin ulossulkevasti läsnä. Fine ja kump- 
panit (2021) korostavatkin, että monien eri näkökulmien, tai monin eri tavoin paikantuneen tie- 
don, saattaminen jännitteiseen dialogiin, jossa ei tavoitella yhteisymmärrystä vaan pikemminkin 
vaalitaan moniäänisyyttä, tuottaa moninaisuuden ansiosta vahvaa objektiivisuutta ja siten arvok- 
kaampaa tietoa. 

Etenkin kriittiseen tiedonintressiin pohjautuvan kanssatutkimuksen tavoitteena on tyypil- 
lisesti paitsi tietoisuuden lisääminen vallan epäsuhtaisesta jakaantumisesta ja sen vaikutuksista 
yhteiskunnassa, myös konkreettiset pyrkimykset saada aikaan muutosta tunnistettuihin epäkoh- 
tiin. Hierarkkisuuden purkamiseen ja demokraattisuuden edistämiseen haetaan ratkaisuja am- 
mattitutkijoiden ja kanssatutkijoiden välisessä vuorovaikutuksessa. Tieteellinen tieto on histo- 
rian saatossa näytellyt vahvaa roolia marginaalisten ihmisryhmien alistamisessa toisten ryhmien 
kontrollille (Lazard & McAvoy 2020; Skeggs 1994). Tieteellä ja tutkimuksellisilla valinnoilla on 
siten valtaa toimia hallinnan välineinä. Jos sen sijaan tutkimusta halutaan tehdä tavoilla, jotka 
kyseenalaistavat hierarkioita, on tärkeää pohtia, millaisia toimintamahdollisuuksia kanssatut- 
kijoille avautuu tiedon tuottajina. Millä tavoin esimerkiksi yleistyneet oletukset tietyn ihmis- 
ryhmän edustajista ovat läsnä siinä, millaista tietoa heillä oletetaan olevan tai millaisen tiedon 
tuottamiseen heidän oletetaan kykenevän? Tässä pohdinnassa on hyödyksi esimerkiksi johdan- 
nossa mainittujen intersektionaalisten ja kolonialismikriittisten teorioiden (esim. Mohanty 1988; 
Yuval-Davis 2006) tuntemus. Nämä teoriat auttavat tunnistamaan syrjiviä ennakko-oletuksia ja 
sokeita pisteitä, joille eivät kriittisiin näkemyksiin sitoutuneet tutkijatkaan ole immuuneja. Täl- 
laisia kysymyksiä vallasta kanssatutkimuksellisissa asetelmissa pohditaan käytännön esimerkki- 
en avulla myös useissa tämän teoksen myöhäisemmissä luvuissa. 


Kokemuksesta kumpuava tietäminen, demokratia ja toiminta 


Kanssatutkimuksessa pyritään siihen, että kanssatutkijoiden eletyn elämän tuottama tieto ohjaisi 
tutkimusprosessia alusta loppuun saakka (esim. James & Buffel 2022). Siten ideaalitapauksessa 
myös tutkimusasetelma ja tutkimusongelmat muodostetaan niiden ihmisryhmien lähtökohdis- 
ta, tarpeista ja näkökulmista käsin, joita tutkimuksen aihepiiri koskettaa. Kanssatutkijoilla on 
tällöin aktiivinen rooli sen määrittelyssä, mitä tutkitaan, miten tutkitaan ja miksi. Yhtenä pyr- 
kimyksenä on tuottaa tietoa tietylle ihmisryhmälle ja heidän tarpeitaan ja ymmärrystään vas- 
taamaan sen sijaan, että tietoa pyrittäisiin tuottamaan tietystä ihmisryhmästä joitain muita, esi- 
merkiksi ammattitutkijoiden määrittelemiä tarkoitusperiä varten. Kanssatutkimuksessa tieto ja 


1 Myös esimerkiksi Susanna Paasonen ja Sanna Spišák (2018) ovat kuvanneet, kuinka tällainen kysymisen 
tapa antaa tilaa moninaisuuden esiin tuomiselle esimerkiksi seksuaali-identiteettien osalta, ja siten pääsee lä- 
hemmäksi nuorten kokemusmaailmaa kuin valmiiksi määritellyt vaihtoehdot kysymyslomakkeessa. 

toiminta kytkeytyvat tiiviisti yhteen; tiedon tuottamista perustelee usein tietynlaisen toiminnan 
ja sen kehittamisen mahdollistaminen, ja toisaalta toiminta tuottaa tietoa. 

Yhteiskuntatieteissä tutkimus ja tiedonintressit kytkeytyvät usein yhteiskunnalliseen päätök- 
sentekoon erilaisista oikeuksista, vastuista ja vaikkapa sosiaali- ja terveyspalveluista. Kun julkis- 
ta valtaa käytetään ja palveluja suunnitellaan ja järjestetään tietylle ryhmälle, kuten esimerkiksi 
nuoret, vammaiset tai ikääntyneet, voidaan näiden ryhmien ottamista mukaan asiaa koskevaan 
tiedontuotantoon perustella osallisuuden ja demokraattisuuden lisäämisellä. Asianomaisilla ryh- 
millä nähdään lisäksi olevan kokemustietoa, joka mahdollistaa heidän toimintansa asiantunti- 
joina tällaisissa projekteissa. Kokemustiedon käsitteessä kiteytyy edellä kuvattu ajatus elettyyn 
elämään pohjautuvasta tietämisestä. Jos tutkimuskohteena on esimerkiksi väkivalta, sitä koske- 
vaa kokemustietoa on kuvattu henkisenä, fyysisenä, ja sosiaalisena. Väkivaltaan liittyvä koke- 
mustieto koostuu näin ollen toiminnasta, ajatuksista ja tunteista, jotka ovat muodostuneet väki- 
valtakokemusten kautta (Laitinen & Nikupeteri 2013; vrt. kokemusten kolmijako tämän teoksen 
Kanssatutkimus ja valta -luvussa). 

Kokemustieto käsitteenä kyseenalaistaa aikaisemmin mainitsemiamme perinteisiä järjen 
ja tunteiden hierarkkisia jaotteluita, sillä sekä järjen että tunteiden nähdään olevan erottamat- 
tomasti mukana kokemustiedon muodostumisessa (myös esim. Gillies & Alldred 2012; Salami 
2020). Vastaavanlainen ajatus aistimuksista ja tuntemuksista tiedon lähteinä liittyy myös esimer- 
kiksi aistietnografiaan (Pink 2009) ja kuljeskelumenetelmään (Sotkasiira ym. 2021), joissa kum- 
massakin sekä ammatti- että kanssatutkijoiden aistituntemukset näyttelevät keskeistä roolia. 

Kuten olemme todenneet, kanssatutkimuksessa ei ainoastaan kysytä ja pyydetä tietoa 
asianomaisilta, vaan heidät otetaan mukaan tiedontuotannon prosessin eri vaiheisiin. Esimer- 
kiksi haastatteluilla tavoitellaan tyypillisesti syvällisempää ja kokemusperäistä, kontekstuaalis- 
ta tietoa tietystä aiheesta tai ihmisryhmästä. Kun haastatteluja tekemään otetaan mukaan vielä 
tätä ryhmää edustavia henkilöitä, haastateltavien vertaisia, asetelma on toinen kuin silloin, kun 
haastattelijana toimii tutkija, joka ei välttämättä kuulu kyseiseen ryhmään. Haastattelu itsessään 
on aina vuorovaikutuksellinen tapahtuma kahden osapuolen välillä. Vertaisuuteen perustuvan 
haastattelun valinta tutkimuksen toteuttamistavaksi pyrkii vaikuttamaan syntyvän kanssakäy- 
misen ja haastattelutiedon luonteeseen (Hoppania ym. 2021). Tiedon nähdään syntyvän relati- 
onaalisesti, eli haastattelun vuorovaikutukseen nivoutuen. Toisin sanoin tällöin ei oleteta, että 
kokemus on jotain, joka on valmiina ikään kuin haastateltavan sisällä, ja se vain kaivetaan haas- 
tattelussa esille, vaan tieto syntyy haastattelutilanteen vuorovaikutuksessa. 

Vertaisuus voi kanssatutkijoiden toteuttamien haastattelujen vuorovaikutuksessa vaikuttaa 
esimerkiksi siihen, että samaa ikäluokkaa olevalle ihmiselle on helpompi puhua omaa ikäluokkaa 
koskevista asioista. Vastaavalla tavalla samalla alueella asuvan kanssa keskustelu arjen kokemuk- 
sista helpottuu, kun molemmilla on paikallista tietoa ja tuntemusta (Hoppania ym. 2021; Hoppa- 
nia ym. tulossa). Tämä näkyi esimerkiksi Elämänote-tutkimuksessa, jossa osallistujat kutsuttiin 
mukaan tutkimukseen nimenomaan keskustelemaan toisen ikääntyneen kanssa. Haastattelut loi- 
vat tilan, jossa syntyi yhteistä ikään ja sukupolveen kytkeytyvää reflektointia, ja monissa haastat- 
telukeskusteluissa viitattiinkin suoraan tai epäsuorasti ”meihin ikäihmisiin”. Haastatteluissa oli 
paljon suoria ja epäsuoria viittauksia sekä jaettuihin sukupolvikokemuksiin että jaettuun vaihee- 
seen elämänkulussa. Tämä edesauttoi luottamuksen ja yhteisymmärryksen saavuttamista haas- 

tattelutilanteessa ja vaikutti näin keskustelun kulkuun ja tutkimuksessa tuotetun tiedon laatuun. 
Vertaisuutta ei kuitenkaan aina automaattisesti synny oletetulla tavalla eikä se aina johda vuo- 
rovaikutuksen sujumiseen toivotulla tavalla, kuten tämän kirjan vertaisuutta pohtivassa luvussa 
Tutkimuskohteesta tutkimuksen toteuttajaksi esitetään. 

Kanssatutkijuutta voidaan siten hahmottaa tietämisenä, jossa erilaisiin elämänkokemuksiin 
ja tietämisen tapoihin pohjautuvaa asiantuntijuutta hyödynnetään ja tuodaan yhteen. Tätä yh- 
teensovittamista voidaan kuvata vuorovaikutteiseksi asiantuntijuustiedon muodostumiseksi. 
Vuoropuheluun osallistuvien osapuolten tietämisen lähtökohtien ajatellaan olevan laadultaan 
erilaisia ammattitutkijoilla ja kanssatutkijoilla. Ammattitutkijoiden tietäminen pohjautuu meto- 
dologioiden hallintaan, teorioihin ja tieteenfilosofisten periaatteiden tuntemukseen. Kanssatut- 
kijoiden tieto, jonka pohjalta heidät kutsutaan mukaan tutkimuksen tekoon, puolestaan nähdään 
ensisijaisesti kokemustietona, jolla on suora yhteys elettyyn arkielämään ja sitä jäsentäviin sosi- 
aalisiin ja poliittisiin voimiin. 

Kanssatutkimuksen prosessiin kuuluu kuitenkin myös roolien ja tietämisen limittäisyys ja 
yhdessä oppiminen, jonka tuloksena syntyvä tutkimustieto ei palaudu kummankaan ryhmän jo 
olemassa oleviin tietämisen tapoihin: kanssatutkijoilla sen enempää kuin ammattitutkijoillakaan 
oleva tieto ei siten ole staattista, vaan tietämistä edistetään yhdessä toimien ja toisiltaan oppien. 
Esimerkiksi vertaishaastatteluja tekevät kanssatutkijat käyvät usein läpi myös haastattelume- 
netelmään perehdyttävän koulutuksen, jonka saattelemana he kerryttävät uutta kokemustietoa 
haastattelemisesta tutkimusprosessin aikana (esim. Hoppania ym. 2021). Tietämisen kokemuk- 
seen sidottu luonne toisaalta myös yhdistää kanssa- ja ammattitutkijoita, sillä aiemmin esitellyn 
standpoint-teorian mukaisesti myöskään ammattitutkijoiden tapoja tuottaa tietoa ja tehdä mene- 
telmällisiä ja teoreettisia valintoja ei tule nähdä irrallisina heidän elämänkokemuksestaan ja sen 
muokkaamista näkökulmista (Högbacka & Aaltonen 2015; Venäläinen tulossa). 

Asetelma, jossa lähdetään liikkeelle siitä, että kanssatutkijoiden ja ammattitutkijoiden tieto 
on perinpohjaisen erilaista, voi pahimmillaan myös syventää heidän välisiään valtaeroja. Kanssa- 
tutkijoilta ei voida odottaa samanlaista tuntemusta teorioista tai tieteellisen tiedon ja sen tuotta- 
misen periaatteista kuin mitä ammattitutkijoilla on. Tietoon liittyvien ymmärrysten erot voivat 
tulla entistä näkyvämmiksi tutkimusprosessin aikana, kun neuvottelua tiedon tuottamiseen liit- 
tyvistä ratkaisuista käydään tutkimuskumppaneiden kanssa. Esimerkiksi yllä kuvatun kaltaiseen 
kriittiseen tiedonintressiin pohjautuvassa kanssatutkimuksessa on riskinä se, että niissä tutkija 
päätyy tietämään kanssatutkijoiden puolesta, jos he eivät jaa tutkijan käsitystä siitä, millä tavoin 
erilaiset eriarvoisuutta tuottavat yhteiskunnalliset rakenteet rajoittavat heidän toimintamahdol- 
lisuuksiaan (vrt. Jones, Milnes & Turner-Moore 2021; Skeggs 1994). 

Toisaalta emansipatoriseen epistemologiaan pohjautuvassa tutkimuksessa teoretisointi poh- 
jautuu suoraan ja julkilausutusti juuri kokemustietoon. Esimerkiksi feministinen tutkimus on 
ponnistanut ajatuksesta, että juuri kokemustieto sukupuolijärjestelmän tuottamasta sorrosta 
mahdollistaa feministisen tietämisen (Saresma 2010). Kriittistenkään teoretisointien taustalla 
vaikuttanut kokemustieto ei kuitenkaan pysty aukottomasti heijastamaan kaikkien ihmisten ko- 
kemuksia. Perinteisesti valkoihoisten ja keskiluokkaisten feministien tuottamaa tietoa on esimer- 
kiksi kritisoitu siitä, ettei se tavoita rodullistettujen tai työväenluokkaisten naisten kokemuksia. 
Tämä feministisen tutkimuksen sisäinen kritiikki risteäviä eriarvoisuuksia valottavasta intersek- 

tionaalisesta näkökulmasta käsin onkin merkittävällä tavalla laajentanut ja muovannut feministi- 
siä tietokäsityksiä sekä teoretisointeja. Alun perin paitsi tieteellisistä keskusteluista myös aktivis- 
mista ammentaneet intersektionaaliset näkökulmat voivat siten tuottaa entistä oivaltavampaa ja 
kriittisempää tietoa eriarvoisuuksista ja eroista, kuten esimerkiksi Finen ja kumppaneiden (2021) 
aiemmin tässä luvussa kuvatussa tutkimuksessa. 

Jotta kanssatutkimus onnistuisi tavoittamaan ja haastamaan eriarvoisuuksia, tulee sen poh- 
jautua ajatukseen tiedosta paitsi paikannettuna myös dynaamisena. Toisin sanoin tutkijoiden on 
varottava, etteivät he kiinnity liiaksi ennalta tuntemiensa teorioiden tuottamiin oletuksiin, vaan 
pyrkivät pitämään tutkimuksessa tuotetun tiedon ja tietämisen tapansa jatkuvassa liikkeessä. 
Octavia Calder-Dawe ja Nicola Gavey (2019) ovat esimerkiksi soveltaneet näitä ajatuksia osal- 
listavan työpajamenetelmän kehittelyyn, jota he ovat hyödyntäneet tarkastellessaan arkielämän 
seksismiä nuorten kanssa. Työpajojen tavoitteena on ollut paitsi vahvistaa nuorten kykyä kyseen- 
alaistaa seksismiä ja sen arkielämän ilmentymiä, myös vastavuoroisesti etsiä ratkaisuja näihin 
epäkohtiin yhdessä nuorten kanssa sen sijaan, että tutkijat yksin määrittelisivät oikeat keinot pur- 
kaa valtasuhteita. Tämänkaltaisella avoimella otteella voidaan kanssatutkimuksessa myös tehdä 
näkyväksi arkielämässä jo tapahtuvaa eriarvoisuuksien vastustusta marginaalisissa asemissa ole- 
vien henkilöiden taholta (Sotkasiira ym. 2021). 

Toimintatutkimus on suuntaus, jolla on pitkät perinteet ja jossa keskeistä on tiettyä yhtei- 
söä hyödyttävään muutokseen pyrkiminen sekä tutkimuksen ja toiminnan yhdistäminen (Ryy- 
nänen & Rannikko 2021, 22). Toimintatutkimusta voidaan jaotella erilaisiin alaryhmiin, joista 
etenkin osallistava toimintatutkimus myötäilee kanssatutkimuksen perusajatuksia: tavoitteena 
on tuottaa yhdessä asianomaisten kanssa toimien tietoa toiminnasta tai käytännöistä, jotta nii- 
tä voitaisiin muuttaa (Kaukko & Kiilakoski 2018). Keskeistä on siis löytää ratkaisuja ongelmiin, 
kehittää ja parantaa toimintatapoja, palveluja, tuotantomuotoja ja niin edelleen. Toimintaa ja sen 
kehittämistä ei tällöin nähdä tiedolle ja sen tuotannolle alisteisina tai toisin päin, vaan ne liittyvät 
toisiinsa ja nähdään yhtä arvokkaina päämäärinä. 

Toimintatutkimusta voidaan tehdä esimerkiksi osana erilaisia käytännöllisiä kehittämis- 
hankkeita, joissa tutkija osallistuu kyseiseen prosessiin tai toimii hyvin läheisessä yhteistyössä 
prosessin eri osapuolten kanssa. Erityisesti poliittisten prosessien ja demokratian tutkimuksessa 
toimintatutkimus voi myös haastaa osallistumisen ja osallistamisen peruslähtökohtia. Kun kehit- 
tämis- tai tutkimushankkeeseen - tai osallistavaa demokratiaa (tai vallan jakamista) edistävään 
pyrkimykseen - liittyy tavoite saada mukaan osallistujia tietystä ryhmästä, esimerkiksi tietyn yh- 
teisön asukkaita, nousee esiin kysymys edustavuudesta. Voidaan kysyä, ovatko osallistujat väes- 
töä edustava joukko. Edustavatko he oikeassa tilastollisessa suhteessa kyseisen ryhmän tai alueen 
ihmisiä esimerkiksi sosioekonomisten luokittelujen, iän, etnisyyden tai sukupuolen perusteella? 

Toisaalta väestöryhmien luokitteluun perustuvaa käsitystä demokratiasta haastaa niin sanottu 
jälkiperustahakuinen demokratiakäsitys (esim. Palonen 2020). Se nojaa toisenlaiseen ajatukseen 
kansasta, asukkaista tai ryhmästä demoksena, jota ei ole ennalta määritelty esimerkiksi väestötie- 
teellisten ominaisuuksien mukaisesti. Tällöin korostetaan erilaisten näkökulmien moninaisuutta 
ja erimielisyyttä, joka ei välttämättä perustu yksilön yhteiskunnalliseen taustaan tai asemaan, 
vaan erilaisiin poliittisiin kamppailuihin, erilaisiin arvoihin, mieltymyksiin ja etuihin. Silloin on 
keskeistä, että prosessissa syntyy keskustelua ja debattia, erimielisyyttä ja neuvotteluja, jolla on 


43 


Hanna-Kaisa Hoppania ja Satu Venäläinen 


vaikutusta ja mahdollisuuksia purkaa valtasuhteita. Näin syntyy demos, moninainen ja tilapäi- 
nen ”me”, joka tuottaa erilaisia näkemyksiä ja parhaimmillaan vie neuvotellen jotakin prosessia 
eteenpäin (Palonen, Kuokkanen, Hoppania 2019). Myös itse prosessiin osallistumisen reunaeh- 
dot, ja vaikkapa osallistumisen käsite, voi tulla kiistanalaiseksi ja synnyttää konfliktia. Politiikan 
teoriassa tämä potentiaali on nähty positiivisena, ja esimerkiksi Carole Patemanin (2012) mukaan 
osallistuva demokratia epäonnistuu, jos se keskittyy vain jonkin tietyn osallistumisen mallin to- 
teuttamiseen eikä demokratiakäsityksemme uudistamiseen. 

Kokemustietoon nojataan myös sosiaalialan organisaatioiden kehittämisessä, jossa osallista- 
mishankkeet ovat viime vuosina yleistyneet. Taina Meriluoto (2018) on tutkinut näitä hankkeita 
foucault'laisesta näkökulmasta osana osallistavaa hallintaa, joka pyrkii kansalaisten voimaan- 
nuttamiseen ottamalla heitä mukaan politiikkalinjausten valmisteluun ja toimeenpanoon. Meri- 
luodon tutkimissa prosesseissa osallistujia kuitenkin ohjattiin toimimaan pitkälti tietyllä rajatul- 
la tavalla. Tällöin kokemusasiantuntijuudesta tulee muotti, jonka rajat on mahdollista määritellä 
kunkin hankkeen päämäärien mukaisesti. Meriluodon tutkimuksessa monet kokemusasiantun- 
tijuushankkeet hahmottavat asiantuntijuuden perinteisesti kykynä välittää neutraalia ja objektii- 
vista tietoa palvelujen kehittämiseen. Kokemusasiantuntijat ovat näin osa hallitsemiskäytäntöjä, 
jotka tuottavat tietynlaisia subjekteja. Pohjalla on tietokäsitys, jonka mukaan asiantuntijuus mää- 
ritellään ”kykynä tuottaa neutraalia ja puolueetonta tietoa omista henkilökohtaisista kokemuk- 
sista huolimatta” (Meriluoto 2018). 

Erilaisten osallistamishankkeiden taustalla vaikuttavat arvot ja tietokäsitykset ovat siis hy- 
vin merkittäviä. Ne vaikuttavat siihen, tuottavatko prosessit mahdollisuuksia lähinnä rajatulle 
konsensushakuiselle yhteistyökumppanuudelle, siten uusintaen perinteiseen asiantuntemukseen 
liittyvää säätelyä ja portinvartijuutta, vai avaavatko ne mahdollisuuksia laajempaan ja monimuo- 
toisempaan osallistumiseen ja tiedontuotantoon. 

Osallistumisen lisäämistä tavoittelevat hankkeet ja kanssatutkimus liittyvät siis usein myös 
erilaisiin demokratiaihanteisiin, eivät ainoastaan tiedon tuottamisen ja tieteellisyyden ihantei- 
siin (ks. Kanssatutkimus demokraattisena osallistumisena ja osallisuuden kokemuksena -luku). 
Se ei tarkoita tieteellisyyden tai (vahvan) objektiivisuuden ihanteen hylkäämistä, vaan näiden 
käsitteiden kriittistä pohdintaa, sekä tutkimusta tai kehittämishanketta ohjaavien intressien ja 
tiedontuotannon lähtökohtien tuomista avoimesti esiin. 

Tieteellisen tiedon ympärille muodostettuja perinteisiä raja-aitoja on pyritty hapertamaan tie- 
tämisen demokratisoimiseksi myös yhdistämällä tieteellisen tiedon tuottamiseen taidelähtöisiä 
tai yleisemmin luovia menetelmiä joko kanssatutkimuksellisella otteella tai ilman (Leavy 2015; 
Ryynänen & Rannikko 2021, myös Kanssatutkimus demokraattisena osallistumisena ja osallisuu- 
den kokemuksena -luku tässä teoksessa). Taiteella on ensinnäkin erityistä potentiaalia sellaisten 
kokemusten tavoittamiseen, jotka eivät ole helposti sanoitettavissa. Taidelähtöisillä menetelmillä, 
esimerkiksi piirrosten, käsitöiden, julisteiden ynnä muiden tuotosten tekemisellä on pyritty teke- 
mään tutkimusprosessista helpommin lähestyttävä erilaisille kanssatutkijaryhmille, kuten nuo- 
rille tai lapsille (esim. Jones, Milnes & Turner-Moore 2021). Tällaiset menetelmät voivat osaltaan 
auttaa tutkimukseen liittyvien valtaerojen tasaamisessa, sillä taidetta tuottamalla kanssatutkijat 
voivat asettua tietäjiksi kenties helpommin kuin asetelmassa, jossa osallistuminen linkitetään 
tiiviisti tieteellisten käsitteiden ja teorioiden haltuunottoon tai standardisoituihin aineistonke- 

ruumenetelmiin. Taidelähtöisten menetelmien avulla tutkimuksessa tuotetusta tiedosta voidaan 
myös tehdä saavutettavampaa laajoille yleisöille. Taide voi siis toimia myös raportoinnin väylänä, 
johon paneudutaan tarkemmin tämän teoksen vertaisuutta käsittelevässä luvussa. Taidelähtöiset 
menetelmät ovat myös tapa hapertaa tutkijoiden ja osallistujien välisiä hierarkioita ja erontekoja, 
esimerkiksi tuomalla esiin tutkijoita ja osallistujia yhdistäviä affektiivisia kiertokulkuja (Venäläi- 
nen tulossa). 

Myös tutkimuksissa, joihin ei sisälly varsinaista kanssatutkijuutta, voidaan taidetta tai luovia 
menetelmiä hyödyntäen kutsua yleisöjä ikään kuin kanssatulkitsijoiksi. Tällöin heidän nähtäväk- 
si ei toimiteta kirjoitettua raporttia tutkimustuloksista tutkijoiden valmiiksi pureskelemina, vaan 
tutkimuksen aihepiiriä valottavia taiteellisia tuotoksia, joiden pohjalta yleisöt itse voivat tuottaa 
tulkintoja. Näin on tehty etenkin jälkistrukturalistisiin, uusmaterialistisiin tai postkvalitatiivi- 
siin lähestymistapoihin nojautuvissa tutkimuksissa, joiden epistemologiat korostavat monitul- 
kintaisuuden vaalimista, merkitysten avoimeksi jättämistä ja ylipäänsä tieteen toisin tekemistä 
(ks. esim. Lather 2008). Taiteen kautta yleisöille mahdollistuu tuotetun tiedon vastaanottaminen 
ja uuden tiedon tuottaminen aistituntemusten tai affektien kautta rationaalisen ajattelun sijaan 
tai rinnalla (Zarzycka & Papenburg 2012). Tieto voi taiteen avulla resonoida heidän ruumiis- 
saan ja siten saada aikaan affektiivisesti kyllästettyä tietämistä, jonka vaikuttavuus voi olla paljon 
vahvempaa kuin vain perinteisen tiedon välittämisen menetelmiin nojautuessa. Tällöin voidaan 
puhua sellaisesta elämyksellisestä tietämisestä, johon liittyy korostunut mahdollisuus empaatti- 
seen toisen ihmisen kokemuksen tuntemiseen. Siten etenkin marginalisoitujen ja toiseutettujen 
ryhmien kohdalla voi näillä lähestymistavoilla olla erityistä arvoa. 


Refleksiivisyys avaimena kanssatutkimukselliseen tietämiseen 


Olemme tässä luvussa käsitelleet erilaisia tietoon ja tietämiseen liittyviä ihanteita ja taustaole- 
tuksia, joilla on merkitystä sille, miten kanssatutkimus asettuu osaksi laajempaa tieteen kent- 
tää. Kanssatutkimukselle on ominaista tiedon subjektiivisuutta eli ruumiillisiin tiedon tuottajiin 
kytkettyä luonnetta korostava taustaoletus. Tällöin eletty elämä ja sen tuottama kokemustieto 
esimerkiksi siitä, millä tavoin yhteiskunnalliset eriarvoisuudet rajoittavat tietyn ihmisryhmän 
toimintamahdollisuuksia, nähdään arvokkaina tiedon tuottamisen resursseina. Kuvio 4 kiteyt- 
tää tämän luvun ydinajatuksen kanssatutkimuksen tietämisestä subjektiivisena, refleksiivisenä, 
moninaisena, kriittisenä ja yhteiskunnallisiin ongelmiin tarttuvana. Kanssatutkimuksellinen 
tietäminen haastaa etenkin luonnontieteistä ja positivismista juontuvia ja usein yhä vallitsevia 
ihanteita, joissa puolestaan korostetaan objektiivisuuden ja tiedon tuottajista irrallisten tieteellis- 
ten menetelmien roolia tieteellisen tiedon laadukkuuden kannalta. Siten kanssatutkimus asettuu 
jännitteiseen suhteeseen perinteisten tieteellisen tiedon ihanteiden kanssa, joita kuvasimme lu- 
vun alkuosassa. 

Olemme tässä luvussa käsitelleet kanssatutkimuksellista tietämistä etenkin feministiseen 
epistemologiaan keskittyen, sillä se on näytellyt keskeistä roolia objektiivisuuden ihanteen haasta- 
jana viime vuosikymmenten aikana. Kuten olemme kuvanneet, feministisen tutkimuksen tavoin 
myös kanssatutkimus pohjautuu usein kriittiseen tiedonintressiin, jolloin tavoitteena on tuottaa 

sellaista tietoa, jota voidaan hyödyntää eriarvoisuuksien näkyväksi tekemiseen ja purkamiseen. 
Kanssatutkimus voi kuitenkin yhtä hyvin pohjautua yllä kuvaamaamme tulkinnalliseen (Ryan 
2018) tiedonintressiin, jolloin päällimmäisenä tiedon tuottamisen tavoitteena on erilaisten koke- 
musmaailmojen syvällinen ymmärtäminen. Kuten luvun alussa totesimme, myös positivismiin 
pohjautuvaa kanssatutkimusta tehdään. 

Kuvio 4. Tietäminen kanssatutkimuksessa. 


Kanssatutkimus voi siis perustua erilaisiin lähtökohtiin, ja sitä harjoittavien tutkijoiden tu- 
leekin pohtia ja pyrkiä tunnistamaan, millaiset tiedontarpeet ja taustaoletukset heidän tutkimus- 
taan ohjaavat. Ne vaikuttavat käytännön tutkimustoimintaan monin tavoin. Erilaiset lähtökohdat 
tuottavat lopulta vastauksia hyvin erityyppisiin kysymyksiin. Tietämiseen liittyvät teoreettiset, 
refleksiiviset pohdinnat eivät tämän vuoksi ole irrallisia tutkimuksen käytännön toteutukses- 
ta, vaikka niiden tieteellinen käsittely onkin vaikeasti irrotettavissa abstraktista, käsitteellisestä 
kielestä. Refleksiivisyys toimii kanssatutkimuksen kivijalkana, joka kannattelee kanssatutkimus- 
prosessia sen jokaisessa vaiheessa, alkaen sen tietoteoreettisesta asemoinnista. 

3 
Kanssatutkimus demokraattisena 
osallistumisena ja osallisuuden kokemuksena 


Tiina Rättilä, Päivi Eriksson, Caterina Bettin ja Päivi Honkatukia 


Edellisessä luvussa on esitelty kanssatutkimuksen tietoteoreettisia lähtökohtia ja siinä yhteydessä 
painotettu, että kanssatutkimuksessa hyväksytään ja arvostetaan perinteisesti ymmärretyn tie- 
teellisen tiedon ohella tai sijasta tutkimukseen osallistuvien kanssatutkijoiden omaa kokemustie- 
toa. Tässä luvussa jatkamme keskustelua kanssatutkimuksesta soveltamalla ajatusta aistivoimai- 
sen kokemustiedon merkityksestä itse tutkimukseen osallistumisessa. Lähtökohtana on huomio 
siitä, että vaikka osallistavia tutkimusmenetelmiä on käytetty jo pitkään erityisesti ihmistieteiden 
piirissä, tutkimuskirjallisuudessa ei useinkaan pohdita, mitä osallistuminen osallisille merkitsee, 
miten he sen kokevat (vrt. Hadfield & Horton 2014) tai mikä on tutkimukseen osallistumisen 
ja muun yhteiskunnallisen osallistumisen välinen suhde. Luvun keskustelussa on kolme näkö- 
kulmaa: 1. kanssatutkimuksen suhde demokratiaan yleensä, 2. kanssatutkimus demokraattisena 
prosessina ja 3. kanssatutkimus kokemuksena demokraattisesta osallisuudesta. Tarkastelukulmat 
kiertyvät yhteen. Ne kaikki vaikuttavat toisiinsa rakentaen moniulotteista kuvaa siitä, mitä an- 
nettavaa demokratian ideoilla on kanssatutkimukselle ja myös kääntäen, mitä merkitystä kanssa- 
tutkimuksella voi olla demokratian näkökulmasta. 

Kuten tämän kirjan johdannossa on esitetty, kanssatutkimusta ohjaavat vahvasti demokrati- 
aan liitetyt arvot, joihin liittyvät ajatukset eri toimijoiden välisestä tasa-arvosta, vertaisuudesta ja 
keskinäisestä kunnioituksesta sekä kansanvaltainen ideaali tutkimusta koskevien päätösten te- 
kemisestä yhdessä (ks. esim. Kuvio 1 tämän teoksen sivulla 19). Myös tässä luvussa kiinnitämme 
huomiota siihen, kuinka kanssatutkimuksen käytännöt usein vääntävät kättä ideaalien kanssa. 
Ammattitutkijoiden ja kanssatutkijoiden välisen suhteen tasaveroistaminen ja hyvän osallisuu- 

den kokemuksen syntyminen ovat vaikeita toteuttaa, mutta niihin pyritään ja niiden eteen teh- 
dään aktiivisesti töitä. 

Ajattelemme, että kanssatutkimus tarjoaa kansalaisille mahdollisuuden vaikuttaa demokra- 
tialle tärkeään instituutioon eli tieteellisen tiedon tuottamiseen ja kokea yhteiskunnallista osalli- 
suutta tällä tavoin. Mahdollisuus osallistua omaa elämää koskevan tutkimustiedon tuottamiseen 
liittyy niin ikään ajatukseen kestävästä hyvinvoinnista (ks. Rättilä & Honkatukia 2022). Osallis- 
tuminen tyydyttää keskeistä ihmisen hyvinvointiin liittyvää tarvetta saada äänensä kuuluville ja 
vaikuttaa itseä koskeviin asioihin (Gough 2015). Tästä näkökulmasta kanssatutkimus ei rajaudu 
pelkästään aiempaa tarkemman ja moniäänisemmän tiedon tuottamiseen, vaan sillä on myös 
laajempaa yhteiskunnallista merkitystä. Kun kanssatutkimus näin nähdään yhteiskunnallisena 
osallistumisena ja osallistumisen nähdään olevan yhteydessä ihmisten hyvinvointiin, on oleellis- 
ta kysyä, millainen kokemus tutkimukseen osallistuminen on ja miltä se tuntuu. Nimitämme tätä 
osallistumisen kokemuksellista ulottuvuutta tutkimusosallisuudeksi (vrt. Raivio & Karjalainen 
2013). Osallisuuden näkökulma kanssatutkimukseen nostaa esiin sen usein sivuutetun seikan, 
että tiedon tuottaminen ja tietäminen eivät ole vain rationaalisia ”pään asioita” vaan sosiaalisessa 
toiminnassa ja vuorovaikutuksessa muotoutuvaa kokemista, joka tuntuu (kehollisesti) jossakin 
ja joltakin. 

Aloitamme tarkastelemalla kanssatutkimuksen suhdetta viime vuosina laajaa suosiota saa- 
neeseen kansalaistieteeseen. Tuomme esiin, että sekä kansalaistieteen että kanssatutkimuksen 
tavoitteena on lisätä ”tavallisten” ihmisten osallistumista tutkimustiedon tuottamiseen ja siten 
demokratisoida tieteen tekemistä. Toisaalta kansalaistieteellä ja kanssatutkimuksella on myös 
eroja, jotka näkyvät erityisesti siinä, millaisia mahdollisuuksia ne tarjoavat — tai jättävät tarjo- 
amatta — osallistujille vaikuttaa tutkimusta koskevaan päätöksentekoon sen eri vaiheissa. Usein 
juuri mahdollisuutta osallistua tutkimukseen liittyvien päätösten tekemiseen pidetään tärkeänä 
tasavertaisten ja demokraattisten tutkimussuhteiden piirteenä (esim. Ocloo & Matthews 2016; 
Roura 2021). 

Kansalaistieteen ja kanssatutkimuksen demokratiasuhteen tarkastelun jälkeen siirrymme 
pohtimaan tarkemmin, mitä tutkimukseen osallistuminen kanssatutkimuksen yhteydessä käy- 
tännössä tarkoittaa, mihin ja miten kanssatutkijat voivat osallistua, miten he siitä hyötyvät (jos 
hyötyvät) ja miten he osallistumisensa kokevat. Esittelemällä esimerkkejä omista tutkimuksis- 
tamme tuomme esiin niin ammattitutkijoiden kuin kanssatutkijoiden näkökulmasta sekä onnis- 
tumisen kokemuksia että pettymyksiä. Tutkimusesimerkkien kautta kiinnitymme koko kirjan 
läpi kulkevaan keskusteluun ammattitutkijoiden ja kanssatutkijoiden välisistä (valta)suhteista 
sekä siitä, millaisia eettisiä kysymyksiä ja haasteita näihin suhteisiin liittyy tutkimuskäytännöis- 
sä. 

Hyödynnämme keskustelussa omia kokemuksiamme kanssatutkimushankkeista. Päivi 
Eriksson ja Caterina Bettin ovat tehneet tutkimusta potilaskumppaneina toimivien kanssatut- 
kijoiden ja terveysalan ammattitutkijoiden välisestä yhteistyöstä Kanadassa. Kanssatutkijat ovat 
osallistuneet tutkimuksen suunnitteluun, aineiston keruuseen ja aineiston analyysiin. Heillä on 
mahdollisuus osallistua myös julkaisujen kirjoittamiseen. Tiina Rättilä ja Päivi Honkatukia ovat 
tehneet kanssatutkimusta, osin yhdessä Nina Tokolan kanssa, pakolaistaustaisten nuorten mies- 
ten ja naisten parissa selvittäen heidän kokemuksiaan suomalaiseen yhteiskuntaan kuulumisesta 

ja työelämään pääsystä (Rättilä & Honkatukia 2021; Tokola ym. 2019). Myös näissä tutkimuksissa 
kanssatutkijoilla on ollut mahdollisuus osallistua tutkimusprosessiin sen kaikissa vaiheissa, mut- 
ta aina tuo mahdollisuus ei ole realisoitunut, kuten myöhemmin käy ilmi. 


Kansalaistiedettä kaikille 


Kanssatutkimuksen voidaan nähdä olevan yhteydessä laajempaan tieteen demokratisoimiseen 
tähtäävään liikehdintään, josta käytetään nimeä kansalaistiede (citizen science; myös kansalais- 
tutkimus, ks. Koskiaho 2019). Tieteentutkija Alan Irwin (1995) esitteli käsitteen jo pari vuosi- 
kymmentä sitten haastaakseen ajattelutavan, jossa tutkijat nähtiin yhteiskunnan yläpuolella ole- 
vana tiedollisena auktoriteettina ja jossa tavallisilla ihmisillä ei uskottu olevan kykyä ymmärtää 
tieteen tekemistä. Kansalaistieteessä maallikoilla on keskeinen rooli, eikä tutkimukseen osallis- 
tuminen edellytä tutkijan koulutusta tai institutionaalista asemaa. Tavoitteena on, että kaikki tut- 
kimukseen osallistuvat saavat tunnustusta työstään ja hyötyvät sen tuloksista. Tutkimusprosessi 
ja julkaiseminen tapahtuvat kansalaistieteessä eri osapuolten välisessä yhteistyössä niin avoimesti 
kuin mahdollista, huomioiden tutkimusetiikan ja lainsäädännön määrittämät ehdot. (Tiede — 
uusi jokamiehenoikeus 2022.) 

Kansalaistiedettä hyödynnetään usein luonnon- ja teknistieteellisissä tutkimuksissa. Tällöin 
vaikkapa luonto- ja säähavaintojen tekeminen tai arkeologisiin kaivauksiin osallistuminen on 
joukkoistettu vapaaehtoisten tehtäväksi. Esimerkiksi Lajitietokeskuksen Laji.fi-portaalissa kuka 
tahansa voi käydä tallentamassa havaintoja eri kasvi- ja eläinlajeista ja tuoda havainnot julkises- 
ti tutkijoiden ja muiden tiedoista kiinnostuneiden hyödynnettäväksi. Sivuston kautta voi myös 
osallistua eri tahojen järjestämiin kansalaistieteen seuranta- ja kartoitushankkeisiin. Viime vuo- 
sina kansalaistieteen ideat ovat levinneet myös ihmistieteiden piirissä. Tämä tuo lisämaustetta 
humanistisissa ja yhteiskuntatieteissä jo kauan sovellettuihin osallistaviin tutkimusmenetelmiin. 
Käänteen myötä yhä useammat ihmiset voivat olla mukana tuottamassa itseään, yhteisöään ja 
hyvinvointiaan koskevaa tietoa. Tavoitteena on, että osallistumisen avulla tuotettu tutkimustieto 
hyödyttää yhteiskuntaa laajasti ja tehokkaasti. 

Kansalaistieteen suosio ei perustu pelkästään akateemisten tutkijoiden kiinnostukseen de- 
mokratisoida tiedettä. Taustalla vaikuttavat myös lainsäädäntö ja tutkimusrahoittajien lisään- 
tyvät vaatimukset tutkimustiedon yhteiskunnallisesta vaikuttavuudesta. Suomessa yliopistolaki 
(2009/558) velvoittaa yliopistoja tarjoamaan mahdollisuuksia jatkuvaan oppimiseen, toimimaan 
vuorovaikutuksessa muun yhteiskunnan kanssa ja edistämään tutkimustulosten ja taiteellisen 
toiminnan yhteiskunnallista vaikuttavuutta. Ammattikorkeakoululaki (2014/932) puolestaan oh- 
jeistaa oppilaitoksia yhteistyöhön lähiympäristössään, erityisesti elinkeino- ja työelämän kans- 
sa. Monissa maissa, kuten esimerkiksi Isossa-Britanniassa ja Kanadassa, tutkimusrahoituksen 
myöntäminen edellyttää monilla aloilla, erityisesti terveystieteissä, osallistavien menetelmien 
laajaa hyödyntämistä. 

Kansalaisten osallistaminen on vahvistunut huomattavasti myös Euroopan Unionin (EU) tut- 
kimusrahoituksessa. Euroopan komission määrittämässä avoimen tieteen agendassa kansalais- 
tiede nähdään merkittävänä keinona lisätä tieteen luotettavuutta, tehokkuutta, rehtiyttä ja kykyä 

vastata yhteiskunnan haasteisiin. Esimerkiksi EU:n Horizon Widera -rahoitusohjelman tavoittee- 
na on edistää avointa tiedettä, lisätä kansalaisten mahdollisuuksia osallistua kaikenlaiseen tutki- 
mus- ja kehitystoimintaan ja parantaa heidän luottamustaan tieteeseen (European Commission 
2021). 

Vastuullinen tiede -verkkosivustolla kirjoittava Heidi Laine (2018) toteaa, että kansalaistie- 
de ymmärretään usein joukkoistamista hyödyntäväksi menetelmäksi, jolloin tutkimusaineiston 
keräämiseen osallistetaan laajoja ihmisjoukkoja. Joukkoistamisessa tutkija hallitsee tutkimus- 
prosessia. Hän suunnittelee ja organisoi tutkimuksen toteuttamisen ja määrittelee, miten maal- 
likot voivat osallistua siihen. Samalla tutkija kerää itse osallistamisesta koituvat hyödyt, kuten 
syntyvän aineiston, sen hallinnan, tutkimusjulkaisut ja niiden tuottamat ammatilliset meriitit. 
Laine kuitenkin kannustaa ymmärtämään kansalaistieteen joukkoistamista laajemmin, jotta se 
voisi lunastaa sille asetetut toiveet tieteen ja yhteiskunnan välisen vuoropuhelun areenana, rat- 
kaisukeskeisen tiedon tuottajana ja kansalaisten osallisuuden lisääjänä. ”Kansalaistiede tutki- 
muksenteon paradigmana mahdollistaa vuorovaikutuksen tutkimusprosessin kaikissa vaiheissa 
tutkimuskysymyksen määrittelystä aineiston keruuseen, analyysiin ja tulosten hyödyntämiseen”, 
Laine toteaa (emt.). Samalla hän peräänkuuluttaa tiedeyhteisöltä asennemuutosta, joka edistäisi 
maallikoiden roolia tasavertaisina tiedon tuottajina ammattitutkijoiden rinnalla. 

Kuten tämän teoksen johdantoluvussa kuvattiin, opetus- ja kulttuuriministeriön Avoin tiede 
ja tutkimus -hankkeessa kansalaistiede ymmärretään jopa uutena jokamiehen oikeutena (Tiede 
- uusi jokamiehenoikeus 2022). Hankkeen suosituksissa kansalaisten osallistuminen tieteeseen 


Kansalaistieteen 10 perusperiaatetta 


1. Kansalaistiedehankkeet osallistavat aloitteellisesti kansalaisia uutta tietoa tai ymmärrystä 

tuottavaan tieteelliseen toimintaan. 

Kansalaistiedehankkeilla on aidosti tieteellinen tavoite. 

Sekä ammattitutkijat että kansalaistutkijat hyötyvät osallistumisestaan. 

Kansalaistutkijat voivat halutessaan osallistua useisiin tutkimusprosessin vaiheisiin. 

Kansalaistutkijat saavat palautetta osallistumisestaan. 

Kansalaistiede on tutkimussuuntaus muiden joukossa. Siihen liittyy rajoituksia ja oletuksia, 

jotka tulee huomioida ja hallita. 

7. Kansalaistiedehankkeiden aineistot, aineistojen kuvailutiedot ja tutkimustulokset julkaistaan 
avoimen saatavuuden periaatteiden mukaisesti aina kun mahdollista. 

8. Kansalaisosallistujille annetaan tunnustus projektin tuloksissa ja julkaisuissa. 

9. Kansalaistiedetoimenpiteitä arvioidaan niiden tieteellisen annin, aineiston laadun, 
osallistumiskokemuksen ja laajemman yhteiskunnallisen tai poliittisen vaikuttavuuden 
perusteella. 

10. Kansalaistiedehankkeiden johtajat huomioivat lailliset ja eettiset näkökohdat liittyen 
tekijanoikeuksiin, immateriaaliseen omaisuuteen, aineistonjakosopimukseen, 
luottamuksellisuuteen, nimeämiseen ja kaikkien toimijoiden ympäristövaikutuksiin. 

Lähde: European Citizen Science Association (ECSA). 2015. 


> EU <= 69 [S 

on paitsi menetelmä myös arvo ja asenne. Suosituksissa mainitaan kiinnostavasti, että massa- 
siirtolaisuuden ja -pakolaisuuden aikakaudella on tärkeää tunnistaa, että kansalaistieteessä kan- 
salaisuus ei riipu passista tai statuksesta. Hankkeessa kansalaisuus näyttäytyy arjen toiminta- 
mahdollisuuksina, ei niinkään kansallisvaltion jäsenyytenä ja lakiin pohjautuvina oikeuksina ja 
velvollisuuksina. 

Tehdessämme tutkimusta pakolaistaustaisten nuorten ja potilastaustaisten kanssatutkijoi- 
den kanssa olemme nojanneet samantyyppiseen ideaan: kaikilla ihmisillä on oikeus ilmaista 
näkemyksensä heitä koskevissa asioissa ja päästä osallistumaan heitä itseään koskevan tiedon 
tuottamiseen. Kanadalaista terveysalan kanssatutkimusta käsittelevässä projektissa lähdimme 
liikkeelle kutsumalla mukaan neljä kanssatutkijaa suunnittelemaan tutkimushankettamme. Tar- 
kensimme heidän kanssaan tutkimuksen tavoitteet ja päätimme aineiston keruun ja analyysin 
menetelmistä. Kanssatutkijamme keräsivät aineiston yhdessä ammattitutkijan kanssa suunnitel- 
lun ohjeistuksen mukaan. Kanssatutkijat osallistuivat myös aineiston analyysiin. Aiemmin op- 
pimansa teema-analyysin lisäksi he halusivat oppia uuden laadullisen aineiston analyysimenetel- 
män, merkitysten analyysin, joten suunnittelimme ja toteutimme yhdessä heidän kanssaan tähän 
liittyvän lyhyen koulutuksen. 

Kansalaistieteessä ja kanssatutkimuksessa tarkastellaan erilaisia tiedon tyyppejä ja niiden vä- 
listä keskinäistä vuoropuhelua. Kansalaistieteessä tieto ymmärretään vakiintuneiden tieteellisten 
standardien mukaisesti tuotettuna tieteellisenä tietona, kun taas kanssatutkimuksessa pidetään 
tärkeänä myös kokemuksellista tietoa, joka sisältää tunteita ja kehollisia aistimuksia (ks. Sala- 
mi 2021). Tiedeyhteisö on tottunut arvostamaan ammattitutkijoiden ansioita, mutta kansalais- 
tieteessä kaikkia toimijoita ja heidän tietojaan pidetään yhtä arvokkaina. Kanssatutkimuksen 
episteemisiä lähtökohtia on luonnehdittu teoksen edellisessä luvussa. Tunteiden merkitykseen 


palaamme tuonnempana tässä luvussa. 


Kansalaistieteen ja kanssatutkimuksen suhde 


Kanssatutkimuksen periaatteet eivät juurikaan poikkea kansalaistieteen laajasta määrittelystä. 
Sen sijaan tutkimuksen organisoinnin ja käytäntöjen näkökulmasta kanssatutkimuksen ja kan- 
salaistiedeprojektien välillä voidaan löytää useita eroavaisuuksia, jotka liittyvät tutkimusaihei- 
siin, osallistujamäärään, vuorovaikutukseen, osallistumisen syvyyteen, tutkimuksen omistajuu- 
teen ja tutkimusetiikkaan. 

Luonnon- ja teknistieteellisesti orientoituneet kansalaistiedeprojektit seuraavat erilaisia luon- 
nonilmiöitä ja muutoksia ympäristössä, kun taas ihmistieteisiin nojaavat kanssatutkimukset 
ovat kiinnostuneita ihmisten kokemuksista, hyvinvoinnista ja suhteesta yhteiskuntaan. Toisaal- 
ta mikään ei estä tekemästä kanssatutkimusta vaikkapa lähiluonnon ilmiöiden kokemisesta tai 
ilmansaasteiden aistimisesta, kuten osallistuvassa maantieteessä ja sosiaalisten innovaatioiden 
tutkimuksessa tehdään. 

Kansalaistieteen projekteissa jopa tuhannet ihmiset raportoivat havainnoistaan tutkijoille. 
Esimerkiksi BirdLife Suomen pihabongaustapahtumaan on osallistunut vuosittain noin 20 000 
havainnoijaa. Näin kansalaistieteen tutkimusaineistot ovat usein suuria ja niitä käsitellään ti- 

lastollisin menetelmin. Kanssatutkimuksissa osallistujien määrä on sen sijaan huomattavasti 
pienempi, kerätyt aineistot rajatumpia ja aineistojen analyysissa hyödynnetään usein laadullisia 
menetelmiä. Kanssatutkijoita kutsutaan mukaan jo tutkimuksen suunnitteluun ja yleensä heillä 
on mahdollisuus osallistua tutkimuksen kaikkiin vaiheisiin. 

Suurille tutkimusaineistoille perustuvissa kansalaistiedeprojekteissa tietoa kerätään stan- 
dardoiduilla lomakkeilla ja alustoilla. Tavoitteena on olemassa olevan, paikkansa pitävän, py- 
syväksi ja tiedetyksi oletetun, usein luonnontieteellistä todellisuutta kuvaavan aineiston keruu. 
Tällaisissa projekteissa tutkijoiden ja osallistujien suhde jää yleensä etäiseksi, koska massiivisissa 
tutkimusprosesseissa aktiivista vuorovaikutusta eri osapuolten välillä on vaikeaa järjestää. Kans- 
satutkimuksessa sen sijaan korostuu tutkijan ja kanssatutkijoiden läheinen suhde. Jo sana ’kans- 
sa’ viittaa siihen, että tietoa tuotetaan yhdessä tiiviissä vuorovaikutuksessa — tai ainakin siihen 
pyritään, siinä kuitenkaan aina onnistumatta. 

Kanssatutkimuksessa tavoitellaan tyypillisesti monimuotoista ja tiheää laadullista tiedon 
tuottamista ja tutkimusaineistoja (esim. Geertz 1973), jotka auttavat ymmärtämään tutkimuk- 
sen kohteena olevaa ilmiötä useista näkökulmista ja erilaisten kokemusten kautta. Samoin kuin 
laadullisessa tutkimuksessa yleensä, kanssatutkimuksessa on pyrkimyksenä luoda tutkittavasta 
ongelmasta laajojen yleistysten sijaan syvempää ja yksityiskohtaisempaa analyysia, jossa kiinni- 
tetään huomiota kanssatutkijoiden kokemuksia peilaavien kertomusten yksityiskohtiin (ks. esim. 
Merriam & Grenier 2019). Kuten kirjan edellisessä luvussa on tuotu esiin, kanssatutkimusta oh- 
jaavat ideat tutkimustiedon paikantuneisuudesta, osittaisuudesta ja moniäänisyydestä, sen lisäksi 
- tai sen välityksellä — että tietoa pyritään tuottamaan kollektiivisesti. Tällaisessa tutkimuksessa 
ammattitutkijat kuuntelevat herkästi kanssatutkijoiden näkemyksiä ja ottavat ne vakavasti, jol- 
loin kanssatutkijat voivat kokea olevansa tutkimusprosessissa osallisia. 

Kansalaistieteen projekteissa osallistujilla on harvoin mahdollisuuksia vaikuttaa itse tutki- 
muksen kulkuun. Kanssatutkimuksessa osallistujiin suhtaudutaan puolestaan tasavertaisina tut- 
kimuskumppaneina. Tavoitteena on, että tutkimusprosessi suunnitellaan ja toteutetaan yhdessä 
ja että kanssatutkijat omistavat tutkimuksen tulokset tasa-arvoisesti ammattitutkijoiden kanssa. 
Aina tämä ei ole kuitenkaan käytännössä mahdollista tai ei ole selvää, mitä tiedon yhteisomista- 
juus merkitsee. Kaikki kanssatutkijat eivät ole kiinnostuneita siitä, mitä tutkimustuloksille tapah- 
tuu tutkimuksen päätyttyä. Monille saattaa riittää, että osallistumisesta syntyy hyvä kokemus. 
Toisaalta tiedon yhteisomistajuuden toteutumista vaikeuttaa se, että tutkimusten julkaiseminen 
tapahtuu useimmiten tieteen perinteisillä areenoilla ja säännöillä, jotka eivät salli akateemisesti 
kouluttamattomien tai yliopistoyhteisön ulkopuolisten tekijöiden esiintyvän julkaisuissa kirjoit- 
tajina ammattitutkijoiden rinnalla. 

Tutkimuseettisestä näkökulmasta kansalaistiede on usein sujuvampi menetelmä kuin kans- 
satutkimus. Kansalaistieteen projekteissa ei yleensä kerätä henkilötietoja eikä niihin liity riskiä 
siitä, että osallistujille koituisi harmia. Kanssatutkimusprojekti voi sen sijaan olla pitkäkestoinen, 
kanssatutkijat antavat prosessin aikana paljon itsestään ja he ovat tiiviissä vuorovaikutuksessa 
toisten osallistujien kanssa. Tällöin tutkimuksen aikana ehtii tapahtua paljon, ja väistämättä 
eteen tulee myös ongelmatilanteita, joita ratkotaan yhdessä, mutta joista tutkija on viime kädes- 
sä vastuussa. Tutkimusetiikka elää kenttätyössä, eikä tutkimuseettisiä kysymyksiä voi koskaan 
täysin ennakoida tai ratkaista etukäteen. Palaamme tutkimuseettisiin pohdintoihin myöhemmin 

tässä luvussa käytännön tutkimusesimerkkien kautta. Kanssatutkimuksen liittyviä normatiivi- 
sen tutkimusetiikan kysymyksiä käsitellään puolestaan teoksen luvussa Tutkimuseettinen säänte- 
ly ja kanssatutkimuksen arjen tilanteinen etiikka. 


Kanssatutkimus — demokratian ritari? 


Niin kansalaistieteen kuin kanssatutkimuksen suhdetta demokratiaan — vapaisiin vaaleihin pe- 
rustuvana poliittisena järjestelmänä ja kansalaisyhteiskunnan merkitystä korostavana arvoyh- 
teisönä - on mahdollista jäsentää useasta näkökulmasta. Voidaan ajatella, että tutkimuksen de- 
mokratisoiminen kutsumalla mukaan joukko eri taustoista tulevia ihmisiä voi parhaimmillaan 
monipuolistaa ja syventää tietoa tutkittavasta asiasta. Tällainen demokratisoiminen voi tuoda 
esiin laajasti koettuja ongelmia ja näkökulmia, jotka muuten jäisivät tutkijoilta huomaamatta. 
Kansalaistieteellä ja kanssatutkimuksella saattaa olla merkitystä jopa demokratian puolustajana 
silloin, kun demokratian arvoja ja instituutioita vastaan hyökätään esimerkiksi sosiaalisen medi- 
an alustoilla ja jopa fyysisesti. Edellä mainituissa Avoin tiede ja tutkimus -projektin suosituksissa 
todettiin, että kansalaistiede on paitsi menetelmä, myös arvo ja asenne. EU:n Horizon Widera 
-rahoitusohjelma viittaa samaan korostaessaan kansalaisten tiedelukutaidon kehittämistä sekä 
tieteen ja muun yhteiskunnan välisen suhteen tiivistämistä. Yhteiskunnallisia ongelmia halutaan 
ratkaista osallistamalla kansalaisia yhä laajemmin mukaan yhteisen tiedon tuottamiseen. Näin 
pyritään vastaamaan myös demokratian haasteisiin ja vahvistamaan demokraattisten järjestel- 
mien legitimiteettiä eli oikeutusta kansalaisten silmissä. 

Toisaalta on syytä huomata, että kanssatutkimuksen tavoitteena ei ole vallitsevien demo- 
kraattisen osallistumisen ja päätöksenteon käytäntöjen kritiikitön pönkittäminen. Tutkimuk- 
sista tiedetään, että kansalaisten mahdollisuuksiin osallistua yhteiskunnalliseen keskusteluun 
ja demokraattiseen päätöksentekoon liittyy monenlaisia ongelmia ja syrjiviä käytäntöjä (esim. 
Oikeusministeriö 2020). Niitä nousee usein esiin ja niitä pohditaan kriittisesti myös kanssatutki- 
muksissa, mitä voidaan pitää yhtenä kanssatutkimuksen menetelmän ansioista. Kanssatutkimus 
on siten yksi keino tuoda laajempaan tietoisuuteen ihmisten arkikokemukseen perustuvaa yhteis- 
kuntakritiikkiä, joka muutoin saattaisi jäädä vaietuksi ja hiljaiseksi tiedoksi. 

Pohdittaessa kanssatutkimuksen merkitystä demokratian kannalta on tärkeää kiinnittää 
huomiota keskusteluun yhteiskunnan polarisoitumisesta, sosiaalisen median kaikukammioista 
ja totuudenjälkeisestä (post-truth) politiikasta (esim. Lockie 2017; Harjuniemi 2021). Demokratia 
perustuu mielipiteiden moninaisuudelle ja erilaisten näkökulmien sovittelulle demokraattisten 
instituutioiden välityksellä. Demokratian kannalta on ongelmallista, jos yhteiskunta jakautuu 
erimielisiin ryhmiin, jotka eivät ole tekemisissä keskenään ja joiden väliltä puuttuu keskinäinen 
luottamus. Näin tapahtuu, kun sosiaalis-algoritminen logiikka synnyttää someen kaikukam- 
mioita eli kuplia, joissa vuoropuhelua käydään lähinnä samanmielisten kesken. Vuoropuhelun 
yksiulotteisuus vähentää informaation monimuotoisuutta ja polarisoi edelleen kuplien välisiä 
suhteita. Samanmielisten kuplat tarjoavat hedelmällisiä alustoja valeuutisten levittämiselle ja si- 
ten ne voivat edistää totuudenjälkeistä politiikkaa. Kuten Tuija Saresma (2019) toteaa, tällainen 

yhteiskunnan polarisoituminen ei ole uusi ilmiö, mutta kansallismielisen oikeistopopulismin 
nousu ja sosiaalisen median kaikukammiot ovat vauhdittaneet sitä. 

Totuudenjälkeisellä politiikalla ja ajalla viitataan sellaiseen poliittiseen kulttuuriin ja viestin- 
tään, jossa vedotaan faktojen eli todeksi hyväksyttyjen seikkojen ja argumenttien sijaan perus- 
telemattomiin mielipiteisiin ja tunteisiin (esim. Harjuniemi 2021; Hyvönen 2020; Lockie 2017). 
Totuudenjälkeisestä politiikasta mainitaan usein esimerkkinä Yhdysvaltain entisen presidentin 
Donald Trumpin tyyli viestiä liioittelemalla, valehtelemalla ja syyllistämällä muita väärien uu- 
tisten (fake news) levittämisestä. The Washington Post -lehden tekemän laskelman mukaan pre- 
sidentti Trump esitti virkakautensa (2017-2020) aikana yli 30 000 väärää tai harhaanjohtavaa 
väitettä (Kessler, Rizzo & Kelly 2021). Tätä voidaan pitää suorastaan hämmästyttävänä saavu- 
tuksena. Vielä hämmästyttävämmältä kuulostaa, että kyselyiden mukaan valtaosa Trumpin kan- 
nattajista uskoi hänen väitteitään ja suoranaisia valheitaan. Tätä voidaan selittää paitsi Trumpin 
tukijoiden arvoilla ja sosioekonomisella taustalla myös sosiaalisen median toimintalogiikalla. 
Aki Koivula kollegoineen (2019) toteavat, että sosiaaliset verkostot ja some-alustojen taustalla 
uutisvirtoja suodattavat algoritmit vaikuttavat merkittävästi sisältöön, jota kansalaiset kohtaavat 
verkossa. Lisäksi tiedetään, että ihmisillä on taipumus suosia sellaisia tietoja, jotka vahvistavat 
heidän olemassa olevia asenteitaan. 

Monet tutkijat ovat huomauttaneet, että puhe totuudenjälkeisestä ajasta on osin harhaanjoh- 
tavaa, koska politiikassa on aina vedottu tunteisiin sekä valikoitu ja väritetty tosiasioita siten, 
että ne sopivat omaan ideologiaan. On myös muistutettu, että kautta aikojen on epäilty tiedettä, 
vastustettu yhteiskunnan eliittejä, harrastettu poliittista propagandaa ja levitetty salaliittoteorioi- 
ta. Miksi siis faktoilla ja totuuksilla pelaaminen on noussut erityisen akuutiksi ongelmaksi juuri 
nyt? Vaikka tähän kysymykseen ei ole yksiselitteistä vastausta, monissa analyyseissa viitataan eri- 
toten internetin, sosiaalisen median ja kapitalistisen datatalouden tuomiin muutoksiin julkisen 
viestinnän rakenteissa (jonka sääntelyä on purettu) ja viestintäkulttuurissa (jonka perinteisten 
portinvartijoiden valta on jokseenkin kadonnut), jolloin ”kuka tahansa voi sanoa mitä tahan- 
sa” internetin lukemattomilla alustoilla (ks. esim. Harjuniemi 2021). Voidaan kuitenkin ajatella, 
että (epä)totuuksilla pelaamisella on rajansa, jonka toisella puolella ihmisten luottamus toisiinsa 
ja yhteiskuntaan alkaa rapautua ja yhteiskunnan tasapaino horjua. Sitä, missä kohtaa tuo raja 
tarkemmin ottaen kulkee, on vaikea osoittaa, mutta sitä on silti yritettävä pitää silmällä ja sen 
liudentumisiin reagoida. 

Kollektiivisesti todeksi hyväksyttyjä käsityksiä maailmasta tarvitaan, jotta ihmisten suhde 
toisiinsa ja yhteiskuntaan säilyisi realistisena ja ennakoitavana. Tämänhetkisiin globaaleihin 
haasteisiin viitaten uskonnonfilosofian tutkija Aku Visala (2017) esittää, että meidän pitäisi kyetä 
sitoutumaan jonkinlaisiin yhteisiin arvosidonnaisiin projekteihin, kuten esimerkiksi ympäris- 
töongelmien ratkaisemiseen. Tämä ei hänen mukaansa onnistu ilman jaettuja faktoja ja yhteistä 
tiedontuotantoa. Myös monissa filosofisissa suuntauksissa ajatellaan, että tieto on hyvän elämän 
edellytys. Nettiartikkelissaan Visala (emt.) kirjoittaa: 


Antiikin filosofit eivät tavoitelleet tietoa vain huvikseen. Tietoa pidettiin nimittäin viisaan 
ja onnellisen elämän edellytyksenä. Kun ihminen on mielipiteiden, tunteidensa ja harha- 

kuviensa vallassa, hän ei kykene elämään oikein eikä olemaan onnellinen. Tavoitellessaan 
totuutta ja pyrkiessään elämään sen mukaan filosofi puolestaan tavoittaa myös onnen. 


Kun ottaa huomioon, millaisia seurauksia somessa leviävällä vihapuheella ja häirinnällä on 
ihmisten hyvinvoinnille ja yhteiskunnalliselle ilmapiirille (yhteenvetona ks. esim. Vepsä 2021), 
filosofien ajatukset totuudesta hyvän elämän lähteenä kuulostavat houkuttavilta, vaikkakin kiel- 
tämättä kovin yksinkertaistetuilta. 

Tunnettu politiikan teoreetikko Hannah Arendt (1971; Peters 2015) on todennut, että tosi- 
seikat eivät itsessään riitä vakuuttamaan ihmisiä ja ylläpitämään yhteisesti jaettua ymmärrystä 
ympäröivästä maailmasta. Arendtia voidaan tulkita siten, että totuudeksi hyväksytyt yleiset us- 
komukset, olivatpa ne tieteellisesti todistettuja seikkoja tai jotakin muuta, tarvitsevat tuekseen 
kertomuksia, jotka tekevät niistä aistittavia ja ihmisen ja yhteisön elämän kannalta merkityksel- 
lisiä (ks. Salami 2020). Jaetut kertomukset synnyttävät yhteisiä kokemuksia (myös tunnekoke- 
muksia), keskinäistä luottamusta sosiaalista pääomaa kohtaan ja sitä kautta oikeutuksen yhteisöä 
hallitsevalle poliittiselle järjestelmälle. Näin tietäminen ja tunteet nivoutuvat ihmisen maailma- 
kokemuksessa kiinteästi yhteen, kuten jo tämän teoksen Kanssatutkimuksen tietoteoreettiset taus- 
tat -luvussa on esitetty (ks. myös Ahmed & Halttunen-Riikonen 2018). Nykyajassa ongelmana 
kuitenkin on, että todellisuutta selittäviä vaihtoehtoisia kertomuksia on jo liikaakin. Toisaalta 
myöskään tieteen piirissä ei ole olemassa yhtä ainoaa totuutta, vaan erilaiset totena pidetyt us- 
komukset elävät yhtä aikaa, ja ne ovat jatkuvan keskustelun ja kiistelyn kohteena. Kuten Antti 
Hautamäki (2019, 55) ironisesti huomauttaa: ”Onko sitten ihme, että ihmiset kysyvät, mistä voi 
tietää mikä on totta.” 

Demokratian näkökulmasta on hyödyksi, että yhä useammat ihmiset kiinnostuvat tieteestä 
ja saavat mahdollisuuden tutustua omakohtaisesti siihen, miten tutkimusta tehdään ja tieteellis- 
tä tietoa tuotetaan. Tällöin tieteen mystifiointi, epäluottamus tutkimustietoa kohtaan, ihmisten 
mieliä kuohuttavat somen ”paskamyrskyt” (Han 2017) ja muut totuuksilla pelaavat trendit ken- 
ties menettäisivät jalansijaa. Kun kansalaiset osallistuvat tutkimuksellisen tiedon tuottamiseen, 
he näkevät, miten oma panos asettuu osaksi laajempaa tiedollista kokonaisuutta. Tutkimukseen 
osallistumisen voidaan ajatella kehittävän (ainakin jossakin määrin ja joksikin aikaa) osallistu- 
jien lähde- ja mediakriittisyyttä ja tiedelukutaitoa. Tällä saattaa olla merkitystä myös sille, miten 
kansalaiset suhtautuvat tieteeseen ja yhteiskuntaan yleisemmin. 

Michael Peters (2017) nostaa esiin tärkeän koulutukseen liittyvän seikan. Hänen mukaansa 
totuuden jälkeisessä ajassa faktojen merkitys ei rajaudu pelkästään politiikkaan tai tieteeseen, 
vaan siitä on tullut myös polttava koulutuksellinen kysymys. Peters arvioi, että koulutuspolitiikka 
on nykyisin vahvasti valtion hallinnoimaa ja sidottu talouden ja työmarkkinoiden vaatimuksiin, 
mikä kaventaa sekä opettajien pedagogista autonomiaa että nuorten mahdollisuuksia kehittyä 
kriittisesti ajatteleviksi kansalaisiksi. Hänen kritiikkinsä kohdistuu erityisesti siihen, että jos 
koulutus rinnastetaan lähes yksinomaan ammatilliseen koulutukseen eikä nuorille opeteta de- 
mokraattisen osallistumisen tietoja ja taitoja, populistiset poliitikot ja esimerkiksi rasismiin no- 
jaavat puolueet saattavat entisestään kasvattaa suosiotaan. Peters esittää, että tarvitsemme keinoja 
taistella ”valehtelemalla hallitsemista? vastaan. Kansalaistieteen ja kanssatutkimuksen kaltaiset 
osallistavat tutkimusmenetelmät voivat olla yksi tällainen keino, demokratian moninaisuutta 
puolustava ritari (vrt. Kestilä-Kekkonen & Schoultz 2020). 

Millaista osallistumista? 


Kanssatutkimuksen luonnetta osallistavana menetelmänä voidaan lähestyä vertaamalla sitä Sher- 
ry R. Arnsteinin (1969) paljon siteerattuun kansalaisosallistumisen askelmamalliin (Kuvio 5). 


KANSALAISOSALLISTUMISEN 
ASKELMAT 


oe 3 Kansalaisvalta 


o— Osittain jaettu valta 
o AWNeuvottelukumppanuus 


o 3" Yhteissuunnittelu 


o Konsultointi 


om Tiedottaminen 


JN Terapia 


e Manipulaatio 


Sherry R. Arnstein (1969) 


Kuvio 5. Kansalaisosallistumisen askelmat. 


Arnsteinin malli on tarkoitettu kriittiseksi välineeksi, jolla voidaan kuvata ja arvioida kan- 
salaisten mahdollisuuksia osallistua poliittiseen päätöksentekoon. Mallissa on kahdeksan as- 
kelmaa: 1. manipulaatio, 2. terapia, 3. tiedottaminen, 4. konsultointi, 5. yhteissuunnittelu tai 
neuvojen antaminen, 6. neuvottelukumppanuus, 7. osittain jaettu valta ja 8. valta asukkailla tai 
kansalaisvalvonta. Mitä ylemmäksi osallistuja askelmilla nousee, sitä enemmän valtaa hänellä 
on päätöksentekoon. Alimmilla askelmilla kansalaisten osallistuminen on näennäistä tai pa- 
remminkin ei-osallistumista ja seuraavilla askelmilla muodon vuoksi osallistumista (tokenismi), 
jolloin kansalaisia kuunnellaan, mutta heillä ei ole päätöksentekovaltaa. Ylimmillä askelmilla 

kansalaiset jakavat päätöksentekovallan poliittisten päättäjien kanssa, tai he päättävät sovituista 
asioita itsenäisesti (citizen power). 

Arnsteinin askelmille sovitettuna kanssatutkimuksen osallistuminen sijoittuu askelmille 
5-7 (osittain jaettu valta tarkoittaa kanssatutkimuksessa pyrkimystä yhdessä jaettuun valtaan; 
ks. Kanssatutkimus ja valta -luku). Mallin kahdeksas askel jää valtaosin kanssatutkimuksen ul- 
kopuolelle. Kanssatutkijat eivät yleensä tee tutkimusta yksin ja itsenäisesti, vaan tutkimus to- 
teutetaan ammattitutkijoiden ja kanssatutkijoiden yhteistyönä. Joskus raja on kuitenkin häilyvä 
ja roolit voivat sekoittua. Esimerkiksi kansainvälisissä terveyden alan kanssatutkimuksissa aka- 
teemisesti koulutetut potilaat voivat hakea rahoitusta ja toteuttaa omia projektejaan itsenäisesti, 
mutta kuitenkin linkittyneenä johonkin yliopiston tutkimusohjelmaan. 

Kanssatutkimuksesta käydyssä keskustelussa on ajoittain virinnyt pohdintaa siitä, milloin 
kanssatutkijasta tulee ammattitutkija, ja mitä tämä merkitsee tutkimuksen valtasuhteiden nä- 
kökulmasta. Esimerkiksi terveysalan tutkimushankkeista tunnetaan esimerkkejä, joissa poti- 
las-kanssatutkijoista on koulutuksen ja kokemuksen myötä kehittynyt ammattitutkijoita, jotka 
ovat etääntyneet muiden kanssatutkijoiden kokemuksista niin, etteivät nämä enää koe ”ammatti- 
maisten kanssatutkijoiden” kykenevän edustamaan heitä. (DeCamp, Brewer & Dukhanin 2021.) 
Myös inklusiivisen tutkimuksen kentällä, esimerkiksi vammaistutkimuksessa, kanssatutkijat 
ovat ajoittain synnyttäneet omia tutkimusyhteisöjään, joissa he tekevät tutkimusta itsenäisesti, 
omin voimin (esim. Liddiard ym. 2018). Esimerkkinä tällaisesta voidaan mainita Irlannissa toi- 
miva Inklusiivisen tutkimuksen verkosto IRN, jossa verkoston johtajuus on siirtynyt kehitysvam- 
maisille aktivisteille (Garcia Iriarte ym. 2021). Verkoston toimintaan ja toimintatapoihin palataan 
myös teoksen Tutkimuskohteesta tutkimuksen toteuttajaksi -luvussa sekä kirjan lopuksi. 

Briitta Koskiaho (2019) jäsentää kansalaistieteeseen (käyttäen termiä kansalaistutkimus) 
osallistumisen astetta ja vaikuttavuutta askelmamallia vastaavalla tavalla omalla kolmiportaisel- 
la skaalallaan. Kansalaiset voivat ensinnäkin työskennellä ammattitutkijoiden rinnalla aineiston 
keräämisestä tulosten analysointiin ja johtopäätösten tekemiseen saakka. Toinen vaihtoehto on, 
että kansalaiset esittävät kysymyksiä ja johdattelevat tutkijat omasta näkökulmastaan ”oikealle 
tielle”. Tällöin he ovat aktiivisia osallistujia, mutta heidän panoksensa on enemmän neuvontaa 
kuin tutkimusta. Kolmannessa vaihtoehdossa kansalaiset toimivat tutkimusprosessiin nähden 
ulkopuolisina vaikuttajina, jolloin he saattavat kommentoida vaikkapa tutkimuskysymyksiä ja ai- 
neistonhankintaa. Koskiahon jaottelussa varsinaiseksi kanssatutkimukseksi voidaan tämän kir- 
jan ymmärryksen mukaisesti hyväksyä vain ensimmäinen vaihtoehto, tutkimuksen tekeminen 
rinnakkain ammattitutkijoiden kanssa. 

Jotta kanssatutkijoiden osallistuminen ja vaikuttaminen tutkimukseen olisi mahdollisimman 
tasa-arvoista, tulee tutkijoiden kiinnittää huomiota osallistumisen motivoimiseen. Koskiaho 
(emt.) huomauttaa, että kanssatutkijoiden mukana pysymiseen vaikuttaa suuresti, miten heidän 
kanssaan kommunikoidaan ja miten heihin pidetään yhteyttä. Yhteydenpidon on oltava tiivistä, 
jotta osallisten mielenkiinto ei herpaannu. Tämä ei ole aina helppoa ja vaatii tutkijalta sitoutu- 
mista ryhmän vetämiseen. Tutkijoiden ja kanssatutkijoiden välinen luottamus rakentuu yhdessä 
ollen ja keskustellen. Luottamuksen perusta on ryhmän yhteisöllisyydessä ja mielekkääksi koe- 
tussa yhteisessä tekemisessä, josta syntyy myönteisiä kokemuksia. Hyvin toimiva tutkimusryhmä 
toteuttaa dialogista, elävää ja tilanteista tutkimusetiikkaa, joka ammentaa empatiasta, huolen- 

pidosta ja myötätunnosta (ks. Tutkimuseettinen sääntely ja kanssatutkimuksen arjen tilanteinen 
etiikka -luku). Moniäänisen tutkimusryhmän toimintaedellytyksenä on turvallinen ilmapiiri ja 
hyvä yhteishenki, jotka tukevat toiminnallisuutta ja ryhmän jäsenten luovuuden toteuttamista. 
Luottamuksen vallitessa ryhmän jäsenet uskaltavat ilmaista ajatuksiaan ja olla oma itsensä. (Ve- 
sikansa 1988, 30-62.) 

Kanssatutkimuksen projekteissamme olemme liikkuneet Arnsteinin (1969) mallin ylimmillä 
askelmilla tai ainakin pyrkineet siihen. Pakolaistaustaisten nuorten kanssa toteutetussa kanssa- 
tutkimuksessa (Honkatukia, Rättilä & Rinne 2021) rakensimme osallistumisen käytäntöjä alus- 
ta lähtien mahdollisimman tasa-arvoisiksi ja yhteisöllisiksi. Aina tämä ei silti onnistunut niin 
hyvin kuin toivoimme. Aluksi tutustuimme toisiimme, hengailimme ja kahvittelimme yhdessä. 
Keskustelimme kaikenlaisista asioista, nuorten kuulumisista, elämästä Suomessa, tutkimuksen 
tavoitteista ja myös omasta itsestämme ja tutkijan ammatistamme, kun ryhmän nuoret siitä ky- 
selivät. Myöhemmin, kun olimme jo tulleet tutuiksi, perustimme yhteisen tutkimusryhmän, joka 
oli avoin kaikille kyseisessä nuorisotilassa käyville täysi-ikäisille nuorille. Tutkimusta koskevat 
päätökset tehtiin tässä tutkimusryhmässä, mutta käytännön syistä tutkijat fasilitoivat ryhmän 
kokouksia. Tutkimusryhmään aluksi ilmoittautuneista nuorista vain osa jatkoi prosessin loppuun 
saakka, ja yhteiskirjoittamiseen osallistui vain muutamia nuoria. 

Prosessin kuluessa huomasimme eroja siinä, miten kanssatutkijat kokivat oman osallistumi- 
sensa. Kohtasimme niin hämmennystä (”keitä noi tyypit on ja miksi ne hengaa täällä”, kuten 
ohjaajat kertoivat nuorten kommentoineen meidän tutkijoiden läsnäoloa), kohteliasta kiinnos- 
tusta, innostusta ja vilkasta keskustelua tutkimuksen aiheista kuin ajoittaista väsymystä, väistelyä 
ja tutkimusyhteistyöstä kieltäytymistä. Meistä oli hyvä asia, että kanssatutkijoiksi kutsumamme 
nuoret päättivät itse vapaasti omasta osallistumisestaan, mutta kieltämättä olimme välillä väsy- 
neitä ja pohdimme tutkijoiden kesken ”tuleeko tästä tutkimuksesta koskaan mitään”. Valtaosin 
olimme kuitenkin kanssatutkimusprosessista inspiroituneita ja heittäydyimme tutkimusyhteis- 
työhön täydellä tarmolla, mikä herätti energistä vastakaikua myös tutkimusryhmän nuorissa. 

Osallistumiskokemusten eroista huolimatta päädyimme ajattelemaan, että kaikkien ja kai- 
kenlainen osallistuminen on arvokasta, ja kiitimme kanssatutkijanuoria usein heidän panokses- 
taan yhteiseen tutkimukseemme. Olimme kiitollisia, että saimme tehdä tutkijanurallamme jota- 
kin näin poikkeuksellista nuorten ja heidän ohjaajiensa kanssa. Ohjaajilta olemme saaneet kuulla, 
että tutkimusyhteistyöstämme puhuttiin vielä pitkään sen jälkeen, kun aktiivinen yhteistyövaihe 
oli jo päättynyt. Yhteistyö oli lopulta koettu jopa yllättävän merkitykselliseksi. Nuoret tunsivat 
itsensä hyväksytyiksi ja arvostetuiksi ja kokivat päässeensä tutkimusyhteistyön kautta vaikut- 
tamaan oikeisiin asioihin eli tutkimukseen ja julkiseen keskusteluun pakolaisnuorten työllisty- 
mismahdollisuuksista Suomessa. 

Kanadassa potilaiden osallistuminen terveysalan tutkimuksiin tasavertaisina kumppaneina 
ammattitutkijoiden rinnalla on kansallisen tason strateginen prioriteetti, jota tuetaan rahallisesti 
kaikissa provinsseissa nimellä potilaslähtöinen tutkimus (Patient Oriented Research). Tutkimuk- 
sessa, jossa selvitimme potilaskumppaneiden kokemuksia tutkimusyhteistyöstä ammattitutkijoi- 
den kanssa, muodostimme aluksi neuvoa antavan ryhmän, johon kutsuttiin mukaan potilaita, 
joilla oli aiempaa kokemusta kanssatutkimusprojekteista. Pyysimme heiltä opastusta siihen, mi- 
ten voisimme parhaiten tutkia ammattitutkijoiden ja kanssatutkijoiden välisiä suhteita. Tämän 

jälkeen kutsuimme ryhmän jäsenet mukaan tutkimuksen eri vaiheisiin tutkimussuunnitelman 
kirjoittamisesta aina aineiston hankintaan, analyysiin, kirjoittamiseen ja tulosten julkistami- 
seen. Jokainen vaihe suunniteltiin ja toteutettiin yhdessä. Kanssatutkijat saivat itse päättää, miten 
aktiivisia he olivat tutkimuksen eri kohdissa. Kanssatutkijamme halusivat muun muassa oppia 
lisää merkitysten analyysistä, joten järjestimme heille aiheesta kaksi työpajaa. Ensimmäinen työ- 
paja oli niin onnistunut, että kanssatutkijat kutsuivat vetäjät pitämään saman työpajan uudelleen 
alueelliselle kanssatutkijoiden verkostolle. Tällaisista onnistumisista huolimatta yhteistyössä ei 
aina vältytty jännitteiltä ja ajoittaiselta väsymiseltä, mikä on muutoinkin tavallista tiimityössä ja 
kollektiivisessa päätöksenteossa. Avoin viestintä ja huomion kiinnittäminen kanssatutkijoiden 
asiantuntemukseen toimivat kuitenkin niin hyvin, että kanssatutkijakumppaneidemme kiinnos- 
tus säilyi uusiinkin yhteistyöprojekteihin. 

Kuten edellisistä esimerkeistä käy ilmi, kanssatutkijoiden osallistuminen tutkimukseen voi 
näyttää ja kuulostaa monenlaiselta, mikä on ammattitutkijan näkökulmasta sekä kiinnostavaa 
että hämmentävää. Osallistujien kiinnostuksesta ja resursseista, kuten käytettävissä olevasta ajas- 
ta, riippuen se voi olla pitkäaikaista ja laajaa, jolloin kanssatutkijat saattavat osallistua tutkimus- 
prosessiin ja vaikuttavat sen vaiheisiin alusta loppuun. Osallistuminen voi olla myös harvempaa 
ja hiljaisempaa. Omissa prosesseissamme olemme joutuneet pohtimaan esimerkiksi sitä, miten 
hiljaisuutta pitäisi tulkita. Onko prosessi epäonnistunut, jos jotkut osallisista jäävät siinä äänettö- 
miksi tai vetäytyvät kokonaan pois? Olemme päätyneet ajattelemaan, että demokraattisessa kans- 
satutkimuksessa erilaiset tavat osallistua tutkimukseen ovat aina hyväksyttäviä. 

Osallistuminen on kanssatutkijoille vapaaehtoista eivätkä ammattitutkijat voi etukäteen tai 
yksipuolisesti päättää, kuinka aktiivista tai äänekästä osallistumisen pitäisi olla. Ammattitutki- 
joina velvollisuutemme on kuitenkin pysähtyä pohtimaan kieltäytymisten ja poisjäämisten taus- 
talla olevia syitä ja sitä, mitä opittavaa meillä voi olla niistä. Osallistumiseen saattaa liittyä esimer- 
kiksi vastakkainasettelua, jos osallisten näkemykset tutkittavasta asiasta tai tutkimusprosessin 
edistämisestä poikkeavat toisistaan huomattavasti (ks. Rättilä ym. 2021, 52-54). Osallistumisen 
tapaa voivat niin ikään ohjata sellaiset valtasuhteiden dynamiikat, joista osalliset eivät aina ole 
tietoisia (ks. Kanssatutkimus ja valta -luku). Aiemmin mainitussa pakolaisnuorten kanssa toteu- 
tetussa tutkimuksessa refleksiivisyys ja keskustelut tutkimusosallisuudesta ammattitutkijoiden 
kesken sekä yhdessä kanssatutkijoiden ja muiden tutkimuskumppaneiden kanssa tuottivat meille 
tärkeää tietoa tutkimuksen onnistumisesta ja haasteista ja tarjosivat oppimiskokemuksia meistä 
itsestämme tutkimuksen vastuullisina tekijöinä. 

Kuka hyötyy tutkimuksesta ja miten? 


Tieteen tekemisessä noudatetaan yleisesti periaatetta, että tutkimukseen osallistuville ei makseta 
tutkimustiedon tuottamisesta (Head 2009), vaikka esimerkiksi osallistujien matkoja ja ansion- 
menetyksiä voidaankin korvata tietyiltä osin. Kanssatutkimuksessa osallistujien antaman työpa- 
noksen huomiointi on kuitenkin erityisen tärkeää, vaikka sitä onkin joskus hankalaa sovittaa yh- 
teen vakiintuneiden tutkimuskäytäntöjen ja tutkimusetiikan normatiivisten vaatimusten kanssa. 
Terveyden alalla kanssatutkijoille myönnettävät korvaukset, varsinkin niiden puute, ovat joskus 
kirvoittaneet kanssatutkijoina toimivia potilaita julkaisemaan aiheesta omia kriittisiä näkemyk- 
siään (esim. Richards ym. 2018). 

Omissa projekteissamme olemme huomanneet, kuinka tärkeä merkitys takaisin antamisella 
ja erilaisilla huomioinnin tavoilla on osallistujille. Yhteisissä tutkimuskokouksissa olemme esi- 
merkiksi tarjonneet osallistujille kahvia, teetä, virvokkeita ja kunnon syötävää, mikä on osoit- 
tautunut tärkeäksi tavaksi rakentaa luottamusta tutkijoiden ja kanssatutkijoiden välillä (Luhta- 
kallio & Mustranta 2017; Rättilä & Honkatukia 2021). Olemme myös maksaneet haastatteluja 
tehneille kanssatutkijoille pieniä palkkioita. Joissakin tutkimushankkeissa kanssatutkijoita on 
palkattu mukaan osa-aikaisina tai freelancer-pohjaisina työntekijöinä. Tällainen osallistumisen 
vastikkeellisuus on havaittu tärkeäksi etenkin pienituloisille, työkyvyttömyyseläkkeen tai työt- 
tömyysturvan varassa eläville osallistujille. Se on heidän tutkimustyölle antamansa ajan ja asian- 
tuntemuksen arvostamista ja siinä mielessä tärkeää vastavuoroisuuden rakentamista. Toisaalta 
takaisin antaminen voi olla aineellisen palkitsemisen lisäksi tai sijasta myös aineetonta. Olem- 
me jakaneet kanssatutkijoille asiantuntemustamme myös muissa kuin tutkimukseen liittyvissä 
asioissa ja esimerkiksi rohkaisseet heitä eteenpäin omilla koulutus- ja urapoluillaan, silloin kun 
siihen on tarjoutunut mahdollisuuksia tutkimusprosessin ohessa. 

Ristiriita normatiivisen tutkimusetiikan ja kanssatutkimuksen välillä saattaa tulla vastaan 
esimerkiksi kansainvälisessä tutkimusyhteistyössä, jossa eettiset periaatteet eri maiden välillä 
vaihtelevat. Kanadassa, jossa kanssatutkimuksella on pidemmät perinteet kuin Suomessa, osal- 
listumisesta palkitaan usein pienellä lahjakortilla ja työn määrän mukaan myös rahapalkki- 
olla. Omassa tutkimuksessamme päädyimme siihen, että ne kanssatutkijat, jotka osallistuivat 
tutkimuksen useisiin vaiheisiin, saivat asiantuntijatyöstä verotettavan rahallisen palkkion. Osa 
kanssatutkijoista osallistui vain yhteen tutkimusvaiheeseen, ja he olisivat paikallisen käytän- 
nön mukaan saaneet korvaukseksi 25 Kanadan dollarin arvoisen lahjakortin. Suomalaisen ko- 
tiyliopistomme ohjeistuksen mukaan lahjakortteja ei voitu kuitenkaan käyttää verotuksellisista 
syistä. Arvostusta osoittavan palkitsemisen puute oli vaikea asia, jota jouduimme käymään läpi 
kanssatutkijoidemme kanssa. 

Osallistumisen ja vaikuttamisen hyötyjen jakautuminen ammattitutkijoiden ja kanssatutki- 
joiden kesken on usein epätasa-arvoista myös siitä näkökulmasta, että heidän kontribuutionsa ei 
aina tule tutkimusjulkaisuissa riittävästi esiin. Vaikka tavoitteena on, että tietoa tuotetaan yhdes- 
sä ja että kaikki hyötyvät siitä, käytännössä tutkimusaineistot jäävät ammattitutkijoiden haltuun 
(muun muassa siksi, että aineistoja on säilytettävä turvallisesti). He myös hyötyvät eniten jul- 
kaisumeriiteistä. Toisaalta riippuu myös kanssatutkijoista, missä määrin heidän kontribuutionsa 
tutkimukseen tuodaan julkisesti esiin. (Koskiaho 2019.) Vaikka me ammattitutkijat olisimme 

halunneet nimetä kanssatutkijat julkaisuissamme, olemme joskus päätyneet siihen, että nimet 
tai kuvat jätetään julkaisuista pois. Tämä on johtunut eettisistä syistä, muun muassa yksityisyy- 
den suojaa turvataksemme ja välttääksemme riskin vahingon aiheuttamisesta kanssatutkijoille. 
Nämä eivät ole kuitenkaan olleet helppoja päätöksiä. 

Joskus on myös käynyt niin, että kanssatutkija on mainittu tutkimusjulkaisussa ilman hä- 
nen suostumustaan tai niin, että hän ei ole edes tiennyt asiasta. Kanadalainen kanssatutkijamme 
kommentoi? harmitustaan nimensä päätymisestä aiemman yhteistyöprojektin julkaisuun seuraa- 


vasti: 


Minuun otettiin yhteyttä: ”Tarvitsemme alkuperäiskansan edustajan komiteaamme teke- 
mään sitä ja tätä.” Minä vastasin: ”Tietysti, sovitan osallistumisen omiin aikatauluihini.” 
Sitten kävikin ilmi, että nimeni on laitettu projektin julkaisuun, vaikka ammattitutkijat 
eivät koskaan puhuneet tästä minulle tästä mitään. Olin kauhuissani. Sitten eräs ammatti- 
tutkija lähestyi minua lääketieteellisessä konferenssissa sanoen: ”Oi, teit hienoa työtä siinä 
paperissa.” Minä ihmettelin ”missä paperissa?” Ja hän sanoi, ”Itse asiassa minulla on täällä 
kopio siitä, koska paperin muut kirjoittajat ovat tässä konferenssissa.” Vilkaisin nopeasti 
paperia, jonka kirjoittamisessa olin oletettavasti ollut mukana... isot lihavoidut kirjaimet, 
tiedäthän, ”tämän aboriginaalipotilaan ohjauksessa”... Myöhemmin sanoin julkaisun kir- 
joittaneelle ammattitutkijalle: ”Peruutat tämän, koska minulla ei ole ollut mitään tekemistä 
tämän kanssa. Et koskaan puhunut minulle tästä mitään. Puhuit minulle vain kerran, kun 
kysyit suostumustani olla mukana projektissasi, mutta en kuitenkaan ollut koskaan muka- 
na oikeasti.” 


Kanssatutkijoiden rooli saattaa niin ikään jäädä vähäiseksi aineistoja analysoitaessa. Joskus 
tämä voi johtua siitä, että kanssatutkijoilla ei ole kiinnostusta, resursseja tai oman arvionsa mu- 
kaan riittävästi osaamista osallistua analyysivaiheeseen. Toisaalta taustalla voivat olla myös insti- 
tutionaalisiin tutkimusresursseihin liittyvät rajoitukset, kuten se, että nykyiset analyysiohjelmat 
(kuten ATLAS.ti) eivät juurikaan tue yhdessä tehtävää analysointia. Ohjelmistot on lisensoitu 
vain yliopistotyöntekijöiden käyttöön, eivätkä ne mahdollista monen toimijan yhtäaikaista työs- 
kentelyä. Erilaisia konkreettisia ratkaisuja tehdä analyysia ja julkaista yhdessä esitellään tämän 
teoksen Tutkimuskohteesta tutkimuksen toteuttajaksi -luvussa. 

Myös yhteiskuntatieteellisen tutkimuksen kriittisyys, joka usein kyseenalaistaa ja problema- 
tisoi arkiajattelussa itsestään selvinä pidettyjä asioita, voi osoittautua ongelmalliseksi, kun tutki- 
musaineistoa tulkitaan ja siitä kirjoitetaan yhdessä kanssatutkijoiden kanssa. Törmäsimme tähän 
ongelmaan tutkiessamme pakolaistaustaisten nuorten miesten kanssa sitä, miksi ulkomaalais- 
taustaisten ihmisten on niin vaikeaa saada Suomesta töitä (Mohamed 2019; Honkatukia & Rät- 
tilä 2021). Nuoret toivat painokkaasti esiin pakolaisten omaa vastuuta työllistymisestä. Heidän 
mukaansa suomalaisessa yhteiskunnassa on oltava sinnikäs, hankittava kielitaito, ymmärrettävä 
suomalaisten pakolaisiin kohdistamia epäluuloja ja niin edelleen. Jouduimme hankalaan välikä- 
teen kollegoidemme kriittisten kommenttien edessä julkaistuamme kanssatutkijoidemme kans- 
sa aihetta käsittelevän blogitekstin. Olemmeko me todella itse tutkijoina sitä mieltä, että vastuu 


2 Päivi Eriksson on kääntänyt esimerkkeinä käyttämämme lainaukset englannista suomeksi siten, että kans- 
satutkijan sanoma tulee ymmärretyksi. 

työllistymisestä rasistisessa yhteiskunnassa on nuorilla itsellään? Emme ole, mutta tutkimuseet- 
tisesti ei ollut yksinkertaista antaa kanssatutkijoillemme sellaista vaikutelmaa, että he olisivat 
omassa tulkinnassaan jotenkin väärässä ja me oikeassa. Tuossa tilanteessa emme löytäneet hyvää 
ja eettisesti kestävää tapaa keskustella pakolaistaustaisten kanssatutkijoiden kanssa suomalaisen 
yhteiskunnan rasismista ja syrjivistä käytännöistä siten, että keskustelu olisi lieventänyt heidän 
käsitystään yksittäisen ihmisen omasta vastuusta työllistyä ja pärjätä yhteiskunnassa. 


Miltä tutkimusosallisuus tuntuu? 


Kanssatutkimuksen ja muiden osallistavien tutkimusmenetelmien tieteellistä merkitystä arvi- 
oidaan yleensä tiedollisin kriteerein. Juuri episteemisiin kysymyksiin kohdistuu myös kanssa- 
tutkimukselle ominainen tutkijan vahva refleksiivisyys eli tutkijan oman tietämisensä ehtojen 
pohtiminen. Kanssatutkimusta perustellaan yleensä sillä - kuten tässäkin teoksessa tehdään 
- että ottamalla ihmisiä mukaan tutkimukseen heidän elämästään ja kokemuksistaan saadaan 
moninäkökulmaisempaa ja laadullisesti syvempää tietoa kuin muuten olisi mahdollista. Tätä 
on kuitenkin hankalaa todistaa. Esimerkiksi Marks ym. (2018; ks. myös Oliver, Kothari & Mays 
2019) huomauttavat, että tiedämme toistaiseksi vain vähän siitä, mitä eroja kanssatutkimuksen ja 
perinteisen akateemisen tutkimuksen tuloksilla tässä mielessä on. 

Episteemiset kriteerit eivät silti ole ainoita, joilla kanssatutkimusta on mahdollista arvioida. 
Kanssatutkimusta ja sen vaikuttavuutta voidaan lähestyä myös usein sivuutetusta näkökulmas- 
ta, miten osalliset kokevat tutkimukseen osallistumisensa ja merkityksellistävät sitä. Tämä on 
harmittava katvekohta. Lähestymistapa kun nojaa ajatukseen siitä, että kanssatutkijoiden koke- 
muksellinen, aistivoimainen tieto on tärkeä osa tiedon yhteisluomista ja että se syventää tutki- 
muksellista ymmärrystä heidän elämästään ja asemastaan yhteiskunnassa. Näin ollen on tärkeä 
pureutua myös kysymyksiin osallistumisen kokemuksista ja merkityksistä. 

Sillä, miltä tutkimukseen osallistuminen tuntuu, on monenlaista merkitystä. Myönteisten 
kokemusten voidaan ajatella lisäävän osallistumisen motivaatiota sekä omaa ja tutkimusryh- 
män hyvinvointia. Osallistujan fiilikset? saattavat vaikuttaa myös siihen, miten hän hahmot- 
taa tutkimuksen merkityksen ja jopa tutkimustiedon luotettavuuden. Osallistumiskokemukset 
ovat tärkeä kysymys myös demokratian näkökulmasta. Kuten tässä teoksessa ja luvussa on tuotu 
esiin, kanssatutkimus nojaa demokratian ideaaleihin kaikkien kuuntelemisesta ja tasa-arvoisesta 
mahdollisuudesta osallistua tutkimusta koskevaan päätöksentekoon. Kun tutkimuksen tuloksia 
ja tutkimusprosessin onnistumista arvioidaan, sillä on merkitystä, kuinka hyvin ideaalien koe- 
taan toteutuvan käytännössä. Tieteen demokratisoimista yhteiskunnassa on vaikeaa viedä eteen- 
päin, jos kansalaisten kokemukset tutkimusprosesseihin osallistumisesta eivät ole myönteisiä ja 
vaikuttavia. 

Tässä mielessä kanssatutkimuksen käytännön toteutukset ja raportoinnit jättävät vielä pal- 
jon toivomisen varaa. Kun tutkijoiden huomio kiinnittyy tiedollisiin kysymyksiin, saattaa jäädä 
kysymättä ja reflektoimatta, miten tutkimukseen osallistuminen koetaan. Omissa kanssatut- 
kimuksissamme olemme pyrkineet toimimaan toisin. Olemme olleet kiinnostuneita osallisten 
osallistumiskokemuksista, reflektoineet niitä sekä tutkijoiden kesken että yhdessä tutkimus- 

kumppaneiden kanssa ja tuoneet niitä esiin tutkimusjulkaisuissamme (Honkatukia, Rättilä & 
Rinne 2021; Rättilä ym. 2021; Mubeen & Tokola 2021). Ajattelemme, että kanssatutkimukseen 
kuuluvaa vahvaa refleksiivisyyttä tarvitaan paitsi episteemisten lähtökohtien tarkastelussa, myös 
sen havainnoimisessa ja pohtimisessa, miten tutkimusosallisuus yleensä koetaan ja miten tutki- 
musprosessissa virinneet reaktiot ja tunteet vaikuttavat prosessissa tuotettuun tietoon. Tässä mei- 
tä ovat inspiroineet tämän teoksen luvuissa Kanssatutkimuksen tietoteoreettiset taustat ja Kanssa- 
tutkimus ja valta esitellyt, feministisestä tietoteoriasta ja ihmistieteiden affektiivisesta käänteestä 
ammentavat ajatukset (kokemus)tiedon, tunteiden ja toiminnan yhteenkietoutumisesta. Näin 
ajatellen myös tunteet sisältävät tietoa, ja toisinpäin, tieto voidaan ymmärtää tunteisiin perustu- 
vana, aistivoimaisena ja ihmisen toimintamahdollisuuksia määrittävänä kokemuksena, vaikka 
sitä ei ole aina helppo sanoittaa ääneen. 

Omien havaintojemme mukaan kanssatutkimukseen osallistuminen on ollut osallisille, niin 
ammatti- kuin kanssatutkijoille, pääosin hyvä ja paljon myönteisiä tunteita tuottanut kokemus. 
Joillekin kanssatutkijoille tutkimusosallisuus on merkinnyt jopa käänteentekevää elämänmuu- 
tosta, kun he ovat tutkimusyhteistyön innoittamana esimerkiksi hakeutuneet opiskelemaan tai 
löytäneet arkeaan helpottavaa vertaistukea (esim. Hoppania & Vilkko 2020; Hoppania, Vilkko 
& Topo 2021). Samantyyppisiä havaintoja on aiemmin tehty myös demokratiatutkimuksen pii- 
rissä. Tutkimuksista tiedetään, että kansalaiset yleensä arvostavat mahdollisuutta osallistua kes- 
kusteluun ja asioiden valmisteluun ja että osallistuminen tuottaa monille hyvää oloa, etenkin, 
jos se koetaan vaikuttavaksi (esim. Raisio & Vartiainen 2011). Arendt (1963) on todennut kanssa- 
tutkimuksen näkökulmasta kiinnostavasti, että osallistuminen yhteisistä asioista päättämiseen 
luo julkista onnellisuutta. Vaikka Arendtin ajatus on osin yhteiskuntamoraalinen ja tarkoitettu 
puolustamaan demokratiaa, hän tuntui myös aidosti uskovan, että julkinen keskustelu ja yhdes- 
sä toimiminen tuottavat kansalaisille sellaista onnea, jolle ei löydy vastinetta yksityisen elämän 
piiristä (Roodt 2014). 

Vastaavanlainen ajatus on tuttu niin ikään vapaaehtois- ja järjestötoiminnasta, onnellisuu- 
den tutkimuksista sekä kestävää hyvinvointia koskevasta ajattelusta (Helne & Hirvilammi 2021). 
Vapaaehtoistoimintaan osallistuvat ihmiset kertovat usein, että yhdessä toimiminen ja mahdol- 
lisuus auttaa muita lisäävät heidän omaa onnellisuuttaan. Sosiaalipolitiikan tutkija Ian Gough 
(esim. 2017) on puolestaan esittänyt, että osallistuminen oman yhteisön asioista päättämiseen 
kuuluu ihmisen perustarpeisiin, jolloin osallistuminen on tärkeä osa ihmisen hyvinvointia. Sa- 
mantyyppisiä ilon, onnellisuuden ja merkityksellisyyden tunteita on mahdollista kokea myös tut- 
kimukseen osallistumisen yhteydessä. 

Omissa tutkimuksissamme olemme huomanneet, että kanssatutkijat kokevat tutkimusosalli- 
suutensa hyväksi erityisesti silloin, kun he kokevat tulevansa tutkimusryhmän keskuudessa näh- 
dyiksi, kuulluiksi ja vakavasti otetuiksi (Rättilä & Honkatukia 2021). Hyvä osallisuuden kokemus 
voi pitää sisällään ilon, mutta myös surun tunteita. Tämä tuli ilmi esimerkiksi tutkimuksessa, 
jossa keräsimme pakolaistaustaisten nuorten miesten elämäntarinoita erilaisin taideperustaisin 
menetelmin. Osana tutkimusta pyysimme tarinateatterin (Playback Theatre) vierailulle esittä- 
mään (‘play back’) nuorille heidän kertomiaan tarinoita. Näyttelijöiden esitykset herättivät ylei- 
sössä vahvoja tunnereaktioita: 

Tarinoiden näkeminen tarinateatterin näyttelijöiden improvisoimina herätti niin nuorissa 
kuin tutkijoissa ja ohjaajissa monenlaisia ajatuksia ja tunteita. Esimerkiksi kertomukset ko- 
toa ja kotimaasta lähtemisestä ja äidin taakse jättämisestä nostivat monille tunteet pintaan 
ja saivat meidät pyyhkimän silmiämme. Kertomus, jossa nuori makaa masentuneena koto- 
na mutta tuntee vointinsa paremmaksi päästessään Valomoon [pakolaisnuorten parissa toi- 
mivan kansalaisjärjestön tarjoamaan valmennusohjelmaan], herätti samaan aikaan surun 
ja ilon tunteita. Tarina palohälyttimestä ja kengästä (--) puolestaan nauratti ja jäi varmasti 
jokaisen mieleen. (Rättilä ym. 2021, 49) 


Palohälytintarina viittaa erään nuoren miehen kertomukseen siitä, kuinka hänen kaverinsa 
oli vastaanottokeskuksessa tupakoinut huoneessaan ja saanut palohälyttimen soimaan. Kaveri oli 
säikähtänyt hälyttimen punaista vilkkua ja kovaa ääntä ja luullut sitä poliisin valvontakameraksi. 
Hän oli heittänyt hälytintä kengällä ja yrittänyt piilottaa irronneen hälyttimen petivaatteiden 
alle. Tarinaa kertoessaan nuori mies itse nauroi läkähtyäkseen, ja myös näyttelijöiden esitys oli 
hauska. Tarina huvitti meitä kaikkia, mutta samalla me tutkijat koimme epävarmuutta siitä, oliko 
meidän soveliasta nauraa turvapaikanhakijoina Suomeen tulleiden nuorten elämän sattumuksil- 
le ja peloille. Kertomus ja tarinateatterin esitys synnyttivät meissä ”itkeäkö vai nauraa” -kaltaisen 
tunnekokemuksen. Palohälytintarina, kuten monet muut nuorten kertomat tarinat, avasivat su- 
rullisia ja ahdistaviakin näkymiä siihen, miten vaikeita asioita ja suoranaisia kauheuksia nuoret 
olivat joutuneet elämässään kohtaamaan aiemmassa kotimaassaan, pakomatkalla ja Suomeen 
asettautuessaan. (Emt., 9.) Nuorille miehille taidepainotteinen tutkimusprojekti oli kuitenkin 
tärkeä kokemus. Eräs kanssatutkija kommentoi sitä näin: 


Joo heräs vähän tunteet pintaan, että oma kertomus näkyy siinä eikä ollu omaa nimee, 
kun kuitenkin, osas heti näkee, että oho tostahan mä kerroin. (--) Vähän semmonen, että 
oho, mä oon jotenkin tärkee, mä oon kertonut jotain ja tossa se tapahtuu. En tiedä miten te 
näätte sen, mutta musta se oli ainakin. (Emt., 40.) 


Kun olemme pohtineet, milloin ja miten osallistumisesta rakentuu kanssatutkijoille hyvä 
tunnekokemus, olemme kiinnittäneet huomiota tutkimuksissa toistuvasti esille nousseeseen ky- 
symykseen turvallisesta tilasta. Esimerkiksi Kanadassa tehdyssä tutkimuksessa tavoittelimme 
alusta alkaen affektiivista ilmapiiriä (Anderson 2009, 78), jossa tutkimukseen osallistuvat po- 
tilaskumppanit voisivat kokea olevansa kuunneltuja ja hyväksyttyjä ja siten ammattitutkijoiden 
kanssa tasa-arvoisia osallistujia. Seuraavista sitaateista käy ilmi, kuinka tärkeäksi kanadalaiset 
kanssatutkijat turvallisen tilan kokivat: 


Tutkijoiden on oltava valmiita jakamaan myös haavoittuvuutensa. Me potilaskumppanit 
avaudumme, jaamme haavoittuvuutemme ja odotamme [ammatti]tutkijoiden olevan meille 
rehellisiä. Luulen, että olemme kaikki samaa mieltä siitä, että turvallinen tila, jossa voi 
tuntea olonsa mukavaksi, on tärkeä. Ongelmana on, että ennen kuin osallistut johonkin 
projektiin, et tiedä, onko se turvallinen tila vaiko ei. 


Kanssatutkimus ei onnistu, ellei siinä luoda turvallista tilaa. Sen puuttuessa ammattitutki- 
joilla on vähemmistöä näennäisesti edustava kanssatutkija. Asetelmaa leimaa vallan epä- 

tasapaino valkotakkien ja potilaiden välillä. Jollei käytetä aikaa turvallisen tilan luomiseen 
projektin alkuvaiheista lähtien, voi yhtä hyvin olla tekemättä projektia. 


Vaikka me ammattitutkijat pyrimme luomaan ja ylläpitämään turvallista tilaa parhaan ky- 
kymme mukaan, emme kyenneet antamaan sille kovin selkeää määritelmää, koska sitä on vaikea 
ymmärtää puhtaan järkiperäisesti. Kirjallisuudessa tarjotuista turvallisen tilan luomisen ohjeista 
voi olla hyötyä (ks. esim. Wilson & Neville 2009), mutta vain osittain, koska vain tilanteisesti 
tuotetut ja tutkimusryhmässä jaetut keholliset aistimukset voivat tuottaa turvallisen tilan koke- 
muksen. Seuraavassa lainauksessa eräs kanssatutkija avaa turvallisen tilan moniselitteisyyttä ja 
kehollisuutta: 


Tiedät, että sinulla on turvallinen tila, kun kuulet tarinoita, joita et ole koskaan ennen 
kuullut, kun ihmisten silmät kirkastuvat tai he alkavat itkeä, tai he alkavat nauraa ja jakavat 
tarinoita, joita he eivät ole jakaneet koskaan aiemmin. Ellet kuule tällaisia tarinoita, niin 
tiedät, ettei sinulla ole turvallista tilaa ja sinun on työskenneltävä lujemmin sen eteen. 


Käytännössä turvallisen tilan aikaansaaminen ja ylläpitäminen riippuu aina osallistujien ha- 
lukkuudesta ja sopeutumisesta tilanteeseen. Tutkimukseen osallistuminen ei silti ole aina ja kai- 
kille myönteinen kokemus. Kanssatutkimuksessa voi olla vaiheita, jolloin kiinnostus ja osallistu- 
minen herpaantuu, tekeminen tuntuu liian vaativalta ja tutkimusryhmän yhteishenki rakoilee. 
Myös kunkin osallisen aiemmat kokemuksen yhteistyöstä sekä yksityiselämän asiat vaikuttavat 
osallistumisen kokemukseen. Kaikki voivat välillä väsyä tutkimusprosessiin, myös ammattitut- 
kijat, jotka kuitenkin kantavat prosessin onnistumisesta suurimman vastuun. Seuraava lyhyt dia- 
logi pakolaistaustaisen nuoren miehen kanssa herätti meissä tutkijoissa melkoista hämmennystä 
ja epävarmuutta siitä, kuinka onnistuneeksi — tai epäonnistuneeksi - nuori mies oli tutkimusyh- 
teistyön kokenut: 


K: No mites sulla, vaikuttiks tää jotenkin suhun ihmisenä? 

V: Mikä? 

K: Se et me ollaan tehty tätä tarinateatterijuttua täällä ja... 

V: [Keskeyttäen] ei 

K: Ei mitään erityistä... 

V: [Keskeyttäen] ei. 

[Vastaaja ei selvästi halua jatkaa keskustelua, eikä tutkija yritä siihen painostaa] 
(Ryhmähaastattelu 19.12.2018) 


Kanssatutkijoiden osallistumiskokemusten reflektointi ei silti ole mitenkään yksinkertaista, 
eikä päätelmiä tutkimuksen onnistumisesta voi välttämättä tehdä pelkästään tutkijan oman ha- 
vainnoinnin pohjalta. Edellä olevan dialogin perusteella voitaisiin päätellä, että kyseinen kans- 
satutkija suhtautuu päättyneeseen tutkimusyhteistyöhön kyllääntyneesti, jopa tuskastuneesti. 
Myöhemmin tutkijat kuitenkin kuulivat ohjaajilta, että myös tämä nuori oli pitänyt kovasti tut- 
kimusyhteistyöstä ja keskustellut tutkimuksen aihepiireistä aktiivisesti muiden nuorten kanssa, 
kun tutkijat eivät olleet paikalla. 

Ajoittain on tuotu esiin, ettäammattitutkijoiden näkökulmasta osallistavat tutkimusmenetel- 
mät, kuten kanssatutkimus, ovat merkityksellisiä ja palkitsevia, mutta myös työllistäviä ja emoti- 
onaalisesti vaativia prosesseja (Rättilä & Honkatukia 2021; Mubeen & Tokola 2021). Tämä johtuu 
siitä, että osallistavassa tutkimuksessa tutkija joutuu olemaan jatkuvasti tarkkana tutkimusetii- 
kan vaatimusten kanssa. Kokemuksen taustalla voi myös olla se, että osallistavien menetelmien 
käyttäminen on sukupuolittunutta (niitä hyödyntävät useimmiten naisiksi identifioituvat tutki- 
jat) ja että niiden tiedollista arvoa saatetaan tämän vuoksi vähätellä akateemisessa maailmassa 
(Lenette ym. 2019). Tällaiset seikat jätetään kuitenkin usein kertomatta tutkimusjulkaisuissa. 
Tutkijoilla on pelko siitä, että kanssatutkimusta aliarvioidaan tai sitä pidetään hyödyttömänä. 

Erityisesti kanssatutkijalle aiheuttaa harmitusta muodon vuoksi osallistuminen eli tokenismi 
(Beresford 2019; Ocloo & Matthews 2016; Paylor & McKevitt 2019). Tokenismi viittaa ”valheelli- 
seen vaikutelmaan osallisuudesta” (Domecg yms. 2014, 6), jossa kanssatutkijoiden ”osallistumista 
pyydetään, mutta sitä ei oteta vakavasti tai sen ei sallita olevan vaikuttavaa” (Ocloo & Matthews 
2016, 628). Kanadan tutkimuksessamme nousi esiin kokemuksia siitä, miten muodon vuoksi 
osallistuminen vähentää potilaiden sitoutumista kanssatutkimukseen. 


Minulla on vain yksi kielteinen kokemus, ja se oli äskettäin, parin viime vuoden aikana. 
Projektissa, missä koin tämän, olin mukana muodon vuoksi mukaan otettuna. Siinä ei ollut 
minkäänlaista ymmärrystä tai halua ymmärtää, miksi potilaskumppanit ovat motivoitu- 
neita tekemään tätä työtä ja miten me eroamme ammattitutkijoiden muusta henkilöstöstä. 
En ole projektin työntekijä, enkä ole saanut miljoonan dollarin apurahasta mitään korvaus- 
ta. Yhtäkään senttiä ei varattu potilaskumppaneille, mikä on ennenkuulumatonta nykyään. 
Joten se oli todella, todella kielteinen kokemus. Se aiheutti minulle paljon stressiä.... minun 
piti miettiä uudelleen, halusinko edes olla tässä mukana, koska se oli vain todella huonoa. 
Kun lähdin projektista, kukaan ei tehnyt lähtöhaastattelua, kukaan ei halunnut kuulla, 
miksi olin onneton. Kukaan ei välittänyt. Ajattelin, että se oli todella kauheaa, mielestäni 
ansaitsin poistumishaastattelun. 


Laaja-alainen muodon vuoksi osallistuminen ja siihen nivoutuva kunnioituksen ja arvostuk- 
sen puute oli saanut useat kanssatutkijat tuntemaan, että heidän osallistumisensa tutkimuspro- 
jektiin oli pelkkää kulissia tai muutamien ruutujen rastittamista. 

Sophie Hadfield-Hill ja John Horton (2014, 144-145) nostavat esiin tärkeitä havaintoja yläkou- 
luikäisten nuorten parissa toteuttamansa kanssatutkimuksen osallisissa herättämistä tunteista, 
joita he selvittivät kyselylomakkeen avulla. Hadfield-Hill ja Horton kiinnittävät huomiota siihen, 
kuinka moniulotteisesti emotionaalista tutkimukseen osallistuminen voi osallisille olla. Kyselys- 
sä nuoret kanssatutkijat ilmoittivat kokeneensa tutkimusprosessin aikana voimakkaita onnen, 
innostuksen ja huolehdituksi tulemisen tunteita. Osallisten tunteiden vahvuus oli tutkimuksen 
tekijöille yllätys. He toteavat, että tutkijat eivät aina ymmärrä, millaisia ja kuinka voimallisia tun- 
teita tutkimus saattaa osallisissa herättää, eivätkä tutkijat osaa välttämättä arvostaa, kuinka pal- 
jon aikaa ja energiaa kanssatutkijat tutkimukselle antavat. 

Hadfield-Hill ja Horton havainnoivat myös sitä, miltä osallisista tuntui, kun yhteinen tutki- 
musprosessi päättyi. Monet kanssatutkijat, samoin kuin ammattitutkijat, kokivat tutkimuksesta 
luopumisen emotionaalisesti tuskallisena. Kanssatutkijat olivat pitkään jatkuneen yhteistyön ai- 
kana ehtineet tottua ammattitutkijoihin ja suhtautuivat tutkimusryhmään kuten ystäviin. Tutki- 

mukseen osallistuminen merkitsi heille tuttua ja turvallista yhdessä tekemistä, jota he jäivät pro- 
sessin päätyttyä kaipaamaan. Kirjoittajat kysyvät, mitä tarkoittaa tutkimusetiikan kannalta, jos 
osallistujat kokevat tutkimuksen päättyessä surua ja pettymystä. Pitäisikö kielteisiä tunteita yrit- 
tää välttää tekemällä tutkimusyhteistyötä siten, että ammattitutkijoiden ja kanssatutkijoiden välit 
eivät muodostu kovin läheisiksi, vai ovatko esimerkiksi surun tunteet hyväksyttäviä? Kirjoittajat 
toteavat, että he eivät ole kyenneet toistaiseksi ratkaisemaan tätä eettistä kysymystä. Toisaalta 
voidaan kysyä, miksi ikäviä tunteita — nekin luonnollisia ja ihmisyyteen kuuluvia - ei saisi kokea 
tai näyttää, kun toimitaan tutkimuksen viitekehyksessä? Onko niiden välttäminen tai kieltämi- 
nen edes eettisesti perusteltua? Esimerkiksi Tutkimuseettisen neuvottelukunnan ohjeissa (20194, 
8) asia muotoillaan siten, että ”[t]utkimustilanteisiin voi ja saa kuitenkin sisältyä samankaltaista 
henkistä rasitusta ja tunteiden kokemista kuin arkipäivän tilanteisiin” Kanssatutkimusproses- 
seissa, kuten kaikessa ihmisten välisessä toiminnassa ja vuorovaikutuksessa, asioiden kokemi- 
seen kiinnittyvillä tunteilla on oma tärkeä merkityksensä. 

Kolmas Hadfield-Hillin ja Hortonin tekemä havainto oli, että emme ole vain tutkijoita tai tut- 
kimuksen osallistujia. Kenttätyössä koetut tunteet eivät heidän mukaansa liittyneet pelkästään 
tutkimuksen tekemiseen, vaan tutkimuksen aikaisissa kohtaamisissa kanssatutkijoiden, heidän 
perheidensä ja lähiyhteisön kanssa nousi esiin monenlaisia muitakin arkielämään liittyviä kysy- 
myksiä, kokemuksia ja tunteita. Näin ajatellen tutkimukseen osallistuminen on osa elämää (ei 
toisin päin), ja tutkimusprosessiin vaikuttaa se, mitä osallistujien elämään kuuluu, miten he voi- 
vat ja mitä he tuntevat. 

Kanssatutkimuksessa joudutaan väistämättä pohtimaan ja ottamaan huomioon, millaiset yh- 
teistyön piirteet edistävät hyviä osallisuuden kokemuksia. Tavoitteena ei voi olla, että kokemukset 
osallisuudesta olisivat huonoja tai että niistä ei tarvitsisi välittää. Toisaalta tutkijoina emme voi 
etukäteen taata myöskään sitä, että osallisuuden kokemus muodostuu kaikille hyväksi. Kans- 
satutkijoiden osallisuuden kokemukset ovat monessa mielessä eettinen kysymys, joka aiheuttaa 
kanssatutkimusta tekeville ammattitutkijoille paljon päänvaivaa. Tutkijoiden onkin tärkeää re- 
flektoida osallisuuden kokemukseen vaikuttavia tekijöitä jo prosessin alussa ja keskustella koke- 
muksista säännöllisesti myös kanssatutkijoiden kanssa. 

Kohti demokratian ideaaleja - mutta ei helposti 


Olemme tässä luvussa tarkastelleet kanssatutkimuksen suhdetta demokratiaan yleensä, kans- 
satutkimusta demokraattisena prosessina ja kanssatutkimusta kokemuksena demokraattisesta 
osallisuudesta. Seuraavassa kuviossa (Kuvio 6) summaamme kolme näkökulmaa kanssatutki- 
mukseen demokraattisena osallisuutena ja osallistumisena. 


Kanssatutkimus demokraattisena osallisuutena ja 
osallistumisena: Kolme näkökulmaa 


| 
Kanssatutkimuksen 


< suhde demokratiaan: 
[EIE] Yhteinen 
tiedontuotanto ja 
ongelmanratkaisu 
Tiedelukutaito 


a" | Legitimiteetti 


Kanssatutkimus 
demokraattisena 

D) ES II 


kokemuksena Tasa-arvo 

osallisuudesta Kunnioitus 


Kollektiivisuus 
Hyväksyminen 
Kuunteleminen 
Arvostaminen 


Kuvio 6. Kanssatutkimus demokraattisena osallisuutena ja osallistumisena: Kolme näkökulmaa. 


Ensinnäkin kanssatutkimus voidaan nähdä osana laajempaa liikehdintää, jonka pyrkimykse- 
nä on ottaa mukaan yhä useampia ihmisiä itseään, yhteisöään ja hyvinvointiaan koskevan tiedon 
tuottamiseen (I). Tavoitteena on myös edesauttaa tutkimustiedon laajaa ja tehokasta hyödyntä- 
mistä yhteiskunnallisten ongelmien ratkaisemisessa. Olemme esittäneet, että kanssatutkimuksen 
ja kansalaistieteen kaltaisilla osallistumaan kutsuvilla ja tiedelukutaitoa kehittävillä menetelmillä 


voi olla merkitystä jopa kamppailussa yhteiskunnan polarisaatiota ja valehtelemalla hallitsemista 

vastaan. Ne voivat olla keino puolustaa demokratian moninaisuutta ja oikeutusta kansalaisten 
silmissa. 

Toiseksi kanssatutkimusta ohjaavat demokratiaan liitetyt arvot eri toimijoiden välisestä ta- 
sa-arvosta, yhdenvertaisuudesta ja keskinäisestä kunnioituksesta sekä kansanvaltainen ihanne 
tutkimusta koskevien päätösten tekemisestä yhdessä (II). Kolmannesta eli osallisuuden koke- 
muksen näkökulmasta kanssatutkimukselle on keskeistä, että kaikki osallistujat hyväksytään 
omana itsenään, kaikkia kuunnellaan tasapuolisesti ja kaikkien osallistumista ja kokemustietoa 
arvostetaan (IIT). Jokaiselle annetaan mahdollisuus tulla tutkimusprosessissa nähdyksi ja kuul- 
luksi heidän itsensä haluamilla ja määrittämillä tavoilla. 

Kanssatutkijoiden osallisuuden kokemukset ovat keskeinen eettinen kysymys, joka aiheuttaa 
ammattitutkijoille paljon päänvaivaa. Tavoitteena ei voi olla, että kokemukset olisivat huonoja 
tai että niistä ei tarvitsisi välittää. Toisaalta ammattitutkijat eivät voi taata, että osallisuuden ko- 
kemus muodostuu kaikille hyväksi. Tutkimusesimerkkien avulla olemme valottaneet sitä, miten 
osallisuuden ihanteiden tavoittaminen tutkimuksen arjessa ei ole aina helppoa. Kokemuksiin 
vaikuttavia tekijöitä onkin hyvä pohtia ja keskustella niistä kanssatutkijoiden kanssa tutkimus- 
prosessin alusta lähtien. 

Kuten todettua, tasaveroisen tutkimusosallisuuden saavuttaminen voi olla haasteellista, mut- 
ta demokratiaan kuitenkin pyritään ja sen eteen tehdään aktiivisesti töitä. Keskustelu kanssatut- 
kimuksen ihanteiden ja käytäntöjen välisestä jännitteestä jatkuu seuraavissa luvuissa vallan ja 
auktoriteetin sekä vertaisuuden ja yhdenvertaisuuden ihanteiden näkökulmista. 

Kanssatutkimus ja valta 
Auktoriteetista tasavertaisuuden ihanteeseen 


Marjukka Laiho, Nina Tokola ja Päivi Eriksson 


Tarkastelemme tässä luvussa kanssatutkimuksen tutkimusasetelmia ja -prosessia erityisesti val- 
lan ja siihen liittyvien kokemusten kautta. Lähdemme liikkeelle siitä ajatuksesta, että ammattitut- 
kijan ja kanssatutkijan kohtaamiseen sisältyy aina monia tasoja, joilla erilaiset elämisen ja olemi- 
sen sekä näihin liittyvät tietämisen tavat kohtaavat. Tällaisia ovat: 1) yksilöt eli henkilökohtaiset 
näkökulmat ja elämäntilanteet, 2) yhteisöt eli sosiokulttuuriset tavat ja tyylit sekä 3) yhteiskunta 
eli rakenteellisesti vakiintuneet instituutiot. Erilaiset vallan ulottuvuudet ovat osa ammattitut- 
kijan ja kanssatutkijan kohtaamisia kaikilla näillä tasoilla. Lisäksi erilaiset vallan ulottuvuudet 
koskettavat myös ammatti- tai kanssatutkijoiden keskinäisiä kohtaamisia sekä kanssatutkijan ja 
hänen tutkimukseensa osallistuvien henkilöiden välisiä kohtaamisia. 

Tästä näkökulmasta reflektoimme eli peilaamme (itse)kriittisesti erityisesti tutkimusproses- 
sissa tapahtuvaan tietämiseen ja tiedontuotantoon liittyviä valtarakenteita sekä tiedollisen auk- 
toriteetin kokemusta osana tutkimusprosessia. Samalla kyseenalaistamme joitain akateemisen 
tutkimuksen ja tiedontuotannon vakiintuneita toimintamalleja, mukaan lukien omaan aka- 
teemiseen työskentelyymme liittyviä tiedontuotannon prosesseja. Esimerkkejä ammennamme 
kanssatutkimuksellisista kohtaamisista ja reflektoivasta työskentelystä omissa tutkimusprojek- 
teissamme sekä aiemmasta tutkimuskirjallisuudesta. Esimerkkimme kertovat kanssatutkimuk- 
sen arjesta hyvin erilaisissa asiayhteyksissä metsänhoidosta terveysalaan ja uskonnollisen opin 
tulkintaan. 

Tässä luvussa tarkastelun keskiössä ovat siis kanssatutkimukseen sisältyvät valtasuhteet sekä 
valtaan liittyvät kokemukset kanssatutkimukseen sisältyvissä vuorovaikutussuhteissa ja sosiaa- 
lisissa tilanteissa. 

Valta ja auktoriteetin kokemus tutkimuksessa 


Kielitoimiston sanakirjan (2020) mukaan vallalla tarkoitetaan oikeutta tai mahdollisuutta hallita, 
määrätä tai päättää jostakin. Nämä oikeudet ja mahdollisuudet tapahtuvat aina jossain sosiaa- 
lisessa ja kulttuurisessa tilanteessa ja osana ihmisten välistä vuorovaikutusta. Tutkimustyössä 
tämä tilanteet tarkoittavat esimerkiksi niitä poliittisia ja taloudellisia rakenteita, joissa tutkimi- 
sen mahdollisuuksista, tavoista ja tavoitteista päätetään. Kuten kriittinen tutkimus yleensä, myös 
kanssatutkimus kiinnittää huomiota yhteiskunnassa vallitseviin itsestään selviksi muuttuneisiin 
ajattelutapoihin ja toimintamalleihin (vrt. Suoranta & Ryynänen 2014). Samanlaiset kysymykset 
itsestäänselvyyksistä ja niiden tunnistamisesta koskettavat myös ammattitutkijan toimintaa ja 
hänen valintojaan. Kuten tämän kirjan luvussa Kanssatutkimuksen tietoteoreettiset taustat todet- 
tiin, kriittisen tutkimuksen tekemiseen kuuluukin olennaisesti ammattitutkijan pohdinta hänen 
paikastaan tutkimuskentällä, tutkimuksen syistä ja tavoitteista sekä tutkimuksen tietoteoreetti- 
sista eli epistemologisista juurista. Perustavanlaatuiset kysymykset tiedosta ja sen tuottamiseen 
liittyvistä oikeuksista ja mahdollisuuksista sekä näihin kysymyksiin annetut vastaukset määrit- 
tävät sekä ammatti- että kanssatutkijan toimintaa että heidän suhdettaan tutkimustyön arjessa. 
Tutkimuksessa tämä tarkoittaa esimerkiksi eri toimijoiden kokemusta omista vaikutusmahdol- 
lisuuksistaan tutkimusprosessin kulkuun ja sen aikana ilmeneviin yksityiskohtiin. Tiedon tuot- 
tamiseen eli tutkimuksen tekemisen prosessiin liittyy siis kysymyksiä vallasta: kuka saa hallita, 
määrätä tai päättää siitä, mitä tieto on ja miten sitä tuotetaan. 

Valtaa on ihmis- ja yhteiskuntatieteellisessä tutkimuksessa tarkasteltu monin eri tavoin, niin 
rakenteellisena hierarkiana ja mekanismina kuin henkilökohtaiseen positioon liittyvänä toimi- 
juutena. Valta voi siis liittyä niin rakenteellisiin valtapositioihin ja tiettyyn inhimilliseen toimin- 
taan kuin myös tämän toiminnan toteuttajaan eli toimijuuteen. Politiikan teoreetikoista esimer- 
kiksi Hannah Arendt (2021; 2006) on painottanut omissa kirjoituksissaan vallan suhteellisuutta: 
vallassa on Arendtin mukaan aina kyse yhteisestä toiminnasta. Valtaa siis tarvitaan siihen, että 
ihmiset voivat ylipäänsä elää yhdessä ja löytää yhteisiä päämääriä. Käytännössä valta ei kuiten- 
kaan jakaudu yhteisöissä tasaisesti vaan toiset käyttävät valtaa muita enemmän. Nämä vallankäy- 
tön vakiintuneet muodot perustuvat paljolti auktoriteetin kunnioittamisen perinteelle, joka kui- 
tenkin modernissa maailmassa on ajautunut jonkinlaiseen kriisiin. Traditioiden murtuessa myös 
vallan vakiintuneet rakenteelliset muodot murtuvat. Tämä muuttaa myös auktoriteettisuhteita. 
Arendtin mukaan auktoriteetin murroksessa on siis kyse siitä, että ”totunnaiset tottelevaisuudet” 
väistyvät vapauden tieltä. Tällainen muutos tapahtuu paitsi yhteiskuntien niin myös yhteisöjen ja 
yksilöiden tasolla saaden erilaisia muotoja. 

Mistä auktoriteetissa sitten on kyse, jos tarkastelemme sitä kokemuksen kautta? Sosiologi 
Richard Sennett (1980, 4, 15-16, 170-175) on kutsunut auktoriteettia vallan tunteelliseksi ilmai- 
suksi. Sennettin mukaan ihmisten välisessä vuorovaikutuksessa muodostuva ja toimiva valta 
tarkoittaa sitä, että yhden ihmisen tahto on toisen ihmisen tahtoa määräävämpää. Nämä tahto- 
jen erilaiset painoarvot taas muodostavat ”vallan arkkitehtuuria” eli rakenteellisia hierarkioita, 
jotka muistuttavat muodolliseen päätösvaltaan liittyvää komentoketjua. Tällaisen valtarakenteen 
muodostumisessa keskeisessä asemassa ovat ihmisten kokemukset auktoriteetista. Auktoriteetti 
luo ihmisten välille siteen, joka perustuu mielikuville vahvuudesta ja heikkoudesta. Tällainen 

side luo sekä yhteyttä että rajoja ja rajoituksia. Sennett onkin sitä mieltä, että sekä pieni lapsi että 
aikuinen kaipaavat paitsi vapautta niin myös auktoriteettien tuomaa turvallisuutta, välittämistä 
ja vakautta. Nykymaailmassa auktoriteetteja kuitenkin myös kyseenalaistetaan yhä useammin ja 
moninaisemmin. Auktoriteetti ei siis tarkoita pakkovaltaa, vaan se on muuttuva ja neuvoteltava 
ihmisten välinen suhde, johon sisältyy sekä rajoittavia että vapauttavia ominaisuuksia. 

Koska kanssatutkimuksellisen tutkimusprosessin tavoitteena on tuottaa uutta tietoa, niin 
myös kysymystä vallasta ja auktoriteetista on mielekästä tarkastella suhteessa tietämiseen ja tie- 
don tuottamiseen. Miten auktoriteettisuhde muodostuu tutkimusprosessissa? Miten auktoritee- 
tista neuvotellaan? Sosiologi Pertti Alasuutari (2018) on esittänyt ajatuksen erilaisista episteemi- 
sen eli tiedollisen pääoman tyypeistä, joihin auktoriteetti voi perustua. Näitä ovat kapasiteettiin 
perustuva, ontologinen, moraalinen ja karismaattinen auktoriteetti, jotka rakentuvat erilaisille 
sosiaalisessa maailmassa eli ihmisten välisissä kohtaamisissa vaikuttaville tekijöille. Esimerkiksi 
kapasiteettiin perustuva auktoriteetti voi rakentua vauraudelle tai väkivallalle, joiden strategi- 
sesta käytöstä vastaavat esimerkiksi pankit ja armeijat. Ontologinen auktoriteetti taas ammentaa 
asiantuntijuudesta, tiedosta ja tietämisestä luodessaan uskottavaa kuvaa todellisuudesta oman 
argumenttinsa tueksi. Ontologinen auktoriteetti viittaakin paitsi tietämisen vakiintuneisiin ins- 
tituutioihin — kuten yliopistot ja kirkot — niin myös kaikkeen sellaiseen argumentaatioon, jossa 
vedotaan faktoihin tai tutkimusperustaiseen tietoon. Moraalinen auktoriteetti taas perustuu ylei- 
sesti hyväksyttyihin periaatteisiin, standardeihin ja niitä palveleviin organisaatioihin. Moraali- 
nen auktoriteetti sisältää sekä tietyt moraaliset koodistot että niiden tulkinnan asiantuntijat, oli 
sitten kyse lainsäädännöstä ja -säätäjistä tai uskonnollisista teksteistä ja niiden tulkitsijoista. Sen 
sijaan karismaattinen auktoriteetti näyttäytyy hieman edellisiä epämääräisempänä. Usein karis- 
malla tarkoitetaan kuitenkin yksilön tai instituution jollain tavalla muodostunutta erityislaatui- 
suutta. Karisman perusteena voivat olla esimerkiksi henkilön ominaisuudet tai sankarillisuutta 
ilmentävät myytit ja rituaalit. 

Eroavaisuuksistaan huolimatta kaikissa edellä kuvatuissa auktoriteetin muodoissa on kyse 
rinnakkaisista ja limittäisistä episteemistä pääomaa rakentavista, muuttuvista ja suhteellisista 
ilmiöistä (Alasuutari 2018, 171-172). Myöskään Alasuutarin mukaan valta ei siis ole vakiintunut 
hierarkkinen järjestelmä, vaan sitä rakennetaan jatkuvasti ja monin tavoin erilaisissa sosiaali- 
sissa suhteissa. Auktoriteetti edellyttää aina paitsi jonkinlaisen syyn tai perusteen auktoriteetin 
rakentamiselle niin myös tuon auktoriteetin tunnustamisen. Auktoriteettia ei siis voi ottaa yksi- 
suuntaisesti, vaan se on aina kaksisuuntainen suhde, jossa tiettyjä toimijoita jollakin perusteella 
kunnioitetaan tai pelätään. Tässä vuorovaikutussuhteessa myös luottamus on tärkeässä osassa. 

Tässä luvussa reflektoimme kanssatutkimuksellisia tutkimusasetelmia ja -prosesseja siitä nä- 
kökulmasta, millaisia valtahierarkioita ja auktoriteetin kokemuksia niihin sisältyy ja miten näitä 
suhteita haastetaan ja muutetaan tutkimusprosessissa eri tavoin. Lukumme keskittyy erityisesti 
valtasuhteiden ja vuorovaikutuksen analyysiin, joita lähestymme auktoriteetin kokemuksen ja 
valtasuhteissa tavoiteltujen muutosten kautta. Val Gilliesin ja Pam Alldredin (2012) tavoin näem- 
me tutkimuksen - myös tämän tekstin — poliittisena välineenä. Tutkiessamme tutkimusta ja 
varsinkin tutkimuksessa toteutuvia valtasuhteita, keskiössä ovat kysymykset siitä, kuka väittää 
tietävänsä jotakin ja miten. Tarkastelemme esimerkiksi ammatti- ja kanssatutkijan välistä suh- 
detta, johon voi sisältyä niin näkyviä kuin piilossa olevia ja tutkimusprosessin aikana muuttu- 

via auktoriteettikokemuksia. Monet tallaisista kokemuksista liittyvat ontologiseksi nimitettyyn, 
asiantuntemusta korostavaan auktoriteettiin (Alasuutari 2018, 175) ja sen eroihin ammattitutki- 
jan ja kanssatutkijan välillä. Tällainen asiantuntemukseen liittyvä valta koskettaa sekä yksilöitä 
että yhteisöjä ja instituutioita. Koska tieteellistä tietoa yleisesti kunnioitetaan paljon, yksikään 
ammattitutkija ei voi paeta tieteelle annetun auktoriteetin vastuusta. Tämä asettaakin ammatti- 
tutkijat erityisen vaativaan tehtävään, jossa myös tieteellistä tiedontuotannon todellisuutta tulee 
tarkastella sosiaalitieteille ominaisella kriittisyydellä eli vallan ja sen mekanismit tiedostaen ja 
niitä aktiivisesti reflektoiden (mt., 175-176). 

Tässä luvussa tartumme tieteelliselle tutkimukselle asetettuun (itse)kriittisyyden haasteeseen. 
Reflektoidessamme ja analysoidessamme kanssatutkimukseen liittyvää valtaa ja auktoriteettia 
erityisesti kokemuksen näkökulmasta risteämme samalla sen keskustelun kanssa, jota viime vuo- 
sina on käyty kokemuksen tutkimisesta eri aloilla (mm. Toikkanen & Virtanen 2018). Tutkimuk- 
sessa kokemusta voidaan tarkastella vähintään kahdesta näkökulmasta: ennakkokäsityksiin tai 
ennakkoluuloihin pohjautuvana henkilökohtaisena tuntumana tai oletuksena sekä näitä oletuk- 
sia testaavana jaettuna kokemuksena yhteisen todellisuuden kohtaamisesta. Nämä näkökulmat 
kuitenkin kietoutuvat tiiviisti yhteen, sillä myös ennakkokäsitykset muodostuvat aina jossain so- 
siaalisessa yhteydessä, osana yhteisöä ja jaettua todellisuutta. Kuten filosofi Jussi Backman (2018, 
26-27) on todennut: ”Kokeminen ei [...] ole objektiivisen datan rekisteröintiä vaan yhteisessä kon- 
tekstissa tapahtuvaa ennakkokäsitysten ja todellisuuden välistä elävää, jaettua vuorovaikutusta.” 
Toisaalta voidaan puhua niin sanotusta ”elävästä kokemuksesta” ja ”kuvatusta kokemuksesta”, 
joista ensimmäinen on sanoittamaton tunne tai olotila ja jälkimmäinen tämän käsitteellistetty ja 
jaettava versio (Tökkäri 2018, 67). Tässä tekstissä tuomme esiin kokemuksia ensisijaisesti käsit- 
teellistettyinä ja jaettuina, erityisesti analysoidessamme omista tutkimusprosesseistamme kum- 
puavia omia tai muiden ammattitutkijoiden sekä kanssatutkijoiden näkemyksiä ja kokemuksia 
(ks. esim. Tokola ym. 2019). 

Tätä sekä ammattitutkijan että kanssatutkijan kokemuksiin keskittyvää analyysiämme yhdis- 
tää ajatus refleksiivisyydestä (mm. Mauthner & Doucet 2003; Hibbert 2021), jota on käsitelty jo 
tämän kirjan alkuluvuissa. Näemme, että refleksiivisyys on yhteiskunta- ja ihmistieteellisen tut- 
kimuksen keskeinen vaatimus. Sitä onkin kutsuttu jopa yhteiskuntatieteellisen tutkimuksen uu- 
deksi johtosäännöksi (Aaltonen & Högbacka 2015, 9; Archer 2012). Tässä luvussa tarkoituksemme 
ei ole keskittyä vain ammattitutkijan oman position reflektioon, vaikka se onkin usein ollut re- 
fleksiivisyyden ytimessä (vrt. esim. Hibbert, Coupland & MacIntosh 2010). Sen sijaan nostamme 
keskiöön sekä ammattitutkijan että kanssatutkijan oman toiminnan ja olettamusten pohdinnan 
niissä prosesseissa, joissa uutta tietoa tuotetaan. Analyysin kirjoittajina keskiöön nousevat kui- 
tenkin omat kokemuksemme, joiden kautta ja joihin suhteessa jäsennämme myös tutkimustyössä 
kohtaamiemme kanssatutkijoiden ja ammattitutkijoiden käsitteellistettyjä kokemuksia. 

Lähestymistapamme mukailee autoetnografista kirjoittamista, jossa ammattitutkijan eletyt 
kokemukset ja näkemykset yhdistyvät muihin kokemuksiin ja viitekehyksiin. Tällaisessa proses- 
sissa kirjoittaminen toimii keskeisenä analyysin välineenä. (Ks. Tienari & Kiriakos 2019; Poulos 
2021.) Tässä luvussa kirjoittaminen on ollut yhteistoiminnallinen, analyyttinen ja iteratiivisesti 
etenevä prosessi (yhteistoiminnallisesta autoetnografiasta ks. esim. Chang, Njungiri & Hernan- 
dez 2013). Kirjoittajista Nina Tokola ja Päivi Eriksson ovat tuoneet yhteiseen keskusteluumme 

erityisesti syvällisiä kokemuksiaan kanssatutkimuksen käytännöistä, kun taas Marjukka Laiho 
on vastannut tämän tekstin teoreettis-metodologisesta kokonaisuudesta. Tarinat ja teoria ovat 
siis muotoutuneet vastavuoroisesti vaikuttavassa prosessissa, kuten autoetnografian menetelmää 
kehittänyt Stacy Holman Jones (2016, 229) on todennut kirjoittaessaan kriittisestä autoetnogra- 
fiasta. Tällaisessa prosessissa teoriat ja kokemukset kietoutuvat tiiviisti yhteen. Teoriat eivät siis 
ole irrallaan kokemuksista tai kokemusten ulkopuolella vaan ovat kieli, jonka kautta ja jonka 
kanssa ajatella ja kysyä kysymyksiä. 

Tämän tekstin jäsennys seuraa Sanna Aaltosen & Riitta Högbackan (2015) refleksiivisyyden 
kolmijakoa laajentuen ammattitutkijan itsereflektiosta kohti kohtaamisia, yhteisöjä ja yhteiskun- 
taa. Syvennymme ensin yksilötason kokemusten reflektointiin sekä yksilöiden välisiin kohtaa- 
misiin. Tämän jälkeen pohdimme yhteisöjen ja kontekstien kohtaamista varsinkin akateemisen, 
ammattimaisen tiedontuotannon näkökulmasta. Lopuksi tarkastelemme (kanssa)tutkimuksen 
toteuttamiseen liittyviä institutionaalisia viitekehyksiä. Yhteenvedossa kiteytämme tarkaste- 
luamme ja hahmottelemme tasavertaisuuden vallankumousta, jonka näemme kanssatutkimuk- 
sen ihanteena niin tunteellisella, tiedollisella kuin toiminnallisella tasolla. 


Hierarkiat ja luottamus yksilöiden kohtaamisessa 


”Ehkä mä aattelen et siinä on kuitenki joku semmonen raja välissä... Se (raja) on ihan okei 
siinä.” — Kanssatutkija Y 


”Niinku aluks aiheutti ristiriitaa ku ei oikein tienny että minkälaisia ihmisiä täs on muka- 
na ja onko ite niinkun oikeenlainen vai vääränlainen.” - Kanssatutkija V 


Miten kanssatutkija kokee ammattitutkijan? Entä ammattitutkija kanssatutkijan? Monenlaiset 
hierarkkiset asetelmat ovat usein läsnä — tiedostettuna tai tiedostamattomasti - kanssatutkimus- 
prosessissa ammatti- ja kanssatutkijan kohdatessa. Nämä hierarkiat voivat liittyä esimerkiksi 
ikään, koulutukseen, tulotasoon tai ammattitutkijan asemaan tietämisen ammattilaisena. Yk- 
silöiden välisessä kohtaamisessa hierarkiat näkyvät erityisesti tietynlaisina ennakkokäsityksinä 
ja -odotuksina. Usein nämä ennakkoajatukset voivat olla ”sanatonta, kehollista asennoitumis- 
ta toiseen”, kuten Tiina Suopajärvi ja kumppanit (2019, 43) ovat todenneet pohtiessaan tunteita 
ja niiden reflektointia osana etnografista tutkimusprosessia. Myös kanssatutkimukseen kuuluu 
olennaisesti niin ammatti- kuin kanssatutkijan tunteiden tiedostaminen ja tulkinta. Tämä aktii- 
vinen tunnetyö voi osoittaa myös tutkimusprosessin niin sanottuja kuumia pisteitä eli hetkiä ja 
ilmiöitä, joihin liittyy erityisen paljon liikkeessä olevia, vastavuoroisia tunnekokemuksia (mm. 
Ahmed & Halttunen-Riikonen 2018; MacLure 2013). Nämä tunnekokemukset liittyvät myös val- 
tasuhteisiin sekä kanssatutkimuksen tavoitteeseen haastaa ja purkaa tällaisia hierarkioita. 
Kanssatutkimukseen sitoutuneen ammattitutkijan tavoitteena on eriarvoisuuden purkaminen 
ammatti- ja kanssatutkijan kohtaamisessa. Kuten edellä totesimme, tällainen auktoriteettisuhtei- 
den muovaaminen ei kuitenkaan voi tapahtua yksipuolisesti: auktoriteetti paitsi otetaan myös 
annetaan (Alasuutari 2018). Joskus auktoriteettia jopa kaivataan ja vaaditaan, kuten aiemmin 


esitetyssä lainauksessa nuori Kanssatutkija Y toteaa rajoja koskien. Omassa tutkimustyössäm- 

me olemme kohdanneet auktoriteetin antamista monin tavoin. Esimerkiksi nuorten aikuisten 
uskonnolliseen ajatteluun liittyvässä tutkimuksessa tällainen auktoriteetin antaminen tapahtui 
muodollisen kielenkäytön avulla. Kun ammattitutkija — tässä tapauksessa jatko-opiskelija — pyrki 
muodollisen tutkimushaastattelun sijaan ohjaamaan keskustelua epämuodolliseen vertaiskeskus- 
teluun, pitäytyivät jotkut haastateltavat vahvasti teitittelyssä ja kirjakielisessä, analyyttisessä pu- 
hetavassa. Vaikka ammattitutkija pyrki omakohtaisin esimerkein ja apukysymyksin ohjaamaan 
tilannetta kohti ”kahvipöytäkeskustelua”, ei hierarkian purkaminen ollut mahdollista yksipuoli- 
sesti. Ammattitutkija siis tavoitteli kanssatutkimuksellista vertaisuutta, mutta varsinainen tutki- 
musprosessi olisi vaatinut syvempää pohjatyötä sekä tutkimusasetelman aktiivisempaa proses- 
sointia yhdessä osallistujien kanssa. 

Ammattitutkijan ja kanssatutkijan odotukset ja ymmärrys tutkimusprosessista saattavat siis 
olla hyvinkin erilaisia, varsinkin jos kanssatutkimukselliset lähtökohdat eivät ole olleet vahvas- 
ti mukana tutkimuksen alusta alkaen. Näiden ennakkokäsitysten tiedostaminen ja työstäminen 
tutkimusprosessin alkuvaiheessa onkin erityisen keskeisessä asemassa ammatti- ja kanssatut- 
kijan tasavertaisuuden toteutumiseksi tutkimusprosessin aikana. Näihin kysymyksiin palataan 
vielä myös kirjan seuraavassa, vertaisuutta käsittelevässä luvussa. Esimerkiksi Sennettin (2004, 
43) mukaan ammattitutkijan on kunnioitettava tutkimukseen osallistuvien ihmisten erilaisuut- 
ta eli ammattitutkijan tulee antaa tilaa kohtaamiensa ihmisten omalle todellisuudelle. Miten 
tällainen kunnioittava suhde sitten voisi muodostua? Esimerkiksi nuorten parissa toteutetussa 
kanssatutkimuksessa sovelsimme Ben Arnold Lohmeyerin (2019) valtasuhteiden tasapainottami- 
seen tähtäävää, rinnakkaisprojektien lähestymistapaa. Tällöin tutkimusprosessin alkuvaiheessa 
oli tavoitteena varmistaa, että nuorella on jo elämässään oma projekti (tai oma polku, kuten me 
sitä kutsumme; ks. myös Hujala, Junttila & Tokola 2021), jota osallisuus tutkimushankkeessa voi 
tukea. Tällainen nuoren rinnakkaispolku voi olla esimerkiksi motivaatio, ideologia, tekemisen 
tapa tai harrastus, jonka tunnistaminen ja tunnustaminen herättää ammattitutkijassa arvostusta 
ja näin tasapainottaa tutkimuksen teon valtasuhteita. Tällainen rinnakkaispolkumalli siis tukee 
monin tavoin nuorten kanssa toteutettavaa tunnistamisen ja tunnustamisen dynamiikkaa (ks. 
Korkiamäki, Kallio & Häkli 2016). 

Rinnakkaispolkujen tunnistaminen ja tunnustaminen myös madaltaa tiedontuotannon 
valtarakenteissa piilevää vastuuttamisen riskiä varmistaen kanssatutkijan kykyjen, resurssien, 
toiveiden ja tavoitteiden huomioon ottamisen. Vastuuttamisella viittaamme toimintaan, jossa 
velvollisuuksia ja vastuita sälytetään henkilölle tai yhteisölle ilman riittäviä resursseja, tietoja ja 
toimintaedellytyksiä (ks. Mustalahti 2021). Esimerkiksi tiedon yhteisluonti nuorten kanssa, joi- 
den rinnakkaispoluiksi tunnistettiin ilmastoaktivismi ideologioineen ja aktiviteetteineen, tarjosi 
ympäristöpolitiikan ammattitutkijoille mahdollisuuden tutustua näiden nuorten ajatuksiin ja 
tavoitteisiin. Samalla tutkimus vahvisti kanssatutkijoiden sekä heidän vertaisyhteisöjensä tietoa, 
tietämisen käytänteitä ja vaikuttamismahdollisuuksia ilmastoaktivismin erilaisilla kentillä. 

Tunnistamisen ja tiedostamisen prosesseihin kuuluu myös ammattitutkijan ja kanssatutkijan 
erilaisista toiveista ja tavoitteista käytävä neuvottelu koko tutkimusprosessin aikana. Ammatti- 
tutkijan on siis olennaista kuunnella ja kunnioittaa kanssatutkijan omia toiveita tutkimusproses- 
sista, vaikka ne eivät aina olisikaan ammattitutkijan toiveiden kanssa yhdenmukaisia. Tällainen 
lähestymistapa purkaa tutkimukseen osallistuvien ja ammattitutkijoiden välisiä hierarkioita (ks. 

Ryynänen & Rannikko 2021, 25). Toisinaan tällaiset neuvottelut vaativat sekä yksilöllisiä että kol- 
lektiivisia ponnisteluja. Kanadalaisten potilaiden kanssa tehdyssä tutkimusyhteistyötä käsittele- 
vässä hankkeessa he saivat osallistua kaikkiin tutkimuksen vaiheisiin (ks. Kuvio 1 tämän teok- 
sen sivulla 19) suunnittelusta toteutukseen, oman valintansa mukaan. Eräällä kanssatutkijalla 
oli keskittymistä haittaava sairaus. Tämän vuoksi hän pyysi, että ne tutkimusvaiheet, joissa hän 
on mukana, tehdään enintään puolen tunnin pituisissa jaksoissa. Hän myös toivoi, että kunkin 
vaiheen työskentelyohjeet annetaan kirjallisina ja mahdollisimman tarkkaan kuvattuina, koska 
hänen oli hankala tehdä muistiinpanoja. Näiden toiveiden mukainen työskentely edellytti sopeu- 
tumista kaikilta tutkimusryhmän jäseniltä, joten asiasta keskusteltiin ja päätettiin noudatettavis- 
ta käytännöistä yhdessä. Lopulta tällainen yksilöllinen ja samalla myös yhteinen toimintatapojen 
prosessointi osaltaan edesauttoi kaikkien osapuolten sitoutumista tutkimusprosessiin ja vahvisti 
omistajuutta tutkimuksen toteuttamiseen. 

Tutkimusprosessista käytävien neuvottelujen itsetarkoitus ei kuitenkaan ole haastaa tai muut- 
taa hyviksi todettuja tai ammattitutkijan suunnittelemia käytäntöjä. Sen sijaan tavoitteena on 
haastaa nimenomaan niitä valtasuhteita, joita tutkimusprosessiin sisältyy. Tällaista erilaisten 
vaihtoehtojen punnintaa ja päätöksenteon läpinäkyvyyden lisäämistä on pidetty jopa kanssa- 
tutkimuksellisen tutkimusprosessin keskeisenä laatutekijänä (Howard & Thomas-Hughes 2021). 
Tällaiset neuvottelut taas voivat aiheuttaa uudenlaisia haasteita, sillä valtahierarkiat ja erilaiset 
auktoriteettisuhteet toimivat paitsi ammattitutkijan ja kanssatutkijan niin myös erilaisista taus- 
toista, tilanteista ja asemista tulevien kanssatutkijoiden sekä kanssatutkijan ja hänen tutkimuk- 
seensa osallistuvien välillä. 

Esimerkiksi terveysalan tutkimusyhteistyötä käsittelevässä hankkeessamme suuren yrityk- 
sen johtajana toiminut kanssatutkija esitti toiveita siitä, miten ammattitutkijan olisi hyvä puhua 
tutkimushankkeesta kaikille kanssatutkijoille. Yritysjohtajalle luontevasta auktoriteettiasemasta 
käsin hänen toiveenaan oli, että ammattitutkija pitää hankkeen kanssatutkijoille hissipuheen tut- 
kimushankkeen tavoitteista. Tässä yhteydessä hissipuhe viittaa lyhyeen esitykseen, jonka avul- 
la ammattitutkija myy tutkimuksen tavoitteet ja motivoi kanssatutkijat kiinnostumaan niiden 
toteuttamisesta hissimatkan pituisessa ajassa eli muutamissa minuuteissa. Ammattitutkija poh- 
ti, miten tällaiseen myyntityöhön ryhtyminen ja hänen oman agendansa markkinointi palvelee 
tasavertaisuutta ammatti- ja kanssatutkijoiden välillä. Lopulta hän keskusteli toiveesta yhdessä 
hankkeeseen osallistuvien kanssatutkijoiden kanssa. Keskustelun perusteella päädyttiin yhtei- 
sesti siihen näkemykseen, että hissipuhe auttaa kanssatutkijoita orientoitumaan kyseisen tutki- 
mushankkeen alustavaan ideaan ja tematiikkaan, jonka jälkeen heidän on helpompi osallistua 
tutkimuksen eri vaiheiden tarkempaan suunnitteluun ja käytännön toteutukseen. Tämä oli myös 
ammattitutkijan toiveiden mukaista, joten hän piti hissipuheen ja sai siitä kanssatutkijoilta hyvää 
palautetta. Vastaaviin valtasuhteisiin sekä erilaisiin kansatutkijoiden rooleihin pureudumme eri- 
tyisesti tämän teoksen Tutkimuskohteesta tutkimuksen toteuttajaksi -luvussa. 

Kanssatutkimukseen sitoutuneen ja sitä toteuttavan tutkimusprosessin luominen samoin 
kuin tutkimuksen toteutus sisältää siis monenlaisia mahdollisuuksia tiedontuotantoon liittyvien 
valtasuhteiden keikuttamiseen ja kääntelyyn. Sitä, miten tiedollista auktoriteettia tai valtasuhteita 
on mahdollista tai mielekästä muuttaa tiedon yhteisluomiseen ja vertaisuuteen tähtäävissä projek- 
teissa, on kuitenkin tutkittu rajallisesti (mm. Farr 2018). Monet koetuista onnistumisista liittyvät 

kuitenkin voimaantumiseen ja valtaantumiseen eli kanssatutkijan toimijuuden vahvistumiseen 
niin henkilokohtaisina kokemuksina (voimaantuminen) kuin jaettuna toimintana (valtaantumi- 
nen). Esimerkiksi nuorten musliminaisten työelämäkokemuksia kartoittaneessa tutkimuksessa 
(Tokola ym. 2019) tutkimuksellista auktoriteettia liu'utettiin prosessin aikana ammattitutkijalta 
kanssatutkijalle. Tässä tutkimusprosessissa muutos kiteytyi lopulta käytäntöön, jossa yksittäinen 
kanssatutkija toimi ratkaisevan tärkeänä luottohenkilönä ja vertaishaastattelijana tutkittavien 
nuorten musliminaisten parissa sekä ammattitutkijan kumppanina myös haastatteluaineiston 
tulkinnassa. Samalla ammattitutkija siirtyi tutkimuksen aikana yhä vahvemmin sivustaseuraa- 
jaksi, niin sanotusti takapenkille kanssamatkustajaksi. Näin ammattitutkijasta tulikin tutkimuk- 
sen tukija. 

Muovatessaan valta-asetelmia ja auktoriteettisuhteita kanssatutkimus saattaa asettaa ammat- 
titutkijan haastavaan vastuun ja vapauksien ristipaineeseen: miten sovittaa yhteen ammattitutki- 
jan ja tukijan roolit? Samalla kun ammattitutkijan tulee antaa tilaa ja tilaisuuksia kanssatutkijan 
valtaistumiselle, hänen ei toisaalta tule vastuuttaa kanssatutkijaa liikaa tai yksinomaan omien 
toiveidensa mukaisesti. Ammattitutkijan tulee siis kantaa vastuunjakoon liittyvä tehtävä vastuul- 
lisesti. Tämän lisäksi ammattitutkijan tulee kantaa eettinen, ohjauksellinen ja taloudellinen vas- 
tuu tutkimuksen toteutuksesta, vaikka tutkimusprosessi yleensä avataankin kanssatutkijoiden 
kanssa yhdessä neuvoteltavaksi. Näitä ristipaineita on kuvattu esimerkiksi normatiivisen ja dia- 
logisen eli normeja edustavan ja niistä neuvottelevan asenteen yhtäaikaisuudeksi, joiden välinen 
jännite on kanssatutkimuksen suurimpia haasteita (Stenvall, Korkiamäki & Kallio 2015; myös 
Tutkimuseettinen sääntely ja kanssatutkimuksen arjen tilanteinen etiikka -luku tässä teoksessa). 

Miten siis sekä säilyttää että luovuttaa auktoriteettia samaan aikaan? Entä millainen vastuu 
ammattitutkijalla on siitä, millaisia valtasuhteita ja auktoriteetin kokemuksia kanssatutkijoiden 
välillä vallitsee? Jo aiemmin mainitussa terveysalan tutkimusyhteistyötä käsittelevässä hankkees- 
samme eettisen toimikunnan lupahakemus toimi apuvälineenä näitä kysymyksiä pohtiessamme. 
Lupahakemusta laatiessamme tasapainoilimme auktoriteetin säilyttämisen ja luovuttamisen vä- 
lillä. Kun kanssatutkijoina toimivat potilaat osallistuivat tutkimuksen suunnitteluun, he samalla 
vaikuttivat myös siihen, millaiselle suunnitelmalle eettistä lupaa haettiin. Oli kuitenkin ammatti- 
tutkijan vastuulla kirjoittaa eettinen lupahakemus ja seurata, että sitä noudatettiin tutkimuspro- 
sessin kuluessa. Ammattitutkija saattoi myös vedota eettiseen lupahakemukseen kanssatutkijoi- 
den ehdottaessa sellaisia muutoksia, joihin olisi tarvittu eettisen luvan uudelleen käsittely. Lisäksi 
ammattitutkija otti tutkimusprosessin aikana vastuun esimerkiksi siitä, että eräs opittuun tietoon 
perustuvaa auktoriteettia ottava, muita kanssatutkijoita laajemmin kouluttautunut ja korkeassa 
asemassa työelämässä toiminut kanssatutkija ei tahattomasti tukahduttaisi kokemuksellista kes- 
kustelua (ks. kanssatutkijoiden eri rooleista lisää teoksen seuraavassa, vertaisuutta käsittelevässä 
luvussa). Näissä neuvotteluissa ammattitutkijalta kului paljon aikaa ja energiaa siihen, että hän 
aktiivisesti käänsi keskustelua hankkeen eri vaiheissa kohti kokemuksellisen tiedon jakamista 
sekä omien kysymysten että kokemustietoa arvostavien kommenttiensa avulla. Lopulta tällainen 
kokemuksellisen tiedon jakaminen myös onnistui, mutta auktoriteetin ottaminen ja pitäminen 
tässä prosessissa oli ajoittain emotionaalisesti kuluttavaa kaikille tutkimuksen osapuolille. 

Edellä esittämämme omien ja kanssatutkijoiden kokemusten pohtiminen on ohjannut meitä 
tunnistamaan tiettyjä kriittisiä hetkiä tutkimusprosessiin liittyvien valtasuhteiden haastamisessa 

ja muuttamisessa. Näemme, että tällaisia tunteiden tihentymiä ovat sekä tutkimusprosessin alussa 
että sen aikana rakentuvat kokemukset rajoista sekä hyväksyntää ja toimijuutta rakentavasta tun- 
nistamisen ja tunnustamisen tarpeesta (ks. Korkiamäki, Kallio & Häkli 2016). Keskeinen tunne, 
joka näihin hetkiin mielestämme liittyy, on luottamus. Näemmekin luottamuksen rakentamisen 
olennaisena osana kanssatutkimuksen tutkimusprosessia sen kaikissa vaiheissa. Tällaiseen luot- 
tamukseen ei riitä vain määrämuotoinen suostumuslomake. Sen sijaan, kuten Sanna Ryynänen ja 
Anni Rannikko ovat todenneet (2021, 25), ”suostumus neuvotellaan arkisessa kanssakäymisessä 
yhä uudelleen ja uudelleen.” 

Näemmekin luottamuksen - samoin kuin auktoriteetin - kaksisuuntaisena ja vastavuoroi- 
sena suhteena, jota rakennetaan ja muovataan läpi koko tutkimusprosessin, suunnittelusta ra- 
portointiin ja uuden tiedon jalkauttamiseen (ks. Kuvio 1 tämän teoksen sivulla 19). Esimerkiksi 
monissa hankkeissamme kanssatutkijat ovat osallistuneet tutkimusprosessiin ja sen muutoksiin 
suunnitteluvaiheesta lähtien. Tällöin luottamuksen rakentamisen kannalta tärkeää on ollut kat- 
keamaton yhteydenpito kanssatutkijoiden toiveiden mukaisilla menetelmillä silloinkin, kun tut- 
kimuksessa ei näkyvästi tapahdu mitään. Toisaalta tasapainoa on jatkuvasti etsittävä sen välillä 
että yhteys säilyy, mutta että yhteydenpito ei rasita kohtuuttomasti kumpaakaan osapuolta. Usein 
pitkällinen tutkimusprosessi tarjoaakin mahdollisuuksia myös oppia ja opetella parhaita tapoja 
luottamuksen jatkuvaksi rakentumiseksi. Nämä mahdollisuudet edellyttävät kuitenkin aktiivista 
reflektiotyötä sekä rohkeutta ja mahdollisuuksia osallistua erilaisiin kokeiluihin. 


Sosiaaliset kontekstit ja refleksiivisyyden haaste 


”Välillä sitä miettii, että tämmöisissäki piireissä sitä on, mutta sit ei niinku ylleensä oikeesti 
mieti.” - Kanssatutkija X 

”Mut siinä ehkä tuli esille semmonen että minä oon vaan tämä kirjottaja täällä että kuka 
lopulta sitten päättää..... se oli et pittää olla niinku kirjottajanaki siina..... Joo et se oli sem- 
monen niinku mikä, mikä osotti semmosia jotaki valtasuhteita mutta...” - Kanssatutkija Z 


Edellä tarkastelemiemme yksilöiden välisten kohtaamisten lisäksi kanssatutkimuksen sisältämät 
valtahierarkiat ja auktoriteettikokemukset muodostuvat myös yhteisö(i)ssä ja yhteisöjen välillä. 
Nämä kanssatutkimuksen yhteisölliset ulottuvuudet riippuvat paljolti siitä, missä, mistä ja miten 
ammattitutkija toteuttaa tutkimustaan. Keskeistä on pohtia myös sitä, keitä kanssatutkijat ovat 
omissa yhteisöissään ja suhteessa ammattitutkijaan ja tutkimukseen. Usein kanssatutkimukses- 
sa kohtaavatkin paitsi erilaisista taustoista tulevat ja erilaisia tietokäytänteitä (ks. Kanssatutki- 
muksen tietoteoreettiset taustat -luku) edustavat yksilöt, niin myös erilaisista yhteiskunnallisia ja 
kulttuurisia viiteryhmiä edustavat yhteisöt. Paitsi yksilöiden niin myös yhteisöjen välillä voi olla 
erilaisia hierarkioita, jotka näyttäytyvät tutkimusprosessissa monenlaisina auktoriteettisuhteina 
ja -kokemuksina. Tietäminen ja tiedontuotanto, varsinkin kanssatutkimuksen tuottama tieto, on 
paitsi yksilöllistä niin myös yhteisöllistä (mm. Howard & Thomas-Hughes 2021). Esimerkiksi yllä 
olevassa lainauksessa Kanssatutkija Z kuvaa kokemustaan auktoriteetin neuvottelusta kanssatut- 
kijoiden ja ammattitutkijoiden yhteisen tiedeblogin kirjoitusprosessin äärellä. Kanssatutkijat ko- 

kivat vahvaa omistajuutta blogitekstin luomisessa, mutta ammattitutkijoiden mukana olo omine 
tiedontuotannon tapoineen loi tälle kanssatutkijalle epävarmuutta siitä, keiden näköinen teksti 
lopulta syntyisikään. Yhteiskirjoittamiseen ja yhdessä julkaisemisen haasteita ja mahdollisuuksia 
pohditaan lisää tämän teoksen sivuilla 131-133. 

Koska tutkimuksessa kohtaavat sosiokulttuuriset elämänpiirit voivat olla hyvin erilaisia, 
myös tutkimus voi saada hyvinkin erilaisia muotoja. Näemme, että tällaisissa erilaisten yhteisöjen 
risteämiin sijoittuvissa prosesseissa refleksiivisyyden tarve ja valtasuhteiden tiedostaminen ovat 
erityisen tärkeitä. Nämä keskustelut liittyvät tiiviisti intersektionaalisuuteen eli ajatukseen siitä, 
että erilaiset marginaaliset ja etuoikeutetut identiteetit ja asemat ovat ennemmin moninaisia ja 
muuttuvia kuin yksisuuntaisia ja yhden muuttujan (esim. sukupuoli) varaan rakentuvia (ks. lisää 
intersektionaalisuudesta esim. Crenshaw 2017; Phoenix 2021). Onkin olennaista huomata, että 
niin ammattitutkijan kuin kanssatutkijan sosiokulttuurinen asemoituminen ei ole vain yhden- 
laista vaan monenlaista. Erilaisten nykyhetkeen ja sen sosiaalisiin konteksteihin liittyvien reflek- 
tointien ohella näemme olennaisena myös sen, että auktoriteettisuhteiden aktiivinen reflektointi- 
työ ulottuu välitöntä nykytodellisuutta laajemmalle ja syvemmälle. Erityisen olennaista tämä on 
pohdittaessa auktoriteettisuhteita ja niiden murrosta — sitä muutosta, jota Arendt (2006) kutsui 
kuiluksi menneisyyden ja tulevaisuuden välillä. Juuri tämä kuilu kutsuu ajattelemaan, pohtimaan 
paitsi yksilöiden niin myös yhteisöjen oikeuksia, tunnistamista ja tunnustamista (myös Korkia- 
mäki, Kallio & Häkli 2016). 

Vaikka tutkimukseen osallistuvat kanssatutkijat voivat tulla monenlaisista taustoista, niin 
tutkimukseen osallistuva ammattitutkija edustaa aina - muiden yhteisöllisten yhteyksiensä li- 
säksi - myös tutkimusyhteisöä. Niinpä kaikki kanssatutkimukset jakavat tarpeen tarkastella tie- 
dontuotannon professionalisoituneita eli akateemisia tiedontuotannon tapoja. Kuten jo alussa to- 
tesimme, tällaista ammattitutkijan itsekriittistä tarkastelua on usein nimitetty refleksiivisyydeksi 
(ks. esim. Hibbert 2021). Refleksiivisyyden ytimessä on usein nähty erityisesti ammattitutkijan 
tietoisuus omasta identiteetistään ja asennoitumisestaan sekä näiden vaikutuksista tutkimuspro- 
sessiin (mm. Henwood ym. 2019, 243). Tällainen on myös kirjan johdannossa esitelty malli reflek- 
siivisyyden eri vaiheista (Hibbert ym. 2010). 

Kanssatutkimuksessa refleksiivisyys on kuitenkin syytä käsittää tätä laajemmin, kriittisenä 
tai intersubjektiivisena eli yksilöiden välisenä refleksiivisyytenä (mm. Daley 2010; Gilbert & Sliep 
2009). Näissä laajemmissa refleksiivisyyden hahmotelmissa näkökulma avartuu ammattitutki- 
jan itseymmärryksestä kohti konteksteja, vastavuoroisuutta, valtasuhteita ja toimintaa. Viime ai- 
koina näitä puheenvuoroja on laajennettu myös kohti intersektionaalista refleksiivisyyttä, jossa 
sosiaalista toimijuutta ja toimintaa tarkastellaan ei vain yksilön itsereflektiona vaan suhteessa 
ajallisiin ja paikallisiin olosuhteisiin ja tilanteisiin, vallitsevista sosiaalisista rakenteista mennei- 
syyden ja nykyisyyden limittäisyyksiin (Meliou & Mallett 2022). Tämä tarkastelu voi tapahtua 
esimerkiksi kriittisen autoetnografian kautta, jolloin fokuksessa voivat olla niin ammatti- kuin 
kanssatutkijoiden marginalisoitujen ja etuoikeutettujen identiteettien risteämät sekä erilaiset val- 
lan ulottuvuudet (ks. Jones 2010; Ruiz Castro 2021). Tällaiset lähestymistavat ovat mukana myös 
tässä tekstissä. 

Kriittinen refleksiivisyys saattaa kuitenkin olla erittäin haastavaa kokeneellekin ammattitut- 
kijalle. Eräs tutkimukseen - myös kanssatutkimukseen - liittyvistä haasteista onkin tutkimuk- 

seen sisältyvä työ tutkijayhteisön ja tutkijaposition kulttuurisesti kehittynyttä valta-aseman tun- 
nistamiseksi ja sen ravistelemiseksi ammattitutkijan harteilta, niin teoriassa kuin käytännössä. 
Hyvä esimerkki tällaisesta haasteesta on tämän kirjan kirjoitusprosessi. Kirjan, jonka tavoitteena 
on pohtia ja esitellä kanssatutkimuksen metodologiaa, kirjoittamiseen on osallistunut vain am- 
mattitutkijoita. Toki kohtaamiemme kanssatutkijoiden ääni on päässyt esiin esittelemiemme ko- 
kemusten ja esimerkkien kautta, mutta myös näiden valintaan kuitenkin aina liittyy tiedostettua 
tai tiedostamatonta vallankäyttöä (ks. Suopajärvi ym. 2019, 43). Mitä vallankäytön yhteisöllisesti 
vakiintuneiden tapojen ja niiden haastamisen vaikeudesta kertoo se, että ammattitutkijat teke- 
vät tutkimusta kanssatutkimuksen käytännöistä ilman kanssatutkijoita? Tilanne on paradok- 
saalinen ja sitä voidaan perustella niin puolesta kuin vastaan -argumenteilla. Kanssatutkijoiden 
mukaan ottaminen on eettisesti oikeampi valinta, jos noudatetaan esimerkiksi vammaistutki- 
muksesta lähtenyttä (Charlton 1998) ja terveystutkimuksessa laajenevaa periaatetta "ei mitään 
meistä ilman meitä", eli kansalaisen oikeutta käyttää ääntään itseään koskevassa tutkimuksessa. 
Kuten muissakin tämän kirjan luvuissa kerrotaan, nykyiset akateemiset rakenteet, käytännöt ja 
tehokkuusvaatimukset hankaloittavat tällaisen periaatteen noudattamista. Siksi ammattitutkijat 
miettivät tapauskohtaisesti, mikä juuri kyseisessä tilanteessa on paras ratkaisu. 

Kuten tämän kirjan luvussa Kanssatutkimuksen tietoteoreettiset taustat todettiin, kaikki tie- 
täminen, myös akateeminen tiedontuotanto tapahtuu inhimillisissä aikaan ja paikkaan sido- 
tuissa käytänteissä ja muuttuvissa sosiaalisissa konteksteissa. Tällaisessa tilanteessa yksittäinen 
ammattitutkija voi löytää itsensä niin tuetusta kuin haastetusta asemasta, yleensä tutkimukseen 
allokoitujen rajallisten resurssien keskellä. Näemmekin, että refleksiivisyyden haaste ei pohjim- 
miltaan ole yksittäisen ammattitutkijan kertaluontoinen vastuu vaan kyse on erityisesti yhteisöl- 
lisistä käytänteistä ja akateemisen tiedontuotannon kulttuurista. (Ks. mm. Aaltonen & Högbac- 
ka 2015.) Tällaisesta ajassa, paikassa ja sosiaalisessa yhteisössä kehittyvästä reflektiosta kertoo 
myös alla esitetty uskontososiologi Peter Bergerin (1999, 2) esimerkki, jossa hän pohtii avoimesti 
oman tietämisensä yhteisöllistä ulottuvuutta amerikkalaisen akatemian kontekstissa. Berger tuli 
1960-luvulla tunnetuksi niin sanotun sekularisaatioteesin kehittäjänä, mutta muutama vuosi- 
kymmen myöhemmin hän totesi seuraavasti: 


Vaikeasti ymmärrettävä ilmiö eivät olekaan iranilaiset mullahit vaan amerikkalaiset yli- 
opistoprofessorit! [...] Minun pointtini siis on, että olettamus siitä, että elämme sekularisoi- 
tuneessa maailmassa, on väärä. [...] Varhaisessa työssäni kontribuoin tähän kirjallisuuteen. 
Olin hyvässä seurassa - suurimmalla osalla uskontososiologeista oli samanlaisia näkemyk- 
siä. 

Sekularisaatioteesi eli ajatus uskonnon merkityksen vähenemisestä oli pitkään uskontososio- 
logian keskeisimpiä teorioita. Viime vuosituhannen lopulla tämä teoria kuitenkin tuli haaste- 
tuksi niin maailmanlaajuisten aineistojen kuin tapahtumien myötä, jolloin selitysmallit siirtyi- 
vätkin puhumaan ennemmin uskonnon moninaisuudesta ja muutoksesta kuin suoraviivaisesta 
vähenemisestä. Ajan kuluessa myös Berger - kuten monet muutkin (uskonto)sosiologian tutki- 
jat — havahtui siis siihen, että uskonnon merkityksen väheneminen oli ennemmin hänen oman 
länsimaisista ammattitutkijoista koostuvan viiteryhmänsä ominaisuus kuin yleispätevä kuvaus 
maailmantilasta. Havahduttuaan oman näkökulmansa rajallisuuteen, Berger uskalsi reflektoida 

omaa tietämistään ja sen rajallisuutta avoimesti, kiinnittäen huomiota myös tietämisen yhteisöl- 
liseen luonteeseen. 

Vaikka refleksiivisyyden haaste ja ”norsunluutornien” purkaminen pätee kaikkeen akatee- 
miseen tutkimukseen, erityisen tärkeää se on mielestämme juuri kanssatutkimuksessa, jonka 
ytimeen kuuluu vertaisuuden ja osallisuuden korostaminen erilaisista sosiaalisista konteksteista 
ja asemista tulevien ammatti- ja kanssatutkijoiden yhteistoiminnassa. Tällaiset sosiokulttuuri- 
set eroavaisuudet ovat erityisen keskeisiä silloin, kun kanssatutkimusta toteutetaan sellaisten ih- 
misryhmien parissa, joiden ääni ei jostain syystä ole päässyt yhteiskunnallisessa päätöksenteossa 
esiin. Tällöin ammattitutkija - korkeakoulutettu akateemisen työn ammattilainen - asemoituu 
erityisen vahvasti erilaisia tiedollisia pääomia (ks. Alasuutari 2018) omaavaksi auktoriteetik- 
si, jolla on lähtökohtaisesti enemmän valtaa ja vaikutusmahdollisuuksia kuin kanssatutkijalla. 
Tutkimusasetelmasta riippuen myös kanssatutkijoiden ja heidän tutkimukseensa osallistuvien 
vertaistensa välillä voidaan tunnistaa auktoriteettisuhteita, vaikka pyrkimys esimerkiksi vertais- 
haastatteluissa on nimenomaan vertaisuuden kautta saavuttaa tasavertaisempi ja luottamukselli- 
nen tutkimusasetelma. Kuitenkin myös kanssatutkija saattaa näyttäytyä vertaisilleen auktoriteet- 
tina. Esimerkiksi jo mainitussa terveysalan hankkeessamme kulttuuriset kuilut ja valta-asemat 
tulivat näkyviksi erityisesti siinä, miten johtajataustansa vuoksi auktoriteettia ottamaan tottu- 
nut kanssatutkija toimi sekä suhteessa ammattitutkijaan että muihin kanssatutkijoihin. Erilaiset 
marginaaliset ja etuoikeutetut positiot siis risteävät kanssatutkimuksen arjessa monin tavoin liit- 
tyen paitsi tutkimuksessa toteutuvaan rooliin niin myös laajemmin ikään, kulttuuri- ja koulutus- 
taustaan, kuten yllä esitimme. Näihin kysymyksiin palataan myös teoksen seuraavassa luvussa. 

Kanssatutkimus voi myös toteutua asetelmassa, jossa kohtaamisen näkyvimmiksi ja mää- 
ritteleviksi tekijöiksi nousevat paitsi nykyiset niin myös kulttuurihistorialliset valta-asetelmat. 
Tällöin ammattitutkija tai kanssatutkija saattaa ikään kuin kantaa mukanaan vanhojen valtasuh- 
teiden painolastia. Tällainen on esimerkiksi ”valkoisen miehen taakka”, jonka kaikki jälkikolo- 
niaalista (Werbner 2002, Said 1978) tutkimusta tekevät kohtaavat tavalla tai toisella oman tutki- 
musprosessinsa aikana. Jälkikolonialismilla viittaamme siirtomaajärjestelmän purkautumiseen 
ja sen jälkeiseen aikaan sekä valtasuhteita käsittelevään tutkimusorientaatioon ja käsitteeseen 
(Martikainen 2007). Tutkimuksissamme olemme kohdanneet tällaisia ajassa ja paikassa pitkäl- 
lekin matkanneiden valtahierarkioiden haasteita niin Keniassa tehdyssä kenttätyössä perinnetie- 
don äärellä (Himberg 2011; Himberg, Omoro & Pellikka 2009) kuin suomalaisessa kontekstissa 
maahanmuuttajien kanssa tehdyssä tutkimuksessa (Tokola ym. 2019). 

Esimerkiksi Keniassa toteutuneessa tutkimuksessa ylisukupolvisen perinnetiedon merkityk- 
sestä luonnonsuojelussa käytettiin lukuisia etnografisia ja osallistavia menetelmiä sekä kanssa- 
tutkimusta luoden paikallislähtöisiä ja tiedonluontiin sopivia, tasa-arvoa tukevia tutkimusase- 
telmia. Kriittinen reflektio kohdistuu lähtökohtaiseen tutkijan asemoitumiseen tahtomattaan 
historian ja maantieteen valossa. Läsnä ovat kolonialismin historian kautta kerrostuneet valta- 
suhteet, joihin liittyy muun muassa perinteitä tiedon tuottamiseen länsimaisista näkökulmista 
käsin ja länsimaalaisten etua palvelevilla tavoilla ja siten ei-länsimaiden hallintaa mahdollistaen. 
Auktoriteettiasema syntyy myös jo silloin, jos aloite tehdään vain toisen suunnalta, usein sen 
suunnalta, jolla on tieteellistä tietoa ja toimintaresursseja. Tällaisen valkoisen auktoriteetin ravis- 
teleminen harteilta ja tilan luominen aidolle, kaksisuuntaiselle ja yhteiselle tiedolle vaatii paljon 

työtä. Osallistujien sitouttaminen yhteiseen tekemiseen tutkimusprosessin varhaisimmasta vai- 
heesta eli tutkimuskumppanuuksien luomisen vaiheesta (ks. Kuvio 1 tämän teoksen sivulla 19) 
alkaen on tärkeää edellä kuvattujen historian saatossa kerrostuneiden käytäntöjen toisintamisen 
välttämiseksi. 

Refleksiivisyys - edes kriittinen tai intersektionaalinen refleksiivisyys - ei kuitenkaan ole 
minkään tutkimuksen itsetarkoitus vaan väline tutkimuksen tavoitteiden saavuttamiseksi. 
Emansipatoriseen tiedonintressiin sitoutunut kanssatutkimus voi parhaimmillaan johtaa paitsi 
uuteen tietoon myös esimerkiksi marginaalisen yhteisön vahvistuneeseen kokemukseen kuun- 
nelluksi tulemisesta ja vaikutusmahdollisuuksista (esimerkiksi Mubeen & Tokola 2021). Usein 
nämä kokemukset ja muutokset syntyvät yksilöiden sekä yksilöiden kohtaamisen ja vuorovaiku- 
tuksen kautta mutta leviävät heitä laajemmalle. Esimerkiksi nuoria koskevan tutkimuksen pii- 
rissä (mm. Pyyry 2012) on havahduttu huomaamaan, kuinka aikuislähtöisillä menetelmillä ja 
käsitteiden määrittelyillä tuotettu tieto ei kanna pitkällisesti hyödyttämään tutkimuksen kohteita 
eli nuoria. Sen sijaan nuorten mukanaolo tutkimuksen tavoitteiden ja tutkimuskysymysten laa- 
dinnassa tuo moniäänisyyttä ja laajempaa yhteisöllistä ulottuvuutta tutkimukseen. Yksittäinen 
kanssatutkijanuori tuokin tutkimusprosessiin kokemustietoa ja tietokäytänteitä paitsi omasta 
niin myös vertaistensa kanssa jaetusta elämänpiiristä. 

Tiedon yhteisluonnin myötä nuori voi myös välittää tätä rikastunutta tietoa takaisin yhtei- 
söihinsä. Esimerkiksi jo aiemmin mainitussa nuorten ympäristökansalaisuutta koskevassa tut- 
kimuksessamme ilmastoaktivisti-kanssatutkijat avasivat meille ammattitutkijoille näköaloja il- 
mastohuolta kantavien nuorten elämänpiiriin ja heille tärkeisiin aiheisiin. Erilaisten työpajojen ja 
tapahtumien sekä yhteisjulkaisemisen myötä kanssatutkijat toivat omaa asiantuntijuuttaan mu- 
kaan tutkimusprosessiin ja keräsivät samalla itselleen tieteen tarjoamaa antia rikastamaan omaa 
sekä vertaisyhteisöjensä toimijuutta. 

Ammattitutkijan ja kanssatutkijan oman viiteryhmän lisäksi olennaista onkin pohtia tutki- 
muksen aikaa, paikkaa ja teemaa eli laajasti sitä kontekstia, mistä tai missä tutkimusta toteute- 
taan. Esimerkiksi kanssatutkija voi asemoitua marginaaliin tiettyjen yhteisöjen ja ilmiöiden suh- 
teen, mutta samaan aikaan toimia hyvinkin merkittävässä asemassa jossain toisessa kontekstissa. 
Tämän olemme huomanneet myös toteuttaessamme tutkimusta yhdessä nuorten metsänomista- 
jien kanssa (Erkkilä ym. 2021). Tutkimuksen mukaan valtaosa nuorista metsänomistajista kaipaa 
vapautta ja vastuita, muttei vastuuttamista yli kapasiteettiensa. Oman päätöksentekonsa tueksi 
ja auktoriteettinsa vahvistamiseksi nuoret metsänomistajat tarvitsisivat enemmän ja monipuo- 
lisempaa tietoa usein monen sukupolven yhdessä omistamien ja ristiriitaisiakin hoitotavoitteita 
huokuvien metsien omistamisessa. Tähän tutkimukseen osallistunut kanssatutkija asemoitui it- 
sekin nuorena metsänomistajana marginaaliin metsänomistajien yhteisössä, mutta samalla hän 
toimi merkittävänä analyyttisenä avaimena tutkimuksessa, jolla pyritään ymmärtämään hänen 
vertaistensa metsänomistajuutta. Myös Sennettin (2004, 175) tutkimukseen osallistui kodittomia 
nuoria, joilla oli pyrkimyksiä oman elämänsä asiantuntijuuteen. Sennettin mukaan nämä nuoret 
ovat äärimmäisen hyvä esimerkki ihmisistä, jotka eivät suostu olemaan ”omien tarpeidensa kat- 
selijoita”. Nuoret siis elävät auktoriteettien haastamisen ja itsemääräämisen kaipuun sekä avun- 
tarpeen ristipaineessa. He kaipaavat samaan aikaan sekä tukea että itsenäisyyttä. 

Monenlaiset ristipaineet liittyvät niin ammatti- kuin kanssatutkijan neuvotteluun omien ja 
yhteisöjensä tarpeiden välillä: miten toimia siten, että kunnioittaa niin omia ja välittömän viite- 
ryhmänsä kuin myös tutkimusprosessiin sitoutuneen ja/tai tutkimuksen mahdollistavan yhtei- 
sön tarpeita ja toiveita? Entä miten toimia omien viiteryhmiensä ja identiteettiensä ristipainees- 
sa? Sennett (2004, xvi, 21-34) on lähestynyt kysymystä kunnioituksen kautta. Hänen mukaansa 
nykymaailmassa kunnioitus kohdistuu usein vain samassa asemassa oleviin. Toisenlaisesta ase- 
masta tulevat taas joutuvat ansaitsemaan kunnioituksen yhä uudelleen. Samanlainen kunnioit- 
tamisen hauraus koskee myös itsekunnioitusta erilaisissa tilanteissa ja ympäristöissä. Tällaisen 
hauraan kunnioituksen keskellä tutkimukseen liittyy lähtökohtaisesti haaste löytää sekä kunnioi- 
tuksen tunnetta ja kokemusta vahvistavia että sen toteuttamista tukevia käytäntöjä. Käytännöistä 
on pulaa paitsi samankaltaisten niin myös erilaisista sosiaalisista ja kulttuurisista elämänpiireistä 
tulevien ihmisten välillä sekä suhteessa omiin yksilöllisiin moninaisuuksiimme. 


Tutkimuksen puitteet ja arvovalta 


"Kyllä mulla on ollu semmonen olo että, että, tai sillee että musta ollaan myös kanssatutki- 
jana niinkun ylpeä jollain taval tai silleen että, että niinkun nähdään että mä voin edustaa 
ja silleen osallistua myös hankkeen nimissä." - Kanssatutkija X 


Edellä olemme tarkastelleet valtahierarkioita ja auktoriteetin muodostumista ja muuttumista eri- 
tyisesti yksilöiden ja yhteisöjen kohtaamisissa. Kuitenkin kaikki tutkimus, myös kanssatutkimus, 
toteutuu aina jossakin yhteiskunnallisessa kontekstissa. Seuraavaksi käännämmekin katseemme 
erityisesti vallan institutionalisoidulle tasolle, siis niihin sosiaalisen maailman itsestäänselvyyk- 
siin, jotka liittyvät yksilöiden ja yhteisön toimintaan tiedostaen tai tiedostamatta (Alasuutari 
2018, 181). Alasuutari (emt., 184) onkin todennut, että vallasta käytävissä kamppailuissa myös 
imagot — toisin sanoen mielikuvat — ovat tärkeitä. Tällaisia vahvuuden ja vaikutusvallan mie- 
likuvia voi sekä vahvistaa että kyseenalaistaa. Olennaista kuitenkin on, että valta-asemilla on 
taipumus vahvistua erilaisista lähteistä saadun tunnustuksen kautta. Nykymaailmassa tällaista 
laaja-alaista tunnustusta nauttii myös tutkimusperustainen tieto, jota kohtaan ihmisillä yleensä 
on suurta kunnioitusta — ja jonka tarjoamasta valta-asemasta eli auktoriteetista myös kilpaillaan 
(emt., 176). Tämä tutkimusperustaisen tiedon auktoriteetti on läsnä myös kanssatutkimuksessa 
niin ammattitutkijan sitoumuksissa ja taustoissa kuin kanssatutkijoiden arvoissa ja asenteissa. 
Samaan aikaan tutkimusta muovaavat myös muut yhteiskunnassa vallalla olevat viitekehykset 
ja toimintakulttuurit, kuten esimerkiksi tehokkuutta tavoitteleva uusliberalistinen talousjärjes- 
telmä moninaisine tuottavuuspaineineen ja mittareineen. Tällaisia rakenteellisia todellisuuksia 
ovat esimerkiksi tutkintojen, rahoituksen ja julkaisujen määrän ja näkyvyyden (enemmän kuin 
laadun tai merkityksen) mittaaminen. 

Kanssatutkimuksen ja sitä ympäröivien yhteiskunnallisten viitekehysten välillä voisikin näh- 
dä paitsi haasteita niin myös suoranaisia ristiriitoja. Jos ja kun kanssatutkimuksen tavoitteena 
ja edellytyksinä ovat ammatti- ja kanssatutkijan vertaisuus ja hierarkioiden purkaminen, ovat 
esimerkiksi tieteellisen tiedon arvovaltaan liittyvät vahvat ennakkokäsitykset ja -kokemukset 

usein paitsi mahdollisuus niin myös haaste tutkimusasetelman toteuttamiseksi. Joillekin kanssa- 
tutkijoille esimerkiksi yliopisto auktoriteettina ja siihen liittyvä arvovalta näyttäytyvät erityisen 
kiehtovina ja houkuttelevina. Tämä tiedon instituution rakenteisiin halutaan kurkistaa ja on hie- 
noa päästä osaksi niitä sekä tutkimukseen osallistumisen mukanaan tuomaa arvovaltaa. Koska 
valta ei ole vakiintunut hierarkkinen järjestelmä, vaan sitä jatkuvasti rakennetaan erilaisissa so- 
siaalisissa suhteissa, myös kanssatutkija rakentaa auktoriteettiaan uudelleen tutkimusprosessin 
kuluessa suhteessa ammattitutkijoihin, toisiin kanssatutkijoihin, tutkimukseen osallistuviin ver- 
taisiinsa ja tutkimuksen käytänteisiin. 

Esimerkiksi kestävää hyvinvointia koskevassa tutkimuksessa osallistujana oli kanssatutkija- 
nuori, jolla oli kyllä ymmärrystä tieteenteosta — rajautuen kuitenkin hyvin positivistiseen ja ka- 
peaan mielikuvaan siitä, mitä oikea tiede voi olla. Hänelle oman kanssatutkijuuden näkeminen 
laadullisena, pätevänä tieteellisenä tiedontuotantona oli erityisen vaikeaa hyväksyä pitkin mat- 
kaa. Tästä huolimatta kanssatutkijuus näyttäytyi hänelle mielekkäänä toiminnan ja osallisuuden 
tapana sekä vaikutuskanavana. Voidaan nähdä, että esimerkin nuori pyrki kriittisesti eritellen 
tunnustamaan ja luovuttamaan auktoriteettia ja toisaalta rohkeasti otti vastaan tutkijoiden hä- 
nelle tunnustamaa auktoriteettia. 

Yliopiston lisäksi tietämiseen liittyvät auktoriteetit riippuvat paljolti tutkimuksen aiheesta 
ja toimintaympäristöstä. Esimerkiksi uskontoon liittyvissä kysymyksissä tiedollista auktoriteet- 
tia ei perinteisesti ole ollut niinkään yliopistolla vaan kirko(i)]la ja muilla uskonnollisilla insti- 
tuutioilla. Lisäksi auktoriteettia on annettu pyhille teksteille, kuten Raamatulle (ks. Alasuutari 
2018, 171). Nämä vakiintuneet tietokäytännöt ovat vaikuttaneet ja vaikuttavat myös käsitteiden 
käyttöön, joiden erilaiset ymmärrykset kohtaavat tutkimuksen käytännöissä. Tällainen voimal- 
linen käsite on esimerkiksi teologia, jolla on viitattu niin akateemiseen teoretisointiin ja pasto- 
raaliseen toimintaan kuin mihin tahansa eksistentiaalisen pohdintaan ja Jumala-puheeseen (ks. 
esim. Boff & Boff 1987; Astley 2002). Tällaiset vakiintuneet tietämisen hierarkiat haastavat myös 
tutkimustapojen uudistumista. Esimerkiksi niin kutsutulla eletyn teologian tutkimuksella onkin 
tarkoitettu monenlaisia tutkimusasetelmia, joissa teologisen tietämisen vakiintuneet muodot ja 
ruohonjuuritason eletyt kokemukset ovat kohdanneet eri tavoin. Osa erilaisista eletyn teologian 
tutkimusotteista onkin toisintanut tai vahvistanut ja osa taas purkanut ammattitutkijan ja tutki- 
mukseen osallistuvien välistä valta-asetelmaa (Laiho 2021). Tällaisten vakiintuneiden, instituti- 
onalisoitujen tietokäytänteiden reflektio on myös olennainen osa kanssatutkimusprosessia. Yk- 
silöiden ja yhteisöjen lisäksi tutkimus kantaa mukanaan auktoriteettisuhteita paitsi yliopistoon 
niin myös muihin tietämiseen liittyviin vakiintuneisiin instituutioihin liittyen. 

Tietämisen vakiintuneisiin instituutioihin liittyvät mielikuvat ja odotukset saattavat vaikut- 
taa myös siihen, miten kanssatutkijat kokevat voivansa osallistua tutkimukseen ja millaista on 
”oikeanlainen” tieto. Näihin tekijöihin perustuen kanssatutkija saattaa osallistua tavalla tai ker- 
toa asioita, joita kuvittelee ammattitutkijan tai toisten kanssatutkijoiden haluavan kuulla (vrt. 
eliittihaastattelut esim. Mosley 2013). Nuorten aikuisten uskonnollisuuteen keskittyneessä tut- 
kimuksessa haasteeksi muodostui se, että tutkimusaiheeseen liittyvät uskonnolliset avainkäsit- 
teet olivat hyvin arvovaltaisia joidenkin tutkimuksen osallistujien kulttuurisessa kontekstissa. 
Tällöin ammattitutkijan haasteena oli pyrkiä vapauttamaan uskonnolliseen perinteeseen sitoutu- 
neet kanssatutkijat käsitteellisesti vakiintuneista käytänteistä ja määrämuotoisten uskonnollisten 

ilmaisujen toistamisesta. Sen sijaan tavoitteena oli rohkaista osallistujia tuottamaan refleksiivista 
kokemuspuhetta ja tulkintaa. Tämäkin esimerkki havainnollistaa hyvin sitä, mikä kanssatutki- 
muksessa usein muodostuu haasteeksi: tutkimuksessa kohtaavat ammattitutkijan ihanteet eivät 
välttämättä ole kanssatutkijoiden jakamia realiteetteja. Tällöin ammattitutkija voi tavoitella myös 
sellaista vakiintuneiden hierarkioiden haastamista, johon osallistujat eivät ole valmiita tai haluk- 
kaita. 

Omat kokemuksemme kanssatutkimuksesta kertovat monenlaisista haasteista paitsi tutki- 
muksen sisällöissä niin myös sen toteuttamisen vakiintuneissa käytännöissä ja nykyisissä reu- 
naehdoissa. Aiemmin mainitussa terveysalan tutkimuksessa kanssatutkimukseen perustuva 
prosessi suunniteltiin aluksi siten, että hanke olisi toteutettu noin yhdeksässä kuukaudessa. Eet- 
tisen toimikunnan lupahakemusta kirjoitettaessa hanketta pidennettiin kahdentoista kuukauden 
pituiseksi ja myöhemmin tämäkin huomattiin liian lyhyeksi ajaksi. Samankaltaiset haasteet liit- 
tyvät myös tutkimuksen raportointiin, julkaisemiseen ja jalkauttamiseen. Näihin kysymyksiin 
palataan tarkemmin seuraavassa luvussa. Syitä näihin haasteisiin voidaan tunnistaa auktoriteet- 
tikokemusten kaikilta kolmelta eri tasolta, niin yksilöiden, yhteisöjen ja instituutioiden tasolta. 


Kohti tasavertaisuuden ihannetta 


Tässä luvussa olemme pohtineet kanssatutkimusta siihen sisältyvien vallan ulottuvuuksien, hie- 
rarkioiden ja auktoriteetin kokemusten kautta. Lähestymistapamme korostaa yksilöllisen ja yh- 
teisöllisen näkökulman yhteen kietoutumista. Tällainen hermeneuttinen kokemus (ks. Backman 
2018, 36-37) voi aidosti haastaa sekä ammattitutkijaa että kanssatutkijaa avaten uusia näkökul- 
mia tutkimusprosessissa tapahtuvan dialogin kautta. Tällainen tutkimus kutsuu sekä ammatti- 
että kanssatutkijan harjoittamaan refleksiivisyyttä eli pohtimaan omaa taustaansa ja positioitaan 
sekä niiden rajallisuutta ja muuttuvuutta. Kanssatutkimuksen lähtökohtana on ajatus siitä, että 
tutkimuksen kaikki osapuolet omaavat tiedollista auktoriteettia. Kuten kirjan tietämistä käsitte- 
levässä luvussa todettiin, kanssatutkimus voidaan nähdä tiedon yhteisluontina epistemologisesti 
erilaisilla mutta tasa-arvoisilla elämänpiireillä, jotka kohtaavat, limittyvät ja sulautuvat. Käytän- 
nössä näiden erilaisuuksien ja niihin kytkeytyvien vallan ulottuvuuksien tunnistaminen ja ky- 
seenalaistaminen vie usein aikaa ja vaatii sekä itsereflektiota että rohkeutta. Usein monenlainen 
tutkimustiedon tuottamiseen liittyvä epävarmuus myös häivytetään taka-alalle. Tutkimustiedon 
ja sen tuottamiseen liittyvien rakenteiden kehittämiseksi näitä epävarmuustekijöitä tulisi kuiten- 
kin tarkastella niin yksilö-, yhteisö- kuin rakennetasolla. 

Nähdäksemme kriittinen, valtasuhteita ja niiden risteämiä tiedostava refleksiivisyys voikin 
antaa välineitä tutkimuksen sosiokulttuuristen ulottuvuuksien pohdintaan sekä uudenlaisten, 
valtaa haastavien ja muuttavien käytäntöjen löytämiseen. Kanssatutkimus haastaa niin ammat- 
titutkijan kuin kanssatutkijan kehittämään omaa toimijuuttaan ja toimintatapojaan. Parhaim- 
millaan kanssatutkimuksellinen prosessi voi olla voimaannuttava ja emansipoiva kokemus niin 
ammatti- kuin kanssatutkijalle. Tutkimusprosessi opettaa sekä ammatti- että kanssatutkijalle 
paitsi akateemisia, menetelmällisiä ja teoreettisia taitoja, niin myös inhimilliseen kohtaamiseen 
liittyviä yleisempiä taitoja ja toimintatapoja. Kun ammattitutkija perehdyttää kanssatutkijaa tut- 

kimusprosessissa tarvittaviin taitoihin, hän oppii itsekin kyseenalaistamalla oppejaan ja kirkas- 
tamalla sanomaansa. Opettamisen sanotaankin olevan yksi parhaista tavoista oppia. 

Tiedon jakamisen ja opettamisen rinnalla ammattitutkijan on ennen muuta osattava kuun- 
nella ja tunnistaa kanssatutkijan osaamista. Kanssatutkijan tietojen, taitojen, motivaatioiden, 
ideologioiden, harrastuneisuuden ja tekemisen tapojen kartoittaminen edesauttaa esimerkiksi 
Lohmeyerin (2019) kuvailemien rinnakkaispolkujen löytämisessä ja sitä myöten yhteisen maape- 
rän ja keskinäisen kunnioituksen rakentumisessa. Kanssatutkimus pitää sisällään luottamuksen 
kehittymisen siihen pisteeseen, että ammattitutkija voi delegoida tutkimustehtäviä yhteisen tie- 
don tuottamiseksi. Tähän liittyykin yksi kanssatutkimuksen haasteista; ihannetilanteessa kans- 
satutkijat ovat mukana määrittelemässä tutkimuksen tarpeita, asetelmia ja kysymyksiä. Eivätkö 
tutkimuksen auktoriteettiasemoinnit olekin jo pitkälle määritellyt, jos kanssatutkijat liittyvät 
mukaan vasta tutkimusprosessin myöhemmissä vaiheissa? 

Kokemuksemme mukaan kanssatutkimus sisältää moniulotteisia tunteellisia, tiedollisia ja 
toiminnallisia prosesseja, joissa auktoriteettia otetaan ja annetaan. Omiin ja kanssatutkijoiden 
kokemuksiin perustuen olemme tunnistaneet kolme olennaista kanssatutkimuksen sisältämiin 
kohtaamisiin liittyvää kokemusten tihentymää, jotka kaikki katsovat kohti vertaisuuden ihan- 
netta. Tällaisia ovat luottamus, kunnioitus ja sitoutuminen. Nämä sekä tukevat että haastavat 
toinen toisiaan. Samalla erilaiset kokemusten ulottuvuudet avaavat näkymiä siihen, mitä voitai- 
siin kutsua tasavertaisuuden vallankumoukseksi. Tavoitteena (tasa)vertaisuus ei kuitenkaan ole 
yksiselitteinen eikä ongelmaton. Vertaisuuden moniulotteisuutta, mahdollisuuksia ja haasteita 
tarkastellaan seikkaperäisesti ja kriittisesti teoksen seuraavassa luvussa. 

Tasavertaisuuden vallankumous haastaa pohtimaan myös käsitystämme vallasta. Kanssatut- 
kimuksessa valta näyttäytyy yksisuuntaisen hallitsevuuden sijaan kaksi- tai monisuuntaisena, 
jaettuna ja muuttuvana ”kanssavaltana” (power-with) (Allen, Forst & Haugaard 2014; myös Farr 
2018). Tällainen yhteisöllinen, jaettu valta voi sisältää sekä normatiivisesti toivottavia että nor- 
matiivisesti havainnoitavia ulottuvuuksia (Allen, Forst & Haugaard 2014, 9). Se katsoo siis niin 
menneeseen, nykyisyyteen kuin tulevaisuuteen. Samalla se kutsuu tekemään ja tuottamaan uu- 
denlaista yhteistoiminnan kulttuuria eli pelkän kapinan sijaan tuottamaan uudenlaista toimin- 
taa, kuten Arendt (1990 [1963]) esitti pohtiessaan valtaa ja sen kumoamista. 

Kanssatutkimus haastaakin niin ammatti- kuin kanssatutkijoita osallistumaan tasavertaisuu- 
den vallankumoukseen. Käytännössä tämä tarkoittaa sellaisten demokraattisten käytäntöjen ke- 
hittämistä, jotka tukevat kanssavallan toteutumista eli ihmisten yhteistoiminnan organisoimista 
yhdenvertaista osallistumista ja osallisuuden tunnetta vahvistavilla tavoilla (ks. esim. Salovaara 
& Bathurst 2018; myös Follett 2013 [1924]; ks. myös tämän teoksen edellinen luku). Myös tutki- 
mus ja tiedontuotanto kaipaavat siis uudenlaisia toimintamalleja sekä tutkimukseen liittyvien ja 
sen sisältämien poliittisten prosessien kehittämistä. Seuraavassa kuviossa (Kuvio 7. Kanssavalta 
kanssatutkimuksessa: Tasavertaisuuden rakentumisen prosessit) olemme pyrkineet havainnol- 
listamaan tasavertaisuuden vallankumousta ja siihen liittyviä yhteistoiminnallisia prosesseja 
tunteellisten, tiedollisten ja toiminnallisten elementtien vuorovaikutuksena. Kuvio esittää, että 
kanssavalta kiteyttää tasavertaisuuden ihanteen kanssatutkimuksessa. 

Kanssavalta kanssatutkimuksessa: 


LUOTTAMUS 
Tunteelliset prosessit 


3 
oe 


SITOUTUMINEN KUNNIOITUS 
Toiminnalliset prosessit Tiedolliset prosessit 


Kuvio 7. Kanssavalta kanssatutkimuksessa: Tasavertaisuuden rakentumisen prosessit. 


Kanssavallan tavoittelu on mahdollista jakaa kolmeen prosessiin, joita ovat 1) tunteelliset pro- 
sessit, jotka tähtäävät vastavuoroisen luottamuksen rakentamiseen, 2) tiedolliset prosessit, joiden 
tavoitteena on vahvistaa tietämisen erilaisuuksien kunnioitusta, sekä 3) toiminnalliset prosessit, 
joiden ihanteena on mahdollisuus sitoutua pitkäkestoiseen tutkimusprosessiin. Nämä erilaiset 
tasavertaisuuden rakentamiseen liittyvät ulottuvuudet — luottamus, kunnioitus ja sitoutuminen - 
eivät ole toisensa poissulkevia vaan ne edellyttävät ja tukevat toisiaan. Esimerkiksi luottamuksen 
rakentamiseen tarvitaan sitoutumista eikä tasavertaisuus taas voi rakentua ilman kunnioitusta. 

Edellä esitetty tasavertaisuuden vallankumousta edistävä kokemusten kolminaisuus kosket- 
taa niin ammatti- kuin kanssatutkijaa, jotka kanssatutkimus kutsuu mukaan refleksiivisyyden 
prosessiin. Yhdysvaltalainen filosofi Linda Zagzebski (2013) onkin todennut auktoriteetin ja 
luottamuksen suhdetta pohtiessaan, että refleksiivinen työ vaatii paitsi luottamusta niin myös it- 
seluottamusta. Sennett (2004) taas on todennut, että vastavuoroinen kunnioitus vaatii myös itse- 
kunnioitusta. Kokemuksemme mukaan kanssatutkimukseen liittyvä valta-asetelmien haastami- 
nen edellyttää sekä ammatti- että kanssatutkijan henkilökohtaista itserefleksiivisyyttä kuin myös 
kaikkien tutkimuksen osapuolten välistä yhteistä reflektiota. Niin vallan hierarkioiden kuin 
auktoriteettien osalta ammattitutkija ja kanssatutkija ovat oikeutettuja omiin kokemuksiinsa, 
omiin todellisuuksiinsa ja omiin tietokäytänteisiinsä. Tällaiset vapauden ja vastuun ristipaineet 

ja niiden reflektointi ovat suuria haasteita sekä ammattitutkijalle että kanssatutkijalle. Näiden 
haasteiden ratkaisemiseksi ei myöskään ole olemassa valmiita pakettiratkaisuja tai vakiintunei- 
ta käytäntöjä. Kokemustemme mukaan luottamuksen, kunnioituksen ja sitoutumisen kautta on 
kuitenkin mahdollista luoda tilaa tutkimuksessa tapahtuvalle aidolle vuoropuhelulle, jonka seu- 
rauksena kaikki tutkimuksen osallistujat voivat oppia ja muuttua. 

Tutkimuskohteesta tutkimuksen toteuttajaksi 
Vertaisuuden rakentuminen kanssatutkimuksessa 


Outi Hietala, Meri Kulmala, Reetta Mietola, 
Tiina Sotkasiira ja Mari Turja 


Kuten läpi tämän teoksen olemme korostaneet, kanssatutkimusta ohjaa periaate, jossa koko tut- 
kimusprosessi toteutetaan yhdessä ja tasavertaisina niiden ihmisten ja organisaatioiden kanssa, 
joita tutkimus koskee, sen sijaan, että tutkimusta tehtäisiin heille, heistä tai heitä varten (Leh- 
tonen ym. 2012). Moninäkökulmaisuuden toteuttamiseksi ihmiset ja organisaatiot osallistuvat 
tutkimuksen toteutukseen toimijoina, joilla on tieto ja kokemus ja näin ollen tunnustettu asian- 
tuntijuus omasta maailmastaan. Tämän asiantuntijuuden tunnistaminen ja tunnustaminen on 
erittäin tärkeää, sillä kuten kirjan johdantoluvussa keskustelimme, kanssatutkijat edustavat usein 
erilaisia haavoittuvassa asemassa olevia ryhmiä, jotka ovat yleensä asiantuntijatyön kohteena. 

Kanssatutkimuksen ihanteena on vertaisuus. Tällä viitataan paitsi ammatti- ja kanssatutkijan 
väliseen, jota käsiteltiin vallan ja auktoriteetin näkökulmasta edellisessä luvussa, myös kanssa- 
tutkijan ja vertaisosallistujan suhteeseen. Tarkastelemme tässä luvussa oletusta kanssatutkijoi- 
den keskinäisestä vertaisuudesta sekä kanssatutkijoiden ja ammattitutkijoiden tasavertaisuudesta 
tutkimusprosessin eri vaiheissa (ks. Kuvio 1 tämän teoksen sivulla 19). Kysymys niin kanssatutki- 
joiden keskinäisestä kuin kanssa- ja ammattitutkijoiden välisestä (tasa)vertaisuudesta kytkeytyy 
läheisesti kysymyksiin tutkimukseen osallistuvien toimijoiden asemista ja asemoinneista, hei- 
dän rooleistaan ja identiteetistään, sekä heidän intresseistään ja motivaatioistaan lähteä mukaan 
kanssatutkimukseen. 

Kanssatutkimus toteutetaan usein vertaistutkimuksena eli kanssatutkija kuuluu tavalla tai 
toisella samaan viiteryhmään tutkimukseen osallistujien kanssa. Kanssatutkijat siis tekevät tut- 
kimusta vertaisiinsa liittyen eli vaikkapa nuoret koskien nuoria, eläkeläiset eläkeläisiä tai kehitys- 

vammaiset kehitysvammaisia. Ajatuksena on, että kun aineiston tuottamiseen osallistuu henki- 
lö tai henkilöitä, jotka ”puhuvat osallistujien kieltä”, jakavat samoja kokemuksia ja voivat tuoda 
omat ajatuksensa tutkimukseen, rakentuu uudenlaisia näkökulmia tutkittavaan aiheeseen (Kul- 
mala & Fomina 2019; Tolonen & Palmu 2007; Törrönen & Vauhkonen 2012, 9). 

Ammatikseen tutkimusta tekevät voivat puhua osallistujien kanssa hyvin eri kieltä, joskus hy- 
vinkin konkreettisestikin, kuten esimerkiksi silloin, kun tutkitaan henkilöitä, joilla on kielellisiä 
haasteita tai jos tutkija ja tutkimusosalliset eivät jaa samaa kielitaustaa. Myös erilaiset elämänko- 
kemukset heijastuvat kielenkäyttöön. Kyse voi olla iästä, asemasta tai erilaisista tavoista ajatella ja 
hahmottaa maailmaa. Kuten eräs sosiologikollegamme asian ilmaisi: 


Olen tutkinut akateemisen urani aikana lähinnä keskiluokkaisia äitejä. [Keskiluokkaisena 
äitinä] ymmärrän täysin, mistä he puhuvat ja miten he ajattelevat. Näissä nuorten haastat- 
teluissa tapahtuu usein jotain kummallista. Tarina saa käänteen, jota en ymmärrä. 


Me tämän luvun kirjoittajat, jotka olemme ammattitutkijoita, olemme kanssatutkimushank- 
keissamme havahtuneet vertaisuuteen liittyvien kysymysten monimutkaisuuteen. Tässä luvussa 
jäsennämme vertaisuuden pohdintaa tutkimusprosessin mukaisesti, poimien prosessin eri vai- 
heista (erityisesti vaiheet 1-4 Kuviosta 1 sivulla 19) sellaisia kohtia, joissa mielestämme vertai- 
suuden kysymykset aktivoituvat erityisen paljon. Vertaisuuden ottaminen itsestään selvyytenä 
saattaa johtaa sellaiseen osallistujajoukon yksinkertaistavaan luokitteluun, jonka kriittiseen tut- 
kimukseen sitoutunut ammattitutkija usein juuri haluaa välttää. Oletus vertaisuudesta saattaa 
johtaa olennaisten osallistujaryhmän sisäisten erojen ja valtasuhteiden ohittamiseen. Vertaisuu- 
teen liittyvät kysymykset voivat nousta esiin myös ammatti- ja kanssatutkijoiden välisessä vuo- 
rovaikutuksessa, kuten kirjan edellisessä valtaa ja auktoriteettia käsittelevässä luvussa kattavasti 
pohdittiin. 

Ajatteluamme on jäsentänyt meidän kirjoittajien välinen monipolvinen keskustelu siitä, mil- 
laisille vertaisuutta, suhteita ja asemoitumisia koskeville ihanteille ja odotuksille kanssatutki- 
muksessa vakiintuneet käytännöt ovat rakentuneet. Samalla esiin on noussut monia kriittisiä ky- 
symyksiä, hämmennyksiä ja uusia asetelmia, joissa ihanteet ovat saaneet uudenlaisia merkityksiä 
ja osin jopa kyseenalaistuneet. Tämä kertoo osaltaan kanssatutkimuksen uudenlaisesta suhteesta 
tutkimuksen osallistujiin sekä siitä, miten se eroaa perinteisestä, tutkijan ja kohteen väliseen etäi- 
syyteen perustuvasta tiedon tuottamisesta. 

Kirjoittajajoukkomme koostuu keskiluokkaisista, pääosin keski-ikäisistä ja akateemisesti 
koulutetuista yliopistoissa työskentelevistä naisista. Meillä on kokemuksia tutkimustyöstä lasten- 
suojelun asiakkaana olleiden nuorten, turvapaikanhakijoiden, kehitysvammaisten ja mielenter- 
veyskuntoutujien kanssa (ks. tarkemmin kirjoittajaesittelyt sivuilla 25-31). 


Tutkimuksen perustan yhdessä luominen 
Tässä alaluvussa keskitymme kanssatutkimusprosessin alkuvaiheisiin eli kirjan johdantoluvussa 
esitetyn Kuvio 1:n kolmeen ensimmäiseen vaiheeseen. Pohdimme muun muassa tutkimuskump- 


paneiden rekrytointiin sekä heidän oletettuun vertaisuuteensa liittyviä kysymyksiä. Keskuste- 
lussamme painottuvat tutkimukseen osallistuvien osapuolten moninaiset ja joskus eriävätkin 

kiinnostuksenkohteet, tavoitteet ja motivaatiot sekä näiden näkyväksi tuleminen ja kunnioitta- 
minen tutkimusta käynnistettäessä. Esitämme myös kanssatutkijoiden kouluttamiseen liittyviä 


kokemuksiamme ja kriittisiä huomioita. 


Kanssatutkijoiden rekrytointi, institutionaaliset 
kategoriat ja keskinäinen vertaisuus 


Kanssatutkimus pyrkii kuromaan umpeen kuilua tutkimuksen lähtökohtien ja kokemusmaail- 
mojen välillä. Jotta kanssatutkimusprosessiin voidaan kutsua mukaan juuri heitä, joita tutkimus 
koskee, jää usein ammattitutkijan tehtäväksi määrittää, keitä nämä ihmiset, ryhmät, yhteisöt tai 
organisaatiot ovat. 

Monien rakenteellisesti haavoittuvassa asemassa olevien ryhmien kohdalla voi käydä niin, 
että kyseiset ihmiset määrittyvät erilaisten institutionaalisten kategorioiden kautta esimerkiksi 
jonkun tietyn palvelun käyttäjiksi, asiakkaiksi, toimenpiteiden, hoidon tai avun kohteiksi. Kans- 
satutkimushankkeessa, jossa kiinnostuksen kohteena ovat erilaisten ihmisten kokemusmaail- 
mat, saattaa tutkimuksen tiedonintressikin rakentua vastaavien kategorioiden pohjalta. Tällöin 
kanssatutkijoiden nähdään edustavan tuota tarvitsevuuden, ongelman tai diagnoosin perusteella 
muodostuvaa ryhmää. Heidät kutsutaan mukaan tutkimukseen esimerkiksi lastensuojelusta itse- 
näistyneiden nuorten, mielenterveyskuntoutujien, kehitysvammaisten tai turvapaikanhakijoiden 
edustajina. 

Määrittelyn seurauksena voidaan näiden ihmisten muut, vaikkapa mielenterveysongelmista 
tai lastensuojelun asiakkuudesta riippumattomat ominaisuudet, häivyttää näkymättömiin heti 
tutkimusprosessin alussa. Toisaalta kategorioiden taakse ja sisään kurkottava kanssatutkimus 
voi taas synnyttää uutta ymmärrystä tutkittavasta ilmiöstä, vaikkapa syrjäytymiseksi tai osalli- 
suudeksi nimetyn ilmiön sosiaalisesta perustasta. Kohderyhmääajattelua ja kategorisointia ei siis 
kanssatutkimuksessa tarvitse ohittaa tai yrittää häivyttää näkyvistä. Sitä voidaan oppia yhdessä 
kanssatutkijoiden kanssa reflektoimaan ja kyseenalaistamaan. Haluammekin haastaa ammatti- 
tutkijaa kysymään jo aivan kanssatutkimuksen alussa, mitkä tekijät yhdistävät ja erottavat tutki- 
mukseen kanssatutkijoiksi rekrytoitavia tai siihen muuten osallistumaan kutsuttavia ihmisiä ja 
organisaatioita. Yhtä tärkeää on pohtia, ketkä näitä määrittelyjä tekevät. 

Kanssatutkijoiden rekrytoinnissa on myös tärkeää tunnistaa erilaiset oletukset mukaan kut- 
suttavan ryhmän samanlaisuudesta, jaetusta identiteetistä tai esimerkiksi diagnoosiin perustu- 
vasta vertaisuudesta. Toisiin, samoja kokemuksia tai vaikeuksia läpikäyneisiin, samastuminen 
vertaisena ja aito halu saada heidän ääntään kuuluviin voi olla monelle syy hakeutua kanssatut- 
kijaksi. Kanssatutkijan yhteenkuuluvuuden tunne ei kuitenkaan välttämättä ole yhtäläinen am- 
mattitutkijan tekemän kanssatutkijaryhmän määrittelyn kanssa. Kohderyhmääajattelu vaikuttaa 
eri tavoin tutkimukseen rekrytoitavien kanssatutkijoiden asemoitumiseen suhteessa sekä tutki- 
muksen muihin osallistujiin että ammattitutkijoihin. 

Kanssatutkijat voivat hahmottaa suhdettaan tutkimuksen aiheeseen erilaisista, kohderyhmä- 
ajattelussa katveeseen jäävistä lähtökohdista. Ajatus kohderyhmästä myös erottaa kanssatutkijat 
sen ulkopuolelle asettuvista ammattitutkijoista ja näin ollen kyseenalaistaa ammatti- ja kanssa- 
tutkijan yhdenvertaisuuden. Kanssatutkijoiden itsearvostuksen perusta voi tulla tutkimuksessa 

uhatuksi, mikäli he joutuvat erilaisten ulkopuolisten määrittelyjen eli vallankäytön kohteeksi. 
Tästäkin syystä, kuten olemme useassa kohtaa tässä teoksessa todenneet, kriittisen tutkimuksen 
kohde pitäisi yleensä määritellä kyseenalaistamalla itsestään selviä esioletuksia. Tutkimuskoh- 
teen määrittelyn tulisi tapahtua refleksiivisen ja analyyttisen prosessin tuloksena eikä olettaen, 
etteivät tutkijan oma tausta, asema, näkemykset tai tutkimushistoria vaikuta siihen (Bourdieu 
& Wacguant 1992, 253). Jo siinä vaiheessa, kun ihmisiä kutsutaan osallistumaan tutkimukseen, 
voidaan heidän kanssaan aloittaa vastavuoroinen keskustelu tutkimusintressistä sekä siitä, ketkä 
osallistuvat tutkimukseen ja millä perusteella. Näin ammattitutkija alkaa jo alussa hahmottaa 
erilaisia kohderyhmäajattelun katveeseen jääviä kokemusmaailmoja, liittymisiä ja erontekoja 
sekä kanssatutkijoiden erilaisia siteitä suhteessa tutkimuksen aihepiirin kannalta merkittäviin 
ihmisiin, yhteisöihin tai paikkoihin. 

Tutkijoiden kanssatutkimuksen kohteena olevaa ilmiötä koskevat oletukset voidaan tutki- 
musprosessin alussa ja sen edetessä altistaa kanssatutkijoiden moniäänisille tulkinnoille. Keskus- 
teluun voidaan nostaa sekä tutkimuskohdetta koskevat määrittelyt ja kamppailut määrittelyistä 
että kysymykset siitä, miten kanssatutkijat määrittelevät itseään ja haluavat rajata osallistumis- 
taan tutkimukseen (vrt. Desmond 2014). Esimerkiksi yksi Klubitaloissa toteutettuun kanssatut- 
kimukseen osallistunut kanssatutkija toivoi löytävänsä työpaikan yliopistosta. Hän ei kokenut 
määrittymistä mielenterveyskuntoutujaksi itsestäänselvyytenä eikä voimaannuttavana. Vaikka 
hän työskenteli innokkaasti lähes vuoden tutkimusryhmässä ja kertoi ilahtuneensa siitä, että 
ryhmään kuului yliopistossa opiskelleita kanssatutkijoita, hän ei missään vaiheessa halunnut 
omaa kuvaansa tai nimeään tutkimuksen tiedotteisiin eikä litterointivaiheesta tekemäänsä blo- 
gikirjoitukseen. Kanssatutkijan haluttomuus tulla näkyväksi mielenterveyskuntoutujana kertoo 
jännitteistä akateemisen maailman ja yhteiskunnan suhtautumisessa mielenterveysongelmiin. 
Yhteinen neuvottelu voi edistää kanssatutkijoiden valtaistumista, kumppanuutta ja sitoutumis- 
ta kanssatutkimukseen. Samalla myös ammattitutkija alkaa hahmottaa tutkimusintressiään ja 
-kohdettaan ilmiölähtöisemmin sekä syventää ymmärrystään tutkimuksen kohteeksi määritel- 
lystä maailmasta. 

Jos tutkimuskohteen määrittelyssä onnistutaan väistämään perinteiseen kohderyhmääjat- 
teluun sisältyvä perusoletus keskenään samankaltaisista, rajatuista ja vakiintuneista ryhmistä 
(Desmond 2014, 551), kanssatutkijatkin alkavat hahmottua moniulotteisemmin aktiivisina toi- 
mijoina ja subjekteina. Silloin he voivat myös tutkimusprosessin aikana todennäköisemmin säi- 
lyttää yhteyden minuutensa hauraampiinkin muotoihin sekä tavoittaa ja ilmaista tutkimuksessa 
muuten helposti katveeseen jääviä kokemusmaailmoja. Hyvinkin erilaisten tekijyyksien ja koke- 
musmaailmojen esiin nouseminen taas edistää perinteisten valta-asetelmien sekä hierarkioiden 
purkautumista ammatti- ja kanssatutkijoiden välillä. Samalla se tekee tilaa kanssatutkijoiden 
keskinäisen vertaisuuden monimuotoisuudelle sekä ehkäisee kilpailua heidän välillään. 

Jos kanssatutkijat sen sijaan tulevat mukaan yksipuolisesti tutkimukseen jonkin erityisen 
kohderyhmän edustajiksi määriteltyinä, he saattavat pyrkiä eri tavoin haastamaan tätä toiseuden 
määrittämää asemaansa. Tämä voi saada heidät esimerkiksi pelastamaan ”kohtalontovereitaan”, 
kun taas jotkut taas saattavat pyristellä heille ulkoapäin annettua identiteettiä vastaan. Esimer- 
kiksi Meri huomasi kanssatutkimuksen edetessä, että eräs lastensuojelusta itsenäistynyt kanssa- 
tutkijanuori oli koko ikänsä pyrkinyt välttämään tilanteita, joissa hänelle annettiin lastensuojelu- 

leima. Hän oli esimerkiksi opiskeluaikana jättänyt ottamatta vastaan tiettyjä tukia, joita hänelle 
olisi lastensuojelunasiakkaana kuulunut. Jälkikäteen Meri on pohtinut kriittisesti, oliko hänen 
rekrytointinsa tämän lastensuojelusta itsenäistyneen nuoren vertaisuuden perusteella kanssatut- 
kijaksi eettisesti oikein. Toisaalta toimijuuden näkökulmasta tuotetun aineiston analyysin perus- 
teella totesimme, että kamppailusta stigmatisoivaa leimaa vastaan tuli voimavara, joka vahvisti 
nuoren aktiivista toimijuutta ja minäpystyvyyttä suhteessa hänen tulevaisuutensa tavoitteisiin 
ja valintoihin (Kulmala & Fomina 2021). Nuori koki myös saaneensa tutkimukseen monenlaisia 
hyödyllisiä työkaluja, muun muassa tulevaa ammattiaan varten. 

Yksi Outin kanssa työskennelleistä kanssatutkijoista koki mahdottomaksi kommunikoida 
erään, ilmeisesti vakavan psyykkisen sairauden (ja lääkityksen) vammauttaman haastateltavan 
kanssa. Vaikka hänellä oli omakohtaista kokemusta psyykkisestä sairaudesta, osoittautui haas- 
tateltavan kyvyttömyys ilmaista itseään ymmärrettävästi hänelle liian suureksi haasteeksi. Sik- 
si hän pyysi Outia toteuttamaan haastattelun. Voikin kysyä, missä määrin kanssatutkijoiden ja 
tutkimukseen osallistuvien vertaisuutta ja toistensa kokemusmaailmojen tavoittamista voidaan 
pitää itsestään selvänä. 

Kanssatutkimuksessa tavoitellaan lähtökohtaisesti asetelmaa, jossa kenen tahansa, jolle tut- 
kittava kokemusmaailma on henkilökohtaisesti tuttu, on mahdollista toimia kanssatutkijana. 
Tästä periaatteesta huolimatta kanssatutkijuus saattaa olla kokemusmaailmojen tavoittamisen 
kannalta myös ulossulkeva. Esimerkiksi kehitysvammaisten ihmisten toteuttamissa kanssatut- 
kimusprojekteissa kanssatutkijat ovat usein olleet varsin kyvykkäitä. Vain harvoin tutkimusryh- 
miin on kuulunut esimerkiksi henkilöitä, joilla on ollut kommunikaatioon liittyviä merkittäviä 
esteitä. Vastaavasti aiempien akateemisten opintojen kautta haltuun otetut ajattelu- ja toimintata- 
vat sekä tätä kautta saadut valmiudet voivat helpottaa kanssatutkijaksi hakeutumista ja valikoitu- 
mista. Ihanne ammattitutkijoiden ja kanssatutkijoiden yhdenvertaisuudesta ja mahdollisimman 
laajasta osallistumisesta on siis tuottanut myös niin sanotun ihanteellisen, ammattitutkijan kal- 
taisen kanssatutkijan. Kanssatutkimus voi siis myös sulkea ulos joitakin ihmisryhmiä, vaikka sen 
julkilausuttu tavoite olisi ottaa mukaan erilaisia ihmisiä. 


Kanssatutkimuskumppanien intressien ja motiivien 
moninaisuuden tunnistaminen 


Tehtiinpä kanssatutkimusta organisaatioiden, yhteisöjen tai jonkin ilmiön ymmärtämisen kan- 
nalta kiinnostavien ihmisryhmien kanssa, on tärkeää, että kaikki osapuolet sitoutuvat tutkimus- 
kumppanuuteen omista lähtökohdistaan ja tavoitteistaan käsin. Tutkimusaiheen yhdessä mää- 
rittäminen ei tarkoita sitä, että yritetään väkisin sovittaa yhteen erilaisia näkökulmia, vaan että 
tunnistetaan ja tunnustetaan motiivien erot. Tällaisesta hyvä esimerkki on muun muassa rinnak- 
kaisten polkujen tunnistaminen, josta puhuttiin kirjan edellisessä, ammatti- ja kanssatutkijan 
valtaa ja auktoriteettia tarkastelevassa luvussa (myös Lohmeyer 2020; Mubeen & Tokola 2021). 
Tutkimusasetelma, joka tunnistaa osallistujien erilaiset motiivit ja tavoitteet, tunnustaa kans- 
satutkijan kyvyn suunnata tutkimusta omiin tarkoituksiinsa ja samalla edesauttaa näkemään 
heidät aktiivisina toimijoina. Ajatus motiivien ja tavoitteiden rinnakkaisuudesta ohjaa tutkijaa 
arvostamaan muiden syitä osallistua, mikä tasapainottaa valta-asetelmia. 

Yllä kerroimme Merin kanssa kanssatukimusta tehneen nuoren pyrkimyksistä irrottautua 
hänelle annetusta lastensuojelun asiakkaan kategoriasta. Tutkimuksen edetessä kävi kuitenkin 
ilmi, että kyseinen nuori oli lähtenyt mukaan kanssatutkimukseen toimittajaopiskelijana, koska 
hän katsoi vertaishaastattelujen tekemisen olevan oppimisprosessi tulevaa työtä silmällä pitäen 
(ks. Kulmala & Fomina 2019, 100). Hänellä oli siis alun alkaenkin oma tavoitteensa osallistua 
hankkeeseen. Saman tyyppinen tilanne oli toisellakin nuorella, joka halusi tutkimukseen osallis- 
tumalla kehittää itseään ja päästä yli vaikeudesta keskustella tuntemattomien kanssa: 


Poikaystäväni on armeijassa ja päätin käyttää tämän vuoden itseni kehittämiseen. Yritän 
osallistua moneen kaikkialla, olen monilla kursseillakin. Että olisi liikettä. Olen aika ujo 
ihminen ja minun on usein vaikea puhua tuntemattomien kanssa. Ajattelin että jos kokei- 
len tehdä haastatteluja, ehkä se helpottuu. (...) [Haastattelua tehdessäni] mietin, että mikä 
haastattelu tämäkin olisi, jos olen vaan hiljaa. Nämä kysymykset on kysyttävä joka tapauk- 
sessa... ja niin vain kokeilin ja kysyin. 


Kun kanssatutkimusta ryhdytään tekemään organisaatiossa, on huomioitava myös tutkimuk- 
seen kanssatutkijoina osallistuvien asema kyseisessä organisaatiossa. Kanssatutkijoiden toimin- 
taa ja ajattelua voivat suunnata esimerkiksi tietyn palvelun tai yksikön toimintakulttuuri sekä 
päämäärät. Kiitollisuus ja halu maksaa takaisin sai esimerkiksi jotkut kolmannella sektorilla toi- 
mivista Klubitaloista kanssatutkijoiksi rekrytoiduista mielenterveyskuntoutujista tarkastelemaan 
taloja myönteisessä valossa. Halu päästä tutkimuksen avulla kertomaan Klubitalojen tärkeydestä 
tuli esiin heidän kohdallaan jo rekrytointihaastatteluissa, jolloin ammattitutkijalle heräsi huo- 
li siitä, että tämä lojaalisuus voisi heikentää heidän kykyään tunnistaa toisenlaisia kokemuksia. 
Tutkimushankkeen edetessä nämäkin kanssatutkijat tulivat kuitenkin yhä enemmän tietoisiksi 
omista esioletuksistaan ja osoittivat kiinnostusta myös toisenlaisia kokemuksia ja kriittisempiä 
näkökulmia kohtaan. 


Kanssatutkimusasetelmien rakentaminen yhdessä: ammatti- ja 
kanssatutkijoiden tasavertaisuus tutkijoina ja tutkijan taidot 


Osallistumiseen liittyvien motiivien ohella kiinnostukseen osallistua tutkimukseen liittyy myös 
pohdintaa siitä, mitä halutaan tutkia ja miksi. Myös kanssatutkijoilla on omat kiinnostuksen- 
kohteensa ja halu tutkia kyseistä asiaa perustuen heidän henkilökohtaisiin pyrkimyksiinsä ja 
vahvuuksiinsa. On tärkeä kartoittaa, mikä tuntuu tärkeältä ja merkitykselliseltä ja millaisia odo- 
tuksia kullakin on. Tämä jatkaa hankkeiden tavoitteiden määrittelyn prosessia, jonka perusteella 
tarkennetaan tutkimuksen tavoitetta ja fokusta. Kanssatutkimuksen mielekkyys ja samalla myös 
haastavuus syntyy siitä, että tutkimuskysymyksiä ja menetelmällisiä ratkaisuja kehitellään vuo- 
ropuhelussa kanssatutkijoiden kanssa. Yhdessä ammattitukijan kanssa he rakentavat yhteisiä tut- 
kimusintressejä ja -kysymyksiä sekä ottavat esiin ammattitutkijalta näkymättömiin jääviä, oman 
viiteryhmänsä kannalta tärkeitä tarpeita. Näin kanssatutkijat voivat saada alusta alkaen vahvem- 
man aseman sekä omistajuuden suhteessa tutkimusprosessiin. Tällöin he todennäköisemmin 
löytävät itselleen jonkin mielekkään oman projektin tai roolin sen sijaan, että he vain toteuttai- 
sivat ammattitutkijan intresseistä motivoituja tehtäviä. Ammattitutkijan on helppo ymmärtää 

tämä vaikkapa sellaisen asetelman kautta, jossa hän joutuisi toteuttamaan toisen suunnittelemaa 
tai toiselta kesken jäänyttä tutkimusta. 

Kanssatutkijalla ei lähtökohtaisesti ole tutkijan koulutusta tai pitkää kokemusta tutkimus- 
työstä ja sen eri haasteista. Siksi tutkimusasetelmien rakentamisvaiheeseen liittyy olennaisesti 
kysymys kanssatutkijoiden tutkijan taidoista sekä koulutuksesta. Osaamista tarvitaan niin tutki- 
musprosessin keskeisistä periaatteista, tutkimuksen tekemisen tavoista kuin vertais- ja kanssatut- 
kimuksen erityispiirteistä ja tutkimuseettisistä kysymyksistä (ks. esim. Tutkimuseettinen sääntely 
ja kanssatutkimuksen arjen tilanteinen etiikka -luku). Esimerkiksi ennen varsinaisia vertaishaas- 
tatteluja Merin kanssa työskennelleet kanssatutkijanuoret osallistuivat koulutukseen laadullisten 
haastatteluiden tekemisestä. Tällöin nuorilla oli mahdollisuus vielä ennen vertaishaastatteluja vai- 
kuttaa myös haastattelujen sisältöihin ja muotoiluihin. Nuoret tekivät pilottihaastatteluja, minkä 
jälkeen tätä ensimmäistä haastattelukokemusta purettiin yhdessä läpi. Vasta tässä vaiheessa nuo- 
rilla heräisi kysymyksiä ja kommentteja haastattelurungon suhteen, sillä ”teoria on teoriaa ja käy- 
täntö oli sitten toista”, kuten eräs nuori totesi. Paperilla kaikki tuntui loogiselta ja näytti helpolta, 
mutta haastattelukokemuksen myötä nuoret huomasivat, etteivät runko ja muotoilut kaikilta osin 
toimineet. Haastattelujen tekeminen ei myöskään ollut tuntunut helpolta, mikä näkyi myös siinä, 
että haastattelut olivat aika mekaanisia ja lyhyitä. Seuraavassa koulutuksessa keskityttiin entistä 
enemmän vuorovaikutuksellisiin kysymyksiin, kuten siihen, miten haastateltavan puhetta voi tu- 
kea. (Ks. myös Kulmala & Fomina 2019.) 

Outi joutui puolestaan pohtimaan sitä, missä määrin kanssatutkijoina toimineille klubitalo- 
laisille tarjottu koulutus ja joidenkin kanssatutkijoiden yliopisto-opinnoissa omaksuma käsitys 
tutkimuksen objektiivisuuden ihanteesta sai kanssatutkijat ottamaan välillä haastattelutilantees- 
sa korotetustikin etäisyyttä omiin intresseihinsä ja tavoittelemaan mahdollisimman neutraalia 
lähtökohtaa. Tämän seurauksena kanssatutkijoiden omaa kokemusta ei juurikaan noussut haas- 
tattelutilanteessa esiin. Hekin keskittyivät käymään systemaattisesti läpi haastattelukysymyksiä. 

Erityisesti kehitysvammaisten kanssa tehdyn tutkimuksen yhteydessä on viime vuosina käy- 
ty kriittistä keskustelua koskien kanssatutkijoiden kouluttamista akateemisen tutkimuksen te- 
kemiseen. Olennainen kysymys on, miten kanssatutkijoista tulee tutkijoita, joilla on tarvittava 
osaaminen siten, että he samalla säilyttävät sen ainutlaatuisen ammattitutkijoilta puuttuvan nä- 
kökulman, joka heillä kehitysvammaisina henkilöinä on. Melanie Nind, Rohhss Chapman, Jane 
Seale ja Liz Tilley (2016) ovatkin korostaneet, että jos kanssatutkijan erilaisuutta suhteessa am- 
mattitutkijaan arvostetaan paitsi puheissa myös teoissa, niin heistä ei pitäisi pyrkiä kouluttamaan 
tutkijan ”pikkuminää” (mini-me). 

Toisaalta monia kanssatutkijoita myös motivoi mahdollisuus perehtyä tiettyyn asiaan tai ai- 
heeseen. He haluavat edistää itselleen arvokkaaksi kokemiaan asioita ilman pyrkimystä oppia 
taitaviksi akateemisiksi tutkijoiksi. Toisaalta osa kanssatutkijoista saattaa hakeutua mukaan tut- 
kimusprojektiin hyödyntämään sen koulutusmahdollisuuksia. Taustalla voi olla esimerkiksi toi- 
ve työnsaantimahdollisuuksien parantumisesta. Kanssatutkijana toimiminen voi voimaannut- 
taa paitsi henkilökohtaisesti myös ammatillisesti. Esimerkiksi Merin kanssa tutkimusta tehneet 
nuoret pitivät tilaisuutta osallistua tutkimukseen mahdollisuutena kehittyä ja saada vuorovai- 
kutustaitoja ja työelämävalmiuksia. He kokivat hyötyvänsä siitä, että saivat osallistumisestaan 
kansainväliseen tutkimushankkeeseen työtodistukset (myös Kilpatrick ym. 2007). 

Kanssatutkimushankkeissa on mahdollista hyödyntää erilaisia olemassa olevia resursseja 
tutkimuksen teosta ja tutkimustaitojen oppimisesta. Esimerkiksi Inklusiivisen tutkimuksen ver- 
kostossa (Inclusive Research Network, IRN) toiminnan alussa tutkimustaitoja opeteltiin ennalta 
määrättyjen sisältöjen mukaan siten, että ammattitutkijat opettivat perusasioita liittyen tutki- 
musprosessin eri vaiheisiin ja erilaisia taitoja, mutta kokemuksen karttuessa kokeneet kanssatut- 
kijat alkoivat opettaa uusia kanssatutkijoita. Verkosto on myös tuottanut omia oppimateriaaleja, 
jotka oppimisen lisäksi avaavat uusille ihmisille sitä, millaista tutkimustyö käytännössä on. Esi- 
merkkinä tällaisesta on yhteistyössä toteutettu video koskien kenttätyön tekemistä. 


Monipaikkainen ja -ääninen tietäminen 


Tässä alaluvussa keskitymme kirjan alussa esitetyn kanssatutkimuksellisen tutkimusprosessin 
neljänteen vaiheeseen eli tiedon tuottamiseen yhdessä. Pohdimme siis aineiston tuottamiseen, 
aineiston analyysiin ja siihen liittyvän kirjoitusprosessiin liittyviä kysymyksiä vertaisuuden, eri- 
laisten asemien ja asemointien sekä moniäänisyyden näkökulmista. 


Kanssatutkijan roolit kentällä 


Parhaimmillaan kanssatutkijoiden osallistujien kanssa jakama yhteinen elämänkokemus luo 
”yähemmän uhkaavaa toimintaympäristöä, jossa yhteisymmärrystä ja avoimuutta voidaan vaalia 
perustuen empatiaan ja jaettuihin käsityksiin asioista” (Kelly ym. 2017, 222, sit. Mubeen & Tokola 
2021). Tällaista saumatonta vertaisuutta ei kuitenkaan tulisi olettaa myöskään aineiston tuotta- 
misvaiheessa, sillä kentällä tapahtuvassa vuorovaikutuksessa risteävät lukuisat asemat, oletta- 
mukset ja kommunikaatioty ylit. 

Kokemustemme pohjalta olemme hahmotelleet kuvauksen kanssatutkijan neljästä erilaisesta 
roolista, jotka perustuvat kahden ulottuvuuden varaan (Kuvio 8). Näistä ulottuvuuksista ensim- 
mäinen kuvaa intressiä (kriittinen tiedonintressi vs. hallintaan pyrkivä tieto) osallistua tutki- 
mukseen ja toinen kanssatutkijan samastumista ammattitutkijoihin tai toisaalta tutkimuksen 
osallistujiin. Tarkoituksenamme on tällä tyypittelyllä avata keskustelua kanssatutkijoiden mo- 
ninaisista kenttätyössä näkyviksi tulevista rooleista, joita kaaviossa hahmotamme olevan neljä 
erilaista (kehittäjä, aktivisti, ammattilainen, roolimalli). Emme väitä, että roolit voisi typistää yh- 
teen kaavioon tai että näihin pääsisi kiinni vain kahta toiminnan ulottuvuutta tarkastelemalla. 
Kaaviossa olevat nuolet myös kuvaavat sitä, että rooleissa on kyse tilannesidonnaisesta asemoitu- 
misesta. Käytännössä kanssatutkijoiden roolit rakentuvat jatkuvissa neuvotteluissa ammattitut- 
kijoiden, kanssatutkijoiden sekä tutkimukseen osallistuvien tiedostettujen ja tiedostamattomien 
mielikuvien, motiivien ja niihin vaikuttavien kokemusten välillä. Vastaava tilannesidonnaisuus 
koskee ammattitutkijoiden rooleja kentällä ja tutkimuksen eri vaiheissa. Hekin vaihtavat ”hat- 
tua” tilanteesta toiseen ja tietty ketteryys erilaisten roolien suhteen on edellytys tutkimustyön 
onnistumiselle vaihtelevissa vuorovaikutustilanteissa. 

KANSSATUTKIJAN ROOLIT KENTÄLLÄ 


Kriittinen tiedonintressi 


KEHITTÄJÄ AKTIVISTI 


samastuu 
samastuu  -------W-a----------B----- tutkimukseen 


ammattitutkijoihin osallistujiin 


AMMATTILAINEN ROOLIMALLI 


Hallintaan pyrkivä tieto 


Kuvio 8. Kanssatutkijan roolit kentällä. 


Ensimmäinen tunnistamamme rooli on kehittäjä. Tässä roolissa toimiva kanssatutkija samas- 
tuu enemmän ammattitutkijoihin kuin viiteryhmäänsä ja on hakeutunut mukaan tutkimukseen, 
koska haluaa viedä eteenpäin tärkeinä pitämiään asioita ja uudistuksia. Tutkimus- ja kehittämis- 
orientoitunut kanssatutkija on osaava ja taitava työssään. Ammattitutkijat voivat kokea hänen 
kanssaan työskentelyn mutkattomaksi ja sujuvaksi. Toisaalta kehittäjä voi ylenkatsoa tutkimuk- 
seen osallistujien muita kuin tutkimukseen liittyviä tarpeita. Erityisesti sensitiivisten aiheiden 
parissa toimittaessa kanssatutkijioihin voi ammattitutkijoiden taholta kohdistua toiveita sii- 
tä, että he puhuisivat osallistujien kieltä ja helpottaisivat tutkijoiden työtä kentällä. Kehittäjä ei 
välttämättä koe sillanrakentajan roolia kovin luontevaksi, vaan on kiinnostuneempi itse asiasta. 
Tällöin korostuu ammattitutkijan tehtävä tunnelman luojana ja turvallisen työskentelyn varmis- 
tajana. 

Aktivistiakin motivoi tutkimuksen kautta avautuva mahdollisuus yhteiskunnalliseen muu- 
tokseen. Aktivistille on kuitenkin tärkeää asettua tutkittavien rinnalle ja säilyttää yhteys hei- 
hin, mikä voi edistää kritiikin ja muutosvaatimusten esiin nousemista. Aktivisti nostaa esiin 
ryhmänsä tarpeita ja voi olla tärkeä kumppani ammattitutkijalle esimerkiksi niissä tilanteissa, 
joissa tutkimuksen tuloksista viestitään ulos- ja ylöspäin. Toisaalta vahva halu vaikuttaa voi saada 
aktivistin ohittamaan hänen omien mielipiteidensä kanssa ristiriidassa olevia, esimerkiksi mal- 
tillisempia näkökulmia. Kriittisyys voi myös hidastaa tutkimuksen etenemistä. Oikeuksistaan 
tietoinen aktivisti voi laittaa ammattitutkijan lujille ja vaatia vankkoja perusteluja tutkimuksen 
eri vaiheissa tehtäviin päätöksiin. Ammattitutkijan onkin varattava riittävästi aikaa tutkimuksen 

ehdoista neuvottelemiseen, jotta aktivisti tulee kuulluksi ja sitoutuu tutkimukseen ja sen tavoit- 
teisiin. 

Kanssatutkimuksessa hallintaan pyrkivää tiedonintressiä painottava ammattilainen voi olla 
vaikkapa henkilö, joka osallistuu tutkimukseen osana työtään. Hän on läsnä ei niinkään oman 
projektinsa vuoksi kuin ulkoa annetun roolin sisäistäneenä. Ammattitutkijoihin samastuva voi 
osoittautua myös marginaaliseksi kanssatutkijaksi, joka on tullut oman viiteryhmänsä ulossul- 
kemaksi. Ammattilaisen vahvuus on siinä, että hän voi kyetä muita kanssatutkijoita paremmin 
toteuttamaan erityisen haastavia ja pitkäjänteisyyttä vaativia tutkimustehtäviä. Eettistä punnin- 
taa joudutaan tekemään, jos ammattilainen käyttää asemaansa toimiakseen portinvartijana am- 
matti- ja kanssatutkijoiden ja muiden osallistujien, esimerkiksi haastateltavien, välillä. Tällaisiin 
neuvotteluihin on syytä varautua kaikissa kanssatutkimushankkeissa, sillä portinvartijoihin voi 
törmätä kenttätyön eri vaiheissa. Portinvartijan roolissa voivat toimia sekä tutkimuksessa muka- 
na olevat että siihen ulkoapäin vaikuttavat tahot. 

Tutkimukseen roolimallina asemoituva puolestaan samastuu vahvasti tutkittaviin, mutta 
hänen motivaationsa toimia kanssatutkijana kumpuaa ensisijaisesti tässä asemassa saatavasta 
arvostuksesta ja mahdollisuudesta toimia välittäjänä ammattitutkijoiden ja osallistujien välillä. 
Roolimalli pyrkii ottamaan tutkimusta ja tilaa haltuun. Hän myös hakeutuu mielellään tehtäviin, 
joissa voi esiintyä ryhmänsä puolesta puhujana. Tästä lähtökohdasta hänellä on valmiudet edistää 
tutkimushankkeen etenemistä ja viiteryhmänsä osallistumista siihen, mutta toisaalta kanssatut- 
kijan oman aseman liiallinen korostaminen voi tuottaa yksipuolista kuvausta tutkimuksen koh- 
teesta. Se voi myös vääristää osallistujien käsitystä tutkimuksen tarkoituksesta ja pienentää hei- 
dän tilaansa osallistua tutkimukseen. Muut tutkimukseen osallistujat voivat ajatella, että heidän 
näkemyksensä eivät tule esille riittävästi, mikä syö motivaatiota tutkimukseen osallistumiselta. 

Kanssatutkijoiden erilaisia kentällä ottamia rooleja tarkastellessa on tärkeä tiedostaa, että 
mikään niistä ei ole lähtökohtaisesti parempi tai toivottavampi tai sellainen, joita ammattitutki- 
jan tulisi pyrkiä välttelemään. Kaikissa rooleissa on piirteitä, jotka vievät tutkimusta eteenpäin, 
mutta myös sellaista, mikä voi rakentua esteeksi luottamuksellisen ja toimivan tutkimuskump- 
panuuden kannalta. Ammattitutkijoilla on erityistä vastuuta huolehtia, että tutkimus toteutetaan 
eettisesti ja niin, ettei mukanaolosta koidu vahinkoa kanssatutkijoille tai osallistujille. Toisaalta 
on myös hyväksyttävä, että kenttätyö ja siihen kuuluva inhimillinen vuorovaikutus on aika ajoin 
sotkuista. Ammattitutkijoiden tavoin kanssatutkijoilla on omat tavoitteensa ja persoonallisuu- 
tensa, joiden kanssa navigoiminen kuuluu kanssatutkimuksen prosessiin. 


Kanssatutkimuksellisen aineiston monipaikkainen tulkinta ja analyysi 


Kanssatutkijuus jatkuu aineiston tulkinnassa ja analysoinnissa, osana tutkimusprosessia läpäi- 
sevää refleksiivistä prosessia, jota on jo käsitelty aiemmissa luvuissa. Analyysivaiheessa niin 
ammatti- kuin kanssatutkijat voivat omista lähtökohdistaan tunnistaa ja tulla tietoiseksi omis- 
ta tutkimukseen osallistumiseen, sen aihepiiriin asemoitumiseen ja siten myös tulkintoihinsa 
vaikuttavista esioletuksistaan. On kuitenkin erilaisia käytäntöjä siinä, millaiset roolit ammatti- 
tutkijoilla ja kanssatutkijoilla on analyysin tekemisessä. Moniäänisyyden ja -näkökulmaisuuden 
takaamiseksi ihanteellista on kanssatutkijoiden mahdollisimman laaja ja tasavertainen osallistu- 

minen myös läpi analyysivaiheen. Käytännössä kuitenkin analyysivaihe on usein muodostunut 
tutkimusprosessissa kohdaksi, jossa akateemisten tutkijoiden vetovastuu korostuu. Tyypillinen 
esimerkki työn jakautumisesta on, että ammattitutkijat litteroivat ja tekevät aineiston alustavan 
analyysin esimerkiksi tunnistamalla relevantteja teemoja, jonka jälkeen kanssatutkijat kutsutaan 
mukaan analyysiprosessiin esimerkiksi valitsemaan akateemisten tutkijoiden muodostamista 
teemoista relevanteimmat. 

Kanssatutkimusta tekeviä ammattitutkijoita onkin kritisoitu analyysiprosessin mystifioinnis- 
ta. Siinä aineiston analysointi korotetaan tutkimusprosessissa vaiheeksi, joka edellyttää erityistä 
kyvykkyyttä ollen liian vaativaa kanssatutkijoille (esim. Seale ym. 2015). Tämä ajattelutapa on 
ristiriidassa tasaveroisuuden ihanteen kanssa ja voi estää löytämästä keinoja kehittää osallistuvia 
analyysimenetelmiä. Esimerkiksi ymmärrys analyysiprosessista lukemiseen ja kirjoittamiseen 
perustuvana aineiston käsittelynä voi muodostaa esteen ottaa mukaan kanssatutkijoita, joille lu- 
keminen ja kirjoittaminen eivät ole luontevia tai mahdollisia työskentelytapoja. 

Tällaisen mystiikan purkamiseen ja uusien työtapojen kehittämiseen on tartuttu erityises- 
ti kehitysvammaisten kanssatutkijoiden kanssa toteutetuissa tutkimushankkeissa. Esimerkiksi 
Iso-Britanniassa toimiva, vammaistutkimusta tekevä Carlisle People First Research Team on toi- 
minut niin, että kanssatutkijoiden tuottama aineisto on käyty läpi kuuntelemalla yhdessä haas- 
tattelunauhoitteet. Tutkimusryhmä on samalla kerännyt haastattelujen teemoja fläppitaululle, 
keskustellen avainaineisto-otteista sekä siitä, miten eri ihmiset tulkitsivat eri aineisto-otteita. 
Tutkimusryhmä on pyrkinyt tekemään analyysiprosessista mahdollisimman saavutettavan kehi- 
tysvammaisille tutkijoille. Ryhmä muun muassa käyttää apuna kuvia asioista, joista aineistossa 
puhutaan sekä kiinnittää huomiota siihen, että sanat, joita työskentelyssä käytetään ovat mah- 
dollisimman ymmärrettäviä kaikille osallistujille. Ryhmä myös tuottaa tiivistelmiä analyysin 
tuloksista. 

Islantilaisessa tutkimusryhmässä hyödynnettiin analyysiprosesseissa Comic Strip Conver- 
sations -menetelmää, jossa aineistossa ilmeneviä tilanteita, puhetta, tunteita ja ajatuksia kirjataan 
sarjakuvan ajatus- ja puhekupliin (ks. esim. Ahmed-Husain & Dunsmuir 2014). Myös Outi suun- 
nittelee käyttävänsä tarinateatteria sekä psykodraamasta kehitetyn toiminnallisen ryhmätyön 
menetelmiä työpajoissa, joissa Klubitalojen jäsenten ja työntekijöiden kanssa käydään vuoropu- 
helua haastatteluaineiston analyysin raakatuloksista ja syvennetään näin niihin sisältyviä tul- 
kintoja. Samalla pohditaan mahdollisuuksia käynnistää paikallista kehittämistyötä tai kokeiluja 
dialogissa syntyneiden ideoiden ja oivallusten pohjalta, lähentyen näin toimintatutkimusta. 

Fath Mubeen ja Nina Tokola (2021) ovat tutkimuksessaan huivia käyttävien musliminaisten 
kokemuksista suomalaisesta työelämästä pohtineet Mubeenin erityistä analyyttistä tietoa, jota 
hänellä itsekin huivia käyttävänä kanssatutkija-musliminaisena on. Kirjoittajat arvioivat, että 
vertaamalla haastateltujen naisten kokemuksia omiinsa Mubeen pääsi ammattitutkijaa syväl- 
lisemmin sisälle aineiston merkityksiin. Outin kanssatutkijoiden kanssa Klubitalojen jäsenten 
parissa tekemien haastattelujen analysointi kuitenkin osoitti, ettei kokemustiedon mukaan ot- 
taminen analyysiin ole aina helppoa. Tutkijan on luotava siihen keinoja ja valmiuksia yhdessä 
kanssatutkijoiden kanssa. Outin hankkeessa Klubitaloissa koettua osallisuutta sekä talojen ul- 
kopuolelle suuntautumista käsittelevien haastattelujen analysointiin luotiin kokemusohjautuva 
menetelmä. Sen ytimessä oli litterointivaiheen jälkeen käyty keskustelu siitä, mikä voisi olla itse 

kunkin kanssatutkijan kannalta mielekäs ja uteliaisuutta herättävä näkökulma, jonka pohjalta 
jokainen voisi muotoilla analyysivaiheeseen oman, henkilökohtaisen tutkimuskysymyksensä. 
Tällöin yksi kanssatutkija päätyi esimerkiksi kysymään aineistolta, mikä saa haastateltavat ko- 
kemaan, että he kuuluvat Klubitaloon ja mistä tämä kuulumisen tunne tai kokemus voi syntyä. 
Hän koki aiheen merkitykselliseksi siksi, että perheettömänä, psyykkisen sairastumisen vuok- 
si työelämästä ulos pudonneena ihmisenä Klubitalo oli muodostunut hänelle arjessa tärkeäksi, 
kuulumisen ja turvallisuuden tunnetta luovaksi paikaksi. Toinen taas kiinnostui siitä, haluavatko 
haastateltavat saada aikaan jotain merkittävää Klubitalon ulkopuolella. Hänen kohdallaan opis- 
kelu- ja työuraan liittyneet ponnistelut olivat toistuvasti valuneet hiekkaan psyykkisen kunnon 
romahtamisen ja työkyvyttömyyseläkkeelle päätymisen vuoksi. Klubitalon kautta hän oli kuiten- 
kin päässyt toteuttamaan itseään erilaisissa kehittämishankkeissa ja nyt kanssatutkimuksessa. 

Itse analyysivaiheessa kanssatutkijat etsivät, aluksi Outin kanssa keskustellen, aineistosta 
oman kysymyksensä pohjalta toistuvia asioita ja antoivat näille tekstiosioille temaattisia nimiä 
kukin omalla tavallaan ja tahdillaan. Osa heistä nimesi osioita enemmän teknisesti, osalla taas 
nimeämiseen sisältyi jo tulkinnallisia, analyysin aineksiksi soveltuvia temaattisia aineksia. Kun 
tämä vaihe oli saatu valmiiksi, siirryttiin selkeämmin temaattiseen, kokemusohjautuneeseen yh- 
teistulkintaan. Tällöin tavoitteena oli välttää haastateltavien kokemusten selittämistä tai psykolo- 
gisointia ja sen sijaan paneutua niihin ydinkohtiin, joissa kiteytyy jotain kanssatutkijan näkökul- 
masta kiinnostavaa tai oleellista. Outi pyysi kanssatutkijaa sitten kertomaan, mitä ajatuksia tämä 
poimittu kohta herättää sekä millaisia hänen omaan kokemukseensa perustuvia tulkintoja siitä 
syntyy. Tästä käynnistyi dialogi, jossa Outi ja kanssatutkija toivat esiin kumpikin omia, joskus 
hyvinkin erilaisia tulkintoja, jotka Outi kirjasi työskentelyn edetessä muistiin. 

Aineiston analysointia Outi jatkoi sekä parityöskentelynä kunkin kanssatutkijan kanssa että 
tutkimusryhmän viikkokokouksissa. Näin tuettiin kanssatutkijan itsenäistä analyysiä sekä ri- 
kastettiin siihen sisältyviä tulkintoja yhteisessä keskustelussa. Yhteisen analyysin aikana Outi 
ymmärsi, että kanssatutkijat tuovat analyysiin mukaan aivan tietynlaisen empatian. Hän havait- 
si, että joissain tilanteissa kanssatutkijan on ammattilaista helpompaa asettua haastateltavan ase- 
maan ja intuitiivisesti ymmärtää sekä tulkita hänen puhettaan, kokemuksiaan ja käsityksiään. 
Toisaalta myös aiempi tutkimus ja teoreettinen tieto tarjoavat keinoja hahmottaa esimerkiksi 
raskaita elämänvaiheita, ahdistuksia ja pelkoja kokeneiden ihmisten kokemusmaailmoja. Kes- 
keistä oli kuitenkin se, miten kanssatutkijoiden ja haastateltavien välinen vertaisuus asettui sekä 
analyysia suuntaavaksi että prosessin edetessä muokkautuvaksi analyysin kohteeksi. Parhaim- 
millaan vuoropuhelu kanssatutkijan kokemusmaailman ja ammattitutkijan analyysiin tuomien 
teoreettisempien aineisten välillä voikin synnyttää uudenlaista tutkimukseen perustuvaa tietoa, 
joka rakentuu ja sijaitsee ikään kuin heidän välissään (Diver & Higgins 2014). 


Yhdessä julkaisemisen ehdoista ja tavoista 
Myös yhdessä julkaisemiseen liittyy neuvotteluja vertaisuudesta ja tutkijoiden roolista. Usein 
neuvottelut kiteytyvät keskusteluihin julkaisukanavista sekä esimerkiksi siitä, miten osallistu- 
minen tutkimuksen eri vaiheisiin tehdään näkyväksi valmiissa tuotoksissa. Kanssatutkimuk- 


sen tavoitteena on, että kanssatutkijat osallistuvat julkaisemiseen kukin oman halukkuutensa, 

mahdollisuuksiensa, kokemuksensa ja kyvykkyytensä mukaan. Kuitenkaan vapaaehtoisuuteen 
perustuva suostumus ei aina takaa yhdenvertaisia osallistumisen mahdollisuuksia. Esimerkiksi 
kielitaito tai se miten tottunut on ilmaisemaan ajatuksiaan kirjallisesti sekä monet muut kanssa- 
tutkijoista itsestään riippumattomat syyt voivat vaikuttaa siihen, miten julkaisemista on mahdol- 
lista yhdessä toteuttaa. 

Tiina on ollut mukana turvapaikanhakijoiden arjen rajoja käsittelevässä tutkimuksessa, jossa 
yksi este kanssatutkijoiden pitkäjänteiselle sitoutumiselle oli se, että heiltä puuttui oleskelulupa. 
Tutkimukseen mukaan lähtiessään osallistujat eivät tienneet, miten kauan he tulisivat olemaan 
Suomessa. Hankkeessa toteutettuihin yksittäisiin kuljeskeluihin (Sotkasiira ym. 2021) pystyivät 
osallistumaan ne, jotka olivat maassa kuljeskelujen ajankohtana. Sen sijaan sitoutumista vaativa 
yhteistyö julkaisemissa oli mahdollista vain heille, jotka olivat onnistuneet ainakin jossakin mää- 
rin vakiinnuttamaan oleskelunsa ja elämäntilanteensa. Tässä hankkeessa tultiin vastakkain myös 
jaksamisen rajojen kanssa. Sekä turvapaikanhakijoiden että heidän kanssaan työskentelevien ak- 
tivistien arki on kuormittavaa, mistä syystä Tiina koki, että häneltä ja muilta ammattitutkijoilta 
vaadittiin erityistä harkitsevaisuutta, jotta kanssatutkijoihin ei kohdisteta sellaisia odotuksia, joi- 
hin heillä ei ole voimavaroja vastata. Toisaalta ammattitutkijatkaan eivät ole haavoittumattomia 
ja joutuivat neuvottelemaan julkaisemisen vastuista ja rooleistaan myös oman jaksamisensa rajat 
huomioiden. 

Toinen keskeinen julkaisemiseen liittyvä kysymys on, miten tasapainoilla osallistujien ja 
kanssatutkijoiden yksityisyydensuojan ja omistajuuden välillä. Kanssatutkijana näkyväksi ja 
julkisuuteen tulemisessa on koettu olevan sekä myönteisiä että kielteisiä puolia, jotka riippuvat 
tutkimuksen kontekstista ja osallistujien risteävistä asemoinneista suhteessa yhteiskunnalliseen 
ja tilannesidonnaiseen valtaan. Kuten tämän luvussa Kanssatutkimus demokraattisena osallistu- 
misena ja osallisuuden kokemuksena jo pohdittiin, on käytävä avointa keskustelua muun muassa 
siitä, kenen nimet kirjataan tekijöiksi ja ketkä pääsevät ääneen tutkimuksen tuloksista kerrot- 
taessa eri tilaisuuksissa. Esimerkiksi Päivi Honkatukia, Tiina Rättilä & Jarmo Rinne (2021) ovat 
sopineet, että vain varsinaiseen kirjoittamiseen osallistuvien kanssatutkijoiden nimet mainitaan 
kirjoittajina ja heidän kuviaan käytetään hankkeen tiedotuksessa. 

Aina ei kuitenkaan ole selvää, missä määrin kanssatutkijat voidaan tuoda julkisesti esiin. 
Kuten edellä mainitussa osallistumista ja osallisuutta käsittelevässä luvussa tuli ilmi, samaisessa 
ALL-YOUTH -hankkeessa on kokemuksia vaikeista päätöksistä, jolloin kanssatutkijoiden nimet 
ja kuvat on jätetty pois kokonaan pois eettisistä syistä heidän yksityisyytensä suojaamiseksi. Kos- 
ka kanssatutkijoiden erilaiset elämäntilanteet aiheuttavat erilaista ja eriasteista haavoittuvuutta, 
jota julkisuus voi lisätä, ei ole olemassa yleispätevää ohjetta esimerkiksi kanssatutkijoiden nimien 
julkaisemista. Sensitiivisten aiheiden parissa tehtävässä tutkimuksessa on erityisen tärkeää poh- 
tia julkisuuden merkityksiä. Varsinkaan tutkimusmaailmaa tuntemattomalle kanssatutkijalle 
ei aina ole lähtökohtaisesti selvää, millaisia vaikutuksia tutkimukseen osallistumisella voi heille 
olla. Oman nimen näkyminen verkkojulkaisuissa voi antaa maailmanlaajuisesti tietoa vaikkapa 
henkilön asuinpaikasta tai elämänkulusta, mikä voi joissakin tilanteissa olla vaaraksi jopa oman 
tai perheen turvallisuudelle. Toisaalta tutkijankin voi olla vaikea huomata näitä vaikutuksia var- 
sinkin, jos hänellä ei ole henkilökohtaista kokemusta tutkimuksen aihepiiristä. Siksi asia on käy- 
tävä huolellisesti läpi kaikkien osallisten kanssa. 

Julkaisemiseen vaikuttaa sekin, että kanssatutkijoilla ei välttämättä ole aiempaa kokemus- 
ta kirjoittamisesta tai tutkimustiedon raportoinnista, eikä sitä voida heiltä myöskään edellyttää. 
Toisaalta heillä voi olla sellaisia taitoja ja kyvykkyyttä, joka ei tule näkyväksi kirjoittamalla perin- 
teisissä tutkimusartikkeleissa. Tiinan turvapaikanhakijoita koskevassa hankkeessa julkaisemi- 
seen on turvapaikanhakijoista eniten osallistunut taiteellisesti lahjakas henkilö, jonka piirrokset 
ja maalaukset kertovat työn alla olevassa kirjassa oman koskettavan tarinansa tutkijoiden ja akti- 
vistien kirjoittamien tekstien rinnalla. 

Osallistumisen reunaehtojen huomioimiseen yhteisessä julkaisutoiminnassa on olemassa 
erilaisia vaihtoehtoja. Yksi tyypillisimmistä on se, että hankkeissa julkaistaan erilaisia tuotoksia 
eri yleisöille. Tavanomaisesti kanssatutkijat osallistuvat varsinkin yleistajuisten ja yhteiskunnal- 
liseen vaikuttamiseen tähtäävien raporttien ja julkaisujen kirjoittamiseen, kun taas ammatti- 
tutkijat vastaavat akateemiselle yleisölle suunnatuista julkaisuista, kuten tutkimusartikkeleista 
vertaisarvioiduissa lehdissä. Ensimmäiseen ryhmään kuuluvat taas esimerkiksi ammattilehdissä 
julkaistut ja muut suurelle yleisölle suunnatut tekstit sekä tuotokset erilaisilla sähköisen julkai- 
semisen kanavilla (blogitekstit, videot, podcastit). Tämä toimintatapa ei juurikaan kyseenalaista 
akateemisen julkaisemisen käytäntöjä, vaan pikemminkin laajentaa niitä. Vaihtelevien akatee- 
misia tiedejulkaisuja nopeampien ja hinnoiltaan saavutettavampien julkaisukanavien käyttö tuo 
tutkimuksen tulokset useampien ulottuville. Niiden avulla voidaan tuoda esiin tutkimukseen 
osallistujien ja kanssatutkijoiden kokemuksia ja täten tuottaa uusia näkökulmia yhteiskunnalli- 
seen keskusteluun. Monipuolisten julkaisukanavien hyödyntäminen myös helpottaa, nopeuttaa 
ja lisää tutkimustulosten käyttöönottoa kehittämistyössä ja esimerkiksi kuntoutuksessa (Esmail, 
Moore & Rein 2015). 

Julkaisukanavien eriyttämiselle on kuitenkin myös vaihtoehtoja. Yksi vaihtoehto on muokata 
akateemisen julkaisemisen perinteitä toimimalla niin, että kanssatutkijat osallistuvat tieteellisten 
tekstien kirjoittamiseen yhdessä tutkijoiden kanssa. Erilaisilla kirjoitustyyliin liittyvillä ratkai- 
suilla, kuten kirjoittamalla me-muodossa tai käyttämällä vuorotellen minä- ja me-muotoa on teh- 
ty näkyväksi kirjoittajien eri näkökulmia. Myös käyttämällä erilaisia kirjasintyyppejä eri positi- 
osta käsin kirjoittavien kirjoittajien teksteissä tai suoria lainauksia kanssatutkijoilta on korostettu 
yhteistyötä ja muiden kuin ammattitutkijoiden panosta kirjoittamiseen. 

Hyvä esimerkki erilaisia näkemyksiä yhdistelevästä työskentelyotteesta on feministisen teo- 
rian pohjalta toteutettu, vastavuoroiseen etnografiaan perustunut tutkimus, jonka julkaisussa 
siihen osallistuneet seurakuntien naistyöntekijät saivat kukin oman elämänkokemuksensa ja 
äänensä kuuluviin vuoropuheluun ja monitulkintaisuuteen perustuvan kirjoitustavan ansiosta 
(Lawless 1993). Ammattitutkijan ja kanssatutkijan tutkimuspolut voidaan myös esittää rinnak- 
kaisina tarinoina, kuten esimerkiksi Mubeen ja Tokola (2021) ovat tehneet. Parhaimmillaan kir- 
joittajien erilaisten asemien näkyväksi tekeminen voi toimia keinona tutkimusprosessissa läsnä 
olevan moniäänisyyden ja moninäkökulmaisuuden säilyttämiseen. Näin on esimerkiksi Eygló 
Ebba Hreinsdottirin ja Gudrún Stefänsdöttirin (2010) tutkimusartikkelissa, jossa he raportoivat 
elämähistoriallisen kanssatutkimushankkeen tutkimustuloksia. Artikkelissa vuorottelevat eril- 
lisissä alaluvuissa Ebban ja Gudrunin kertomukset elämästä kehitysvammalaitoksessa, jossa he 
olivat tavanneet toisensa nuorina tyttöinä 1970-luvulla Ebban asuessa laitoksessa ja Gudrunin 
ollessa siellä kesätöissä. Vaikka kirjoittajien tarinat kulkevat erillään artikkelissa, näiden kautta 

muotoutuu myös kertomus yhteisestä muistelutyöstä ja miten tästä alkaa muotoutua uudenlai- 
nen, jaettu tarina, historia. Artikkelista käy ilmi, että molempien muistoja on sävyttänyt häpeä ja 
syyllisyys: Ebballa tämä on liittynyt kehitysvammaisuuteen liittyvään leimaan, Gudrunilla taas 
hänen rooliinsa osana laitosjärjestelmää. Muistelutyön myötä ja artikkelin tarinoissa rakentuu- 
kin kertomus, jossa katse kääntyy laitosjärjestelmään elämänkulun ja kokemusten rakentajana. 
Vaikka muistelutyö oli ollut Ebballe vaikeaa ja nostanut pintaan surun ja vihan tunteita, tut- 
kimuksen aikana kertomukset alkoivat muuttua yksityiskohtaisemmiksi ja monisävyisemmik- 
si, tuoden pintaan myös hyviä kokemuksia ja ilon hetkiä. Ebballe tutkimus mahdollisti kertoa 
itsensä uhrin sijansa aktiivisena toimijana — selviytyjänä ja vastaan kamppailijana. Hän kuvaa 
kokemustaan seuraavalla tavalla (emt. 108): 


Elamanhistoriatutkimuksen kautta olen oppinut paljon itsestäni ja olen eri ihminen nyt. 
Ihmiset kaikkialla maailmassa elävät laitoksissa, kuten minä, niin Englannissa kuin jopa 
Japanissa. Minä tiedän, että se ei ole oma syyni, että jouduin laitokseen. Hallinto on tehnyt 
päätöksen lukita ihmisiä laitoksiin. Minusta tuntuu, että viimein saan sanoa, mitä tunnen. 


Mahdollisuuden raportoida yhteistä tutkimusprosessia tarjoavat myös tieteelliset lehdet, jois- 
sa voi tekstin lisäksi julkaista myös kuvituksia. Yksi esimerkki on Ruth Garbuttin, Jo Tattersallin 
ja Rachel Boycott-Garnettin (2009) artikkeli, jossa he kertovat paitsi sanoin myös kuvin kehitys- 
vammaisten ihmisten seksuaalisuutta käsittelevän tutkimuksensa tuloksista. Toinen esimerkki 
on Dan Goodleyn ja Michele Mooren (2000) inkslusiivisuutta vammaistutkimuksessa käsittelevä 
artikkeli, johon on sisällytetty erillinen sarjakuvan keinoin tutkimuksesta kertova osio. Molem- 
mat esimerkit tekevät näkyväksi julkaisemiseen osallistumisen ehdoista käytäviä neuvottelu- 
ja sekä ohjaavat pohtimaan, kenen on mahdollista hyödyntää tutkimuksen tuloksia. Joissakin 
julkaisuissa tekstiin voi yhdistää myös ääntä ja liikkuvaa kuvaa. Muutamissa julkaisuissa koko 
tuotoksen voi esittää videon muodossa, mikä mahdollistaa uudenlaisia toimintatapoja tuotosten 
suunnittelussa, tuottamisessa ja niiden saataville asettamisessa. Tämänkaltaiset julkaisukanavat 
tarjoavat osallistumisen mahdollisuuksia myös niille, joille kirjoittaminen on vaikeaa tai joille se 
ei tunnu luontevalta. 

Vaihtoehtona on myös edetä poispäin kirjallisia tutkimustuotoksia arvostavasta ajattelutavas- 
ta kohtaamisen ja erilaisten, esimerkiksi audiovisuaalisiin tuotoksiin sekä tieteen ja taiteen tai 
tieteen ja kansalaistoiminnan menetelmiä yhdistävien, prosessien suuntaan (ks. Kanssatutkimuk- 
sen tietoteoreettiset taustat -luku). Yhteisellä toiminnalla voi olla monia myönteisiä vaikutuksia 
siihen osallistuville kanssatutkijoille. Esimerkiksi Tiina Rättilä ja Päivi Honkatukia (2021, 17) 
ovat todenneet, että heidän hankkeeseensa osallistuneille nuorille ”tarinoiden ja kokemusten esit- 
täminen paitsi tuottaa uudenlaista tutkimustietoa nuorten elämästä, onnistuessaan se myös vah- 
vistaa osallisuuden ja kuuluminen tunteita”. Esimerkki luovien ja taideperustaisten menetelmien 
käytöstä tutkimusjulkaisemisessa on Mervi Kaukon (2021) tutkimusyhteistyö pakolaistaustaisten 
lasten kanssa, joka on synnyttänyt satukirjan sekä animoidun lyhytelokuvan Ali and the Long 
Journey to Australia. Artikkelissaan Kaukko kuvaa sitä, miten yhden tutkimukseen osallistuneen 
lapsen monisäikeinen omaelämänkerrallinen tarina sekä pettymys siitä, ettei sitä kuulisi tutkijan 
lisäksi kukaan muu käynnistivät tutkimusprosessin, jossa aikuiset ja lapset yhdessä rakensivat 
tarinan, josta kirja ja elokuva kertovat. 

Tutkimustuloksista voi kertoa myös musiikin tai sarjakuvan keinoin ja yhteistyötä voidaan 
viritellä myös taiteen kentältä tutkijoihin päin. Esimerkiksi ALL-YOUTH -tutkimushankkeen 
tutkijat kutsuttiin mukaan Selviytyjät-teatteriesityksen suunnitteluun, jotta he toisivat käsikirjoi- 
tukseen musliminaisten parissa tehtyyn tutkimukseen perustuvia näkökulmia. Teatteriyhteistyö 
tarjosi poikkeuksellisen mahdollisuuden tutkimustulosten julkaisemiseen ja levittämiseen laajal- 
le yleisölle (Mubeen & Tokola 2020, 111). 

Julkaisemisessakin korostuu kanssatutkimuksen prosessiluonne ja läpi hankkeen jatkuva 
pohdinta siitä, ketä varten tutkimusta tehdään. Jos kanssatutkimuksen tuloksia tuodaan jo tut- 
kimusprosessin aikana tutkimukseen osallistuville paitsi tiedoksi myös pohdittavaksi, rakentuu 
mahdollisuus palauttaa heidän tutkimukseen antamansa tieto heidän käyttöönsä. Esimerkiksi 
Klubitaloissa tehdyssä yhteistutkimuksessa kokemusohjautuneen analyysin raakatuloksia tuo- 
tiin dialogisiin työpajoihin, joihin kutsuttiin osallistujiksi Klubitalojen jäseniä ja työntekijöitä. 
Samalla heille tarjoutui mahdollisuus käynnistää tuloksiin sekä niiden pohjalta käytyyn dialo- 
giin perustuvia pienimuotoisia kokeiluja tai muuta käytäntöjen kehittämistä, jota kanssatutki- 
mushanke myös osaltaan tarjoutui tukemaan sekä edistämään. Yhteinen julkaiseminen rakentaa 
siltaa siihen, että kanssatutkimuksessa tuotettu tieto jalkautuu myös niihin yhteisöihin, joissa sitä 
on toteutettu. Se myös edesauttaa kanssatutkijoiden omien projektien ja polkujen toteutumista, 
josta oli puhe kirjan kahdessa edeltävässä luvussa. 

Onnistuminen yhteisjulkaisemisessa haastaa ammattitutkijaa kyseenalaistamaan oman 
tutkimusalansa julkaisemiseen ja kirjoittamiseen liittyviä perusoletuksia sekä avaamaan myös 
niissä kanssatutkijoille vaikuttamisen paikkoja. Yhteiskirjoittaminen ja yhdessä julkaiseminen 
edellyttävät enemmän kuin vain yleisluonteista kutsua osallistumiseen tai kommentin tai täy- 
dentävän näkökulman pyytämistä kanssatutkijalta ilman mahdollisuutta toisenlaisen tulkinnan 
esittämiseen. Päälle liimatun osallistumisen sijasta kyse on valtuuksien antamisesta ja vallan ja- 
kamisesta, kanssatutkijoiden kutsumisesta muotoilemaan tekstiä, sen sisältöä ja tarkoitusta jo 
suunnitteluvaiheessa sekä mahdollisuutta osallistua myös sen lukijakuntaan liittyvien ratkaisu- 
jen tekemiseen. Yhteiskirjoittaminen tarkoittaa siis myös kirjoittamisen tavoitteiden uudelleen 
määrittelyä erilaisista tarpeista ja eri lukijakunnista lähtien tavoilla, joita ei ole etukäteen lyöty 
lukkoon tai joita kukaan ei edes aiemmin ole tunnistanut. 


Vertaisuuden kysymykset tutkimuksen punaisena lankana 


Olemme tässä luvussa keskustelleet vertaisuudesta kanssatutkimuksessa. Samalla kun vertai- 
suus on kanssatutkimuksen keskiössä — ajatuksena siitä, että kanssatutkimuksen erityisyys on 
tavassa, jolla tietoa tuotetaan vertaisina vertaisista — voi tämä myös jäädä tutkimuksen taustalle 
jääväksi itsestäänselvyydeksi. Tällöin nojaudutaan oletukseen, että tottahan vertaisuus toteutuu 
tutkimusprosessissa, koska tutkimusta tekevät kanssatutkijat ovat tutkimukseen osallistujien 
vertaisia. Omissa tutkimuksissamme olemme kuitenkin todenneet vertaisuuden kysymyksen 
monimutkaisuuden ja sitkeyden: vertaisuus saattaakin problematisoitua tutkimusprosessin eri 
vaiheissa, hieman eri tavoin. Yksinkertaistetusti kyse on esimerkiksi siitä, että tutkimuksen ku- 
lun aikana päädytään yhä uudelleen pohtimaan sitä, kenen äänellä tutkimus nyt puhuukaan, ke- 

nen motiivit, tavoitteet ja ideat ohjaavat tutkimuksen suuntaa, tutkijoiden katsetta, analysoijan 
silmää ja tietokoneen näppäimillä kulkevia sormia. 

Olemme edellä jäsentäneet vertaisuuden pohdintaa tutkimusprosessin mukaisesti, liikkuen 
tutkimuskumppanuuden neuvotteluista kenttätyöhön ja aineistontuotantoon, tästä analyysipro- 
sessin kautta kirjoittamiseen ja lopulta julkaisemiseen. Vaikka päädyimme kirjoittamaan näin, 
keskustelimme lukua kirjoittaessamme myös siitä, miten keinotekoinen tällainen jako on. Käy- 
tännössä tutkimusprosessin eri vaiheet usein limittyvät toisiinsa, eivätkä eri vaiheissa esiin nou- 
sevat kysymykset välttämättä ratkea lopullisesti. Ne saattavat ponnahtaa uudelleen pinnalle myö- 
hemmin tutkimusta tehtäessä. Myös vertaisuuden ja tutkimuksessa rakentuvat erilaiset suhteet 
näemme juuri tällaisina kysymyksinä ja pohdintoina, jotka kulkevat tutkimuksen teossa mukana 
tutkimusaiheen ja -kysymysten asettamisesta aina tutkimustulosten jalkauttamiseen saakka. 

Edellä olemme keskustelleet sellaisista tutkimuksen kulun kohdista tai hetkistä, joissa tulem- 
me erityisen tietoisiksi vertaisuuden ja asemoitumisen kysymyksistä. Ratkaisujen tarjoamisen 
sijaan olemme pyrkineet tekstillämme herättelemään ja herkistämään vertaisuuden kysymyksen 
moniulotteisuudelle. Nähdäksemme tutkimuksen jokaisessa vaiheessa voi olla tarpeen pysähtyä 
pohtimaan vertaisuutta ja esittää tätä koskevia kysymyksiä. Kuka lähtee mukaan tutkimukseen 
ja miksi? Miten kanssatutkija asemoituu suhteessa tutkimukseen osallistujiin — keitä kanssatut- 
kija oikein edustaa? Miten kanssatutkijan asema tutkittavassa yhteisössä mahdollisesti vaikuttaa 
tehtäessä kenttätyötä, analysoitaessa aineistoa sekä lähdettäessä julkaisemaan ja vaikuttamaan 
tutkimuksella? Entä mikä on ammattitutkijan paikka tässä kaikessa - miten vertaisuuden moni- 
mutkaisuus mahdollisesti heijastuu ammattitutkijoiden ja kanssatutkijoiden välisiin suhteisiin ja 
asemiin tutkimusta toteutettaessa? 

Tämänkaltaisten kysymysten kautta on mahdollista purkaa vertaisuuden itsestäänselvyyttä 
ja herkistyä erilaisille asemoitumisille ja suhteille kanssatutkimuksessa, ja näiden merkitykselle 
tiedon tuottamisessa. Kysymällä vertaisuudesta kysymyksiä, joihin ei välttämättä ole yksiselittei- 
siä vastauksia, vertaisuutta ja erilaista asemoitumista voidaan pitää silmällä tutkimuksen kulues- 
sa. Tällöin siitä voidaan myös neuvotella. Esimerkiksi aineistoa analysoitaessa voidaan pysähtyä 
pohtimaan eroja siinä, miten kukin aineistoa lukee, minkä tunnistaa siellä mielenkiintoisena. 
Näiden kysymysten kautta voidaan ehkä myös avoimemmin keskustella erilaisista intresseistä ja 
voima- varoista, joita tutkimusryhmässä on. Tällaisin keinoin voidaan tutkimusryhmän sisäisiä 
eroja ja moniäänisyyttä pitää näkyvillä ja vaalia tutkimuksen teossa. 

Työryhmä: 
Päivi Eriksson, Kaijus Ervasti, Katariina Hakala, Saana Raittila-Salo ja Iiris Vainio 


Tämä teksti on kirjoitettu tarpeesta jäsentää nykyistä tutkimusilmastoa, jossa kanssatutki- 
muksellisia menetelmiä hyödyntävät ammattitutkijat luovivat sekä avoimen tieteen poliittisten 
pyrkimysten (ks. tarkemmin s. 12-14 tässä teoksessa) kuin yhä enenevässä määrin säännelty- 
jen tutkimuseettisten prosessien jännitteisessä ja paikoin ristiriitaisessakin maastossa. Elämme 
tutkimusympäristössä, jossa samaan aikaan halutaan turvata tutkittavien oikeudet ja toisaalta 
suojella yksityisyyttä vankalla oikeusperustaisella sääntelyllä. Tutkimuspoliittisten pyrkimysten 
tavoitteena on myös taata aineistojen laaja jatkokäyttö, mahdollistaa innovatiivisten ja luovien 
menetelmien soveltaminen sekä tilanteisesti edistää monipuolisia yhteistyön malleja ja monia- 
laisia työskentelymenetelmiä. Tässä luvussa erittelemme tutkimuksen arkea suhteessa tarkentu- 
neeseen tutkimuseettisten prosessien sääntelyyn, joka on laajentunut tutkijayhteisön sisältä myös 
sen ulkopuolelle. 

Luku on kirjoitettu vahvassa dialogissa Kanssatutkimuksen tutkijaverkoston jäsenten kans- 
sa. Kaijus Ervasti, Katariina Hakala, Saana Raittila-Salo, Sanna Spišák ja Iiris Vainio toteuttivat 
luvun kirjoittamisen pohjaksi kanssatutkimuksen eettisiä käytäntöjä luodanneen verkkokyse- 
lyn syksyllä 2021. Kyselyn avulla selvitimme kanssatutkimukseen liittyviä eettisiä käytäntöjä ja 
haasteita, joita ammattitutkijat kohtaavat ja ratkovat. Linkkiä kyselyyn levitettiin sekä Kanssa- 
tutkimuksen tutkijaverkostossa että yksittäisten tutkijoiden verkostojen kautta. Vastauksia saa- 
tiin kaikkiaan kahdeksalta vastaajalta seitsemästä tutkimusorganisaatiosta ja yhdestä sosiaali- ja 

terveysalan järjestöstä. Vaikka vastaajamäärä jäi pieneksi, kyselyyn tulleet vastaukset ovat sisäl- 
löltään rikkaita ja seikkaperäisiä. Ne kuvastavat hyvin niitä eettisiä kysymyksiä ja ongelmia, joita 
eri tutkimusorganisaatioissa johdetuissa hankkeissa on noussut esiin. Vastaajat edustavat laajas- 
ti yhteiskuntatieteiden eri aloja, kuten valtio-oppia, sosiaalipsykologiaa, yhteiskuntapolitiikkaa, 
ympäristöpolitiikkaa, humanistista tutkimusta ja teologiaa. Hyödynnämme tässä luvussa ky- 
selyn vastauksia tutkimuksen arkea valaisevina puheenvuoroina, joiden kanssa keskustelemme 
vakiintuneista tutkimuseettisistä käytännöistä ja jäsennämme tutkimuseettiset pohdintamme ja 
argumenttimme. 

Kyselyn vastauksissa eri alojen tutkijat kuvaavat, millaisia eettisiä pohdintoja kanssatutki- 
musta hyödyntäviä hankkeita suunniteltaessa tulee huomioida. He nimeävät omissa tutkimuk- 
sissaan erityisiä yhteiskunnallisia ryhmiä, teemoja ja tutkimusasetelmia, joiden parissa tehtävä 
kanssatutkimus on osoittautunut haasteelliseksi toteuttaa erityisesti virallisten eettisten ohjeis- 
tusten näkökulmasta. Vastauksissa pohditaan myös, millaisia eettisiä haasteita kanssatutkimuk- 
sellisten hankkeiden arjessa on noussut esiin. Yksi teema, joka kyselyn vastauksissa toistuvasti 
nousee esiin, on yliopistojen eettisten toimikuntien merkittävä ja usein varsin ristiriitainen rooli 
kanssatutkimuksellisia hankkeita arvioitaessa. 

Käytämme tässä luvussa käsitteitä vakiintuneet tutkimuseettiset käytännöt ja dialoginen, elävä 
ja tilanteinen tutkimusetiikka kuvaamaan niitä eettisiä orientaatioita, joiden ristivedossa ammat- 
titutkijat toteuttavat kanssatutkimuksellisia hankkeita (ks. Kuvio 9. Ihmisiin kohdistuvan tutki- 
muksen eettiset periaatteet). 


Ihmisiin kohdistuvan tutkimuksen 
eettiset periaatteet 


Vakiintuneet 
tutkimuseettiset 
käytännöt 
Dialoginen, elävä 
ja tilanteinen 
tutkimusetiikka 


TENK:in (2019) kansalliset 
tutkimuseettiset periaatteet, 
ohjeistus hyvästä 
tieteellisestä käytännöstä ja 
sen loukkausepäilyjen 
käsittelemisestä (ns. HTK-ohje 
1994/2012), kansainvälinen ja 
kansallinen lainsäädäntö 
sekä kunkin 
tutkimusorganisaation 
tutkimuseettisten toimikuntien 
painotukset ja ohjeistukset 
niille tutkimuksille, joista 
pyydetään tutkimuseettinen 
ennakkoarvio. 


Kanssatutkimuksellisten 
hankkeiden arjessa esille 
tulevat tutkimuseettistä 
pohdintaa vaativat 
kysymykset, joihin 
vakiintuneet 
tutkimuseettiset 
ohjeistukset eivät 
yksiselitteisesti vastaa tai 
joissa nämä ohjeistukset 
osoittautuvat 
kelpaamattomiksi tai 
riittämättömiksi. 


Kuvio 9. Ihmisiin kohdistuvan tutkimuksen eettiset periaatteet. 

Vakiintuneilla tutkimuseettisillä käytännöillä ja ohjeistuksilla tarkoitamme ennen kaikkea 
Tutkimuseettisen neuvottelukunnan (TENK) laatimia kansallisia tutkimuseettisiä periaatteita 
kaikkeen sellaiseen tieteelliseen tutkimukseen, joka kohdistuu ihmiseen tai jossa käytetään ih- 
mistieteiden tutkimusmenetelmiä (TENK 20194). Vakiintuneisiin tutkimuseettisiin käytäntöihin 
kuuluu myös ohjeistus hyvästä tieteellisestä käytännöstä ja sen loukkausepäilyjen käsittelemi- 
sestä (ns. HTK-ohje 1994/2012). Tiedeyhteisön sisäisen sääntelyn lisäksi kansainvälinen ja kan- 
sallinen lainsäädäntö asettaa suomalaisille tutkimusyhteisölle raamit esimerkiksi henkilötietojen 
käytöstä tutkimuksessa. Näiden lisäksi kunkin tutkimusorganisaation tutkimuseettinen toimi- 
kunta asettaa omien painotustensa mukaiset ohjeistukset niille tutkimuksille, joista pyydetään 
tutkimuseettinen ennakkoarvio. 

Dialogisella, elävällä ja tilanteisella tutkimusetiikalla puolestaan tarkoitamme tutkimushank- 
keiden arjessa esille tulevia tutkimuseettistä pohdintaa vaativia kysymyksiä, joihin vakiintuneet 
tutkimuseettiset ohjeistukset eivät yksiselitteisesti vastaa tai joissa nämä ohjeistukset osoittau- 
tuvat kelpaamattomiksi tai riittämättömiksi. Siinä missä viralliset tutkimuseettiset ohjeistukset 
pyrkivät tarjoamaan yksinkertaistettua yksi malli kaikille -ratkaisua, tilanteisessa tutkimusetii- 
kassa puolestaan korostuvat tutkimuseettisten kysymysten ja ratkaisujen kontekstisuus ja moni- 
naisuus. Dialogisessa tutkimuseettisessä orientaatiossa vakiintuneiden tutkimusetiikan menette- 
lyrutiinien ja lomakkeistojen rinnalla kulkee koko tutkimusprosessin ajan ammattitutkijoiden ja 
tutkimuskumppanien, eli kanssatutkijoiden, jatkuva dialogi ja alati tarkentuva eettinen pohdinta 
ja eettisesti kestävien ratkaisujen aktiivinen etsiminen. 


Suomessa ei-lääketieteellistä tutkimuksen tekoa sääntelevät: 


e Tutkimuseettisen neuvottelukunnan (TENK) ohjeistus hyvästä tieteellisestä käytännöstä ja 
loukkausepäilyjen käsittelemisestä (HTK-ohje 1994/2012) 

e Tutkimuseettisen neuvottelukunnan (TENK) kansalliset tutkimuseettiset periaatteet 
kaikkeen sellaiseen tieteelliseen tutkimukseen, joka kohdistuu ihmiseen tai jossa käytetään 
ihmistieteiden tutkimusmenetelmiä (TENK 20194) 

e Eurooppalainen yleinen tietosuoja-asetus The EU General Data Protection Regulation 
(GDPR) (Euroopan parlamentin ja neuvoston asetus [EU] 2016/679) 

e Kansallinen tietosuojalainsäädäntö: Tietosuojalaki (1050/2018) 


Koska kanssatutkimuksellisissa hankkeissa haastetaan valmiita tapoja jäsentää ja tulkita 
maailmaa ja hakeudutaan tietoisesti vaihtoehtoisten näkökulmien äärelle, hankkeissa tunniste- 
taan tutkimuseettisten kysymysten monitahoisuus ja moninaiset tavat ratkaista eettisiä haasteita 
(eettisestä pluralismista, ks. esim. franzke ym. 2020). Kanssatutkimus ”vuoropuhelun areenana, 
ratkaisukeskeisen tiedon tuottajana ja kansalaisten osallisuuden lisääjänä” (Laine 2018) on elävää 
toimintaa, joka aktiivisesti osallistuu jatkuvassa liikkeessä ja kehityksessä olevaan tutkimuskult- 
tuurin muutosprosessiin. Tässä muutosprosessissa tieteen demokratisoitumispyrkimyksistä, hy- 

vistä käytännöistä sekä tieteellisen tutkimuksen perinteisistä tutkimuseettisistä kysymyksistä ja 
-rajoista neuvotellaan jatkuvasti. Kanssatutkimuksessa tuodaan painokkaasti keskusteluun myös 
uusia tutkimuseettisiä kysymyksiä, avauksia ja rajoja. Näitä neuvotteluja ja uusia näkökulmia 
avaamme tässä luvussa. 

Pohdimme myös tutkimuseettisen sääntelyn ja tietosuojalainsäädännön tasolla tapahtuneen 
kehityksen tuottamia muutoksia, joiden kehyksessä kanssatutkimuksellisia hankkeita toteute- 
taan. Avaamme nykytilanteen jännitteisyyttä kanssatutkimuksellisten hankkeiden eettisistä eri- 
tyiskysymyksistä ja tutkimuksellisen arjen käytännöistä esiin nousseisiin keskusteluihin, joita 
tarkastelemme tässä luvussa suhteessa virallisiin eettisiin koodistoihin ja tutkimuseettisten toi- 
mikuntien asettamiin painotuksiin 2020-luvun alussa. Tiedeyhteisön sisäiset ohjeistukset ottavat 
kantaa muun muassa tutkimuseettisiin prosesseihin ja käytäntöihin sekä antavat ohjeita eetti- 
sesti kestävien tiedonhankinta-, tutkimus- ja arviointimenetelmien valintaan, tarvittavien tutki- 
muslupien hankkimiseen ja tietyillä aloilla vaadittavan eettisen ennakkoarvioinnin tekemiseen. 
Lainsäädäntö puolestaan asettaa kehykset henkilötietojen käsittelylle tutkimustoiminnassa. 

Kutsumme lukijaa pohtimaan kanssamme, millaisia tilanteita kanssatutkimuksellisissa 
hankkeissa saattaa tulla vastaan. Tuumimme myös, miten ennalta määritellyt, niin kutsutut yl- 
häältä alas -sääntelyrakenteet esimerkiksi vakiintuneissa tutkimuseettisissä ohjeistuksissa ja tie- 
tosuojalainsäädännössä eivät välttämättä olekaan eettisesti tarkasteltuna parhaita tapoja toimia 
tutkimukseen osallistuvien kanssa (ks. esim. Markham 2018; Kaukko, Korkiamäki & Kuusisto 
2019; franzke ym. 2020). Vaikka ihmiseen kohdistuvan tutkimuksen eettisillä periaatteilla ja ih- 
mistieteiden eettisellä ennakkoarvioinnilla on tärkeä tehtävä suojella tutkimukseen osallistuvia 
henkilöitä ja saada tutkijat paneutumaan tutkimuksen eettisiin kysymyksiin, saattaa vakiintunei- 
den eettisten periaatteiden ja tietosuojalainsäädännön normatiivisella ”rasti ruutuun” -tapaisella 
noudattamisella olla epäedullisia seurauksia niin kanssatutkijoille kuin -tutkimukselle itselleen- 
kin (ks. esim. Markham 2018; franzke ym. 2020, 4-5). Pahimmillaan etiikkaohjeistojen kritiiki- 
tön ja suoraviivainen soveltaminen saattaa olla tutkimukseen osallistuvia vahingoittavaa, syr- 
jäyttävää, ohipuhuvaa tai uhriuttavaa (Kaukko, Korkiamäki & Kuusisto 2019; Kuusisto-Arponen 
2016). Jos tutkimuseettisten kysymysten ratkomiseen suhtaudutaan ainoastaan ongelmien vält- 
tämisenä (engl. error avoidance model, ks. Markham 2018, 2-4), voi tutkimuseettisten pulmien 
pohtiminen ja ratkominen tyhjentyä pelkiksi prosessuaalisiksi ja byrokraattisiksi toimenpiteiksi, 
jolloin eettiset pohdinnat ja kunkin tutkimuksen autenttiseen aikaan, paikkaan ja yhteisölliseen 
vuorovaikutukseen paikantuvat haasteet ulkoistetaan valmiiden sääntöjen noudattamiseksi. Me 
kanssatutkmuksellisia hankkeita toteuttavat ammattitutkijat ajattelemmekin, että yleispätevien 
sääntökokoelmien sijaan tutkimusetiikka on kiinteä osa koko tutkimusprosessia ja ratkoo ku- 
hunkin autenttiseen tutkimusprosessiin kontekstuaalisesti ankkuroituneita eettisiä haasteita tut- 
kimuksen arjessa. 

Seuraavaksi esittelemme tiiviisti viralliset kansalliset tutkimuseettiset periaatteet osoittaen, 
miten nämä ohjaavat tutkimuksen eettisiä ratkaisuja ja tutkimuseettistä arviointia Suomessa. 
Tämän jälkeen perehdymme tutkimuseettiseen ennakkoarviointiin ja käsittelemme sääntelyyn 
perustuvien kansallisten ja EU-tason säädösten haasteita kanssatutkimuksellisille pyrkimyksille. 

Kansalliset tutkimuseettiset periaatteet 


Tutkimuseettinen neuvottelukunta (TENK) on opetus- ja kulttuuriministeriön asiantuntijaelin, 
joka edistää hyvää tieteellistä käytäntöä, ennaltaehkäisee tiedevilppiä sekä edistää tutkimusetiik- 
kaa koskevaa keskustelua ja tiedotusta. TENK aloitti toimintansa vuonna 1992. Sen tehtäväksi 
asetettiin tutkimusetiikkaa koskevan keskustelun ja tiedotuksen edistäminen (Asetus tutkimus- 
eettisestä neuvottelu- kunnasta 1347/1991). Ensimmäinen ohjeistus hyvästä tieteellisestä käytän- 
nöstä ja sen loukkausepäilyjen käsittelemisestä annettiin vuonna 1994 (ns. HTK-ohje 1994/2012). 
HTK-ohje antaa kaikille tutkimusammattilaisille mallin hyvästä tieteellisestä käytännöstä. Ohje 
edistää tutkimusetiikan periaatteiden tunnetuksi tekemistä. Sen tavoitteena on varmistaa, että 
loukkausepäilyt voidaan käsitellä asiantuntevasti, oikeudenmukaisesti ja mahdollisimman no- 
peasti. TENK päivittää HTK-ohjetta yhteistyössä tiedeyhteisön kanssa tämän luvun kirjoittami- 
sen aikaan. Uusi HTK-ohje julkistetaan maaliskuussa 2023. Uuden ohjeen noudattaminen vaatii 
tutkimusorganisaatioilta myös uutta sitoutumista, joten uuteen ohjeeseen sitoutumista seuraa 
siirtymävaihe, jonka aikana vuoden 2012 ohje kulkee uuden rinnalla jonkin aikaa (TENK 2022). 

TENK julkaisi vuonna 2019 päivitetyn kansallisen ohjeen tutkimuksen eettisistä periaatteista 
kaikkeen sellaiseen tieteelliseen tutkimukseen, joka kohdistuu ihmiseen tai jossa käytetään ihmis- 
tieteiden tutkimusmenetelmiä sekä ohjeen eettisen ennakkoarvioinnin järjestämisestä Suomessa. 
Vaikka TENK:in ohje ei kuulu lainsäädäntöön toisin kuin laki lääketieteellisestä tutkimukses- 
ta, joka säätelee lääketieteellisen tutkimuksen eettistä ennakkoarviointia, TENK:in ohjeistuksen 
velvoittavuus syntyy suomalaisten tiede- ja tutkimusorganisaatioiden sitoutuneisuudesta ohjeen 
noudattamiseen (Oikari 2020). Näihin ohjeisiin ovat sitoutuneet lähes kaikki näillä tieteenaloilla 
toimivat yliopistot, ammattikorkeakoulut ja tutkimuslaitokset (TENK 2019a, 4). TENK:in ohjeet 
hyvästä tieteellisestä käytännöstä (TENK 2012) ja ihmiseen kohdistuvan tutkimuksen eettiset 
periaatteet (TENK 20194) asettavat tutkijoille tutkimusprosessia säätelevät ja rajaavat periaatteet. 
Tarvittaessa tutkijoiden tulee myös pyytää ihmistieteiden eettisen toimikunnan lausunto ennen 
tutkimukseen ryhtymistä (TENK 2019a, 16). Näiden kansallisten ohjeiden noudattamatta jättä- 
minen saattaa täyttää hyvän tieteellisen käytännön loukkauksen tunnusmerkit, ja asia voidaan 
tarvittaessa selvittää HTK-loukkausepäilyjen käsittelyprosessissa (emt., 6). 

Kansalliset ohjeet hyvästä tieteellisestä käytännöstä ja ihmiseen kohdistuvan tutkimuksen 
eettiset periaatteet on laadittu ihmistä ja inhimillistä toimintaa tutkivien tutkijoiden, tutkimus- 
ryhmien ja tutkimusinstituutioiden tueksi sekä suojaamaan tutkimukseen osallistuvia henkilöitä 
(emt., 7). Ohjeiden noudattaminen auttaa ihmiseen kohdistuvan tutkimuksen peruslähtökohdan, 
tutkimukseen osallistuvien henkilöiden luottamus tutkijoihin ja tieteeseen, toteutumisessa. Ku- 
ten Mervi Kaukko, Riikka Korkiamäki ja Anna-Kaisa Kuusisto (2019, 88) kirjoittavat: 


Tutkimuseettisten periaatteiden listaaminen ja niiden institutionaalinen valvonta ja täytän- 
töönpano ovat keinoja varmistaa, että tutkija on tietoinen eettisesti haasteellisista asetel- 
mista ja huomioi eettiset näkökohdat tutkimuksia suunniteltaessa ja toteutettaessa. Lisäksi 
yhteisesti hyväksytyt ja standardoidut eettiset periaatteet muodostavat pohjan, jota vasten 
tutkimusten eettistä kestävyyttä ja mahdollisia tutkimuseettisiä rikkomuksia voidaan 
arvioida. 

On kuitenkin huomattava, että kanssatutkimuksellisiin hankkeisiin liittyy usein aivan eri- 
tyisiä tutkimusaiheita tai -tilanteita, joiden ratkaisemiseksi tulee myös kansallisia ohjeistuksia 
tarkastella kriittisesti, erilaisia eettisiä ratkaisuja tilanteisesti punniten ja reflektoiden. 

Tarkastelemme seuraavaksi tutkimuseettistä ennakkoarviointia ja sitä, miten kritiikitön tut- 
kimuseettisten ohjeiden yksioikoinen noudattaminen ja lomakkeistojen täyttäminen saattaakin 
olla epäedullista tutkimukseen osallistuvien henkilöiden kannalta. 


Ennakoiva tutkimuseettinen arviointi ja kanssatutkimus 


Laki lääketieteellisestä tutkimuksesta toi suomalaiseen tutkimukseen eettisen ennakkoarvioin- 
nin käsitteen (Rutanen & Vehkalahti 2019, 9). Viimeisen kymmenen vuoden aikana tutkimuseet- 
tinen ennakkoarviointi on vakiinnuttanut asemaansa laajemmin ihmistieteissä. Osalle ihmistie- 
teellisestä tutkimuksesta tulee pyytää ennen käynnistymistään eettinen ennakkoarviointi, joka 
tehdään TENK:in antamien ohjeiden (2019a) mukaisesti tutkimusorganisaation ihmistieteiden 
eettisessä toimikunnassa. Mikäli ammattitutkijan edustamalla organisaatiolla ei ole käytössään 
omaa ihmistieteiden eettistä toimikuntaa, voi eettistä ennakkoarviointia pyytää myös toimin- 
nassa olevasta kansallisesta tutkimuseettisestä neuvottelukunnasta (esimerkiksi Nuoriso- ja lap- 
suuden tutkimuksen tutkimuseettinen toimikunta tai Valtakunnallinen sosiaali- ja terveysalan 
eettinen neuvottelukunta). Nämä kansalliset eettiset toimikunnat tukevat alansa tutkimuksen 
eettisyyttä ja palvelevat sellaisia alansa tutkijoita, joilla ei omissa organisaatioissaan ole mahdol- 
lisuutta tutkimuseettiseen arviointiin. 


TENK:in Ihmistieteiden eettinen ennakkoarviointi Suomessa -ohjeistuksen (20193) 
mukaisesti ammattitutkijan tulee pyytää ihmistieteiden eettiseltä toimikunnalta eettinen 
ennakkoarviointilausunto, jos hänen tutkimukseensa sisältyy jokin seuraavista 
asetelmista: 


Tutkimukseen osallistumisessa poiketaan tietoon perustuvan suostumuksen periaatteesta. 

Tutkimuksessa puututaan tutkittavien fyysiseen koskemattomuuteen. 

Tutkittaville esitetään poikkeuksellisen voimakkaita ärsykkeitä. 

Tutkimuksessa on riski aiheuttaa tutkittaville tai heidän läheisilleen normaalin arkielämän 

rajat ylittävää henkistä haittaa. 

e Tutkimuksen toteuttaminen voi merkitä turvallisuusuhkaa tutkittaville tai tutkijalle tai heidän 
läheisilleen. 

Lähde: TENK 2019a, 16-18. 


Lähtökohtaisesti ihmistieteissä ei tarvita eettistä ennakkoarviointia, ellei siihen ole erityistä 
syytä. TENK:in ohjeiden (2019a, 16-18) mukaan ennakkoarviointi tarvitaan silloin, jos poiketaan 
tietoon perustuvan suostumuksen periaatteesta, puututaan tutkittavien fyysiseen koskematto- 

muuteen, tutkimus kohdistuu alle 15-vuotiaaseen ilman huoltajan suostumusta tai informointia, 
tutkittaville esitetään poikkeuksellisen voimakkaita ärsykkeitä, on riski aiheuttaa normaalin ar- 
kielämän ylittävää henkistä haittaa tai tutkimuksen toteuttaminen voi aiheuttaa turvallisuusuh- 
kaa. Jos ennakkoarviointia ei ole tehty tällaisissa tilanteissa, kyseessä voi olla hyvän tieteellisen 
käytännön loukkaus. 

Tutkimuksen arjessa tutkimuseettistä ennakkoarviointia kuitenkin tarvitaan myös TENK:in 
ohjeista riippumatta. Esimerkiksi julkaisija, rahoittaja tai tutkimuksen yhteistyötaho yhä useam- 
min edellyttävät ennakkoarviointia, vaikka TENK:in määrittelemät kriteerit eettiselle ennakko- 
arvioinnille eivät sitä edellyttäisikään. On esimerkiksi mahdollista, että tavoiteltu tutkimuksen 
rahoittaja pyytää tutkimuslupaa jo rahoituksen hakuvaiheessa tai luvasta on etua rahoituksen 
saamisessa. Tutkimuseettistä ennakkoarviointia saatetaan tarvita myös silloin, jos tutkimuksessa 
käsitellään eurooppalaisen yleisen tietosuoja-asetuksen määrittelemää ”sensitiivistä dataa” (Eu- 
roopan parlamentin ja neuvoston asetus [EU] 2016/679). Esimerkiksi joissakin yliopistoissa vaa- 
ditaan tutkimuseettinen ennakkoarvio niistä tutkimuksista, joissa käsitellään GDRP:n määritte- 
lemiä erityisiä henkilötietoryhmiä, kuten etnistä alkuperää, poliittisia mielipiteitä, uskonnollista 
tai filosofista vakaumusta tai ammattiliiton jäsenyyttä, geneettisiä tietoja, henkilön tunnistamis- 
ta varten käsiteltyjä biometrisiä tietoja, terveyttä koskevia tietoja ja seksuaalista käyttäytymistä ja 
suuntautumista koskevia tietoja (ks. lisää esim. Tuuliprojektin aineistonhallinnan ohje sensitiivi- 
sille aineistoille 2019). 

GDPR edellyttää, että erityisiä henkilötietoryhmiä käsittelevää dataa on suojeltava erityisen 
tarkasti, koska niiden käsittely voi aiheuttaa huomattavia riskejä henkilön perusoikeuksille ja -va- 
pauksille. Erityisiä henkilötietoryhmiä sisältävät tutkimusaineistot edellyttävät myös huolellista 
anonymisointia ja erityisiä vaatimuksia datanhallinta-alustoilta, joten tutkimuseettisten toimi- 
kuntien yksi tehtävä on varmistaa, että ammattitutkija on varmasti perillä sensitiivisen datan 
käyttöehdoista, aineistonhallintaan liittyvistä vaatimuksista, tietosuojailmoituksista ja aineiston 
jatkokäytön ehdoista hyvissä ajoin ennen projektin alkua. Lisäksi nykyisin etenkin kansainvä- 
linen yhteistyö ja julkaiseminen kansainvälisissä tiedejulkaisuissa vaativat monissa tapauksissa 
eettistä ennakkoarviointia. On huomioitava, että ennakkoarvioinnin edellytykset vaihtelevat eri 
maissa ja toisinaan ammattitutkijan on haettava tutkimukselleen lausunto eettisestä ennakko- 
arvioinnista, vaikka TENK:in ohjeet eivät tätä edellyttäisikään. Kansainvälisissä yhteistyöhank- 
keissa ennakkoarviointia voidaan joskus edellyttää tehtäväksi useammassa yhteistyömaassa, jos 
niissä on erilaiset ennakkoarvioinnin käytännöt. Tällöin haasteita tuottaa esimerkiksi arvioinnin 
tarkkuustason vaihtelu tutkimusorganisaatiosta toiseen. 

Suomessa tutkimuseettisen ennakkoarvioinnin toteuttaa ulkopuolinen taho, yleensä tutki- 
musorganisaation nimeämä tutkimuseettinen toimikunta tai neuvosto, joka ei osallistu kyseessä 
olevan tutkimuksen tekemiseen. Tutkimuksen eettinen ennakkoarviointi tulee tehdä ennen ai- 
neistonkeruuta, eikä ennakkoarviointilausuntoa voi pyytää enää jälkikäteen. Kun ammattitutkija 
vie tutkimussuunnitelmansa tutkimuseettisen toimikunnan käsittelyyn, hänellä tulisi olla selkeä 
ja tarkka kuvaus siitä, mitä tutkitaan, miten tutkitaan ja keiden kanssa tutkitaan (ks. esim. Oi- 
kari 2020). Lisäksi hänellä tulee olla valmiina tutkimukseen osallistuville jaettavat dokumentit, 
kuten esimerkiksi tutkimustiedotteet, tietosuojailmoitus, joka sisältää selosteen henkilötietojen 
käsittelystä, suostumuslomakkeet ja mahdolliset kysely- tai haastattelulomakkeet. Tutkijan tulee 

ennen ennakkoarviointia myös tehdä kuvaus tietosuojan vaikutusten arvioinnista, joka kattaa 
kartoituksen tietosuojaan liittyvistä riskitekijöistä, riskien arvioinneista ja mahdollisista suoja- 
keinoista. Vasta tutkimuseettisen toimikunnan myönteisen lausunnon jälkeen ammattitutkijat 
voivat lähteä toteuttamaan tutkimustaan käytännössä. 

Kanssatutkimuksen tulisi ihanteidensa mukaisesti mahdollistaa aktiivinen vuorovaikutus 
tutkimuskumppanien kanssa tutkimusprosessin kaikissa vaiheissa tutkimusprojektin suunnitte- 
lusta aina analyysiin ja tulosten hyödyntämiseen. Kanssatutkimuksen tutkijaverkoston toteutta- 
man verkkokyselyn vastauksissa kiinnitettiin erityistä huomiota tutkimuseettisen ennakkoarvi- 


oinnin haastavuuteen kanssatutkimuksellisten hankkeiden yhteydessä. 


Kun vuoden 2018 alussa ryhdyimme suunnittelemaan tutkimusyhteistyötä muutamien 
nuorten ryhmien ja heidän ohjaajiensa kanssa ('tehdään jotakin yhdessä nuorten kanssa 
-hengessä, ei vielä tietoa kanssatutkimuksen käsitteestä), meillä ei ollut ymmärrystä siitä, 
että tarvitsisimme tutkimusten (useampia erillisiä prosesseja) toteuttamiselle yliopiston 
eettisen toimikunnan lausunnon. GDPR tuli voimaan saman vuoden toukokuussa, ja vasta 
kun siitä ryhdyttiin julkisesti keskustelemaan, käsitimme vähitellen - mutta liian myöhään 
omien tutkimusprosessiemme suhteen - että eettistä lausuntoa olisi tarvittu. Jälkikäteen 
ajatellen olen henkilökohtaisesti varma, että tutkimusta puoltavan lausunnon saaminen 
olisi ollut tuolloin hyvin vaikeaa. 


Koen, että tällä hetkellä yliopistojen tutkimuseettisten toimikuntien paikoin tiukan nor- 
matiivisesta TENK:in ohjeiden ja GDPR:n tulkinnasta johtuen puhtaasti kanssatutkimuk- 
selliset hankkeet ovat käytännössä mahdottomia toteuttaa. Koska tutkimuseettiset toimi- 
kunnat vaativat ennen tutkimuksen aloittamista valmiita tutkimushankekuvauksia esim. 
tutkimusasetelmien, -menetelmien ja -kysymysten sekä tutkittaville toimitettavien doku- 
menttien, aineistonhallintasuunnitelmien, tietosuojailmoitusten ja vaikutustenarviointien 
suhteen, tutkimukseen osallistuville ei juurikaan jää mahdollisuuksia vaikuttaa tutkimusta 
keskeisesti rakentaviin elementteihin. Yliopistosta käsin tapahtuvassa tutkimuksessa on 
mahdollista soveltaa erilaisia osallistavia menetelmiä soveltuvin osin, mutta hankkeen 
rakentaminen aidossa vuorovaikutussuhteessa kanssatutkijoiden kanssa tuntuu nykyisessä 
tutkimuseettisessä ilmapiirissä olevan täysin mahdotonta. Esimerkiksi järjestösektorilla 
tutkijoilla on enemmän vapautta tehdä erilaisia tutkimuseettisiä ratkaisuja ja fasilitoida 
kanssatutkimuksellisia hankkeita. 


Kuinka suhteuttaa kanssatutkimuksellinen elävään vuorovaikutukseen pohjautuva eetos, jota 
kirjan edeltävissä luvuissa on pyritty monenlaisin esimerkein havainnollistamaan, ennakoivaan 
tutkimuseettisten käytäntöjen tarkasteluun ja riskien arviointiin? Tällä hetkellä tutkimuseettinen 
ennakkoarviointi on nimenomaisesti ennakoivaa, eettiset ongelmat ja riskit etukäteen kartoit- 
tavaa ja arvioivaa vakiintunutta tutkimuskäytäntöä (ks. esim. Oikari 2020). Arvioinnissa käsi- 
tellään yleisimmin tunnettuja eettisiä ongelmakohtia ja riskitekijöitä, jotka liittyvät tutkittavien 
informointiin ja suostumuksen pyytämiseen, tutkimukseen osallistuville jaettavien tiedotteiden 
ja lomakkeiden oikeaoppisuuden tarkistamiseen, tietosuojakysymyksiin, yksityisyyden suojaan 
sekä vahingon tuottamisen välttämiseen. Ymmärrys tutkimuseettisten kysymysten ennakoita- 
vuudesta on kuitenkin ristiriidassa kanssatutkimuksen perusperiaatteiden kanssa. Emme voi 
ajatella osallisuutta edistävän tutkimusprosessin olevan jähmeä ja yllätyksetön, palkkasuhteisen 
tai rahoitusta nauttivan ammattitutkijan etukäteen määrittelemien kehysten sisällä toteutettava 

staattinen tutkimustilanne. Kokemuksemme mukaan tutkimukseen osallistuvien henkilökoh- 
taisen arjen kuormitukset, kuten esimerkiksi koulutukseen, työmarkkina-asemaan, elintasoon, 
terveyteen, sosiaalisiin suhteisiin ja elinympäristöön liittyvä yhteiskunnallinen huono-osaisuus 
tai moninkertaisesti haavoittava asema, paljastuu usein vasta ajan kanssa tutkimuksen arjessa ja 
luottamussuhteen vahvistumisen myötä. 

Kanssatutkimuksellisissa hankkeissa toimivat ammattitutkijat korostavat aiheellisesti, että 
tutkimuksen arki on ennakoimatonta ja vaatii yllätysten ja epävarmuuden sietämistä, mikä ei 
tunnu istuvan esimerkiksi eettisen ennakkoarvioinnin edellyttämien varsin tarkkojen ennak- 
kosuunnitelmien kanssa. 


Haimme EU:n ulkopuolisen ja suomalaisen yliopiston yhdessä toteuttamaan kanssatut- 
kimukseen eettisen toimikunnan luvat molempien maiden yliopistossa. Hankkeessam- 

me kanssatutkijat saivat halutessaan osallistua tutkimuksen kaikkiin vaiheisiin, ja heille 
annettiin mahdollisuus päättää kunkin vaiheen osallistumisesta vaihe vaiheelta projektin 
kuluessa. Kirjoitimme eettisen toimikunnan lupahakemuksiin mukaan erilaiset osallistu- 
misen vaihtoehdot, joita tarjosimme kanssatutkijoille. Lupahakemuksen kirjoittamisessa 
oli paljon hyötyä yhteistyöyliopistomme pitkästä kokemuksesta ja osaamisesta oman yli- 
opistonsa eettisen toimikunnan kanssa. He olivat keskustelleet jo noin viiden vuoden ajan 
siitä, mitä kanssatutkimus on (verrattuna muihin tutkimussuuntauksiin) sekä hakeneet ja 
saaneet monia eettisiä lupia kanssatutkimukseen. Tältä pohjalta tutkimuskumppanimme 
osasi neuvoa, miten hakemuksen eri kohdat olisi hyvä kirjoittaa, erityisesti kanssatut- 
kijoiden osallistumisen suhteen. EU:n ulkopuolisen maan yliopistossa saimme eettisen 
toimikunnan luvan noin kahdessa viikossa. Tämän jälkeen jätimme saman hakemuk- 

sen omaan yliopistoomme Suomessa. Siellä sama prosessi kesti noin 3 kuukautta, koska 
hakemuksemme käsiteltiin toimikunnan kokouksessa kaksi kertaa ja vielä jälkimmäisen 
kokouksen jälkeen meiltä pyydettiin tarkentavia lisätietoja. Hankkeen kuluessa jouduimme 
miettimään, pitäisikö lupahakemusta täydentää siltä osin, miten aineistoja analysoidaan 
yhdessä kanssatutkijoiden kanssa. Ulkomaisen yliopistokumppanimme mukaan tämä ei 
ollut tarpeen, koska lupahakemuksessa kuvattua analyysitapaa vain tarkennettiin. Pohdin- 
nan yhteydessä kävi ilmi, että heillä hyväksynnän erilaisille täydennyksille saa joustavasti ja 
nopeasti. Toisen käden tietona omassa yliopistossamme täydennysten hyväksyminen olisi 
vienyt enemmän aikaa. 


Ymmärrys tutkimusprosessin ennakoitavuudesta pohjautuu paternalistiseen tutkija-tutkitta- 
va-käsitykseen, jossa tutkimukseen osallistuva on ensisijaisesti objekti, toiminnan kohde, eikä 
itsenäinen toimija eli subjekti. Paternalistisella suhteella kuvataan usein hierarkiaan perustuvia 
sosiaalisia suhteita. Paternalistiseen suhteeseen sisältyy erilaisia suojelulla perusteltavia avoimia 
ja kätkettyjä kontrollikäytäntöjä. Paternalistisen käsityksen mukaan tutkimukseen osallistu- 
va ei ole halukas tai kykenevä osallistumaan tutkimusprosessia koskevaan päätöksentekoon tai 
että hänellä on vain rajalliset mahdollisuudet ymmärtää tutkimukseen osallistumisesta koituvia 
mahdollisia hyötyjä tai riskejä (lapsuuden ja nuoruuden tutkimuksesta, ks. esim. Kaukko, Kor- 
kiamäki & Kuusisto 2019, 89). Virallisten tutkimuseettisten ohjeistusten voikin yhtäältä tulkita 
ilmentävän paternalismille tyypillisiä huolenpitomuotoja. Vaikka virallisissa tutkimuseettisis- 
sä ohjeistuksissa korostetaan tutkimukseen osallistuvien itsemääräämisoikeutta (TENK 2019a, 
7-9), paternalismin tiukka iskostuminen eettisten periaatteiden soveltamiseen näkyy esimerkiksi 
siinä, miten tutkimukseen osallistuvien itsemääräämisoikeuden toteutuminen ymmärretään lä- 

hinnä etukäteen laaditun ja monisanaisen tietoon perustuvan suostumuslomakkeen täyttämise- 
nä ja allekirjoittamisena. Mutta kuten Kanssatutkimuksen tutkijaverkoston toteuttaman verkko- 
kyselyn eräs vastaaja miettii: 


Olen pohtinut suostumuskäytäntöjen haasteellisuutta kanssatutkimuksellisissa hankkeissa. 
Kotiyliopistoni tarjoamat mallisuostumuspohjat ovat monisivuisia, lakiteknisiä ja kovin 
vaikeita ymmärtää. Mallisopimuspohjat kyllä suojaavat tutkimusorganisaatiota, mutta 
onko asiaa oikeasti mietitty tutkimukseen osallistuvien kannalta? Onko heitä kuultu suos- 
tumuspohjia laadittaessa? Pienissä mutta anonyymeissä otannoissa suostumuslomakkeet 
saattavat vaarantaa tutkimukseen osallistuvien anonymiteetin, sillä ne muodostavat tutki- 
musrekisterin. Lisäksi alaikäisiä koskevissa tutkimuksissa suostumuskäytäntöjen tulkinnat 
vaihtelevat yliopistoittain, mikä asettaa niin tutkijat kuin tutkimukseen osallistuvatkin hy- 
vin eriarvoiseen asemaan. Mielestäni tutkimuseettisten toimikuntien tulisi tarkoin pohtia, 
milloin kirjallisen suostumuksen saaminen on välttämätöntä. Esimerkiksi millaisia haittoja 
näennäisesti eettisellä huoltajan informoimisella ja suostumuksen pyytämisellä saattaa olla 
alaikäiselle, joka kohtaa moniperustaista syrjintää lähisuhteissaan esimerkiksi sukupuoli- 
ja/tai seksuaalivähemmistöön identifioitumisensa vuoksi? Onko huoltajan informoiminen 
ja suostumuksen pyytäminen aina se eettisin ratkaisu tutkimukseen osallistuvan näkökul- 
masta? 


Itsemääräämisoikeus, oikeus päättää osallistumisesta ja osallisuuden tavoista tutkimukses- 
sa näyttäytyy kanssatutkimuksellisesta viitekehyksestä problemaattisena eettisenä periaatteena. 
Kanssatutkimuksen näkökulmasta tutkimuseettisen ennakkoarvioinnin nykykäytännöt tekevät 
tutkimukseen osallistuvien itsemääräämisoikeudesta ja mahdollisuudesta vaikuttaa koko tutki- 
musprosessin kulkuun varsin näennäistä. Vaikka arvioinnin tekevän institutionaalisen eettisen 
toimikunnan työn tarkoitus ei ole kaventaa tutkimuksen tekemisen mahdollisuuksia, tiukan nor- 
matiivinen vakiintuneiden eettisten ohjeistusten luenta väistämättä tulee tehneeksi juuri näin 
joidenkin kanssatutkimuksellisten hankkeiden kohdalla. Koska TENK:in ohjeet hyvästä tieteelli- 
sestä käytännöstä (2012) ja ihmiseen kohdistuvan tutkimuksen eettiset periaatteet (20194) on kir- 
joitettu ammattitutkijan ja tutkimusinstituution näkökulmasta, ohjeistukset saattavat näyttäytyä 
ylhäältä alas kohdennettuina toimenpiderakenteina, jotka eivät salli tutkimukseen osallistuvien 
välistä neuvottelua tutkimuksen eri vaiheista ja näihin vaiheisiin liittyvistä käytännön toimista. 

Kanssatutkimuksen arjessa esille nousevia eettisiä dilemmoja ratkotaan ahkerasti kautta koko 
tutkimusprosessin: 


Lähtökohtamme olivat hyvin kanssatutkimukselliset, vaikka emme tuota käsitettä vielä 
[tutkimushankkeen alussa] käyttäneet. Halusimme toimia alusta saakka yhdessä nuorten 
kanssa, emmekä osanneet millään tavoin etukäteen ennakoida, mitä tutkimusprosesseissa 
tulee tapahtumaan. --- Halusimme tehdä tutkimusyhteistyötä nimenomaan marginalisoi- 
tujen nuorten parissa ja kanssa, joten eettiset pohdinnat olivat läsnä alusta saakka. --- Vas- 
tasimme haasteellisiin kysymyksiin parhaamme mukaan ja laadimme itsellemme (omassa 
työpaketissamme) eettiset periaatteet ja käytännöt, eräänlaisen huoneentaulun. Huoneen- 
taulusta huolimatta olimme tutkimusyhteistyöhön lähtiessämme huolestuneita, jännitty- 
neitä ja osin hermostuneitakin siitä, millaisia eettisiä kysymyksiä ja ongelmia tulisimme 
kohtaamaan. Mutta päätimme heittäytyä prosesseihin rohkeasti ja taklata ongelmia sitä 
mukaa, kun niitä nousee esiin. 

Nyt, kun tutkimus konkreettisesti on alkamassa, pohdinnat ovat painottuneet laitok- 
semme eettisen työryhmän ennakkoarviointiin liittyviin kysymyksiin - sopimuksiin ja 
suostumuksiin. Tutkijaryhmässä meillä on ajatus prosessuaalisesta tutkimusetiikasta, joka 
toteutuu jokapäiväisessä kontaktissa kanssatutkijoihin. 


Kanssatutkimusta tehdessä tutkijan on siedettävä tutkimusetiikan suhteen epävarmuutta, 
eettisiin kysymyksiin ja haasteisiin ei ole olemassa oikeita ja vääriä vastauksia. Tärkeintä 
on, että tutkija ei jää pohdintojensa kanssa yksin, vaan eettisistä kysymyksistä keskustel- 
laan avoimesti niin kollegojen kesken kuin tutkimuskumppaneidenkin kanssa. Ratkaistaan 
ongelmakysymykset yhteistyössä. 


Kuten kanssatutkimuksellisia hankkeita toteuttavien ammattitutkijoiden pohdinnoista käy 
ilmi, tutkimuseettisen pohdinnan tarve ei tyhjene ja pääty tutkimusorganisaation eettisen toi- 
mikunnan suorittamaan ennakkoarviointiin. On myös huomattava, että eettisen toimikunnan 
puoltava lausunto ei yksinään takaa tutkimuksen eettisyyttä, eikä anna valmiita ja yksiselittei- 
siä vastauksia kaikkiin niihin eettisiin haasteisiin, joita ammattitutkija tutkimuskumppanei- 
neen tutkimusprosessin eri vaiheissa kohtaa. Kuten verkkokyselyn vastauksista ja viime vuosina 
julkaistuista tutkimuseettisiä kysymyksiä pohtivista teksteistä (ks. mm. Rutanen & Vehkalahti 
2019) voi helposti todeta, yksittäisten tutkijoiden arkikokemukset tutkimuskentältä eivät välttä- 
mättä ole helposti yhteensovitettavia tutkimusorganisaatioiden ja ammattitutkijoille osoitettujen 
tavoitteiden, suositusten ja toiveiden kanssa. Raija Oikari (2020) toteaa, että eettisen ennakko- 
arvioinnin ei tule olla tutkimuksesta irrallinen ”päälle liimattu byrokratian kukkanen, vaan eli- 
mellinen osa sen varmistamista, että tutkimusta tehdään niin, että siitä ei aiheudu millekään 
osapuolelle riskejä eikä haittoja”. 

On kuitenkin todettava, että yksittäisen ammattitutkijan näkökulmasta haastavimmat eet- 
tiset pohdinnat saattavat keskeisesti liittyä kysymyksiin, joita ennakkoarvioinnissa ei kenties 
käsitellä lainkaan. Kanssatutkimuksellisissa hankkeissa kohdatut tutkimuseettiset kysymykset 
ovat väistämättä monitahoisia ja -tulkintaisia. Erilaiset normatiiviset menettelyrutiinit, täytet- 
tävät lomakkeistot ja GDPR:n mukaiset tietosuojailmoitukset eivät poista aktiivista, koko tut- 
kimushankkeen läpileikkaamaa, tutkimuksen arjesta kumpuavaa eettisen pohdinnan tarvetta 
(Rutanen & Vehkalahti 2019, 8). Kanssatutkijuus synnyttääkin joitain ongelmia eettisen ohjei- 
den tulkinnassa ja käytännöissä, koska tutkimusmenetelmä saattaa olla vieras tutkimuseettisille 
toimikunnille. Kuten Kanssatutkimuksen tutkijaverkoston toteuttaman verkkokyselyn eräässä 
vastauksessa eettisten toimikuntien toiminnasta todetaan: 


Oman tutkimuslaitoksemme historia on lääketieteellinen, kokeelliseen tai määrälliseen 
tutkimukseen perustuva. Kanssatutkimus on ollut tutkimuseettiselle työryhmälle aivan 
uusi asia. 


Osallisuutta tukevat menetelmät edellyttävätkin kansallisten tutkimuseettisten ohjeistusten 
uudenlaista luentaa ja hahmottamista (ks. esim. Laine 2018) sekä tutkimuseettisten toimikuntien 
perehdyttämistä kanssatutkimukselliseen eetokseen. Eettisesti kestävät arjen tutkimuskäytännöt 
eivät synny kritiikittömästä virallisten eettisten koodistojen täyttämisestä, vaan kussakin tut- 
kimushankkeessa on luotava juuri tätä tutkimushanketta ja juuri tähän tutkimukseen osallis- 
tuvia palvelevat eettiset käytännöt tapauskohtaisesti ja tilanteisesti. Inannetapauksessa kanssa- 

tutkimuksellisissa hankkeissa eettisistä käytännöistä neuvotellaan kaikkien tutkimusosapuolten 
kanssa koko tutkimusprosessin ajan, jolloin tutkimuseettiset kysymykset eivät typisty ainoastaan 
tutkimusorganisaation palkkalistoilla olevan tutkijan päätettäväksi. 

Kanssatutkimukselliset tutkimusprosessit parhaimmillaan kutsuvat tutkimusympäristön toi- 
mijoita osallisuuteen ja osallistumiseen, joka potentiaalisesti avaa uusia näkökulmia koko toimin- 
takulttuurin — ja myös tutkimuseettisten säännöstöjen - uudistamiseen. Kun kanssatutkimuk- 
sessa tietoa tuotetaan määritelmällisesti yhdessä tutkimuskumppaneiden kanssa, tutkimuksen 
käytännöissä tutkimuksen kohteeksi määrittyvätkin sosiaaliset ja yhteiskunnalliset, kulttuuri- 
set ja historialliset rakenteet, käytännöt, puhe- ja toimintatavat. Ihmistieteellisen tutkimuksen 
eettisten koodistojen peruslähtökohtana on kuitenkin edelleen näkemys ihmisistä tutkimuksen 
kohteena, ei kumppanina, jolloin eettisiin ohjeistuksiin rakentuu perustava ristiriita. Pyrimme 
avaamaan ja jäsentämään tätä ristiriitaa ja etsimään uusia sanoituksia tutkimuseettisille näkökul- 
mille, joita nimenomaan kanssatutkimuksellisissa käytännöissä tulisi ottaa huomioon. 


Juridiikkaa vai etiikkaa? 


Tiedustelimme tämän luvun pohjana toimivassa verkkokyselyssä, ovatko vastaajat havainneet eri 
instituutioiden tutkimuseettisten toimikuntien välillä eroja siinä, miten kanssatutkimuksellisia 
hankkeita on käsitelty. Vaikka kyselyvastauksista voi tulkita, että eri tutkimusorganisaatioiden 
tutkimuseettisten toimikuntien käytännöissä on eroja, toimikuntien koetaan lähtökohtaisesti 
olevan enemmän kiinnostuneita juridiikasta kuin etiikasta. 


Lähinnä on kiinnitetty huomiota juuri tutkimuskohteiden informointiin ja suostumuk- 
sen saamisen informaatio-näkökulmaan, joka edellyttää esim. haastattelua toteuttavilta 
kanssatutkimukselta tietynlaista otetta ja panosta (jotka voivat pahimmassa tapauksessa 
kasvattaa etäisyyttä heidän ja haastateltavien välillä, mikä ei ole luonnollisesti tarkoitus). 
Esim. epämuodollinen/suullinen tiedon antaminen ei tunnu riittävän, oletus on, että vai 
paperilla annettu tieto ja suostumulomakkeet turvaavat tutkimuskohteen aseman. 


Tutkimuslaitoksemme eettinen työryhmä on ollut kiinnostunut juridiikasta enemmän 
kuin etiikasta. Suostumukset ja sopimukset ovat työryhmälle tärkeitä. Itse ajattelemme, 
että eniten meitä tutkijoita haastaa jokapäiväisen kohtaamisen eettisyys kanssatutkijoiden 
kanssa, luottamuksen rakentaminen. 


Nyt, kun tutkimus konkreettisesti on alkamassa, pohdinnat ovat painottuneet laitok- 
semme eettisen työryhmän ennakkoarviointiin liittyviin kysymyksiin - sopimuksiin ja 
suostumuksiin. Tutkijaryhmässä meillä on ajatus prosessuaalisesta tutkimusetiikasta, joka 
toteutuu jokapäiväisessä kontaktissa kanssatutkijoihin. 


Eurooppalainen yleinen tietosuoja-asetus (GDPR), on henkilötietojen käsittelyä säätelevä laki 
(Euroopan parlamentin ja neuvoston asetus [EU] 2016/679). Se tuli voimaan kaikissa EU-maissa 
keväällä 2018. Tarve tietosuoja-asetukselle on syntynyt ensisijaisesti kulttuurin digitalisoitumi- 
sesta ja teknologisoitumisesta, jonka myötä henkilötietojen käsittelystä on tullut yhä laajempaa, 
nopeampaa, rikastetumpaa ja yksityiskohtaisempaa. 

Kuten Riitta-Liisa Kinni ja Piia Puurunen (2021) toteavat, tutkimus on tietosuoja-asetuksen 
mukaan henkilötietojen käsittelyn erityistilanne. Tutkimuksen kannalta tämä tarkoittaa sitä, että 
tutkimukseen osallistuvat voivat olla tunnistettavissa paitsi suorien tunnisteiden (kuten nimi 
ja kuva) kuin myös epäsuorien tunnisteiden kautta. Epäsuoriksi tunnisteiksi GDPR määrittelee 
muun muassa sukupuolen, iän, koulutuksen, ammattiaseman, kansallisuuden, digitaalisilla alus- 
toilla julkaistujen kuvien metatiedot ja sijaintitunnisteet, digitaalisten järjestelmien lokitiedot, 
siviilisäädyn ja asuinpaikan. Epäsuorat tunnisteet eivät yksinään riitä henkilön tunnistamiseen, 
mutta tietoja yhdistelemällä ja rikastamalla epäsuorat tunnisteet saattavat tuottaa riskin anony- 
miteetin särkymiselle. Tietosuoja-asetus onkin aiheellisesti velvoittanut uudella tavalla tarkaste- 
lemaan ja huolehtimaan henkilötietojen asianmukaisesta käsittelystä, tietorekistereistä ja tiedon 
arkistoinnin käytännöistä. Ammattitutkijoille tämä käytännössä tarkoittaa, että heidän tulee 
perinteisten tutkimustiedotteiden ja tutkimuslupa-lomakkeiden lisäksi tuottaa tarkat selosteet 
henkilötietojen ja tutkimusaineistojen käsittelystä esimerkiksi tietosuojailmoituksella, tietosuo- 
jan vaikutusten arvioinneilla ja aineistonhallintasuunnitelmilla (emt., 313). 

Suomessakin lainsäädäntöä ajanmukaistettiin EU-asetuksen myötä. Kansallinen tietosuoja- 
lainsäädäntö (Tietosuojalaki 1050/2018) ja muu lainsäädäntö asettavat suomalaisille tutkimus- 
yhteisölle raamit, joiden kehyksessä kanssatutkijat voivat käsitellä henkilötietoja. Tietosuojaan 
liittyvä lainsäädäntö on pakottanut tutkimusorganisaatiot uudelleenarvioimaan henkilötietojen 
käsittelyyn liittyviä käytäntöjä. Ymmärrettävästi yliopisto haluaa varmistaa, että niissä tehtävä 
tutkimus on kaikin puolin laillista. 

Tietosuojakysymykset ja juridiikka ovat nousseet näkyvästi tutkimuseettisen keskustelun 
keskiöön (ks. esim. Kinni & Puurunen 2021; Rutanen & Vehkalahti 2019, 7; Järviluoma & Ruot- 
salainen 2018), vaikka tutkimusetiikka muodostaa huomattavasti laajemman kokonaisuuden 
kuin tutkimukseen osallistuvien henkilötietojen käsittely ja yleinen tietosuoja. Erityisesti eu- 
rooppalaista yleistä tietosuoja-asetusta on kritisoitu asetettujen vaatimusten jähmeydestä ja ris- 
kiperustaisuudesta erityisesti tietoon perustuvaa suostumusta edellyttävän ja sensitiivistä dataa 
käsittelevien tieteellisten tutkimusten kohdalla (ks. esim. Järviluoma & Ruotsalainen 2018, 144). 
Korostunut tietosuojan tarpeen painottaminen voi pahimmillaan johtaa siihen, että esimerkik- 
si suojelun nimissä (ks. esim. Juvonen 2014; Kuula 2010) tapahtuva tutkimusaineistojen anony- 
misointi ja epäsuorien tunnistetietojen karkeistaminen voi tuhota aineistojen jatkokäyttöarvon 
(Juvonen 2014, 143; Järviluoma & Ruotsalainen 2018, 143-148). 

Tätä kirjoitettaessa tutkimusinstituutioiden tutkimuseettiset toimikunnat edellyttävät tut- 
kijoilta tietojen käsittelyyn liittyvien mahdollisten riskien syvällistä ymmärrystä ja monialaisia 
taitoja hallita ne. Varmistaako esimerkiksi tohtoriopintojen opintokokonaisuus tällä hetkellä sen, 
että tutkijapolun alkuvaiheessa olevat saavat mahdollisimman hyvät eväät hallita tutkimuseetti- 
siä kysymyksiä tilanteisesti ja kriittisesti? Annetaanko tohtoriopiskelijoille riittävä työkalupakki 
tutkimuseettisten kysymysten pohdintaan ja ratkaisemiseen sekä eettisen ennakkoarvioinnin 
lausuntopyynnön laadintaan? Edellä olevat kysymykset ovat aiheellisia, sillä vuonna 2019 to- 
teutetun kansallisen tutkimusetiikan barometrin perusteella vastaajat ovat osallistuneet tutki- 
museettiseen koulutukseen suhteellisen vähän. Barometrin mukaan lähes kaksi kolmasosaa ky- 
selyyn vastanneista ei ole osallistunut tai on osallistunut tutkimuseettiseen koulutukseen vain 


kerran. Vajaa kymmenes vastaajista valitsi kyselyssä vastausvaihtoehdon, jonka mukaan tutki- 

museettistä koulutusta ei ole ollut tarjolla. (Salminen & Pitkänen 2019, 12-13). Tutkimuseettisten 
taitojen kartuttamisen nähdään olevan yksittäisten tutkijoiden harteilla, vaikka eettisten kysy- 
mysten tulisi kiinnostaa koko tutkijayhteisöä laajasti. Lisäksi barometrin mukaan tutkimusyhtei- 
söä huolettaa esimerkiksi tekijyyteen, julkaisemiseen, aineistonhallintaan ja tutkimusaineistojen 
käyttöoikeuksiin liitttyvät epäselvyydet (emt., 20-25). 

On myös aiheellista kysyä, ovatko tutkimuseettisten toimenpiteiden suojelun kohteena eri 
tieteiden avulla tutkittavat ihmiset vai oikeudellisia seuraamuksia pelkäävät tutkimusinstituu- 
tiot? Tutkimuseettistä ennakkoarviointia onkin arvosteltu laajojen tutkimuseettisten kysymys- 
ten suoraviivaisesta ja rutiininomaisesta typistämisestä juridisteknisiin yksityiskohtiin, kuten 
suostumuslomakkeiden tai tietosuojailmoitusten sanamuotoihin, käytettyihin tietoteknisiin oh- 
jelmistoihin tai aineistojen anonymisoinnin tekniikoihin. Tutkimusyhteisöstä on noussut esille 
esimerkkejä, joista on käynyt ilmi, että juridisteknisesti painottunut tutkimuksen eettinen en- 
nakkoarviointi huomioi huonosti tutkimukseen osallistuvien yksilöiden tai ryhmien omia koke- 
muksia tutkimukseen osallistumisen haitoista, hyödyistä ja riskeistä (ks. esim. Kaukko, Korkia- 
mäki & Kuusisto 2019). Esimerkiksi viralliset lomakkeet saattavat olla vaikeaselkoisia ja aiheuttaa 
hämmennystä. 

Erityinen kitkaa aiheuttava seikka erityisesti juridiselta näkökannalta on ammattitutkijan 
ja kanssatutkimukselliseen hankkeeseen osallistuvan kanssatutkijan välinen raja. Kanssatutki- 
muksen tutkijaverkoston toteuttamassa verkkokyselyssä tulee esille, että tutkimusorganisaati- 
oiden eettiset toimikunnat haluavat selkeästi erotellut roolitukset tutkijan ja tutkittavan välille, 
mikä toki juridisesti yksinkertaistaisi vastuiden, oikeuksien ja velvollisuuksien määrittelyä. Ku- 
ten verkkokyselyn vastauksissa pohditaan: 


Eettinen työryhmä on ollut kiinnostunut siitä, kumpaa kanssatutkijat ovat: tutkijoita vai 
tutkittavia. Tästä määrittelystä seuraa se, millaisia suostumuslomakkeita heidän pitää 
täyttää ja millaisia oikeuksia ja velvollisuuksia heillä on esimerkiksi kerättyjen aineistojen 
suhteen. 


Ajatus siitä, että tutkimuksen toteuttajan ja tutkimuskohteen välinen raja olisi selkeä ja 
tutkimusprosessin aikana muuttumaton ei vastaa yhteistutkimusta. Tutkija voi itsekin olla 
(autoetnografian ideaa mukaillen) välillä kohteena, kanssatutkija niin tutkimuksen toteut- 
tajana, informanttina kuin aineistoa (esim. keskustelujen kautta) tutkimukseen tuottava- 
na. Ja "kohteet" voivat osaltaan vaikuttaa jopa tutkimuskysymyksen muotoutumiseen sen 
pohjalta, mikä heitä tutkimusaiheessa kiinnostaa. TE-toimikunnille tämä vaikuttaa hyvin 
vieraalta ajatukselta ja voi niiden taholta jopa edustaa jotain, joka uhkaa tutkimuskohteiden 
asemaa...? 


Fettinen työryhmä on myös pyytänyt meiltä tutkijoilta tarkempaa määrittelyä siitä, ovatko 
kanssatutkijat tutkijoita vai tutkittavia (tämä juridisista syistä). Itse olemme jäsentäneet 
asiaa niin, että kanssatutkimus nimenomaan pyrkii huokoistamaan tutkijan ja tutkittavan 
rajapintaa. 


Pyydetty täsmentämään kanssatutkijan rooli tutkimusta tekeväksi henkilöksi ja tutkitta- 
vaksi, jolloin myös täsmennettävä oikeudet ja velvollisuudet kummastakin roolista käsin. 


119 


Sanna Spisak 


Vaikuttaakin siltä, että eettisten toimikuntien arviointi perustuu selkeälle tutkijan ja tutkit- 
tavien erottelulle, mikä on jyrkässä ristiriidassa kanssatutkimuksen perustavanlaatuisia peri- 
aatteita vastaan. On kuitenkin selvää, että kanssatutkimushankkeissakin ammattitutkijalla on 
ensisijainen vastuu hyvän tieteellisen käytännön ja tutkimusetiikan noudattamisesta. Vaikka 
ymmärrämmekin kanssatutkimuksen tutkimukselliseksi orientaatioksi, jonka avulla on mah- 
dollista demokratisoida tutkimusta ja haastaa tutkimusasetelmiin mahdollisesti liittyviä syrji- 
viä käytäntöjä, emme kuitenkaan voi ajatella kanssatutkimuksen olevan eettisesti ongelmatonta. 
Kanssatutkimuksellisiin hankkeisiin sisältyy usein varsin kipeitäkin eettisiä dilemmoja, joiden 
punnitsemiseksi tarvitsemme tutkijayhteisön avointa keskustelua sekä hyötyjen ja haittojen kriit- 
tistä arviointia (ks. esim. Lenette ym. 2019; Jones 2021; Phillips, Frølunde & Christensen-Stryno 
2021). 

Ammattitutkijan on tuotava eettisiä erityiskysymyksiä myös kanssatutkijoiden tietoon. Kans- 
satutkijoiden on esimerkiksi hyvä olla tietoisia tutkimushankkeen sosiaalisen median näkyvyy- 
den mahdollisista riskeistä, kuten algoritmien vastakkainasettelua ruokkivasta somen keskuste- 
lukulttuurista, joka voi pahimmassa tapauksessa johtaa esimerkiksi rodullistettujen ja muiden 
vähemmistöjen kohtaaman häirintään, vihapuheeseen ja maalittamiseen joitakin negatiivisia 
vaikutuksia mainitaksemme. Vaikka sosiaalisen median alustat ovat eittämättä tehokkaita vies- 
tintäkanavia, meidän on tarkoin pohdittava ensinnäkin sitä, kuinka suojata kanssatutkijoita mah- 
dollisilta tutkimukseen osallistumisen riskeiltä ja toisaalta avoimesti keskustella siitä, millaisia 
eettisiä kysymyksiä ja jopa riskejä kanssatutkijuuteen liittyy. Kuten Susanna Paasonen (2021, 35) 
kirjoittaa, ”[k]riittisellä kulttuurin ja yhteiskunnan tutkijalla on eettisiä ja poliittisia perusteita 
olla käyttämättä sosiaalista mediaa.” Tutkimuksen arjessa sosiaalisesta mediasta kieltäytyminen 
ei välttämättä ole mahdollista, sillä monet rahoittajatahot toivovat rahoittamiensa hankkeiden 
viestivän tutkimuksesta ja sen tuloksista somen kautta. 

Kanssatutkimuksellisiin hankkeisiin liittyy monia hankalia harmaita alueita, joissa kanssa- 
tutkijan kanssatutkimusminä ja yksityishenkilö voivat lomittua haasteellisin tavoin. Miten voi- 
simme tukea kanssatutkijoita tunnistamaan oman asemansa ja mahdolliset etuoikeutensa? Miten 
varmistamme, että tutkimushankkeeseen osallistuvat - myös kanssatutkijat — toimivat eettisesti 
ja yhdenvertaisuutta sekä ihmisoikeuksia edistäen? Miten takaamme, että tutkimushankkeessa ei 
esiinny syrjintää ja kielteisiä ennakkoluuloja kenenkään taholta? Toivomme, että tämä kirjoitus 
osaltaan edistää näistä asioista käytävää kriittistä keskustelua paitsi kanssatutkimusta harjoitta- 
vien myös koko tutkimusyhteisön sisällä. 


Kanssatutkimus ja tutkimuseettiset periaatteet: Normatiivisista 
ohjeistuksista dialogiseen, elävään ja tilanteiseen tutkimusetiikkaan 


Kansalliset linjaukset tutkimuksen eettisistä periaatteista, lainsäädäntö ja eettisen ennakkoar- 
vioinnin edustamat prosessit ovat ennen kaikkea sääntelyyn perustuvaa etiikkaa, joiden tehtävä 
on ohjata tutkijayhteisöä (Kuula 2006; Rutanen & Vehkalahti 2019, 9-12) ja jotka toimivat vah- 
voina portinvartijoina erilaisille tutkimusasetelmille. Kaisa Vehkalahti ja Niina Rutanen (2019, 
11) myös huomauttavat, vaikka eettisen ennakkoarvioinnin tehtävä on yhtäältä pysäyttää tutkijat 

tunnistamaan ja pohtimaan tutkimusasetelmaansa mahdollisesti sisältyviä riskejä, riskien mah- 
dollisia vaikutuksia ja keinoja riskien minimoimiseksi, kyse on toisaalta myös kontrolloinnista. 
Tutkimuseettisellä ennakkoarvoinnilla varmistetaan tutkimusorganisaation painotuksista käsin, 
että tutkimusryhmät noudattavat hyvän tieteellisen käytännön periaatteita. Kuten olemme osoit- 
taneet, viralliset tutkimuseettiset ohjeet suoraviivaisesti toteutettuna saattaa kuitenkin tuottaa 
yksinkertaistavia ja byrokraattisia asetelmia ja sääntöjä, joilla yritetään ratkaista äärimmäisen 
monimutkaisia ja vahvan tilanteisia tutkimuseettisiä kysymyksiä. 

Kanssatutkimuksellisia hankkeita kuitenkin pystytään toteuttamaan menestyksellisesti, 
vaikka erilaiset tutkimuseettisen sääntelyn tavat, tutkimuspoliittiset pyrkimykset ja kanssatutki- 
muksellisiin hankkeisiin kiinteästi ankkuroituva ennakoimattomuus ja kanssatutkijoiden holis- 
tinen ja pragmaattinen kokemustieto synnyttävätkin toisinaan varsin jännitteisiä tutkimuseetti- 
siä tilanteita (ks. Kuvio 10. Kanssatutkimus ja tutkimuseettisen ympäristön jännitteisyys). 


Tutkimuksen 


ennakoimaton arki °° 


O s Tutkimusyhteisön 
Ms, . sisäinen eettinen 
= ee sääntely 
tutkimuseettisen 
ympäristön N 
Avoin tiede — 06 jännitteisyys x O 
Tutkimuseettinen 


04 — ennakkoarviointi 


Kuvio 10. Kanssatutkimus ja tutkimuseettisen ympäristön jännitteisyys. 


Tätä lukua varten tuottamamme verkkokyselyn vastauksissa tuodaan esille, että tutkijat poh- 
tivat hyvin laaja-alaisia eettisiä kysymyksiä tutkimushankkeita suunnitellessaan, joihin viralliset 
tutkimuseettiset säännökset eivät välttämättä pysty vastaamaan. Alla esimerkki erään kanssatut- 
kimuksellisen hankkeen pohdinnoista tutkimuksen suunnitteluvaiheessa: 


Miten huomioimme, että kyseessä ovat haavoittuvassa tai erityisen haavoittuvassa asemassa 
olevat nuoret (yli 15 v.)? --- Entä kun teemme yhteistyötä pakolaistaustaisten nuorten kans- 
sa, miten meidän pitää reagoida, jos havaitsemme heillä traumoja, jotka tutkimus jotenkin 

nostaisi esiin? --- Miten voimme olla varmoja siitä, että tutkimusyhteistyömme ei aiheuta 
heille harmia? Miten meidän pitää ottaa huomioon erilaiset kulttuuriset taustat, esim. kun 
me valkoisina keski-ikäisinä länsimaisina naistutkijoina lähdimme tekemään tutkimusyh- 
teistyötä pakolaistaustaisten nuorten miesten kanssa, joista monet ovat muslimeja, myös 
uskoaan aktiivisesti harjoittavia? Voimmeko puhua avoimesti kaikesta, vai onko aiheita, 
joita meidän tulee välttää? Mitä teemme, jos kohtaamme toimintaa tai ajattelutapoja, jotka 
ovat ristiriidassa itse sisäistämiemme länsimaisten vapaus- ja ihmisoikeusarvojen kanssa 

- miten ristiriidat vaikuttaisivat tutkimukseen, miten osaisimme reflektoida niitä reilusti? 
Miten reagoimme, jos myöhemmin tutkimustuloksia julkaistessamme me tutkijat päädym- 
me aiheen (turvapaikanhakijat, pakolaisuus, maahanmuutto, rasismi, syrjintä) sensitii- 
visyyden vuoksi häirinnän kohteeksi? Miten varmistamme, että julkaisut eivät aiheuta 
harmia tai vaaraa nuorille tutkimuskumppaneillemme itselleen? Miten sovittelemme risti- 
riitaa sen välillä, että haluamme antaa nuorille julkisesti tunnustusta heidän panoksestaan 
tutkimukseen, mutta toisaalta suojella heitä julkiselta häirinnältä? Yllä siis vain joitakin 
niistä lukuisistä eettisistä kysymyksistä, joiden kanssa painimme, kun lähdimme suunnit- 
telemaan tutkimusyhteistyötä 'kanssatutkimuksen' asetelmista. 


Kansalliset tutkimuseettiset ohjeistukset tuottavat tutkijayhteisön sovellettavaksi erilaisia kri- 
teeristöjä ja periaatteita. Vaikka tutkijayhteisöllä onkin käytössään yhteisesti jaettuja ohjeistuksia 
esimerkiksi tutkimukseen osallistuvien suojeluun liittyvistä perusteista, eivät ohjeistukset välttä- 
mättä ole yksiselitteisiä tutkimuksen arjessa ja tutkimuskäytäntöjen tasolla. Onkin todettava, että 
pyrkimys määrittää kaikkien ryhmien ja yksilöiden oikeuksien ja eettisen kohtelun toteutuminen 
yleispäteviksi ohjeistuksiksi ja säännöstöiksi on lähtökohtaisesti ongelmallista (ks. esim. Kaukko, 
Korkiamäki & Kuusisto 2019, 88-90). Näin ollen ammattitutkijat pyrkivät löytämään yhä uu- 
sia, pluralistisia lähestymistapoja, joilla esimerkiksi haavoittuvissa olosuhteissa eläviä ryhmiä tai 
sensitiivisiksi luonnehdittuja tutkimusteemoja voitaisiin selvittää yhä eettisemmin, demokraat- 
tisemmin, vuorovaikutteisemmin ja kestävällä tavalla (tutkimuseettisestä moniarvoisuudesta ks. 
esim. franzke ym. 2020, 5-8). 

Paikoin normittaviksi tulkittavat tutkimuseettiset linjaukset sekä yleiseurooppalainen ja kan- 
sallinen lainsäädäntö synnyttävät ajoittain jännitteisiä ja jopa ristiriitaisiakin pyrkimyksiä, joi- 
den ratkaisemiseksi kanssatutkimukseen perustuvissa käytännöissä vastuututkijoilta vaaditaan 
syvällistä ja monialaista tutkimuseettistä, lainopillista ja kulttuurisensitiivistä osaamista. Erityi- 
sesti alisteisessa tai marginaalisessa asemassa olevia ryhmiä koskevaa tutkimusta toteutetaankin 
äärimmäisen monimutkaisessa tutkimuseettisessä ilmastossa (ks. esim. Rättilä & Honkatukia 
2022; Sotkasiira ym. 2021; Kaukko, Korkiamäki & Kuusisto 2019), eikä tutkimushankkeiden 
suunnittelu ja eettisten kysymysten pohdinta milloinkaan ole läpihuutojuttu. Kaukko, Korkiamä- 
ki ja Kuusisto (2019, 87-88) kutsuvat arkisissa tutkimuskäytännöissä aktualisoituvaa eettistä vuo- 
ropuhelua ja tutkimuseettisten käytäntöjen reflektointia eletyksi etiikaksi. Heille tutkimusetiikka 
on jatkuvaa ja elävää vuorovaikutussuhteissa tapahtuvaa harkintaa, joka ”realisoituu moninaisina 
kysymyksinä ennemmin kuin yhdenlaisina vastauksina, prosessina ennemmin kuin yksittäisenä 
tapahtumana tai hetkenä ja lähestymistapana ennemmin kuin normikokoelmana.” Me Kanssa- 
tutkimuksen tutkijaverkostossa toimivat ammattitutkijat peräänkuulutamme virallisten tutki- 
museettisten ohjeistusten ja sääntelyn rinnalle dialogista, elävää ja tilanteista tutkimusetiikkaa, 
joka kumpuaa empatiasta, huolenpidosta ja myötätunnosta (nk. ethics of care, Noddings 1986) ja 
jossa eettisiin dilemmoihin vastataan responsiivisesti tutkimuksen arjessa vastavuoroisesti neu- 

votellen. Näemme eettisen herkkyyden (vrt. Juujärvi, Pesso & Myyry 2007) sekä myötätunnon ja 
huolenpidon tutkimuseettisenä voimana (vrt. Wikström & Räsänen 2008), jolla voidaan taklata 
virallisten ohjeiden ja sääntelyn paikoin yksioikoistavaa tulkintaa eettisistä painotuksista. Toisin 
sanoen, kanssatutkimuksellisissa hankkeissa tutkimusetiikka konstruoituu osin toisin kuin vi- 
rallisissa eettisissä ohjeistuksissa. 

Vaikka kysymys suojelun tarpeesta on erityisen merkittävä haavoittuviksi määrittyvien ryh- 
mien ja yksilöiden kohdalla, juridistekniset ja hallinnolliset prosessit suoraviivaisesti sovellettui- 
na voivat kaventaa näiden ryhmien ja näihin ryhmiin linkittyvien yksilöiden mahdollisuuksia 
puhua omasta puolestaan. Haluammekin kannustaa lukijaa pohtimaan kanssamme, millaisia 
vaihtoehtoja virallisten eettisten koodistojen suojelupainotuksen rinnalle voisi rakentaa, jotta 
voisimme purkaa marginaaliin paikantuviin ihmisryhmiin yleisesti liitettyä huoli- ja uhripu- 
hetta (ks. esim. Kaukko, Korkiamäki & Kuusisto 2019). Millaista vaihtoehtoista tutkimuseettistä 
harkintaa kanssatutkimuksellisissa hankkeissa saatetaan tarvita? 

Vaikka meillä Suomessa on tällä hetkellä käsissämme kansalliset ohjeistukset hyvästä tie- 
teellisestä käytännöstä ja tutkimuksen eettisistä periaatteista, kanssatutkimuksellinen tutkijayh- 
teisö pohtii yhä edelleen erilaisia tutkimuseettisiä käytäntöjä, ohjeita ja rakenteita tutkimuksen 
eettisyyden varmistamiseksi kanssatutkimuksellisissa hankkeissa. Tutkimuseettisiä käytäntöjä 
luodaan paitsi säädöksillä ja eettisen ennakkoarvioinnin kautta myös tutkimuksen arjessa. Tutki- 
musprosessissa eettisen pohdinnan tarve ei pääty ennakkoarvioinnin jälkeen saatavaan lausun- 
toon tutkimuseettiseltä toimikunnalta. Kuten Kanssatutkimuksen tutkijaverkoston toteuttaman 
verkkokyselyn eräässä vastauksessa todetaan, kanssatutkimuksellisia hankkeita ”lähtökohtaisesti 
ohjaa pyrkimys tiedostaa ja hapertaa tutkimuksen teossa muodostuvia vallan epäsuhtaisuuksia ja 
sallia osallistujille mahdollisimman aktiivinen rooli tiedon tuottajina.” Tätä ajatusta voi soveltaa 
myös tutkimuseettisten dilemmojen käsittelyyn. 

Olemme tässä luvussa käsitelleet, miten viralliset eettiset ohjeistukset ja tutkimusorganisaati- 
oiden eettiset toimikunnat tulevat tahtomattaankin suitsineeksi kanssatutkimuksellisia poliitti- 
sia pyrkimyksiä, joiden avulla tiedettä voitaisiin tehdä yhä saavutettavammaksi, avoimemmaksi 
ja demokraattisemmaksi. Kanssatutkimukselliset hankkeet hyötyisivätkin ketterämmästä toi- 
mintakulttuurista, jossa tutkimusasetelmat ymmärrettäisiin valtahierarkioita hapertavina, pro- 
sessuaalisina, dialogisina, elävinä ja tilanteisina ennakolta lukkoon lyötyjen asetelmien sijaan. 

7 
Kanssatutkimusta tutkimuspoliittisten 
intressien ristivedossa 


Kirjoittajakollektiivi 


Olemme edellä tarkastelleet kanssatutkimuksellista prosessia tietämisen, osallisuuden, vallan, 
vertaisuuden ja tutkimuseettisten linjausten näkökulmista. Samalla olemme valottaneet kans- 
satutkimuksen eetosta moninäkökulmaisena tasa-arvoa, tutkimuskumppanuutta, eletyn elämän 
kokemustietoa ja tiedon demokraattisuutta korostavana lähestymistapana. Näitä tarkastelu- 
ja olemme ankkuroineet ajankohtaiseen sosiaali- ja ihmistieteelliseen keskusteluun. Erityisesti 
kriittiset, feministiset ja antropologiset näkökulmat ovat saaneet sijaa tarkasteluissamme. Samal- 
la olemme pyrkineet kuvailemaan kanssatutkimuksen arkea ammentamalla runsaasti esimerk- 
kejä omista kokemuksistamme ammatti- ja kanssatutkijoiden kohtaamisista. Nämä tarkastelut 
ovat kohdistuneet kanssatutkimukseen liittyviin onnistumisiin ja lähestymistavan vahvuuksiin 
mutta myös sen haasteisiin ja kipukohtiin. 

Monissa kirjan luvuissa olemme puhuneet refleksiivisyydestä, jota voisi kuvata kanssatut- 
kimuksellisen tietämisen ja tiedontuotannon eräänlaiseksi ytimeksi. Kokemustemme mukaan 
monenlainen refleksiivisyys kulkee tutkimusprosessissa mukana sen eri vaiheissa (ks. Kuvio 1. 
tämän teoksen sivulla 19), kutsuen ja haastaen niin ammatti- kuin kanssatutkijoitakin henkilö- 
kohtaisen ja yhteisen pohdinnan äärelle. Läpi tutkimusprosessin tapahtuva avoin keskustelu sekä 
valmius tarkastella kriittisesti vakiintuneita tutkimuskäytäntöjä ja valtarakenteita on olennainen 
osa kanssatutkimuksellista tutkimusprosessia. Tällainen kriittinen tarkastelu koskee paitsi tutki- 
muksen toteutusta, myös sen tavoitteita ja toteutusympäristöä. Kanssatutkimuksen toteuttami- 
nen ei aina ole helppoa, päinvastoin. Silti näemme, että kanssatutkimuksen sisältämät ihanteet ja 
tavoitteet tekevät siitä kiinnostavan ja arvokkaan metodologisen lähestymistavan. 


Kulmala, Meri, Spisak, Sanna & Venäläinen, Satu (2023) Kanssatutkimusta tutkimuspoliittisten intressien 
ristivedossa. Teoksessa Meri Kulmala, Sanna Spisäk & Satu Venäläinen (toim.) 
Kanssatutkimus. Ihanteet ja käytännöt. Tampere: Tampere University Press, 124-134. 
https://urn.fi/URN:ISBN:978-952-359-042-7 

Teoksen lopuksi vedämme vielä yhteen kirjan keskeisen sisällön esittämällä tiivistetysti kun- 
kin luvun tärkeimmät lähtökohdat ja argumentit. Lisäksi otamme kriittisesti kantaa nykyiseen 
tutkimusrahoitusmalliin ja perinteisiin akateemisiin julkaisukäytänteisiin ja näiden jännitteisiin 
kanssatutkimuksen näkökulmasta. 


Kanssatutkimuksen keskeisiä suuntaviivoja 


Kanssatutkimuksen tietoteoreettiset taustat -luvussa pureuduimme epistemologiaan. Käsitte- 
limme tieteellisen tiedon ihanteita ja tavoitteita sekä sitä, millä tavoin kanssatutkimus haastaa 
perinteisiä käsityksiä tieteellisestä tiedosta. Tutkimuksen objektiivisuuden ihanteita on kyseen- 
alaistettu jo pitkään ja kanssatutkimuksessa kokemustieto, mitä joskus on pidetty subjektiivisena 
ja epätieteellisenä, on erityisen tärkeällä sijalla, etenkin erilaisten marginaalisten näkökulmien 
esiin tuomisessa. Siinä missä tieteen perinteiset ideaalit korostavat tutkijoiden erillisyyttä tut- 
kimuskohteista, kanssatutkimus puolestaan pohjautuu tietoa tuottavien ihmisten elämänkoke- 
mukseen. Tällöin omakohtainen suhde kiinnostuksen kohteena olevaan ilmiöön nähdään kes- 
keisenä voimavarana tutkimukselle. Tieteellisen tiedon standardit muuttuvat ajan myötä ja eri 
tieteenalojen ja koulukuntien välillä. Samalla myös tieteen tekoa ohjaavat päämäärät voivat vaih- 
della. Totuuden tavoittelun lisäksi myös hyödyllisyys, ajankohtaisuus ja saavutettavuus voivat olla 
tieteen tekoa ohjaavia periaatteita. 

Kanssatutkimus korostaa eri ihmisryhmien tuottaman tiedon arvokkuutta ja moniäänisyyt- 
tä. Se tekee näkyväksi perinteisiä erilaisten tietämisen tapojen ja tietoa tuottavien ihmisryhmien 
välisiä hierarkioita ja myös kyseenalaistaa näitä hierarkioita. Pyrkimyksenä on tuottaa sellaista 
tietoa, joka helposti jää tavanomaisilla keinoilla tehdyn tutkimuksen katveeseen. Kanssatutki- 
mus ammentaa tietoteoreettisesti feministisestä tieteenfilosofiasta ja muista sellaisista perinteis- 
tä, joissa tiedon muodostumisen yhteiskunnallisia reunaehtoja ja niiden kiinnittymistä tiedon 
tuottajien kokemusmaailmaan ja erilaisiin valtasuhteisiin on huolellisesti pohdittu. Perinteinen 
tieteellinen tutkimus tunnistetaan yhdeksi yhteiskunnallisia eriarvoisuuksia tuottavaksi kentäk- 
si, ja kanssatutkimus asemoituu yhdeksi tavaksi pyrkiä purkamaan näitä eriarvoisuuksia. 

Kanssatutkimuksessa tiedontuotannon pohjalla vaikuttavat arvot ja tietokäsitykset vaikutta- 
vat myös siihen, minkälaisia mahdollisuuksia osallistujille prosessissa avautuu. Joka tapauksessa 
kriittisen ja avoimen refleksiivisyyden tulisi olla kanssatutkimushankkeiden kivijalka. Tutkijoi- 
den tulee pohtia ja pyrkiä tunnistamaan, millaiset tiedontarpeet ja epistemologiset taustaoletuk- 
set heidän tutkimustaan ohjaavat. 

Kanssatutkimus demokraattisena osallistumisena ja osallisuuden kokemuksena -luvussa jat- 
koimme keskustelua kanssatutkimuksesta soveltamalla ajatusta aistivoimaisen kokemustiedon 
merkityksistä tutkimukseen osallistumisessa. Tarkastelimme tutkimusosallisuuden kokemista 
kolmesta näkökulmasta: mikä on kanssatutkimuksen suhde demokratian ideaaleihin ja käytän- 
töihin, miten kanssatutkimus jäsentyy demokraattisena prosessina, ja miten kanssatutkimukses- 
sa voidaan edistää kokemusta demokraattisesta osallisuudesta. Eri näkökulmien kautta raken- 
simme moniulotteista kuvaa siitä, mitä annettavaa demokratian ideoilla on kanssatutkimukselle, 
ja toisin päin, mitä merkitystä kanssatutkimuksella on demokratian näkökulmasta. 


125 


Kirjoittajakollektiivi 


Omien tutkimuskokemustemme kautta valotimme, miltä kanssatutkimus on tuntunut meistä 
ammattitutkijoista ja kanssatutkijoistamme. Kuvasimme ja pohdimme pyrkimyksiämme raken- 
taa tasa-arvoisia, oikeudenmukaisia ja yhteisöllisiä tutkimussuhteita kumppaneidemme kanssa. 
Toisaalta toimme avoimesti esiin, että aina emme siinä onnistuneet, kuten olisimme toivoneet. 
Kokemustemme mukaan kanssatutkimukseen osallistuminen on kuitenkin ollut osallisille pää- 
osin hyvä ja paljon myönteisiä tunteita tuottanut kokemus. 

Tutkijoina joudumme hyväksymään sen, että emme voi aina taata kanssatutkijoille myönteis- 
tä kokemusta tutkimusosallisuudesta, vaikka siihen pyrimme. Tutkimuksen toteutuksessa teh- 
dään jatkuvasti monenlaisia valintoja, neuvotteluja ja kompromisseja tutkimusprosessin eteen- 
päin viemiseksi. Valintojen tekemisen reflektointi onkin tärkeää ja tämän toteutuksessa kaikkien 
osallisuuden kokemuksiin vaikuttavista tekijöistä keskustelu heti prosessin alussa ja sen kuluessa 
jatkuvasti on oleellista. Jokaisen osallistujan hyväksyminen ja heidän näkökulmansa utelias ja ar- 
vostava kuunteleminen ja dialogiin mukaan kutsuminen ovat tässä prosessissa olennaisia periaat- 
teita. Kanssatutkimuksen ideaan kuuluu, että osallistujat hyväksytään omana itsenään, kaikkia 
kuunnellaan ja kaikkien osallistumista arvostetaan. Demokratiaan kuuluvia tasa-arvon, oikeu- 
denmukaisuuden ja solidaarisuuden ideoita ja ideaaleja ei silti ole helppo toteuttaa käytännössä. 

Kanssatutkimus ja valta -luvussa syvennyimme auktoriteetin kokemuksiin kanssatutkimuk- 
sellisissa tutkimusasetelmissa ja -prosesseissa. Käsittelimme näitä kokemuksia sekä ammatti- 
että kanssatutkijan näkökulmasta kolmella tutkimuksen toteuttamisen tasolla: yksilöt, yhteisöt 
ja yhteiskunta. Tunnistimme näiden tasojen kautta kolme keskeistä prosessia, joiden kautta on 
mahdollista rakentaa tasavertaisuuteen pohjautuvaa kanssavaltaa osana tutkimusta. Tällaisia 
prosesseja ovat luottamus, kunnioitus ja sitoutuminen. Nämä prosessit koskettavat sekä tuntei- 
ta, tietoa että toimintaa, jotka kaikki vaikuttavat siihen, miten kanssatutkimuksen tavoittelemaa 
vertaisuuden vallankumousta on mahdollista edistää. Kanssatutkimuksessa valta nähdään siten 
yhteisöllisenä, jaettuna ja muuttuvana. Sellaisena se kutsuu tuottamaan myös uudenlaista yhteis- 
toiminnan kulttuuria osana tutkimustyön arkea. 

Kokemuksemme kanssatutkimuksesta muistuttavat monella tavalla siitä, miten ammatti- ja 
kanssatutkijan toiveet, tavoitteet, haasteet ja ratkaisumallit tutkimusprosessin aikana voivat olla 
sekä samanlaisia että erilaisia. Myös vallan ja sen haastamisen osalta ammatti- ja kanssatutki- 
ja ovat oikeutettuja omiin kokemuksiinsa, omiin todellisuuksiinsa ja omiin tietokäytänteisiinsä. 
Tällaiset tutkimukseen sisältyvät vapauden ja vastuun ristipaineet sekä niiden reflektointi ovat 
suuria haasteita sekä ammatti- että kanssatutkijalle. Kokemustemme mukaan luottamuksen, 
kunnioituksen ja sitoutumisen kautta on kuitenkin mahdollista luoda tilaa tutkimuksessa tapah- 
tuvalle aidolle vuoropuhelulle, jonka seurauksena kaikki tutkimuksen osallistujat voivat oppia ja 
muuttua. 

Korostamme, että kanssatutkimuksessa kohtaavat paitsi tutkimukseen osallistuvat yksilöt 
niin myös heidän yhteisönsä. Samalla tutkimuksen toteutus tapahtuu aina jossakin yhteiskun- 
nallisessa viitekehyksessä ja siinä vakiintuneiden tutkimuskäytäntöjen puitteissa. Kanssavaltaa 
vahvistavaa tasavertaisuuden ihannetta ei voi edistää ilman että tutkimuksen toteuttamisen yh- 
teisölliset ja rakenteelliset ulottuvuudet tukevat näitä pyrkimyksiä. Kanssatutkimus vaatii siis ta- 
savertaisuuden vallankumousta paitsi yksilöiden myös rakenteiden tasolla. Vain tasavertaisuutta 
tukevissa puitteissa on mahdollista tehdä tasavertaisuutta rakentavaa tutkimusta. 

Tutkimuskohteesta tutkimuksen toteuttajaksi -luvussa pureuduimme lisää vertaisuuteen kans- 
satutkimuksen ihanteena. Tarkastelimme vertaisuutta kahdesta eri näkökulmasta. Jatkoimme 
edellisen auktoriteettia ja valtaa käsittelevän luvun tarkastelua ammattitutkijan ja kanssatutkijan 
välisestä (tasa) vertaisuudesta laajentaen tätä keskustelua myös kanssatutkijan ja vertaisosallistu- 
jan suhteeseen, sillä kanssatutkimusta toteutetaan usein vertaistutkimuksena eli kanssatutkijan 
ajatellaan kuuluvan tavalla tai toisella samaan viiteryhmään tutkimukseen osallistujien kanssa. 
Tarkastelimme kriittisesti oletusta ja ihannetta kanssatutkijoiden keskinäisestä vertaisuudesta 
sekä kanssatutkijoiden ja ammattitutkijoiden tasavertaisuudesta. 

Jos ammattitutkijan ja kanssatutkijan epäsymmetristä valta-asetelmaa on kanssatutkimuk- 
sessa aktiivisesti pyritty purkamaan ja madaltamaan, on kanssatutkijan suhde tutkimuksen 
aiheeseen ja viiteryhmään jäänyt usein huomiotta. Siihen kiinnittyvä kanssatutkimuksen ydi- 
najatus siitä, että kanssatutkimuksen erityisyys on tavassa, jolla tietoa tuotetaan vertaisina ver- 
taisista saattaa jäädä tutkimuksen taustalle itsestäänselvyydeksi. Tämän vertaisuuden ottaminen 
itsestään selvyytenä saattaa johtaa sellaiseen osallistujajoukon yksinkertaistavaan luokitteluun ja 
osallistujaryhmän sisäisten erojen ja valtasuhteiden ohittamiseen, jonka kriittiseen tutkimukseen 
sitoutunut ammattitutkija usein juuri haluaa välttää. Erilaisten valmiiden kategorioiden taakse 
ja sisään kurkottava kanssatutkimus voi taas synnyttää uutta ymmärrystä tutkittavasta ilmiöstä. 
Kategorisointia ei siis kanssatutkimuksessa tarvitse yrittää kokonaan häivyttää, vaan sitä voidaan 
oppia yhdessä kyseenalaistamaan. 

Kuten myös kirjan edellisessä valtaa ja auktoriteettia käsittelevässä luvussa pohdimme, am- 
mattitutkijan ja kanssatutkijan tasavertaisuuteen liittyvät kysymykset ovat kanssatutkimukselle 
keskeisiä. Tässä vertaisuutta käsittelevässä luvussa kriittisesti totesimme, että ihanne ammatti- 
tutkijoiden ja kanssatutkijoiden yhdenvertaisuudesta ja mahdollisimman laajasta osallistumises- 
ta on tuottanut niin sanotun ihanteellisen, ammattitutkijan kaltaisen kyvykkään kanssatutkijan, 
jolloin kanssatutkimus saattaakin periaatteidensa vastaisesti sulkea ulos joitakin ihmisryhmiä, 
vaikka siinä lähtökohtaisesti asetelmaa, jossa kenen tahansa ”tavallisen” kansalaisen, jolle tutkit- 
tava kokemusmaailma on henkilökohtaisesti tuttu, on mahdollista toimia kanssatutkijana. Iso 
kysymys onkin, miten kanssatutkijoista tulee tutkijoita, joilla on tarvittava osaaminen siten, että 
he samalla säilyttävät sen ainutlaatuisen ammattitutkijoilta puuttuvan kokemusmaailman nä- 
kökulman. Tämänkaltaiset kysymykset aktivoituvat tutkimusprosessin eri vaiheissa, erityisesti 
analyysi- ja kirjoittamisprosesseissa. Valmiita ratkaisuja ei ole, mutta pyrimme tuomaan esiin 
erilaisia konkreettisia esimerkkejä, miten tämänkaltaisiin kysymyksiin ja haasteisiin on yritetty 
vastata. Pyrimme korostamaan, että tutkimuksen eri vaiheissa tarvitaan erilaista osaamista ja 
erilaisia rooleja, mistä syystä kaikkien ei tarvitse osata kaikkea tai osallistua kaikkeen. 

Rakensimme pohdintamme vertaisuudesta kirjan alussa esitetyn kanssatutkimusprosessin 
vaiheiden mukaan liikkuen tutkimuskumppanuuden neuvotteluista kenttätyöhön ja aineiston- 
tuotantoon, tästä analyysiprosessin kautta kirjoittamiseen ja lopulta julkaisemiseen (ks. Kuvio 
1. tämän teoksen sivulla 19). Kuten totesimme, käytännössä kuitenkin eri vaiheet limittyvät toi- 
siinsa. Eivätkä myöskään eri vaiheissa esiin nousevat kysymykset ratkea lopullisesti. Päinvastoin 
samat kysymykset nousevat usein uudelleen ja uudelleen eri tutkimusprosessin vaiheissa. Tote- 
simmekin, että erityisesti vertaisuuden kysymykset ja tutkimuksessa rakentuvat erilaiset suh- 
teet ovat juuri sellaisia reflektiivisyyttä, avointa keskustelua ja pohdintaa vaativia kysymyksiä, 

jotka kulkevat tutkimuksen teossa mukana aina tutkimusaiheen ja -kysymysten asettamisesta 
tutkimustulosten jalkauttamiseen saakka. Valmiiden ratkaisujen sijaan pyrimme herättelemään 
lukijan vertaisuuden kysymyksen moniulotteisuudelle ja esittämään vertaisuutta koskevia kysy- 
myksiä tutkimuksen jokaisessa vaiheessa. 

Tutkimuseettinen sääntely ja kanssatutkimuksen arjen tilanteinen etiikka -luvussa puolestaan 
paneuduimme moninäkökulmaisiin ja paikoin monimutkaisiinkin eettisiin kysymyksiin, jotka 
jäsentävät erityisesti kanssatutkimuksellisia hankkeita. Pohdimme, miten nykyiset tiedepoliitti- 
set linjaukset ja -liikehdintä sekä yhä lisääntynyt oikeusperustainen sääntely tuottavat jännitteisiä 
ja paikoin ristiriitaisiakin pyrkimyksiä kanssatutkimuksen arjessa. Erittelemme tutkimuksen ar- 
kea suhteessa tarkentuneeseen tutkimuseettisten prosessien sääntelyyn, joka on laajentunut tut- 
kijayhteisön sisältä myös sen ulkopuolelle. 

Käytimme vakiintuneiden tutkimuseettisten käytäntöjen ja dialogisen, elävän ja tilanteisen 
tutkimusetiikan käsitteitä kuvaamaan niitä eettisiä orientaatioita, joiden ristivedossa ammat- 
titutkijat pyrkivät kanssatutkimuksen ihanteita kohti. Osoitimme, miten vakiintuneet tutki- 
museettiset käytännöt osoittautuvat toisinaan kelpaamattomiksi tai riittämättömiksi suhteessa 
kanssatutkimuksen arjessa esille nouseviin tutkimuseettisiin dilemmoihin, joissa korostuvat 
tutkimuseettisten kysymysten ja ratkaisujen kontekstisidonnaisuus ja moninaisuus. Koska kans- 
satutkimuksellisissa hankkeissa lähtökohtaisesti halutaan haastaa itsestään selviä tapoja jäsentää 
ja tulkita maailmaa, hankkeissa tunnistetaan tutkimuseettisten kysymysten monitahoisuus ja 
moninaiset tavat ratkaista eettisiä haasteita. 

Me näemme kanssatutkimuksen elävänä toimintana, joka aktiivisesti osallistuu tutkimuskult- 
tuurin muutosprosessiin pyrkien edistämään tieteen demokratisoitumispyrkimyksiä ja etsimään 
yhä kestävämpiä tutkimuksen hyviä käytäntöjä. Kanssatutkimukselliset hankkeet osallistuvatkin 
aktiivisesti keskusteluun uusista tutkimuseettisistä kysymyksistä neuvotellen tieteellisen tutki- 
muksen perinteisistä rajoista ja käytännöistä. Me kanssatutkimuksellisia hankkeita toteuttavat 
ammattitutkijat ajattelemmekin, että yleispätevien sääntökokoelmien sijaan tutkimusetiikka on 
elimellinen ja kokonaisvaltainen osa koko tutkimusprosessia, praxista, joka yhdistää tietämisen, 
tekemisen ja olemisen (ks. esim. Martin & Mirraboopa 2003; White 2007) ja ratkoo kuhunkin 
autenttiseen tutkimusprosessiin kontekstuaalisesti ankkuroituneita eettisiä haasteita tutkimuk- 
sen arjessa. 

Luvussa esitetyt ajatukset resonoivat Kanssatutkimuksen tutkijaverkostossa toimivien am- 
mattitutkijoiden näkemysten ja keskusteluiden kanssa siitä, että kanssatutkimuksellisissa hank- 
keissa tutkimusetiikka konstruoituu osin toisin kuin virallisissa eettisissä ohjeistuksissa. Toivom- 
me virallisten tutkimuseettisten ohjeistusten ja sääntelyn rinnalle dialogista, elävää ja tilanteista 
tutkimusetiikkaa. Tällainen eettinen orientaatio kumpuaa empatiasta, huolenpidosta ja myötä- 
tunnosta, sekä eettisestä herkkyydestä ja responsiivisuudesta. Haluamme myös muistuttaa, että 
tutkimuseettisiä käytäntöjä luodaan myös tutkimuksen arjessa. Kannustammekin tutkijayhtei- 
söä jakamaan hyviä tutkimuseettisiä käytäntöjä, jotka tekevät tiedettä yhä demokraattisemmak- 
si, oikeudenmukaisemmaksi, eettisesti kestävämmäksi ja sosiaalisesti tasavertaisemmaksi. 

Tutkimuseettinen sääntely ei jää ainoaksi akateemisen tutkimusmaailman rakenteellisek- 
si reunaehdoksi, joka asettuu ristiriitaan kanssatutkimuksellisen tutkimuksen tekemisen tavan 

kanssa. Seuraavassa pohdimme erityisesti tutkimusrahoituksen ja -julkaisemisen ja kanssatutki- 
muksen välisiä jännitteitä. 


Tutkimuksen rahoitusjärjestelmän ja kanssatutkijuuden jännitteitä 


Omissa kanssatutkimuksissamme olemme toistuvasti törmänneet kanssatutkimuksen peri- 
aatteiden ja nykyisen tutkimusrahoitusjärjestelmän välisiin jännitteisiin ja keskustelleet näistä 
kysymyksistä säännöllisesti Kanssatutkimuksen tutkijaverkostossamme. Kuten kirjan monista 
käytännön esimerkeistä käy hyvin ilmi, jo kanssatutkimuksen alkuvaiheet, kumppaneiden mu- 
kaan kutsuminen ja heihin tutustuminen, luottamuksen rakentaminen kumppaneiden kesken, 
yhteisistä toimintatavoista sopiminen ja niin edelleen vaativat runsaasti ajallisia ja muita resurs- 
seja sekä ammatti- että kanssatutkijoilta. Ja kaikki tämä ennen kuin tutkimussuunnitelmaa ryh- 
dytään varsinaisesti edes laatimaan ja tutkimuksen toteutus voi alkaa! Tästä seuraa monenlaisia 
haasteita, kun ajatellaan tapaa, jolla nykyinen tutkimusrahoitusjärjestelmä toimii. 

Kuten kirjan aiemmissa luvuissa on todettu, kanssatutkimus kiinnittyy syvästi epistemologi- 
siin kysymyksiin, mutta sen taustalla vaikuttavat vahvasti myös lainsäädäntö ja tutkimusrahoit- 
tajien lisääntyvät vaatimukset osallistuvien menetelmien hyödyntämistä osana tutkimusproses- 
sia. Kanssatutkimus tarjoaisi periaatteessa tähän erinomaisen keinon, mutta käytännössä näin ei 
aina tapahdu, sillä kanssatutkimusprosessi ei istu nykyisen tutkimusrahoitusjärjestelmän mah- 
dollistamaan malliin tutkimushankeprosessista. 

Vallitsevan käytännön mukaan tutkimusrahoitushakemukseen tulee sisältyä valmis suunni- 
telma, jossa määritellään tutkimuksen tavoitteet, tutkimuskysymykset, keskeiset käsitteet, eetti- 
set periaatteet, tutkimuksen toteutustapa ja aikataulu sekä se, missä ja miten siitä raportoidaan. 
Suunnitelmassa on myös ennakoitava, millaisiksi tutkimuksen tulokset aikanaan muodostuvat. 
Kanssatutkimuksellisessa hankkeessa vaatimus valmiista suunnitelmasta ja tutkimusasetelmista 
törmää yhteen kanssatutkimukseen kuuluvan valmisteluprosessin kanssa. Niissä tutkimuksen 
on tarkoitus käynnistyä jo paljon ennen sitä kohtaa, jossa nykyisen järjestelmän mukaan rahoi- 
tushakemus jätetään sisään — siis vaiheessa, jossa rahoituksen saaminen on kaikkea muuta kuin 
taattu. Ja kuten hyvin tiedetään, tällä hetkellä valtaosa ehdotetuista, varsin erinomaisistakin tut- 
kimushankkeista jää ilman rahoitusta. Esimerkiksi Koneen säätiössä, joka on omien linjaustensa 
mukaan kanssatutkimuksen kaltaisille, osallistuviin menetelmiin sitoutuneille hankkeille hyvin 
myötämielinen (Koneen Säätiö 2021), tiedehankehakemusten hyväksymisprosentti on 6-7 pro- 
senttia (Koneen Säätiö 2022). Suomen Akatemian Kulttuurin ja yhteiskunnan tutkimuksen toi- 
mikunnalle osoitettujen hakemusten kohdalla vastaava luku on 11-13 prosenttia (Suomen Aka- 
temia 2020). 

Jos tutkimushankkeilta kuitenkin halutaan edellyttää kansalaisten yhä laajempaa osallistu- 
mista uuden tiedon tuottamiseen, rahoittajien tulisi olla paremmin selvillä siitä, millaisia resurs- 
seja kanssatutkimuksen kaltaiset osallistuvat tutkimukset vaativat ei-osallistuviin tutkimuksiin 
verrattuna. Mielestämme näin ei nykyisellään ole eikä kanssatutkimuksen erityispiirteitä ym- 
märretä. Väitämme, että kanssatutkimus haastaa tärkeällä tavalla nykyisen käsityksen tutkimus- 
prosessin lineaarisuudesta ja sen eri vaiheiden erillisyydestä. Kanssatutkimusprosessit ovat läh- 

tökohtaisesti toimintatavaltaan joustavia sekä kestoltaan ja tuloksiltaan ennustamattomia, koska 
niissä tutkija ei voi määritellä yksin ennakkoon, miten ja missä aikataulussa tutkimus täsmäl- 
lisesti ottaen toteutetaan. Perinteisen tieteen näkökulmasta tällainen tutkimuksen toteutustapa 
voi vaikuttaa oudolta, mutta tämä on se suunta, johon ihmisiä yhä laajemmin osallistava tiede on 
kehittymässä. Näistä kysymyksistä olemme keskustelleet viljalti tämän kirjan luvuissa. 

Nykyisestä tutkimusrahoitusmallista seuraa näin ollen se realiteetti, että ammattitutkija laatii 
hankehakemukset, hakee niille rahoitusta, ja sen mahdollisesti saatuaan kutsuu kanssatukijoita 
mukaan suhteellisen valmiiseen ‘pakettiin, mikä ei vastaa kanssatutkimuksen periaatteita ja ta- 
voitteita. Lähimmäksi kanssatutkimuksen ideaalia saatetaan päästä tutkimusohjelmatyyppisissä 
hauissa tai isoissa konsortioissa, joissa varsinaisen tutkimusidean ohella tutkimuksen toteutta- 
misen kuvaus voi jäädä vähän väljemmäksi. Esimerkkinä voidaan mainita Suomen Akatemian 
Strategisen tutkimuksen neuvoston teemarahoitukset, jotka nimenomaisesti edellyttävät tutki- 
mushankkeilta vahvaa yhteiskunnallista vuorovaikutuksellisuutta. Teemarahoitusmallissa pi- 
demmän aikajänteen tuottama väljyys ja paremmat resurssit antavat mahdollisuuden toteuttaa 
tutkimus alusta saakka avoimemmin ja mukaan kutsuvammin, tutkimuskumppaneiden toiveita 
ja tarpeita kuunnellen. On silti muistettava, että myös teemarahoitushankkeista suuri osa tutki- 
muksen suunnittelusta on tehty jo ennen hankkeen aloitusta, jolloin tutkimuskumppanuuden 
rakentaminen ei toteudu siten kuin tässä kirjassa on (ihanteiden tasolla) hahmoteltu. Esimerkiksi 
väitöstutkimuksissa tekijöiltä vaaditaan yleensä nopeaa etenemistä, ja kanssatutkimus - jos tut- 
kija on kiinnostunut sellaisesta menetelmästä — voi pelkistyä lähinnä ”alihankkijuudeksi” tut- 
kimuksen aineistonkeruuvaiheessa. Kanssatutkimuksen tavoitteiden kannalta ongelmana on, 
että molemmissa mainituissa tavoissa rahoittaa ja toteuttaa tutkimus sen omistajuus jää valtaosin 
ammattitutkijalle. Kanssatutkijoilla ei näin ollen ole mahdollisuutta rakentaa tutkimusosallisuu- 
destaan sellaista omia intressejä vastaavaa omaa projektia, kuin he ja ammattitutkija kenties toi- 
voisivat (vrt. Mubeen & Tokola 2021). 

Kanssatutkimuksen periaatteiden mukainen osallistuminen asettuu siis jyrkkään ristiriitaan 
sen kanssa, että tutkimusasetelma kysymyksistä käsitteisiin ja menetelmiin pitäisi olla aukikirjoi- 
tettuna rahoitushakemuksiin mahdollisimman tarkasti. Tässä tapauksessa tutkimusta pitäisi teh- 
dä ilman rahoitusta niin, että tutkimuskumppaneiden ja kanssatutkijoiden intressit voisivat vä- 
littyä rahoitushakemuksiin. Me kirjan kirjoittajat olemmekin vahvasti sitä mieltä, että nykyiseen 
rahoitusjärjestelmään tarvitaan muutoksia, jotka mahdollistavat kanssatutkimuksen kaltaisille 
hanketyypeille riittävät resurssit toteuttaa tutkimus kunnolla alusta loppuun. Tämä edistää myös 
tutkimuksen ja sen tuottaman tiedon laadukkuutta, yhteiskunnallista vaikuttavuutta ja tulosten 
jalkauttamista käytäntöihin. Pidämme tärkeänä avata keskustelua rahoituksesta ja sen kehittämi- 
sestä vastaavien tahojen kanssa siitä, millaisia nämä muutokset voisivat olla. 

Haluammekin kysyä, voisiko kanssatutkimus tutkimuksen tekemisen tapana opettaa jota- 
kin olennaista tieteen tekemisestä myös yleisemmällä, kaikkia tieteenaloja koskettavalla tavalla ja 
tasolla. Kenties meidän olisi syytä pohtia, millainen olisi se ydinjäsennys, joka välttämättä tarvi- 
taan, jotta tutkimus täyttää tieteellisyyden kriteerit (laajasti ymmärrettynä, kuten tässä kirjassa 
on esitetty), ja mikä on ylimääräistä akateemisuuden performointia, joka todellisuudessa ei ole 
välttämätöntä uuden tiedon tuottamiselle. Tästä kriittisestä kysymyksestä ja näkökulmasta käsin 

haluamme muistuttaa, etta tiede ei ole koskaan valmis instituutio. Sen ihanteita ja kaytantoja voi 
aina kyseenalaistaa ja tieteen tekemisen tapoja uudistaa. Siihen tämäkin kirja osaltaan pyrkii. 

Muualla maailmassa ratkaisua on haettu muun muassa perustamalla pidempikestoisia tutki- 
musryhmiä tai tutkimusverkostoja, jotka toimivat yli projektin keston. Esimerkkinä tällaisesta 
on aiemminkin mainittu, Irlannissa toimiva Inklusiivisen tutkimuksen verkosto IRN. Verkosto 
perustettiin vuonna 2008 Marie Curie Actions -rahoituksella, minkä jälkeen se on saanut rahoi- 
tusta eri lähteistä. Verkosto on kiinnostava myös kanssatutkimuksen tasavertaisuuden näkökul- 
masta, sillä sen johtajuus on ajan kuluessa siirtynyt kehitysvammaisille aktivisteille. Kuvaavaa 
tutkimusasemointien muutokselle on, että verkostossa on omaksuttu kehitysvammaisista kans- 
satutkijoista puhuttaessa käsite self-advocates, koska he kokivat sen kuvaavan paremmin omaa 
identiteettiään tekijöinä ja toimijoina. Ei-kehitysvammaisista osallistujista käytetään puolestaan 
termejä "tukijat? (supporters) ja ‘yliopistotukijat’ (university supporters). Vuodesta 2011 verkoston 
johtoryhmä on koostunut ainoastaan aktivisteista. Verkoston työskentelytavat ovat lähentyneet 
kanssatutkimuksen (ja inklusiivisen tutkimuksen) ihannetta (kanssa)tutkijoiden läpikulkevas- 
ta ja mahdollisimman yhdenvertaisesta osallistumisesta tutkimusprosessin kaikissa vaiheissa. 
Tämä toteutuu esimerkiksi siinä, että päätös tutkimuksen aiheesta aktivistijäsenten keskuudessa 
äänestämällä. Äänestystä kuitenkin edeltää useamman tapaamisen kestävä prosessi, jonka aika- 
na aktivistijäsenten ehdottamia tutkimusaiheita selvennetään avaamalla käsitteitä ja peilaamalla 
niitä osallistujien omiin elämänkokemuksiin. Tärkeää kanssatutkimusprosessin näkökulmasta 
on se, että päätöksiin tutkimusaiheesta, tutkimuskysymyksistä, metodeista ja niin edelleen käy- 
tetään aikaa, mikä tukee sitä, että päätöksentekovalta ja tutkimuksen omistajuus pysyy aktivisti- 
tutkijoilla itsellään. (Ks. lisää Garcia Iriarte ym. 2018.) 


Perinteisen akateemisen ja yhdessä 
julkaisemisen ehdoista ja jännitteistä 


Kanssatutkimus asettuu jännitteiseen suhteeseen myös akateemisen julkaisemisen perinteisten 
käytäntöjen kanssa, joiden horjuttamiseen se toisaalta myös avaa mahdollisuuksia. Kanssatutki- 
muksellisten projektien tutkimustulosten julkaisemista suuntaavat sekä akateemisen julkaisemi- 
sen paine että kanssatutkijoiden usein esiin nostamat yhteiskunnallisen vaikuttamisen tarpeet 
(Garcia Iriarte ym. 2018). Kanssatutkimus, jossa ammattitutkijat toimivat suoraan yhteistyössä 
kentän toimijoiden kanssa, tekee näkyväksi jännitteen akateemisesti kunnianhimoisen ja rahoi- 
tusorganisaatioiden hyväksymän tutkimuksen ja toisaalta tutkimusosallisia itseään hyödyttävän, 
heidän toiveistaan ja sosiaalisen muutoksen tarpeistaan lähtevän tutkimuksen välillä (Walmsley 
& Johnson 2003; Strnadova & Walmsley 2017). Julkaisemisen voikin ajatella heijastelevan laajem- 
paa kanssatutkimuksessa rakentuvaa jännitettä asioiden ymmärtämisen (akateeminen agenda) ja 
asioiden muuttamisen (aktivismin agenda) välillä (Nind ym. 2016). 

Toisaalta keskustelu kanssatutkijoiden osallistumisesta julkaisuprosessiin vastaa myös aka- 
teemisen maailman sisältä nousevaan kritiikkiin. Akateemisen julkaisemisen konventiot voivat 
rajata ilmaisun muotoa ja sisältöjä myös ammattitutkijoiden näkökulmasta. Julkaisemisen mo- 
ninaisuutta voidaankin pitää myös välttämättömänä, sillä kaikkia tutkimuksen tuottamia ha- 

vaintoja ja oivalluksia on harvoin mahdollista mahduttaa yksittäisiin akateemisiin teksteihin. 
Lisäksi akateemiset tekstit puhuvat pääasiassa akateemisille lukijoille. Niiden pyrkimyksenä on 
osallistua akateemiseen keskusteluun. Tämä ei välttämättä ole kuitenkaan pääasiallinen yleisö, 
jolle kanssatutkimuksesta halutaan viestiä. 

Yhteiskirjoittaminen sinänsä voi olla hyvin haastavaa. Kanssatutkijoilla ei välttämättä ole 
kokemusta kirjoittamisesta tai tutkimustiedon raportoinnista, eikä sitä voida heiltä myöskään 
edellyttää. Kirjoitustyylin ja -sisällön täytyy silti olla ymmärrettävää myös heille. Tutkimuskie- 
li on usein abstraktia ja käsitteellistä. Yhteiskirjoittamisessa olemme joutuneet pohtimaan niin 
julkaisukanavia kuin kielenkäyttöä näistä näkökulmista. Lisäksi yhteiskuntatieteellisen tutki- 
muksen kriittisyys, joka usein kyseenalaistaa ja problematisoi arkiajattelussa itsestään selvinä 
pidettyjä asioita, voi osoittautua ongelmalliseksi yhteiskirjoittamisessa kanssatutkijoiden kanssa. 
Joskus tutkimusryhmän moninäkökulmaisuus voi johtaa moniäänisyyteen, jota on vaikea so- 
vittaa tieteelliseen julkaisemiseen — esimerkiksi tutkimusartikkeliin — jossa tyypillisesti haetaan 
argumentaation selkeyttä. Näin väistämättä myös kirjoittamisen vaiheeseen sisältyy sellaista 
dialogisuutta, jossa jälleen tutkimusryhmän sisällä palataan reflektoimaan omia näkökulmia ja 
tavoitteita, ja tätä kautta sovittamaan tutkimusryhmän jäsenten omia projekteja yhteen. 

Kuten yllä keskusteltaessa kanssatutkimuksen esittämästä haasteesta rahoitusjärjestelmäl- 
le, voi myös akateemisen julkaisun kohdalla pysähtyä pohtimaan, mitä kanssatutkimuksen ja 
akateemisen julkaisukäytännön välinen kitka tekee näkyväksi ja millaisia muutoksen mahdolli- 
suuksia tästä voi aueta. Väitämmekin, että kanssatutkimuksen kautta aukeava keskustelu julkai- 
semisen konventioiden ja tutkimuksen vaikuttavuuden välisistä jännitteistä tekee näkyväksi sitä 
laajempaa tutkimustiedolle asetettujen tavoitteiden ristiriitaisuutta, jonka edessä tutkijat ovat nyt 
kun tutkimukselta yhä vahvemmin vaaditaan yhteiskunnallista vaikuttavuutta. 

Ehkä kanssatutkimus voi yhtäältä muokata käsityksiämme siitä, missä vaikuttava tutkimus- 
julkaiseminen tapahtuu, samalla nostaen muiden kuin akateemisten journaalien arvoa julkai- 
sukanavina. Tällöin kanssatutkimushankkeet näyttäytyvät pioneereina, jotka ratkovat aka- 
teemisen tuottavuuden ja tutkimuksen vaikuttavuuden välistä jännitettä tekemällä näkyväksi 
niitä (julkaisu)kanavia, joiden kautta tutkimuksen vaikuttavuus käytännössä toteutuu. Toisaalta 
kanssatutkimuksen voi jo nyt nähdä tekevän pioneerityötä haastaessaan juuri niitä akateemi- 
sen julkaisemisen käytäntöjä, jotka eriyttävät akateemiset julkaisut muista, saavutettavimmista 
julkaisemisen muodoista. Tästä esimerkkinä ovat kanssatutkimusryhmien yhdessä kirjoittamat 
journaaliartikkelit. Tällaisten rajanylitysten kautta voidaan jälleen esittää tutkimuskonventioi- 
ta riisuvia kriittisiä kysymyksiä, jotka vaativat perusteluja esimerkiksi sille, miksi akateemisen 
tekstin pitää näyttää tietynlaiselta, kenelle se on tarkoitettu ja kenellä on oikeus kirjoittajuuteen. 

Oikeus kirjoittajuuteen kiinnittyy olennaisesti myös akateemiseen meritoitumiseen ja viit- 
tauskäytäntöihin, joita käytetään keskeisinä tutkijan arvioinnin ja uralla etenemisen kriteereinä. 
Tämä on tuottanut tiedeyhteisössä erilaisia tekijyyden määrittymisen kriteereitä. On kuitenkin 
syytä huomata, että esimerkiksi TENK:in Tieteellisten julkaisujen tekijyydestä sopiminen -suosi- 
tuksessa tekijyydellä tarkoitetaan ”kaikkea toimintaa tutkimustiedon tuottamiseksi ja mahdollis- 
tamiseksi. Tutkimusetiikan näkökulmasta tekijällä/kirjoittajalla (author) tarkoitetaan henkilöä, 
joka on osallistunut tieteellisen artikkelin tai muun julkaisun tekoon niin merkittävällä panoksella 
(contribution), että hänet tulee mainita julkaisun tekijä- tai kirjoittajaluettelossa.” (TENK 2019, 

8, kursivointi kirjoittajien). Yhteiskirjoittamishankkeissa tulkinta ”merkittävästä panoksesta” jää 
yksilöiden ratkaistavaksi, ja tekijyyden määrittymisestä tulisikin avoimesti sopia vastuullisen 
tutkijan tai tutkimusryhmän johtajan johdolla jo tutkimuksen suunnitteluvaiheessa (emt.). 

Tutkimuseettisissä ohjeistuksissa edelleen edellytetään varsin kyseenalaistamatta tutkimuk- 
seen osallistuvien anonymisointia ja kaikkien tunnistetietojen peittämistä. Tässä itsestään- 
selvästi myös asetetaan rajat ja jopa tehdään mahdottomaksi tutkimuskumppaneiden nimetty 
toimijuus ja myös itsemääräämisoikeus, mitä tutkimusetiikkaan keskittyvässä kirjan luvussa 
jo käsittelimmekin. Toki monessa tapauksessa anonymisointi on henkilön suojelua ja varsinkin 
käytäntöjä ja toimintatapoja kriittisesti analysoivien tutkimustulosten julkistus nimeten kritiikin 
esittäjät saattavat todellisesti altistaa henkilön ennakoimattomille seurauksille. Viittaaminen ko- 
kemusasiantuntijoiden haastattelusitaatteihin ja muihin tiedon sanoituksiin anonymisoituina on 
kuitenkin ristiriidassa akateemisessa kirjallisuudessa tarkoin noudatettujen viittauskäytäntöjen 
kanssa. Tutkimuskumppanuus edellyttää jokaisen kumppanuuden, osallisuuden ja osallistumi- 
sen tunnistamista ja tunnustamista. Ratkaisut ja toimintatapojen ohjeistukset eivät tässäkään ole 
mitenkään yksiselitteisesti annettavissa vaan tapauskohtaiset, tilanteisiin ja arkiseen inhimilli- 
syyteen pohjaavat ratkaisut ovat tässäkin tärkeä periaate. 


Kanssatutkimusta kriittisesti yhdessä tehden 


Kokemuksemme mukaan kanssatutkimus on aikaa vievä ja haastava menetelmä, joka edellyttää 
ammattitutkijalta vahvaa sitoutumista ja syvällistä menetelmällistä osaamista. Samaan aikaan 
tutkimustyön realiteetit ohjaavat kohti lyhytjänteistä ja helposti pintapuoliseen raportointiin 
suuntautunutta tuottavuutta. Määräaikaiset projektirahoitukset ja akateemiseen maailmaan 
juurtunut pätkätyömalli haastavat kanssatutkimuksen edellyttämää sitoutunutta ja pitkäjänteistä 
työskentelyotetta. Vakituisen tutkimushenkilöstön ylityöt ja kovat tulostavoitteet taas ohjaavat 
ennemmin helposti paketoitavien tutkimusraporttien laatimiseen kuin ajallisesti ja toiminnal- 
lisesti intensiiviseen toiminnalliseen tutkimukseen esimerkiksi haavoittuvien ryhmien parissa. 
Nykymaailmassa vallalla olevassa keskeytysten ja tuottavuuden kulttuurissa pinnallinen ja no- 
peasti raportoitava data on omiaan saamaan enemmän rahoitusta ja palstatilaa kuin syvälliseen 
kumppanuuteen ja hitaampaan tutkimusprosessiin nojaavat lähestymistavat (ks. esim. Garey, 
Hertz & Nelson 2014). Kanssatutkimus tapahtuu siis monenlaisissa ihanteiden sekä nykytodelli- 
suuden luomien realiteettien ristipaineessa. Tällaisessa kontekstissa ammattitutkijan keskeiseksi 
kysymykseksi tuleekin se, miten ylipäänsä on mahdollista sitoutua kanssatutkimusta toteutta- 
vaan tutkimusprosessiin, jos arjen tutkimustyön käytännöt ja rakenteet eivät sitä tue. 

Mielestämme tiedeyhteisön ja tutkimusinstituutioiden olisi tärkeää pohtia vakavasti, mitä 
luottamuksen, kunnioituksen ja sitoutumisen elementit tarkoittavat suhteessa akateemisen tut- 
kimuksen puitteisiin — niihin yhteiskunnallisiin viitekehyksiin, jotka määrittävät tutkimuksen 
reunaehdot? Miten tutkimuksen rahoitusinstrumentit mahdollistavat osin ennakoimattoman 
kehityskulun omaavan kanssatutkimuksen? Kuinka suhtautua julkaisupaineisiin yhteisötasolla? 
Miten ammattitutkija yksilönä voi opetella epävarmuuden sietoa ja siihen liittyvien tunteiden 
hallintaa? 

Suomessa kanssatutkimuksen tekemistä ja asemaa on pyritty tukemaan verkostoitumalla. 
Kanssatutkimuksen tutkijaverkosto on vuonna 2019 perustettu monitieteinen verkosto, joka pyr- 
kii aktiivisesti edistämään kriittistä keskustelua kanssatutkimuksesta. Verkoston jäsenet edus- 
tavat muun muassa sosiologian, sosiaalipsykologian, sosiaalipolitiikan, politiikan tutkimuksen, 
nuorisotutkimuksen ja mediatutkimuksen tieteenaloja. Verkostolla on käytössään sähköpostilis- 
ta ja verkoston jäsenet kokoontuvat säännöllisesti. Tämän lisäksi verkosto järjestää muun muassa 
kanssatutkimuksen erityispiirteisiin keskittyviä konferenssityöryhmiä. Olemme todenneet, että 
yhdessä verkostona voimme ketterämmin, moniäänisemmin ja kriittisemmin tarkastella kans- 
satutkimukseen liittyviä tutkimuksellisia haasteita ja syventää yhdessä eettisesti kestäviä tutki- 
jantaitojamme. Verkostona voimme myös voimakkaammin vaikuttaa tiedeyhteisössä käytävään 
keskusteluun yhä moninaisemmista tutkimusstrategioista, tiedejulkaisemisesta ja tiedon luon- 
teesta. 

kostoa Helsinki Inequality Initiative (INEQ). Hän on tutkinut venäläistä lastensuojelua ja tehnyt 
kanssatutkimusta ja yhteiskehittämistä lastensuojelusta itsenäistyneiden nuorten kanssa. Hän on 
vastaavana tutkijana hankkeessa, jossa tutkitaan sosiaalipalveluiden kielellistä saavutettavuutta 
yhteistyössä sosiaalialan ammattilaisten ja palvelunkäyttäjien kanssa. Toisessa meneillään ole- 
vassa hankkeessa puolestaan pureudutaan nuorten mielenterveyteen, tubettajiin ja vertaistukeen 
muun muassa vertais- ja kanssatutkimuksen keinoin. Kulmala on Kanssatutkimuksen tutkijaver- 
koston perustajajäsen. 


Marjukka Laiho, YTM, TM, nuorempi tutkija, Itä-Suomen yliopisto 
https://orcid.org/0000-0003-2739-0400) 

Väitöstutkija Marjukka Laiho on politologi (YTM/TaY) ja uskontososiologi (TM/HY). Hän työs- 
kentelee Itä-Suomen yliopistossa nuorempana tutkijana. Hänen tutkimuksensa sijoittuu osaksi 
tiedonsosiologiaa, jota hän soveltaa erityisesti teologisen tiedon ja tiedontuotannon tarkasteluun. 

Väitöskirjatutkimuksessaan hän on kehittänyt eletyn teologian metodologiaa kriittisestä ja re- 
fleksiivisestä näkökulmasta. Akatemian ohella hän on toiminut yhteiskunnallisissa ja uskonnol- 
lisissa asiantuntijatehtävissä. 


Reetta Mietola, KT, dosentti, yliopistotutkija, Helsingin yliopisto 
https://orcid.org/0000-0002-3004-5731 

Kasvatustieteen tohtori Reetta Mietola tekee tutkimusta yhteiskuntatieteellisen vammaistutki- 
muksen ja nuorisotutkimuksen kentillä ja näiden rajapinnassa. Hänen viimeaikainen ja käynnissä 
oleva tutkimuksensa on koskenut nuorten poliittista osallistumista, nuorten vammaisaktivistien 
toimintaa ja tavoitteita sekä vaikeimmin kehitysvammaisten ihmisten arkista elämää. Metodolo- 
gisesti hän on erityisesti kiinnostunut etnografisen tutkimuksen mahdollisuuksiin, käytäntöihin 


ja etiikkaan liittyvistä kysymyksistä sekä etnografian ja kanssatutkimuksen kohtaamispinnoista. 


Saana Raittila-Salo, VTM, väitöskirjatutkija, Helsingin yliopisto 

Valtiotieteiden maisteri Saana Raittila-Salo työskentelee väitöskirjatutkijana Helsingin yliopis- 
tossa ja tekee väitöskirjatutkimustaan osana Witwatersrandin yliopiston, UCL:n ja Harvardin 
muistisairaiden ihmisten hoivaa Etelä-Afrikassa käsittelevää tutkimushanketta. Hän tutkii, 
kuinka mosambikilaistaustaiset kotitaloudet ja heidän laajat sosiaaliset verkostonsa vastaavat 
muistisairaiden ihmisten hoivan tarpeisiin resurssiköyhissä olosuhteissa Etelä-Afrikan maaseu- 
dulla. Hän on kiinnostunut myös yhteisösosiaalityön mahdollisuuksista ja yhteisöinterventioista 
Suomessa, eteläisessä Afrikassa ja erityisesti Mosambikissa. 


Tiina Rättilä, YTT, tutkijatohtori, Tampereen yliopisto 
https://orcid.org/0000-0002-2228-5815 

Yhteiskuntatieteiden tohtori Tiina Rättilän tutkimusintresseihin ovat 1990-luvulta lukeutuneet 
demokratiaan, performanssiteoriaan, kansalaisaktivismiin, uusiin yhteiskunnallisiin liikkeisiin, 
Internet-politiikkaan sekä nuorten yhteiskunnalliseen osallistumiseen liittyvät tutkimustee- 
mat. Rättilä on inspiroitunut erityisesti uusien (laadullisten, osallistavien) tutkimusmenetelmi- 
en kehittämisestä ja kokeilemisesta yhteistyössä niin akateemisten kuin ei-akateemisten tutki- 
muskumppaneiden kanssa. Viimeksi hän on työskennellyt tutkijatohtorina STN-rahoitteisessa 
ALL-YOUTH-tutkimushankkeessa Tampereen yliopistossa. 


Tiina Sotkasiira, YTT, dosentti, yhteiskuntapolitiikan apulaisprofessori (tenure 
track), Itä-Suomen yliopisto 

https://orcid.org/0000-0002-2453-8433 

Yhteiskuntatieteiden tohtori Tiina Sotkasiiran tutkimus keskittyy kansainvälisten muuttoliikkei- 
den eri ilmiöihin sekä etnisten suhteiden tutkimukseen. Häntä kiinnostaa erityisesti politiikan ja 
yksilöiden arjen välisen rajapinnan tarkasteleminen sekä politisoitumiseen ja turvallistamiseen 
liittyvät tutkimuskysymykset. 

Sanna Spisak, FT, tutkijatohtori, Turun yliopisto 
https://orcid.org/0000-0002-4768-9752 


Filosofian tohtori Sanna Spisäk työskentelee tutkijatohtorina Suomen Akatemian yhteydessä 
toimivan strategisen tutkimuksen neuvoston rahoittamassa Intimacy in Data-Driven Culture 
(IDA) -tutkimuskonsortiossa. Hän tutkii, miten datavetoinen mediakulttuuri järjestää nuorten 
intiimejä ihmissuhteita ja miten ihmissuhteet ja käsitys intiimiydestä muuntuvat digitaalisten 
laitteiden ja alustoiden voimasta. Häntä kiinnostaa myös, millaisia seksuaaliseen toimijuuteen 
liittyviä eriarvoisuuksia ja haavoittuvuuksia datavetoiseen kulttuuriin liittyy ja miten näitä voi- 


daan minimoida. 


Nina Tokola, FT, yliopistotutkija, Itä-Suomen yliopisto 
https://orcid.org/0000-0002-9941-630X 

Filosofian tohtori Nina Tokola on yliopistotutkija Historia- ja maantieteen laitoksella Itä-Suomen 
yliopistossa. Hänen tutkimustyössään risteytyvät ympäristöpolitiikka, nuorisotutkimus ja kehi- 
tysmaantiede. Hän on tutkinut osallistavien menetelmien avulla lukuisia yhteiskuntatieteellisiä 
ympäristöaiheita Kenian perinteisesti suojeltujen metsien merkityksistä suomalaisten nuorten 
ympäristökansalaisuuteen. 


Mari Turja, FM, väitöstutkija, työnohjaaja/prosessikonsultti, yritysneuvoja, yrittäjä, 
Tampereen yliopisto 

https://orcid.org/0000-0003-4246-8931 

Väitöstutkija Mari Turja valmistelee väitöskirjaansa organisaatioiden toiminnan kehittämi- 
sestä kokemustiedon ja ammattilaistiedon yhteentulolla Tampereen yliopiston Johtamisen ja 
talouden tiedekunnassa hallintotieteissä. Hänellä on työskennellyt laajasti työnohjaajana ja esi- 
miesvalmentajana julkisella, yksityisellä ja kolmannella sektorilla painopisteinään työyhteisöjen 
ammatillisen osaamisen kehittäminen. Hän on työskennellyt myös projektikoordinaattorina 
Työterveyslaitoksen ASKO-hankkeessa Keski-Suomen sairaanhoitopiirissä sekä viimeksi yhteis- 
kehittäjä-tutkijana lastensuojelun Asiakkaasta kumppaniksi -hankkeessa. Hänellä on Turun yli- 
opiston hoitotieteen palveluohjauksen täydennyskoulutus, osallistuvan tutkimuskumppanuuden 


koulutus sekä aikuiskasvatuksen opinnot. 


Satu Venäläinen, VTT, dosentti, yliopistonlehtori (ma), Itä-Suomen yliopisto 
https://orcid.org/0000-0003-3298-1336 

Valtiotieteiden tohtori Satu Venäläinen on sosiaalipsykologi, jonka tutkimuksen keskiössä on 
sukupuolen sekä muiden erontekojen ja niihin linkittyvien eriarvoisuuksien sosiaalis-konstruk- 
tionistinen rakentuminen. Hän ammentaa tutkimuksessaan sekä sosiaalipsykologian että su- 
kupuolentutkimuksen kentillä kehitellyistä teoreettis-metodologisista lähestymistavoista, ja on 
kiinnostunut etenkin affekteista, identiteeteistä ja merkitysten sekä tiedon muodostumisen pro- 
sesseista, sekä erilaisista luovista menetelmistä. Parhaillaan hän työskentelee seksuaalista ja suku- 
puolista häirintää nuorten näkemänä ja kokemana tarkastelevan tutkimuksen parissa. 

Ihmisten yhdenvertaisuuden esteitä tutkitaan yhä useammin 
osallistuvin menetelmin. Osallistumista tukevia menetelmiä 
hyödynnetään etenkin rakenteellisesti haavoittuvassa tai 
alisteisessa asemassa olevia ryhmiä koskevan tutkimustiedon 
syventämiseksi. 


Kanssatutkimuksessa lähtökohtana on eri osapuolten 
intressit huomioon ottava tasavertainen kumppanuus, jolloin 
tutkimukseen osallistuvat ihmiset pystyvät esimerkiksi 
vaikuttamaan tutkimusongelmien määrittelyyn. Kanssatutkimusta 
voidaankin pitää sosiaalista oikeudenmukaisuutta ja tieteen 
yhteiskuntavastuuta edistävänä menetelmänä sekä yhteiskuntaan 
vaikuttavana toimintana. 


Tässä teoksessa kirjoittajat pohtivat kanssatutkimuksellisen 
tutkimusprosessin ihanteita suhteessa tutkimusympäristön arjesta 
kumpuaviin haasteisiin ja käytäntöihin. Kirja pureutuu ihanteiden 
ja käytännön toteutuksen välisiin jännitteisiin, mutta tarjoaa myös 
konkreettisia esimerkkejä siitä, miten näitä haasteita on pyritty 
ratkomaan. 


Teosta voidaan hyödyntää niin laadullisten tutkimusmenetelmien 
opetuksessa kuin erilaisissa organisaatioissa, joissa on kiinnostusta 
toteuttaa osallistuvaa tutkimusta. Kanssatutkimus: ihanteet ja 
käytännöt on ensimmäinen suomenkielinen kanssatutkimukseen 
keskittynyt teos. 

